
Filosofia (lui Noica) — între exces şi bună dispoziţie 


Pentru că ne-am propus în cele ce urmează să ne apropiem puţin de gândurile filosofice ale 
lui Constantin Noica, în spiritul acestora, nu putem începe (deschide) această expunere decât 
cu sfârşitul ei (cu închiderea ei), anume cu concluziile (acea „închidere care se (va) deschide” 
ulterior în conţinutul acestei lucrări). 

Vom spune astfel că filosofia (lui Noica) este după părerea filosofului român o instanță 
originată din (respectiv originatoare de) exces şi lipsă de bun simț, fiind pătrunsă de 
donjuanism cultural, de manie şi nebunie, precum şi de huliganism cultural (cel puţin la 30 de 
ani), fiind conexă cu o oarecare ură de sine şi de lume, concretizată în ignorarea lumii (în 
purul stil oieresc al ciobanului care ignoră şura în flăcări — pentru că el este atent la oi) şi în 
trăirea într-un (continuu) delir cultural! şi în filosofia libertăţii de a fi absurd. 

Ea apare astfel ca o „simplă înlănțuire”, o căutare sisifică a conceptului care refuză să i se 
arate filosofului, fiind, prin urmare, filosofia unei lipse (mărturisite) de concepte şi idei, o 
filosofie care se reduce la pl/atitudine. 

După mărturiile celor care i-au fost apropiaţi de-a lungul vieţii, pe de altă parte, filosofia 
lui Noica este apreciată ca fiind una caracterizată de o dialectică a amputării marcată de 
obsesia unor ,„idiosincrazii ireductibile”, o filosofie care „revine pur şi simplu la a disprețui o 
bună jumătate din lume şi cel puţin tot cam atâta cultură” (conform lui A. Paleologu) sau ca 
fiind o filosofie a blocajului mental şi poate chiar o filosofie (nu ştim exact — aici Liiceanu 
doar sugerează nu exprimă clar) a unei „simple” culturi de rasă a unui intelectual rafinat; 
respectiv o filosofie a abuzului metafizic, a unei „eterne pubertăţi ”, plină de bună dispoziţie 
(în viziunea lui A. Pleşu). Şi trebuie să recunoaştem că lecturându-l pe Noica nu de puţine ori 
ne-am (foarte) bine dispus... 


Dar să le luăm pe rând. 


„Ceea ce a făcut posibilă filozofia greacă a fost excesul. Oamenii aceştia (din pieţele 
oraşului, nu din placida natură) n-aveau bun simţ. Căci bunul simț i-ar fi împiedecat să 
spună că totul curge sau nimic nu se mişcă. 

Libertatea de a fi absurd stă la originea filozofiei.” 

Acest exces’, această lipsă de bun simţ, această libertate de a fi absurd ne însoţeşte aproape 
peste tot în scrierile lui Noica. Rădăcinile ei formale par a se găsi îndeosebi în „mişcătorul 
nemişcat” al lui Aristotel şi în „creatorul necreat” al teologiei iudeo-creştine. Pornind de la 
formula acestui paradox lingvistic (A — non-A) Noica crează tot felul de alte variații 
„filosofice” ale lui: „şcoala în care nu se învață nimic” (care nu şcoleşte, şcoala ne- 
şcolarizatoare), „închiderea care se deschide” (închiderea deschisă), „limitaţia care nu 
limitează” (limitaţia nelimitatoare), „holomerul” (întregul-parte), „logica lui Hermes” (logica 


1 Noica povesteşte că cel puțin pe perioada şederii sale la Câmpulung a trăit „cinci ani de delir cultural” — 
conform Gabriel Liiceanu, Jurnalul de la Păltiniş, Editura Humanitas, Bucureşti, 1991 (ebook postat pe 
scribd.com), p. 63. Apoi, în noiembrie 1978, Noica îi mărturiseşte lui Liiceanu că „a ajuns la o formă de 
„delir” eliberat de orice cenzură de autoritate” — mărturie reprodusă tot în Jurnalul pomenit la p. 26. 

2 Constantin Noica, Jurnal filozofic, Editura Humanitas, Bucureşti, 1990, pp. 44 — 45. 

3 Ideea filosofiei ca exces e reluată de Constantin Noica şi în Pagini despre sufletul românesc, Editura 
Humanitas, Bucureşti, 1991, p. 80, infra: ,,... practic, orice filosofie e un exces. Grecii nu s-au sfiit să meargă 
până la capăt, până la exces. Idealismul german a făcut la fel. ”. 

„nelogică”, logica care nu este logică (clasică)), cultura europeană care nu este europeană 
(excluzând din ea cultura grecilor şi romanilor”) ş.a.m.d. 

Paradoxul lingvistic este astfel pentru Noica o unealtă folosită pentru a cuceri mințile 
sensibile la formulări contradictorii: „Filosofia ca donjuanism ... Esenţialul e să cucereşti. Nu 
să accepți. Nu să ştii.” ” 

Şi îşi permite să fie confuz, neclar, contradictoriu în formulări, pentru că scopul lui nu este 
adevărul, ci pur şi simplu să gândească (probabil chiar şi în „minciună”): „De unde ideea că 
filozofia te învaţă adevărul? Te învaţă să gândeşti — nu adevărul.*” 

În această desconsiderare a adevărului şi de prețuire doar a gândirii (în sine şi pentru sine) 
el vrea astfel să creeze o „şcoală în care nu se predă nimic”: „Gândul Școlii, al celei unde să 
nu se predea nimic mă obsedează. Stări de spirit, asta trebuie dat altora; nu conținuturi, nu 
sfaturi, nu învățături. De aceea nici nu trebuie lecţii.” ” 

Deşi putem găsi un sens în această zicere, trebuie să constatăm totuşi că ea nu este decât un 
„exces”: a vorbi de şcoală în lipsa procesului ei specific — şcolirea (predarea, învăţarea, 
sfătuirea, oferirea de conţinut) este până la urmă o forțare a sensului cuvântului şcoală, o 
scoatere de fapt a lui în afara sferei sale noționale specifice şi înlocuirea cu opusul său — non- 
şcoala. O şcoală care transmite doar „stări de spirit” e o şcoală care nu transmite în fond 
nimic, iar o şcoală în care nu se predau (/ discută/ învaţă) lecţii e precum un spital în care nu 
se vindecă bolnavi, precum o judecătorie în care nu se judecă sau precum o alimentară care 
„nu alimentează”. 

Deşi şcoala în care nu se predă există ca atare în societate (în perioadele de vacanță, de 
concediu, de timp liber) — nu acesta este rolul pentru care ea a fost concepută — anume să se 
adune vraişte elevii şi profesorii şi să-şi transmită reciproc, după bunul lor plac „stări de 
spirit”. 

Dar în „logica absurdului” în care îşi gândeşte Noica filosofia orice este posibil — poate 
totuşi mai puțin şcoala mai sus amintită, având în vedere faptul că el a susținut mereu de-a 
lungul vieţii „funcționarea” a tot felul de şcoli în care „s-a predat/ povestit” ba viziunea lui 
Hegel asupra lumii, ba cea a lui Goethe, ba a unuia sau altuia dintre filosofi sau s-au predat 
câteva lecţii de greacă sau altele din cele trebuincioase unui elev venit să se „antreneze 
cultural” (cu Noica) şi nu (doar) simple „stări de spirit” ... 

Dacă considerăm însă că toată viaţa este o şcoală, trebuie să-i concedem lui Noica faptul că 
orice e o şcoală (prilej de a învăţa ceva) — chiar şi dineurile şi seratele muzical-poetico- 
filosofice pe care el le-a găzduit în vila sa din Pădurea Andronache de lângă Bucureşti, între 
1944 — 19466. 

Ne pare uneori că Şcoala aceasta în care se transmit „stări de spirit” s-ar fi vrut poate să fie 
familia sa — şi astfel putem înţelege obsesia fiului risipitor şi a fratelui său, care îi „bântuie” 
viața lui Noica, anume, prin prisma lipsei (inconştiente sau intenţionate) a personajului central 
din această „pildă” — tatăl care îl primeşte înapoi pe fiul său rătăcitor şi îl împacă pe fratele lui 
(vezi Luca 15, 1-32). 

Urme de conflict cu tatăl său sesizăm în 1934 când el răbufneşte împotriva planurilor 
tatălui de a-l însura cu cine voia el (o anume Cesianu), Noica împotrivindu-se şi însurându-se 
surprinzător cu Wendy Muston şi mutându-se în vila socrilor de la Sinaia”. 


4 A se vedea în acest sens cap. VII „Când începe cultura europeană” din cartea Modelul cultural european, 
autor Constantin Noica, Editura Humanitas, Bucureşti, 1993, pp. 64 — 72. 

Constantin Noica, Jurnal filozofic, Editura Humanitas, Bucureşti, 1990, p. 40, supra. 

Ibidem, p. 28, supra. 

Ibidem, p. 9, medio. 

Conform Sorin Lavric, Viaţa lui Noica, ebook, Editura Equivalences Arguments, Bucureşti, 2003, p. 20. 
Ibidem, p. 13. 

Suprapunerea dintre Şcoala ce transmite „stări de spirit” şi „tatăl” ce îşi primeşte cu braţele 
deschise fiul risipitor şi îi împacă fratele ne este sugerată chiar de Noica: „Revăd tot Jurnalul. 
Ce închide el, în fond? Numai două lucruri, două mituri proprii: mitul Şcolii şi mitul Fratelui. 
Și poate că nu sunt nici măcar două, ci e unul singur. Căci sunt eu însumi Fratele, care caută, 
prin Şcoală, împăcarea cu lumea: cu fiii ce vin, cu fiii ce pleacă în lume ... °” 

Noi trebuie doar să subliniem faptul că în pildă împăcarea fratelui nu era cu lumea prin 
şcoală, ci prin familie cu tatăl. 

Dar să revenim de la problemele de familie/ şcoală la cele ale filosofiei. 


În data de 10 oct. 1977 Noica îi spunea lui Liiceanu: „În secolul nostru nici un om de 
ştiinţă nu a dat filozofie mare ... Pentru că filozofia înseamnă mania, nebunie, ori nici un om 
de ştiinţă nu poate avea mania." lar în 28 dec. 1978 Noica afirma că: „La 30 de ani trebuie 
să fii mai huligan în cultură. ”” 

Din combinarea nebuniei cu huliganismul cultural cu siguranţă că nu poate ieşi decât un 
cocteil exploziv şi imprevizibil. Noica mai adăugă la formula aceasta şi puţin fanatism 
naționalist şi legionar (manifestat în reviste precum Adsum şi Buna Vestire), condimentat cu 
dorinţa de a face „experienţe pe oameni” şi rezultatul este că face o greşeală „filosofică” pe 
care o va regreta oarecum mai târziu. 

El pare însă să aibă o explicaţie pentru uşoarele sale „derapaje” politice şi filosofice: 

„Poate că am avut mereu o „concentrare prostească ” precum a ciobanului care păştea 
oile cu spatele la o şură în flăcări şi care, întrebat cum de nu văzuse şura arzând, răspunse că 
el se uita la oi. ”” 

O posibilă impresie pe care o poate avea cineva atunci când citeşte despre isprăvile „şcolii 
de la Păltiniş” în Jurnalul lui Liiceanu e că, de multe ori, participanții se dedau la discuţii 
culturale despre cărți (,„01”) şi autori (,„ciobani”) într-o jovială ignorare a realităților social 
politice şi economice care „ardeau” în acele momente „şura”. 

Ce poate frapa este şi lipsa preocupării faţă de vreo idee anume (care să fie tratată şi 
discutată direct, indiferent de vreo referință mai mult sau mai puţin contingentă la „oi” şi 
„clobani”), o idee care să fie abordată, studiată şi analizată în profunzime pe cât mai multe din 
nivelele existenței (de la percepție, la emoție, la rațiune, la simtire, la trăire, la facere (creație), 
la posibile aplicaţii „practice”) — în maniera, de exemplu, a abordării socratice. 

Pentru că, până la urmă, a cugeta şi a discuta ideile fără implicarea la tot pasul a „oilor” şi 
„ciobanilor” e metoda experimentată mereu de marii filosofi care se văd nevoiţi să ia totul de 
la capăt şi să aprofundeze doar prin ei o idee sau alta. 

Doar astfel filosoful poate ajunge să vadă (eventual) în el (în spatele „oilor” şi „ciobanilor” 
care îi distrag atenția) „focul care arde”, care distruge vechea sa „şură” pentru a putea apoi să- 
şi construiască o alta mai durabilă şi mai înălțătoare „spiritual”. 

Dar la ce să ne aşteptăm de la un filosof „aprig” precum e Noica: una zice şi alta face. Le 
spune astfel contemporanilor săi în Mathesis (publicată în 1934) să se lepede de istorie şi să 


10 Constantin Noica, Jurnal filozofic, Editura Humanitas, Bucureşti, 1990, p. 124, medio. 

11 Gabriel Liiceanu, Jurnalul de la Păltiniş, Editura Humanitas, Bucureşti (ebook postat pe scribd.com), 1991, 
p. 21. 

12 Ibidem, p. 37. 

13 “Respectăm prea mult omul, facem prea puţine experiențe cu el şi de aceea nu ajungem la nici un rezultat 
nou de atâtea secole. Gândiţi-vă că, între timp, s-au realizat câteva rase noi de animale. Onoarea de a fi om 
este ea atât de inatacabilă?” — conform Constantin Noica, Mathesis sau bucuriile simple, Editura 
Humanitas, Bucureşti, 1992, p. 84, infra. 

14 Gabriel Liiceanu, Jurnalul de la Păltiniş, Editura Humanitas, Bucureşti (ebook postat pe scribd.com), 1991, 
p. 26. 

doarmă, să practice „somnul general, somnul care omite tot”, să se oprească din orice 
mişcare" şi el ce face? — se aruncă în istorie, în mişcare, în participarea la o mişcare politică 
suficient de „controversată” încât mulţi dintre cei care au avut legătură cu ea să nu mai 
dorească ulterior „să vorbească” despre acest episod din viaţa lor. 


Dar de la un om care „nu se iubeşte” nu ne putem aştepta decât la astfel de contradicții 
„unilaterale” sau „bilaterale”: „Eu nu mă iubesc” mi-a mărturisit [Noica] odată. „Am 
descoperit într-o zi că cineva mi-e antipatic: semăna cu mine ..."!* 

Să vină lipsa aceasta de iubire de la „eşecul” pe care şi-l constată singur în ale filosofării? — 
„Cu cărțile mele n-am obținut decât o simplă înlănţuire, un Ssyn-logismos. Poate că tu vei 
obține conceptul." 

„Tot aştept să mă viziteze Ideea şi văzând că am trecut de 70 de ani şi tot nu o am îmi spun 
ca în vorba lui Creangă: se vede că a şi venit, devreme ce nu a mai venit.” 

Sau să aibă rădăcini mai adânci? Pentru că totuşi climatul totalitar, securistic, generator de 
frică şi neîncredere în oameni îşi pune amprenta „depresivă” asupra oricui — mai ales asupra 
cuiva care trăieşte 6 ani de puşcărie pentru „reeducare ideologică” „întru” filosofia Marxistă. 

În data de 19 ian. 1981 Noica se confesează lui Liiceanu: ,„... speram că după terminarea 
Tratatului să-l oblig pe un Carnap să spună: „Nu am ce face; metafizica are sens”. Or, nu 
cred că am reuşit acest lucru.” ” 

Şi mai încolo Noica îşi deplânge lipsurile: ,„... tocmai aici e drama mea: că nu am obținut 
şi exactitatea. De asta nu mă poate lua Carnap în serios: pentru că am adevăruri fără 
exactitate.” şi îşi constată platitudinile: ,,... orice filosofie mare sfârşeşte într-o platitudine. 
[...] M-am întrebat cu ce platitudine sfârșesc eu. Şi sfârșesc cu o platitudine teribilă. La 
capătul Ontologiei vorbesc despre ,„trup-suflet-spirit” ”.” 


Trăind alături de Noica în exilul său forțat de la Câmpulung, Alexandru Paleologu 
conturează un portret destul de „interesant” pentru prietenul său Dinu: „Spiritul său e unul de 
provocare, de punere sub semnul întrebării; firea lui nu e polemică, dar e una eristică, te 
constrânge la replică, te obliga să te aperi, mai mult — să-l ataci ... A-l aproba, a te lăsa 
numaidecât convins este a nu juca jocul, a-i denega seducția şi deci a comite o nedreptate. "2 

Referitor la pornirile „unilaterale” ale lui Noica, Paleologu se exprimă tranşant şi fără 
ezitare: „Dialectica contradicției unilaterale (sau a părtinirii, s-ar putea tot atât de bine zice) 
revine pur şi Simplu la a dispreţui o bună jumătate din lume şi cel puţin tot cam atâta 
cultură. ”” 

„O dialectică a amputării, aceasta e în ultimă instanţă contradicția unilaterală, aşa cum 
funcționează ea în aplicațiile lui Constantin Noica. "* 


15 Conform Constantin Noica, Mathesis sau bucuriile simple, Editura Humanitas, Bucureşti, 1992, p. 44. 

16 Gabriel Liiceanu, Jurnalul de la Păltiniş, Editura Humanitas, Bucureşti (ebook postat pe scribd.com), 1991, 
p. 118. 

17 Ibidem, p. 118. 

18 Ibidem, p. 51. 

19 Ibidem, p. 88. 

20 Ibidem, p. 96. 

21 Ibidem, pp. 63-64. 

22 Alexandru Paleologu, Amicus Plato ... sau “Despărțirea de Noica”, Editura LiterNet, 2003, ebook postat pe 
editura.liternet.ro, p. 7. 

23 Ibidem, p. 113. 

24 Ibidem, p. 31. 

În viziunea lui A. Paleologu filosofia lui Noica este astfel „o cam nefilosofică grabă şi un 
abuz de „apriorism ”” care vine din a „percepe lucrurile decât parțial, excedat şi agasat”” şi 
duce la faptul că: ,„... la Noica speculaţia dialectică şi voința de sistem reprezintă o nevoie 
vitală, aceea de a-şi construi un echilibru compensatoriu față de nişte idiosincrazii 
ireductibile. Filosofia lui Noica e o replică dată propriei sale carențe aperceptive în faţa 
naturii. s 

Convins (mai mult în glumă) că „Noica mai mult interpretează decât înțelege”, Paleologu 


ne spune că „arguțiile lui Noica împotriva „vizualului”” nu sunt „decât efectul unei 
infirmități congenitale, transformată compensatoriu într-un fel de alibi filosofic". 


Dar să vedem acum ce crede despre „pusnicul laic” de la Păltiniş discipolul său Liiceanu. 
Astfel în 10 dec. 1980 el nota în jurnalul său o observaţie interesantă: 

„Există oameni cultivați şi inteligenţi, care pot spune oricând ceva plin de spirit cu privire 
la orice subiect şi în orice împrejurare. Ei pot fi străluciți, fermecători, rafinaţi până la refuz, 
dar totul în acest caz, nu este decât jerba unei minți rutinate cultural, care nu a ajuns să aibă 
un punct de vedere asupra lumii şi să-l desfăşoare unitar, suveran şi coerent asupra oricărui 
detaliu al ei. Aceasta este poate deosebirea dintre gândirea speculativă şi „simpla ” cultură 
de rasă a oricărui intelectual rafinat. "* 

Era oare un apropo la adresa lui Noica? Nu ştim... poate ne va spune odată... 

Dar următoarele ni le spune clar: „La Noica, e tot mai mult vorba de o intransigenţă prin 
blocaj în propriul gând. Ce se întâmplă aici cu faimoasa ,„ închidere care se deschide”? ”” 


Păi să vedem! Poate ne lămureşte chiar el: „Numim atunci ființă principiul lăuntric al 
oricărui lucru care-l face să se deschidă şi să rămână, chiar împlinit şi pus în rost după felul 
lui, în mai departe deschidere. ”” 

Interesantă definiție. Potrivit ei să fie atunci, oare, o „ţeavă de apă”, respectiv o „ţeavă de 
scurgere” (de exemplu, de la chiuvetă) o ființă cu „drepturi depline”, mai precis, ţeava de apă 
care alimentează şi cea de scurgere să constituie împreună un sistem „ontologic” ce reprezintă 
„ființa chiuvete”? 

Sau să fie, de exemplu, gurile unei peşteri (de intrare, respectiv de ieşire) „fiinţa peşterii”? 
Şi oare după această definiţie îi putem găsi şi omului o „ființă” proprie? Pentru că, la prima 
vedere, se pare că nu am putea face acest lucru, chiar dacă şi el „mai deschide gura” din când 
în când — şi nu o putem face, fiindcă, chiar dacă o deschide, el nu stă tot timpul cu „gura 
căscată” „în mai departe deschidere”. 

Totuşi, dacă îl privim pe om mai bine, s-ar putea să aibă noroc cu „nasul său” — cu acest 
principiu „lăuntric” al său care îl face să „se deschidă” şi să rămână pe mai departe deschis! 
Putem concluziona atunci că, după definiția dată de Noica, ființa omului este nasul său? 

Se pare că nu! Deoarece deschiderea cu pricina trebuie să fie mai întâi (înainte de a se 
deschide) o închidere: ,„ Ființa se anunţă în lucruri ca o închidere ce se deschide.” 

Atunci fiinţa căutată a omului o fi principiul lăuntric care îl face să-şi închidă, respectiv să- 
şi deschidă cele mai mari închideri-deschideri ale sale: gura şi anusul! Ambele par a avea 


25 Ibidem, p. 21. 

26 Ibidem, p. 55. 

27 Ibidem, p. 14. 

28 Gabriel Liiceanu, Jurnalul de la Păltiniş, Editura Humanitas, Bucureşti (ebook postat pe scribd.com), 1991, 

p. 85. 

29 Ibidem, p. 76. 

30 Constantin Noica, Devenirea întru ființă, Editura Ştiinţifică şi enciclopedică, Bucureşti, 1981, p. 191. 

31 Constantin Noica, Devenirea întru ființă, Editura Ştiinţifică şi enciclopedică, Bucureşti, 1981, p. 195. 

„proprietățile” căutate de Noica pentru Fiinţă: „,... făcând atunci să apară ceva nou, o 
deschidere ce se menţine; vom spune o promisiune de fiinţă ca o închidere ce se deschide. "* 

Totuşi se pare că ne înşelăm, deoarece, ne „lămureşte” autorul, „Nu este nici o clipă vorba 
de o închidere şi o deschidere. Atunci s-ar putea lesne înţelege greşit că totul este în fond un 
fel de inchidere şi de deschidere, ceea ce n-ar spune nimic: închiderea ar fi intrarea într-un 
orizont, deschiderea ieşirea din el; închiderea asimilarea, deschiderea eliminarea; la om, 
închidere intrarea în locuință, deschidere ieşirea din ea. Dar nu relaţia dintre închidere şi 
deschidere este acum în joc, ci unitatea lor: tocmai închiderea este cea care se deschide, ca 
închidere şi rămânând închidere. ”” 

Acum parcă începem să înțelegem ceva: e vorba de o închidere care se deschide, ca 
închidere (că doar nu se putea deschide ca deschidere!) ce este şi rămâne închidere (în timp ce 
se deschide şi după aceea!!??). Hm... — interesant — ce să fie oare? E bună ghicitoarea! Dar 
parcă totuşi Noica ne-a oferit mai sus soluţia înaintea „ghicitorii”... Ne-a ţinut în suspans până 
acum: mai întâi ne-a făcut să credem că închiderea-deschidere cu pricina la om era nasul, apoi 
gura, apoi anusul şi uite că de fapt era ... uşa de la casă (locuinţă)! 

„Când omul primitiv şi-a făcut o locuinţă, el n-a mai „ ieşit” din ea. "* 

Corect — aici are dreptate: găsim şi acum oase de ale acestui om prin peşterile prin care a 
intrat şi nu a mai ieşit, în acele peşteri pe care el şi le-a făcut „locuinţă de veci”. 

Însă mai departe nu putem fi de acord cu ce se spune: ,„... dar cu locuinţă cu tot şi prin ea 
el s-a deschis către aşezări săteşti, către aşezări orăşeneşti, şi astfel către fiinţa istoriei. ”” 

De ce? Pentru că nu vedem (logic vorbind) cum a mai putut să se deschidă, acest om 
primitiv, spre aşezări săteşti, dacă el nu a mai ieşit din peştera sau coliba lui odată ce a intrat 
în ea! Şi apoi a spune că înainte de a-şi face colibă omul nu avea „fiinţă istorică” e cam mult 
spus — cum altfel explicăm atunci (în lipsa unei istorii oarecare) apariţia bruscă la om a unor 
apucături de constructor de colibe şi de sate? 

Cât despre faptul că „popoarele deschise, nomade, nu au istorie şi nu fac state "* e destul 
să ne gândim, de exemplu, la mongolii lui Ginghis Han şi apoi să mai reflectăm la istoria pe 
care o au popoarele nomade — şi la statele pe care ele le pot face (în fond toate popoarele la 
originile lor au fost nomade!) 

Are poate ceva Noica cu „nomazii”! Şi în plus nu ştim ce are Noica cu maşinile?! Probabil 
că nu-i plăceau prea mult, din moment ce le refuză chiar dreptul la ființă (după ce anterior l-a 
acordat tuturor lucrurilor „dotate” cu „închideri-deschideri”), ba, mai mult, le face chiar anti- 
fiinţe (oare după modelul „anti-cristului”?): 

„Cât despre situația inversă, o deschidere ce se închide (ca maşina), ea ar putea fi privită 
pe drept ca anti-ființă. Într-adevăr. într-o maşină se închide o energie, care era pură 
deschidere în natură, se închide un mecanism şi se obține un rezultat în care maşina se 
îngroapă ..."”. 

Nu putem fi de acord cu acest anti-maşinism „ontologic” afirmat de Noica, fiindcă dacă ar 
fi privit şi el o maşină mai bine (şi nu în grabă), ar fi văzut că totuşi ea este pe placul inimii 
sale — anume o „închidere ce se deschide” — dar bineînţeles doar celui care îi deţine „cheile de 
la portieră, respectiv de contact” — şi nu oricui, pentru că maşina nu e o anti-ființă „rea şi 
nemiloasă”, ci doar o ființă mai „mofturoasă” puţin... 


32 Ibidem, p. 196. 
33 Ibidem, p. 197. 
34 Ibidem. 
35 Ibidem. 
36 Ibidem. 
37 Ibidem. 

Apoi, în logica în care omul „intră în casă şi se trezeşte la oraş” la fel de bine el poate intra 
(cu „chei potrivite”) în maşină şi să se trezească (uimit) în vreo navă spaţială de gen „oraş 
cosmic” situată undeva pe orbita pământului. 

În logica aceasta a „teleportării ontologice”, omul trebuie să aibă, prin urmare, mereu grijă 
pe unde intră, că cine ştie pe unde se trezeşte apoi, cine ştie spre ce se mai deschide odată 
închis (cu voia sau fără voia lui) pe unde intră... 

De exemplu, se trezeşte că intră în „întru” şi ajunge la toate celelalte prepoziţii ale limbii 
române. Şi la fel de bine ar putea să intre în „între” sau „înspre”, sau „prin” etc. şi tot acolo 
să ajungă (cu puţină „imaginaţie ontologică”). 


Andrei Pleşu într-o înregistrare audio intitulată „Constantin Noica între filosofie şi 
înțelepciune” îi face acestuia o scurtă şi destul de pătrunzătoare descriere. Am reţinut din ea 
câteva fragmente (destul de sugestive pentru „închiderile” şi „deschiderile” agreate de 
filosoful de la Păltiniş): „Capacitatea de a delira inteligent în jurul accidentalului, de a 
constrânge detaliul imediat la coregrafia reflexivităţii poate irita uneori prin abuzul ei 
metafizic sau prin inadecvarea inevitabilă în care alunecă de obicei spiritul ori de câte ori 
vrea să zburde prin pieţe. Dar ceea ce rămâne până la urmă e bucuria de a gândi, farmecul 
originar al ideii, jucându-se într-o eternă pubertate cu fragmentele lumii. "* 

Reţinem din ea câteva cuvinte cheie la care subscriem în aprecierea lui Noica: delir 
inteligent, abuz metafizic şi joacă pubertară cu fragmentele respective. 

Apoi Pleşu ne mai spune (prin viu grai) ceva interesant: „Marile eşecuri ale filosofiei 
rezultă uneori din proasta ei dispunere în câmpul lumii. În acest sens putem spune că filosofia 
proastă e filosofia a cărei sursă e proasta dispoziţie. ”® 

Şi urmează o apreciere exact pe dos decât cea a lui Alexandru Paleologu (cum că „Noica 
are aerul de a stabili o solidaritate între filosofic şi tragic, solidaritate pe care nimic nu o 
confirmă" ): 

„Buna dispoziţie” ... „face ca filosofia lui Noica să fie cu totul lipsită de dimensiunea 
tragicului” şi, prin urmare, „Ea se constituie sub semnul unui optimism uşor exasperant. ”® 

Dacă ar fi să facem şi noi o apreciere vizavi de dimensiunea tragic ne-tragică a filosofie lui 
Noica, am putea să spunem că viziunea aceasta depinde, de multe ori, de „proasta”, respectiv 
„buna” dispoziţie în care suntem sau ne lăsăm duşi de lectura unor scrieri de ale lui. 

Dacă intrăm în jocul „dialectic” al lui Noica şi îi continuăm argumentele şi „formulele 
filosofice” în alte forme ce tind spre o minimă „înţelegere” a lor, ajungem destul de repede la 
„bună dispoziţie”. Pentru că, de multe ori, argumentele lui ontologice sunt la fel de 
„sugestive” şi de „ridicole” pe cât e „omul moral al lui Kant” în viziunea lui Noica”. 

Dar să dezvoltăm puţin ideea: iată, de exemplu, cazul „broaştelor din umorul britanic”: 
„Căci o casă este într-adevăr confecționată, fabricată, înălțată din cărămizi, dar cărămizile 
sunt efectiv „făcute ” din casă, respectiv din ideea de casă, care stă la temeiul lor. Şi la fel 


38 Conform Constantin Noica, Devenirea întru ființă, Editura Ştiinţifică şi enciclopedică, Bucureşti, 1981, p. 
203. 

39 Andrei Pleşu, Constantin Noica între filosofie şi înțelepciune, înregistrare audio, postată pe youtube.com, 
minutul 5. 

40 Ibidem, minutul 7. 

41 Alexandru Paleologu, Amicus Plato ... sau “Despărțirea de Noica”, Editura LiterNet, 2003, ebook postat pe 
editura.liternet.ro, p. 14. 

42 Andrei Pleşu, Constantin Noica între filosofie şi înţelepciune, înregistrare audio, postată pe youtube.com, 
minutul 9. 

43 Ibidem. 

44 Conform Constantin Noica, Marhesis sau bucuriile simple, Editura Humanitas, Bucureşti, 1992, pp. 26 — 28. 

mai pe drept s-ar spune că făina este făcută din pâine, din ideea de pâine, în timp ce pâinea 
este doar coaptă din făină.* ” 

„Unor asemenea gânditori, care nu văd decât casele şi pentru care casele sunt făcute din 
cărămizi, le-ar prinde bine să treacă pe la şcoala broaştelor, din umorul britanic, unde se 
învaţă că şi cărămizile sunt făcute din case. "* 

Mai întâi ne permitem să ne bucurăm că la această şcoală a broaştelor se învaţă totuşi ceva 
(„constructiv”) şi nu se transmit doar „stări de spirit”, dar apoi trebuie să constatăm că din 
păcate acolo nu se predă filosofia lui Platon, că poate astfel ar fi aflat şi broaştele că stimabila 
casă e „făcută” din ideea de casă şi cărămida din ideea de cărămidă... şi astfel nu ar mai fi 
făcut confuziile inutile amintite de Noica. 

Prin urmare, îmi permit eu acum să le explic câte ceva broaştelor cu pricina: anume că 
făina sau cărămida sunt „făcute” din ideea de făină, respectiv de cărămidă. Şi e evident acest 
lucru, deoarece cărămizile nu sunt făcute (doar) în vederea casei — din ele se poate face şi o 
fabrică, şi un gard, şi o cetate, şi un cuptor, şi un bazin cu apă etc. Şi la fel e şi cu făina — din 
care nu se face doar pâine, ci şi cozonac, şi biscuiţi, şi prăjituri, şi plăcinte ş.a.m.d. 

Şi apoi dacă ar fi să ducem acest argument „broscăresc” mai departe, putem spune că 
pâinea este făcută în vederea mâncării ei, respectiv a omului (sau a câinelui) care o mănâncă 
pentru a-şi susține viața — şi astfel că, în „logica broaştelor” (sau, mă rog, a „Hermes-ului” 
lor), făina nu e făcută din ideea de pâine, ci din ideea de viaţă. 

De fapt în această logică (a „delirului hermetic”) putem argumenta şi demonstra orice 
legătură ne trece prin cap. Aşadar, nu ştiu zău la ce le-ar folosi oamenilor această „logică a 
broaştelor” (în afară bineînţeles de a face „poezie” „simplă” sau „filosofică” — demers pe care 
îl încurajăm, atâta timp cât nu se pretinde a fi mai mult decât este) — că „broaştelor” din 
umorul britanic, respectiv românesc, îmi pot închipui la ce le-ar putea folosi: ele chiar îşi pot 
face casă într-o cărămidă găurită (omul în schimb nu poate)! 


Ne spune dar Noica: „Logica lui Hermes pleacă de la îndurarea pentru cele neînsemnate 
şi ridicarea lor posibilă la general.” 

Şi într-adevăr îi concedem aceasta, doar se vede clar că pleacă (şi) de la îndurarea pentru 
„broaşte” fără minte şi ridicarea problemelor pe care le au „broaştele” la rang de reflecţie 
filosofică (omenească) fundamentală. 


Dar Noica, în buna lui dispoziţie (onto) logică, nu se „îndură” doar de broaşte, ci se 
apleacă cu aceeaşi considerație şi spre câini, mai precis spre lătratul lor: 

„Am putea spune atunci că lătratul câinelui este holomerul... ”” 

Şi ne întrebăm noi: lătratul cărui câine? — oricărui câine? Sau doar a câinelui lui Socrate? 
Că ştim că probabil câinele lui Elpenor nu are nici o şansă — nu din cauza lui, ci din cauza 
alăturării nefericite cu sărmanul său stăpân care, din păcate pentru el, nu se califică în aceeaşi 
categorie cu „lătratul câinelui”. (Oare pentru că nu ştie „să latre”?) 

Bine, dar ce este un „holomer” până la urmă? 

Să vedem ce ne spune Noica: — holomerul apare în cazul în care partea „preia asupra ei 
întregul, sau în care individualul exprimă generalul. ”® 


45 Constantin Noica, Scrisori despre logica lui Hermes, Editura Cartea Românească, Bucureşti, 1986, p. 56. 

46 Ibidem. 

47 Ibidem, p. 66, supra. 

48 “Socrate este un holomer, Elpenor nu este. ” — conform Constantin Noica, Scrisori despre logica lui Hermes, 
Editura Cartea Românească, București, 1986, p. 31. 

49 Constantin Noica, Scrisori despre logica lui Hermes, Editura Cartea Românească, București, 1986, p. 30. 

„Dacă putem da nume acestui individual-general, vom alege unul, mai uşor de alcătuit pe 
linia parte-tot; şi de vreme ce în greacă, tot sau întreg este „holon” şi parte „meros", să 
sugerăm ca nume holo-mer. ”” 

Holomerul este deci întreg-parte! Oare, cum ar veni, de exemplu: plăcinto-făină, caso- 
cărămidă, cireado-vacă, turmo-capră, haită-câine, omul-celulă, statul-Vasile, oceanul-picătură, 
universul-planetă sau, de ce nu, cosmosul-păduche? 

Nu ştim. Dar poate ne lămureşte Noica. El ne spune că nu orice parte „preia asupra ei 
întregul”, ci doar unele — astfel, după el, Socrate este şi Elpenor nu este! (Adică, cum ar veni, 
nu toți oamenii sunt „holomeri”! Ci doar unii... Bine, fie cum zice el, dar e consistent? 

Nu — din Jurnalul lui Liiceanu aflăm că în data memorabilă de 9 mai 1981 Noica a ridicat 
omul la rangul de holomer: ,, ... omul este un „holomer”: e partea care poartă în ea întregul, 
fără să-l confişte, fără să-l dețină în exclusivitate. ”” 

Considerăm că definițiile holomerului date de Noica sunt suficient de largi pentru a putea 
introduce sub umbrela lor cam orice există — doar orice individual exprimă (într-o măsură sau 
alta, sub un aspect sau altul) generalul („fără să-l confişte” şi „fără să-l deţină în 
exclusivitate”)! 

De exemplu, din perspectiva „cosmosului-păduche” amintit mai sus, oricât s-ar chinui unii 
să arate că un anumit „păduche” (de exemplu, unul numit „Socrate”) e „mai valabil 
holomeric” decât un alt „păduche” (să zicem numit „Elpenor”) — ei nu pot convinge pe 
nimeni: nu e mai multă „păducheală” sau „cosmos” în „păduchele Socrate” decât în 
„păduchele Elpenor” indiferent de ce cred „broaştele din umorul britanic”. 

La scara infinitului (specifică Cosmosului) „păduchele” (oricare ar fi el) nu poate fi văzut 
decât ca fiind ceea ce este: un simplu „păduche”! 


Dar să trecem de la broaşte şi câini la cai şi frunze: „Dar nimeni nu afirmă [ne spune 
Noica] despre un cal, despre o frunză sau despre un astru că sunt „muritori”. Nu tot ce 
moare (statistic) este şi muritor (logic). ” 

E clar că Noica e pus bine pe bună dispoziție! Dar şi noi suntem! Şi atunci vom zice: 
„Poftim? Cum ar veni, caii sunt nemuritori (logic), chiar dacă sunt muritori (statistic)? Au 
reuşit oare caii să facă ce nu a putut face Elpenor? Sau, mai bine zis: are Socrate aceeaşi 
condiție cu caii săi din grajd?” 

Nu ne-am lămurit, dar poate ne ajută din nou Noica: „, "Calul aleargă” nu este o propoziție 
logică, „Elpenor e muritor” nu este una, în schimb „Socrate este muritor” este sau se va 
dovedi o propoziţie logică. ””? 

Pare ceva mai logic ce ne spune Noica acum — adică nu e logic ca domnul cal să alerge şi e 
ilogic ca Elpenor să fie muritor — prin urmare, putem concluziona că e logic ca domnul cal să 
stea (pe loc) sau în cel mai bun caz să meargă la pas şi că e logic ca Elpenor să fie de fapt un 
nemuritor!? 

Poate că ne mai dă totuşi Noica un exemplu şi ne scoate din „confuzie” — iată dar cum 
traduce el „filosofico-logico-hermesian” formula „te du dracului”: „Zu ființă individuală, 
predă-te acum acelei ordini generale, unde ştiu eu bine ce determinaţii te aşteaptă. Expresia 
invocată este perfect saturată logic şi de aceea, în nedemnitatea filosofiei ei practice, posedă 
o demnitate teoretică. ”” 


50 Ibidem, p. 31. 

51 Gabriel Liiceanu, Jurnalul de la Păltiniş, Editura Humanitas, Bucureşti, 1991 (ebook postat pe scribd.com), 
p. 109. 

52 Constantin Noica, Scrisori despre logica lui Hermes, Editura Cartea Românească, Bucureşti, 1986, p. 46. 

53 Ibidem, p. 68. 

Cu alte cuvinte Noica ne explică că dracul ţine de o ordine generală căreia cineva i se poate 
preda (altfel nu ar avea sens îndemnul predării), pentru că ştie că îl aşteaptă acolo („la dracu”) 
nişte determinaţii (probabil „drăceşti”)! Într-adevăr seamănă (teoretic) cu o expresie perfect 
saturată logic (cu logica „dracului”?). 

Ne putem întreba acum câtă „demnitate teoretică” ar fi găsit Noica în expresia: „Să te ia 
dracu!” Cu „du-te la dracu” (fă şi tu o „călătorie în infern”) ne-a lămurit. 

Stăm însă acum şi ne întrebăm — dacă astfel de expresii sunt considerate sugestive pentru 
„holomerii” săi, alături de „lătratul câinelui” şi de „moartea lui Socrate” (şi să nu uităm 
„şenila tancului“, călcând prin ruine peste cranii de soldaţi) ne gândim că poate era mai bine 
să-i zică logicii sale „logica lui Hades” (că doar are toate ingredientele necesare — şi pe 
„Dracu/ Hades”, şi „„moartea”, şi „unealta aducătoare de moarte”, şi, mai ales, îl are şi pe 
câinele „Cerber” cu „Llătratul lui holomeric”). 

Ca şi o concluzie constatăm, prin urmare, alături de Ion Dur, că pentru Noica: „Modul de 
gândire antitetic, împingerea antitezei spre paradox, va fi de altminteri, începând cu discursul 
poetic şi publicistic al anilor 28 — 29, o constantă ””. 

„Noica nu a făcut niciodată „ştiinţă ” (filosofia lui e mai toată „eseistică ”), nici măcar 
atunci când a scris un „tratat asupra fiinţei ... "* 


În aceeaşi direcţie ne trimit şi aprecierile lui I. Ianoși care îl consideră pe Noica ca fiind un 
„antimodern şi un antioccidental"*, „un ,„,mitosof” îndrăgostit de fulguraţiile magice "* care 
îşi asumă „transferul religiozității în filosofie”, având o gândire laică „întemeiată [însă] pe 
credință "* suspectă de „cufundare în irațional” şi „experiență mistică” (în special în 
„ultimele două părți ale Tratatului)” . 

Trebuie să amintim pentru întregirea unui posibil tablou asupra recepționării lui C. Noica şi 
următoarea remarcă a lui A. Surdu: 

„Curios, şi aici, ne pare faptul că Noica ne recomandă, în realitate o singură soluție, 
aceea a identificării, reunirii sau ,, amestecului de limbă”. 

Dar, dacă reunim spiritul cu fiinţa, dacă transcendentul şi transcendentalul coincid, dacă 
posibilul se identifică cu realul, dacă individualul este universal şi istoria istoricitate, cum ne 
sugerează autorul, nu vom legifera oare rațiunea lui Babel? Haosul şi indistincția? "*! 

Dar să concluzionăm şi noi acum: „poezia” şi „proza” filosofică păcătuiesc e drept prin 
„exces”, dar au o „coerenţă” a lor, doar de ele ştiută, care atrage „holomeric” spre „amestec de 
limbă” şi care este predestinată cultural polisemiei „expresioniste” — dar prin aceasta ele 
comunică dincolo de cuvinte sensuri ale inimii, ale intuiţiei, ale trăirii „întru” „dincolo de”... 

Şi dacă implicându-ne şi noi în acest proces al „excesului” de metafore, nu uităm să ne 
„bine dispunem” (în interiorul sau în afara „bunului simț”), atunci cu siguranță filosofia (lui 
Noica sau a altcuiva) îşi va fi atins măcar parțial menirea. 


54 “Şenila [tancului] exprimă, ca realizare omenească, tot ce poate fi mai filosofic în sânul realităţii şi ea poate 
fi socotită invenţia cea mai uimitoare, întrecând cu mult, ca semnificaţie speculativă, invenţia avionului, a 
rachetei, a radar-ului sau a acelei maşinuţe de calculat ...” — conform Constantin Noica, Scrisori despre 
logica lui Hermes, Editura Cartea Românească, Bucureşti, 1986, p. 71, infra. 

55 Ion Dur, De la Eminescu la Cioran, Editura Scrisul românesc, Craiova, 1996, p. 157. 

56 Ion Dur, Noica între dandysm şi mitul şcolii, Editura Eminescu, 1994, p. 17, medio. 

57 Ion Ianoşi, O istorie a filosofiei româneşti, Editura Biblioteca Apostrof, Cluj-Napoca, 1996, p. 307. 

58 Ibidem, p. 300. 

59 Ibidem, p. 359 şi p. 336. 

60 Ibidem, p. 335. 

61 Alexandru Surdu, Vocaţii filosofice româneşti, Editura Ardealul, Târgu Mureş, ed. a I-a, 2003, p. 89. 

„Filosofia” (lui Blaga) şi „arta basmologiei” 


ABSTRACT: În această lucrare abordăm „filosofia” (lui Blaga) din perspectiva unei critici 
care îşi asumă „fără perdea” acuzarea intruziunii brutale, de o manieră virusală, a basmului (/ 
mitului) în filosofie, dat fiind faptul că (printre altele) această confuzare intenţionată între 
verbele „a imagina” (mituri) şi „a reflecta” (filosofic) degradează în mod evident actul 
filosofării din poziţia lui oarecum naturală de „dragoste de înţelepciune” (de cercetare sinceră 
şi profundă pe baze aletheice şi realiste a lumii şi sinelui) la o banală „artă basmologică” (/ 
mitosofică), la un exercițiu relativ steril de construire ficțională a unor lumi verbale 
(„speculative”) de consistenţa unor simple poveşti infantile („,metafizic”), a unor „proze 
poetice” fantazate contingent pe baza unor acte de rebotezare pompoasă a unor cuvinte, de 
redefinire metaforică a lor sub semnul obscurităţii şi a eseizării delirante „sistemic” pe 
marginea unor adevărate mantre filosofice postulate pur subiectiv (fără un minim temei 
rațional sau empiric) şi repetate obsesiv şi hipnotic întru crearea, fără implicare empatică sau 
epistemologică spre adâncime şi profunzime, a unor „lumi” de basm metafizic, estetic sau 
gnoseologic, în mare măsură, lipsite de vreo preocupare prea serioasă pentru precizie, 
claritate, veracitate şi coerenţă şi astfel plasate axiologic în mod inevitabil între valoare şi 
kitsch (mai aproape însă de kitsch decât de valoare). 


Cuvinte cheie: basmologie, mitosofie, metafizică, gnoseologie, estetică, valoare, kitsch. 
„Arta basmologiei” 


(„Și Lucian Blaga a fost, după unii, poetul-filosoj, iar după alții, filosoful-poet, astfel încât 
„plăsmuirile ” sale sunt înzestrate, deopotrivă, atât cu energia pură a ideii, cât, mai ales, cu 
grația şi frumusețea veşmântului lingvistic. ”®) 


„Basmologia” este (pentru cei care o practică) „ştiinţa? care studiază cu o figură gravă 
profunzimile infantile ale basmelor „de adormit copii” sau după caz „oameni mari” (cu 
orientări „filosofice” sau de altă natură) „înzestrați? (ei zic că din fericire pentru ei) cu o 
„minte primitivă” (naivă, superficială, confuză, nelimpezită, necritică sau pe scurt spus — ne- 
ştiinţifică şi anti-ştiinţifică). 

„Arta basmologiei ” este, prin urmare, arta de a te face că gândeşti, arta de a părea profund 
când, de fapt, eşti superficial, de a părea serios când, de fapt, eşti hilar, arta de a părea că 
vorbeşti despre realitate şi adevăr când, de fapt, vorbeşti doar de basme şi închipuiri. 

[...] „filosoful, în măsura în care se angajează în căutare de sensuri, de noime, de gânduri 
luminare, de presimţiri, care nu îngăduie o formulare la rece, pur conceptuală, deci, în 
căutare de sensuri în zona acestor răspântii clar obscure de sorginte mitică, devine 
mitosof. "e 

Unii au numit această întreprindere „,mitosofie”. Termenul acesta este oarecum înşelător, 
fiindcă presupune existența unei înțelepciuni („sofia”) în mit (ficţiune „populară” sau „cultă”). 
Dar cine pune, în mod serios, pe acelaşi plan copilăria (mitul, povestea) şi înţelepciunea 
(ştiinţa) dovedeşte că nu prea înţelege nici „copilăria” şi nici „înțelepciunea”. (Este clar că şi 
62 Eugeniu Nistor, Teoria blagiană despre matricea stilistică, Editura Ardealul, Târgu Mureş, 1999, p. 10. 


63 Ion Tudosescu, Lucian Blaga concepţia ontologică, Editura Fundaţiei „România de Mâine”, Bucureşti, 1999, 
pp. 165 — 166. 

termenul de „basmologie” poate fi supus unei critici similare, dar numai dacă se extrage din el 
ironia evidentă şi mereu intenționată şi asemănarea vădită de familie pe care el o are cu 
„astrologia” şi „teologia” — în sensul că e tot atâta „ştiință” în „basmologie” câtă este şi în 
„astrologie” sau „teologie”). 


(„Şi nu e nici o rațiune care să te facă să recunoşti calitatea de poet creatorului unui sonet 
şi să o tăgăduieşti celor care au compus Metafizica, Summa teologica, Scienza nuova, 
Fenomenologia spiritului” [...]*.,, Ce obscuri gânditori sunt poeții, este o împrejurare care 
trece neobservată atunci când îi citim cu un interes literar, dar care ne izbeşte neapărat, dacă 
îi parcurgem ca pe filosofi. ”®) 

Alţii au numit această „apucătură” scriitoricească „poezie în proză” sau „proză poetică” 
vrând să sugereze că, indiferent de conţinut, în ea este de găsit „ceva frumos”. Termenul 
acesta este însă oarecum nepotrivit, pentru că implică acceptarea minciunii şi înşelătoriei în 
fiinţa frumosului. Ori frumosul lipsit de adevăr este precum cercul lipsit de circumferință. A 
confunda intenționat „poezia” (chiar şi „filosofică”) cu „delirul intelectual” pe câmpurile 
conceptuale ale „formelor fără fond” este a considera că frumosul poate exista independent de 
prezenţa binelui şi adevărului, a cunoaşterii utile, exacte, cu sens, care conferă putere întru 
transformare reală de sine şi de lume. 

O asemenea poziție nu poate fi, însă, decât o amăgire specifică celor pierduţi iremediabil în 
„angoasă poetică”, în „disperare ideatică”, în gândire care fuge de sine spre a se ascunde în 


39 


umbră de „mitomanie metafizică” şi obscuritate de „irațional ontologic”. 


(„ Aşadar, în filosofia blagiană, metafora este „substanţa ” care particularizează o creație 
culturală, o operă de artă sau un „stil”, funcția ei fiind valabilă însă nu numai în planul de 
reprezentare al artei, ci şi în altele, precum în cel metafizic, în cel ştiinţific sau religios. ”*) 

Şi iarăşi, alții au numit cu termenul de „„metaforă” activitatea de confuzare relativ 
intenționată a lumii, de proiectare (conştientă sau inconştientă) de neclarităţi; activitatea de 
ridicare pe piedestal a umbrei, a obscurului, a jocului infantil de cuvinte; de închinare tristă la 
spectrele fantomatice ale conceptelor-cuvinte-inventate cuprinse cu dezinvoltură „demonică” 
în definiţii în nevoie de definire şi în înlănţuiri eseistice umplute până la refuz de vorbe 
pretențios-ridicole, de idei îngheţate în rebotezări inutile de banalităţi, de propoziţii aruncate 
în discursuri fără „„miez”, pe marginea unor truisme depăşite interogativ, de o bună bucată de 
vreme, de multe ori, chiar şi de mintea primitivă a „sălbaticilor”. 


Etapele „basmologizării realului” 


„Arta basmologiei” (blagiene sau de altă orientare) se desfăşoară, în principal, după un 
tipar „filosofic” destul de uzat, folosit de acei gânditori lipsiţi de preocuparea interioară a 
reflecției profunde şi care, astfel, din plictiseală, „între două poezii”, se apleacă „estetic” şi 
asupra „problemelor filosofiei”. 

Acest „tipar” se poate despica în trei „etape basmologice”: 1. rebotezarea „pompoasă” a 
unei banalități; 2. definirea metaforică a rebotezării (redefinirea „poetică” a banalităţii) şi 3. 
eseizarea delirantă basmologic bazată pe varierea relativ contingentă prin fraze a rebotezărilor 
şi redefinirilor efectuate la punctele 1. şi 2.. 


64 Benedetto Croce, Elemente de estetică, Editura Ardealul, Târgu-Mureş, 1998, pp. 73 — 74. 
65 Tudor Vianu, Studii de filosofie şi estetică. Dualismul artei, Editura 100+1 Gramar, Bucureşti, 2001, p. 15. 
66 Eugeniu Nistor, Teoria blagiană despre matricea stilistică, Editura Ardealul, Târgu Mureş, 1999, p. 31. 

De exemplu: 1. „fanicul” şi „cripticul” sunt, la Blaga, rebotezări (prin adaptare/ preluare 
din greacă) ale banalităților corespunzătoare „arătatului” (ceea ce e vădit, evident) şi 
„ascunsului” (secretului, misteriosului); 2. „partea care se arată a obiectului în criză” este 
definiția metaforică a „fanicului”, „partea care se ascunde a obiectului în criză”” este definiția 
metaforică a „cripticului”; 3. urmează edificarea unei „poezii în proză” cu utilitate cel mult 
„estetică” (specifică, de exemplu, „păunului” care se umflă în penele lui „basmologice”) pe 
marginea rebotezării şi redefinirii cu pricina. 

Un alt exemplu: 1. „ideea teorică” este rebotezarea banalităţii specifice „inspiraţiei” (/ ideii 
sau situaţiei care inspiră); 2. „punte de salt în criptic ” (orice o mai fi şi aceasta) e redefinirea 
metaforică a banalității specifice inspirației (respectiv definirea rebotezării basmologice) şi 3. 
construirea unor bălării eseistice cum ar fi cele care încep cu ce urmează mai jos: 

„Revelarea cripticului se face de obicei cu ajutorul unei „punți de salt” în criptic. 
Construcției prin care se revelează cripticul îi premerge o idee, care determină prin 
anticipație conţinutul construcției. [...] Ideea aceasta, în această specială funcţie a ei, s-o 
numim „idee teorică”. ”® 

Şi încă un exemplu: 1. „tensiune interioară” este rebotezarea blagiană a banalității specifice 
relației existente între ideea/ situația care inspiră (rezolvarea unei probleme) şi datele 
cunoscute (specifice problemei) adunate (/ „muncite”) până în momentul apariției 
„inspiraţiei”; 2. „divergența de conţinut între idea teorică şi „fanicul” misterului deschis” 
este definiția „metaforică” a rebotezării banalităţii relaţiei dintre datele unei probleme şi 
inspirația care duce la rezolvarea ei; 3. expunerea emfatică a poeziei-mesaj-platitudinal 
specific, de exemplu, următoarei formulări „gnoseologic-basmologice” — de pildă, a 
propoziției „între inspirație şi muncă există o relaţie variabilă” (nu zău?): 

„Între „ideea teorică” şi „fanicul” misterului deschis trebuie să se caşte o violentă 
divergență de conținut, altfel „ideea ” n-ar putea să fie o reprezentare schițată a „cripticului” 
misterului deschis. Divergenţa de conținut între ideea teorică şi „fanicul” misterului deschis 
poate avea diverse grade, ea poate să varieze de la „disparat” la un raport de „opoziţie”. 
Divergenţa aceasta constituie ceea ce vom numi „tensiunea interioară” a problemei. ”® 

Aproape toată „filosofia” lui Blaga şi a altora ca el e construită (conştient sau inconştient) 
pe „etapele basmologizării realului” menţionate mai înainte. 

La aceşti „filosofi” activitatea de rebotezare a banalităţilor cu vorbe inspirate din limbi 
moarte sau din alte surse devine o preocupare de căpătâi. De exemplu, la Blaga aproape orice 
„discurs” începe cu o astfel de rebotezare plată prin care arătatul devine „fanic”, ascunsul — 
„criptic”, înaintarea devine „sens anabasic”, retragerea — „sens catabasic”, „Dumnezeul” 
(creştin) devine „Marele Anonim”, „actele lui Dumnezeu” devin „cenzură transcendentă”, 
trecutul devine „timp-cascadă”, viitorul — „timp havuz” (timp „fântână arteziană”), prezentul 
— „timp-fluviu” ş.a.m.d. Redefinirile banalităţilor corespunzătoare se fac mai întotdeauna de o 
manieră vagă, metaforică, aeriană, basmologică. 

lar eseizarea mitomană pe marginea acestor rebotezări şi redefiniri evită pe cât îi stă în 
putință raționamentul coerent şi demonstrația logică, acestea fiind înlocuite cu simpla repetare 
divertismentală a unor mantre obsesive. 

De exemplu, „mantra metafizică” a lui Blaga, scoasă magic din cutiuţa gândirii sale 
mitosofice este în genere următoarea: „Marele Anonim, totalitate de supremă complexitate, se 
găseşte în virtutea plenitudinii sale, necurmat, în situaţia de a se reproduce pe sine însuşi 
aidoma şi la nesfârşit.” continuată cu postularea burtologic-monotonă a „cenzurii” sale şi a 


67 Lucian Blaga, Cunoaşterea luciferică, Editura Humanitas, Bucureşti, 1993, p. 46. 

68 Ibidem, p. 49. 

69 Lucian Blaga, Cunoaşterea luciferică, Editura Humanitas, Bucureşti, 1993, pp. 54-55. 
70 Lucian Blaga, Trilogia cosmologică, Editura Humanitas, Bucureşti, 1997, p. 116. 

„emisiilor sale diferențiale”. Ea este repetată de zeci de ori în diferite forme prin diferite cărți, 
însă întotdeauna cu mare nădejde că poate, cine ştie, până la urmă, măcar el va ajunge să o 
creadă. 

„Mantra gnoseologică” a „poetului rătăcit în filosofie” repetată până la plictiseală este în 
principal următoarea: cunoaşterea este de două feluri „paradiziacă” şi „luciferică” — cea 
luciferică e „deschiderea unui mister” (apropo: ce o mai fi şi aceea „deschidere a unui 
mister”? — că doar nu o fi misterul vreo conservă..., cum „deschizi” un „mister” şi cum îl 
„închizi” la loc (dacă e cazul)?) şi „varierea lui calitativă” şi e de trei feluri — plus-, minus- şi 
zero-cunoaştere. 

„Mantra estetică” constă în postularea a cam orice „sună bine” „în orizontul misterului şi 
pentru revelare”” şi repetarea monotonă a acestui „orizont” până la saturație „orizontică” — 
acest orizont devine, pe alocuri, ingredientul „magic” al oricărei „definiții? şi precizări 
„estetice”. 

Pentru Blaga „orizontul misterului şi al revelării "? este un fel de „soluţie metafizică” a 
tuturor problemelor (reale sau imaginare) — acest „X” foarte vag precizat e pus în legătură cu 
„esenţa” omului, a culturii, a artei ş.a.m.d. — şi fiind suficient de confuz conturat el poate 
deveni cu uşurinţă sursă cam pentru orice — pentru gândire şi simţire, pentru creație şi 
aberaţie, pentru căţei şi pisici, pentru lume şi furnici etc. — deşi Blaga insistă că „natura”, 
sărmana (spre deosebire de „artă”), nu „prea se înţelege” cu orizontul cu pricina. 

Repetarea obsedantă prin anumite locuri a „mantrei” „orizontul misterului şi al revelării "> 
nu poate să ţină însă loc nici de explicație şi nici de justificare pentru diferitele „speculații 
filosofice” pe care el le face despre una sau despre alta. Pentru că mantra cu pricina are o 
calitate vădit metaforică ea poate să spună orice, dar tocmai de aceea, în esență nu spune 
nimic substanțial nici despre „orizont”, nici despre „mister” şi nici despre „revelare”. 

Clasificările fenomenelor pe care „le tratează” filosoful basmolog sunt în general simpliste, 
superficiale şi mai întotdeauna imprecis răsfirate prin subiectivitatea sa deşirată poetic între 
delir şi „vorbire în limbi” (nici de el ştiute). 

Pe aceste baze (,„rebotezare”, „redefinire”, „eseizare poetică”...) se pot inventa filosofii 
basmologice „câtă frunză şi iarbă” (pe nivele specifice „metafizicului”, „gnoseologicului” 
etc.), dar e evident că ele nu prea folosesc la nimic (decât poate la confuzarea minţii celor care 
le produc şi a celor care le iau în serios) şi nici nu sunt exerciţii autentice de reflecţie 
profundă, sinceră şi serioasă asupra diferitelor aspecte ale realităţii. Rezultă astfel doar o 
activitate ludică specifică celor rămaşi infantili în gândire (deşi fizic sunt maturi), o joacă 
gratuită cu „logosul”, în marginea sensului, contra lui şi, mai ales, pe lângă el... 


71 Lucian Blaga, Artă şi valoare, Editura Humanitas, Bucureşti, 1996, p. 26. 
72 Ibidem, p. 58. 
73 Ibidem, p. 67. 

„„ Metafizica basmologică” 


Metafizica, după unii, este cea mai serioasă întreprindere ce se poate realiza sub auspiciile 
filosofiei, după alții, este însă doar o poveste cultă („semnată şi dată anonimă”), un joc 
delirant al plăsmuirilor fanteziei poetice ascuns însă cu oarecare stângăcie şi sfială după 
cuvintele subțiri de „mit metafizic” şi „speculație filosofică”. 

„Având întru totul conştiinţa că propunem un mit metafizic, atribuim Marelui Anonim 
posibilitatea de a se „reproduce ” ad indefinitum, în chip identic, aceasta fără de a se istovi şi 
fără de a-şi asimila substanțe din afară. Cu aceasta am formulat teza pe care vrem s-o 
aşezăm în fruntea întreprinderii noastre speculative. ”” 

„ Consideraţiile ce le intercalăm nu trebuie repudiate din capul locului pentru motivul că 
s-ar întemeia pe o premisă doar postulată şi câtuşi de puțin demonstrată. Consideraţiile au 
un caracter jucăuş şi condiționat. "* 

Pentru cei care se joacă cu vorbele, nu gândesc cu ele, preocuparea de căpătâi este „Ce ar fi 
dacă ... 7”. Ca de exemplu: „Ce ar fi dacă am ignora cercurile vicioase creaţioniste din propria 
gândire?”; „Ce ar fi dacă ar fi în cer un z(m)eu care are fobie de alţi z(m)ei posibili?”; „Ce ar 
fi dacă cosmogeneza ar fi la fel de simplă precum cea imaginată de primitivii care văd lumea 
ca fiind creată, de exemplu, din „urina” „emisă” de „Marele Măgar Cosmic”, care s-a creat pe 
sine?”; „Ce ar fi dacă în loc să gândim serios fabulăm emfatic prin „bălării mitice”?”... 

Ce ar fi dacă „motivările” presupusei „cenzuri transcendente” nu sunt decât cercuri 
vicioase, alegeri subiective, ignorări de contradicții evidente? ... 

„1. Motivarea minimală: posibilitatea unei cunoașteri individuate absolut „obiective ” ar 
condamna viața şi spiritul creator la stază perpetuă. Posesiunea „adevărului transcendent” 
ar zădărnici creaţia şi ar osândi spiritul la repetiție stereotipă. "* 

Aceasta e numită în mod exagerat o „motivare minimală”, fiindcă este evident că nu are în 
ea nici măcar un „minim” de reflecţie. Dacă ar fi avut, nu ar mai fi apărut... Măcar să fi fost 
coerent cu propria fabulă! Din ea ştim că singura care crează este taman singura ființă 
„dotată” cu „adevăr transcendent” (orice ar mai fi şi acesta), astfel că ridicarea unei opoziții 
între actul creator şi posesia „adevărului transcendent” este pur şi simplu ridicolă (a se citi 
contradictorie) în cadrul propriilor supoziţii. Apoi „adevărul” nu este singura motivaţie pentru 
viață şi creație. Prin urmare, chiar dacă el ar „dispărea” motivațional prin „absolutizare” de pe 
firmamentul intențional al fiinţei, ar rămâne încă o miriadă de motive de acţiune şi creaţie — ca 
de ex.: jocul, iubirea, arta, plictiseala, neatenţia, întâmplarea, indiferența, necesitatea etc. 

„Marele Anonim aplică cunoaşterii individuate „cenzura transcendentă ”. Îngrădind astfel 
cunoaşterea individuată, Marele Anonim o înzestrează în acelaşi timp cu tendința dinamică 
de a se depăşi în fiecare moment." 

Cercul vicios din fabulele creaționiste este evident de la o poştă — el poate apare doar dacă 
la întrebarea „Cine a creat lumea?” se răspunde: „Creatorul! (Dumnezeu, Marele Anonim, 
Arici-Pogonici etc.) şi apoi se ignoră întrebarea care vine imediat după: „Şi cine l-a creat pe 
creator?” 

Adică: — pentru ca să poată cenzura orice „cunoaştere individuată” „Marele Covrig” 
(numirea cea mai potrivită pentru „Arici-Pogoniciul” presupus creator al lumii — datorită 
cercului vicios în care se scaldă) ar trebui, după Blaga, să posede „cunoaşterea absolută”. Ori, 


74 Lucian Blaga, Trilogia cosmologică - Diferenţialele divine, Aspecte antropologice, Fiinţa istorică, Editura 
Humanitas, Bucureşti, 1997, p. 28. 

75 Ibidem, p. 38. 

76 Lucian Blaga, Cenzura transcendentă, Editura Humanitas, Bucureşti, 1993, p. 80. 

77 Ibidem. 

dacă o are, tot după „logica” blagiană, e lipsit de orice „tendinţă dinamică”. lar dacă e lipsit de 
aceasta, în mod logic, urmează că nu mai are chef nici de munca istovitoare a „cenzurii” (care 
presupune intenţie şi acțiune — aşadar, „dinamică”) — prin urmare, „absolutului” în acest caz „i 
se rupe” de „cenzura” lui Blaga. Pe de altă parte, dacă „nu i se rupe” (nu are cunoaştere 
absolută) şi vrea să o facă (pentru că are o cunoaştere limitată — a se citi „dinamică” în 
„logica” lui Blaga), nu mai poate (şi astfel, basmologic vorbind, unele cunoaşteri individuate 
pot ajunge la cunoaşterea absolută). 

În ambele cazuri, „cenzura” cu pricina se dovedeşte a fi la fel de inconsistentă logic 
precum sunt „cercul - pătrat”, „absolutul - relativ”, „mişcătorul - nemişcător”, „creatorul - 
necreator” sau „Marele - Mic” şi „Anonimul - Cunoscut” — „anonim” numit „Mare Anonim” 
pe principiul „o semnăm şi o dăm necunoscută”! — adică, explicăm cine e „X” şi cu ce se 
ocupă (narcisisme, cenzuri, emisii, apucături irodice etc.) şi apoi zicem că „X” nu poate fi 
cunoscut ??!!... (sau invers): „Printre altele, Marele Anonim are şi calitatea de cenzor al 
cunoaşterii. El ar institui „cenzura transcendentă ”, prin care ar interzice cunoaşterii umane 
să obțină vreo informaţie pozitivă despre transcendent. Aceasta, cu excepția lui Blaga însuşi, 
care, nu se ştie din ce surse, deține o mulțime de date despre un „mister central” şi alte 
„mistere derivate ” care ar popula tărâmul transcendenţei. "* 


Dar să trecem acum la „2. Motivarea medie: se poate presupune că o cunoaştere 
individuată absolută implică o primejdie pentru subiectul cunoscător, care ar putea fi smuls 
din aderenţele sale creaturale şi astfel scos din echilibrul său de o asemenea cunoaştere. "”* 

De presupus putem presupune cam orice ne trece prin cap — problema e însă de dovezi şi 
de coerenţă logică — asta lipseşte în mod fundamental metafizicilor basmologice. Oricum 
Blaga afirmând cele de mai sus mai presupune ceva — anume că este un „tătuc în cer” care stă 
să „şteargă la funduleț” de „primejdii” tot felul de „bebeluşi individuaţi” aflați în căutare de 
„absoluturi”, ca nu cumva să „se dezechilibreze” sărmanii şi să se trezească după „cădere” 
lumea că are doi sau trei, sau o infinitate de „dumnezei” şi nu doar unul — adică presupune 
existența unui „complex al monoteismului grijuliu” în personajele creatoare de lumi din 
basmul său „„metafizic”. 

În plus, dacă „absolutul” („trăirea” lui, „posesia” lui) te „scoate din echilibru”, atunci 
înseamnă că „Marele Anonim” e de fapt „Marele Dezechilibrat”... Pe el sărmanul, cine îl mai 
păzeşte de „primejdia? dezechilibrării „echilibrului existențial”? Cumva „Micul Anonim” 
(ascuns transcendento-transcendent în „inima lui anonimă”)? Şi dacă e aşa, pe „Micul 
Anonim” cine îl păzeşte? „Anonimul Anonimilor”?... 

„Dar o cunoaştere absolută ar alcătui o primejdie şi pentru obiectul cunoscut, care ar 
putea fi după plac creat şi astfel distrus pe această cale. ”® 

Aşa o fi? Dacă ar fi aşa, înseamnă că nu mai e cazul să ne temem de primejdiile posibile 
(„individuaţii” ajunse la „absolut”), că deja există (în basmologia cu pricina) cineva care să fie 
primejdie „absolută” — anume M.A. („Marele Anonim”)! Dacă acest M.A. (a nu se confunda 
cu RA ... — că acesta e din altă linie basmologică) are cunoaşterea absolută, el este pentru 
sărmanele „obiecte cunoscute” o mai mare primejdie (actuală, nu posibilă) decât dorinţa lor 
de cunoaştere absolută — pentru că el fiind dotat mitosofic cu atâtea puteri fantastice poate să 
le distrugă în orice moment după „bunul său plac”. 

Adică, cum ar veni — la ce mai ai nevoi de „dracu” când o ai pe „mama dracului”? — Dacă, 
de exemplu, lui M.A. „îi sare odată țandăra” şi, renunțând la treaba obositoare şi plictisitoare 


78 Alexandru Surdu, Vocaţii filosofice româneşti, Editura Ardealul, Târgu Mureş, 2003, p. 104. 
79 Lucian Blaga, Cenzura transcendentă, Editura Humanitas, Bucureşti, 1993, p. 80. 
80 Ibidem, p. 81. 


20 


„Filosofia” (lui Blaga) şi „arta basmologiei” 


de cenzor al propriilor sale „emisii” „corporale” (ca nu cumva să scape din el ceva 
„Substanțe? mai „nucleare” — niscaiva „ADN” divin sau ceva asemănător cu el (Blaga a 
botezat „emisiile” cu pricina „diferențiale” probabil ca să se diferențieze şi el prin ceva 
(măcar verbal botezistic) de alte basme creaţioniste similare)), se apucă să facă pe 
„demolatorul” de echilibre existenţiale basmologice, atunci să vezi distracție... 

„Din moment ce suntem dispuşi să atribuim Marelui Anonim o „cunoaştere ” nu putem să 
i-o atribuim decât în formă maximalistă. Marele Anonim e în posesia unei cunoaşteri 
absolute. Acest absolut priveşte atât calitatea, cât şi extensiunea cunoaşterii. Ceea ce 
înseamnă: Marele Anonim e în posesia unei cunoaşteri pozitiv-adecvate şi nelimitate. ”” 

Filosofii grăbiţi spre construcţia de bălării metafizice pot atribui „cunoaşterea absolută” 
oricui doresc ei (că doar posesorul acesteia oricum nu există decât doar în imaginaţia lor), dar 
ar face mult mai bine, dacă, gândind puțin mai profund, pentru început şi-ar pune problema 
dacă o astfel de „cunoaştere absolută” este măcar posibilă. 

De exemplu, ar putea să mediteze „speculativ” (dacă altfel nu pot) la ce s-ar întâmpla dacă 
cineva care, prin absurd, ar deţine „cunoaşterea absolută” chiar ar cunoaşte tot ce există, a 
existat sau poate exista — adică, de exemplu, dacă acesta ar cunoaşte „uitarea”... Astfel ar 
vedea că dacă cel ce ar deține ipotetic „cunoaşterea absolută” ar cunoaşte uitarea, atunci el/ ea 
nu ar mai cunoaşte ceea ce a uitat ... — adică, dacă ar uita ceva, ar înseamna că nu mai are 
cunoaştere absolută (cunoaşterea sa nu mai are nici „calitate”, nici „extensiune” absolută/ 
totală), iar dacă nu ar uita nimic, ar înseamnă că nu ar cunoaşte „uitarea” (şi deci că, tot ca 
mai înainte, nu are „cunoaştere absolută”)... 

La fel stă situația cu „cunoaşterea absolută” pusă în situația să cunoască „sinuciderea”, 
„cenzura”, „misterul”, „limita”, „inadecvarea”, „ignoranţa” etc. Pentru toate aceste obiecte ale 
cunoaşterii (şi pentru multe altele) o ipotetică „cunoaştere absolută”, prin simplul fapt că le-ar 
cunoaşte, s-ar diminua din cunoaştere, adică nu ar mai fi absolută. Cu alte cuvinte: dacă le 
cunoaşte, are o problemă, dacă nu le cunoaşte, are altă problemă — în ambele cazuri se 
dovedeşte că pretinsa „cunoaşterea absolută” pe care credea (vreun „z(m)eu din cer”) că o 
deţine nu e absolută (nu e totală, nu e nelimitată)“. 

„3. Motivarea maximală: o cunoaştere individuată absolut obiectivă ar reprezenta o 
primejdie pentru Marele Anonim însuşi, care ar putea fi scăzut din potenţa sa şi în parte 
zădărnicit în intenţiile sale de o asemenea cunoaştere individuată. "* 

Motivarea „maximală” e într-adevăr maximul incoerenţei „speculative” — ea presupune în 
fundalul ei următorul cerc vicios: existenţa lui MA (identificat ca fiind „cineva central” cu 
„frică de primejdie” şi, prin urmare, în mod „automat” motivat spre „cenzură”) este 
„adevărată”, în logica basmologică a lui Blaga, pentru că există un MA (dotat cu „frică de 
primejdie” şi, prin urmare, motivat spre „cenzură”). 

Avem apoi un cerc vicios „ca la carte” preparat de mitofilul (iubitorul de delicatese mitice) 
Blaga: pe scurt — existenţa „centralismul cenzuristic al existenţei” (a lui MA) e justificată 
prin ... existenţa „cenzurii transcendente” (acțiunii lui MA, reieşită din identitatea sa ființială). 
„Cenzura transcendentă” este apoi justificată prin... existenţa „centralismului cenzuristic al 
existenței” (a lui MA)! Adică „motivăm” existenţa lui MA prin necesitatea existenţei cenzurii 
sale şi „motivăm” cenzura sa prin „necesitatea” existenței lui MA (pe „principiul”: „caii 
înaripați există şi mănâncă jăratec, pentru că dacă nu ar mai mânca jăratec şi nu ar fi înaripaţi, 
nu ar mai exista cai înaripaţi care să mănânce jăratec...”). 


81 Lucian Blaga, Cenzura transcendentă, Editura Humanitas, Bucureşti, 1993, p. 149. 

82 Pentru dezvoltarea ideii a se vedea Radu Lucian Alexandru, Noua ordine religioasă, Editura G LINE, Cluj 
Napoca, 2009, cap. „Distracţie cu ființe „absolute” („a-toate-x”), pp. 4.59 — 4.63. 

Oricum e evident că în logica basmologică mai sus amintită Blaga admite că MA-ul său, 
cât e el de MA (-re), „poate fi scăzut din potenţă”, pentru că (nu-i aşa?): „dacă cineva poate fi 
scăzut din potență, atunci înseamnă că el poate fi scăzut din potență!” — sau, altfel spus, că 
pentru „individul creat” basmologic e posibilă „cunoaşterea absolut obiectivă”, de exemplu, 
dacă MA s-ar sinucide şi astfel nu şi-ar mai cenzura cu atâta interes obsesiv propriile sale 
„emisii corporale” (la animal în genere regăsim în această categorie: urina, fecalele, 
transpiraţia, saliva şi „mucii”, în cazul lui MA evident că probabil Blaga vorbeşte de ceva 
„similar”, dar „diferențiat divin” până la nişte particule infinitezimal de mici, foarte mici, 
extrem de mici... — atât de mici încât sunt (cu toată proveniența lor „divină”) invizibile, 
inodore, intangibile, imperceptibile (prin orice mijloace), indemonstrabile (prin nici un 
procedeu) şi, în concluzie, ... având o (in)existenţă similară cu a oricăror altor fiinţe de basm). 

„Blaga vorbeşte într-adevăr prea mult despre ceea ce ar trebui să tacă. În acest sens, şi 
numai în acest sens, Blaga trebuie compătimit mai mult decât Kant, chiar dacă, în aparență, 
a avut fericirea iluzorie de a hălădui în felul său pe tărâmul interzis al transcendenţei. ”* 

Plasmarea basmologică a lui MA de către mitofilul Blaga are deci la bază presupuneri 
„burtologice” câtă frunză şi iarbă (scoase evident din imaginaţie poetică delirantă, nu din 
reflecţie profundă, serios preocupată de geneza lumii) — ca de exemplu: 

1.— că poate fi obţinută o „cunoaştere absolută” (de o creatură „bine construită” — de exemplu, 
din chestii „nucleare”, nu din „emisii” periferiale), 

2.— dar că nu e „bine” pentru ea să o obţină (dacă ar putea să o obțină), 

3.— pentru că cunoaşterea absolută ar reprezenta o primejdie pentru creaţie, deoarece ... (??!!) 
4.— cunoaşterea absolută există 

5.— şi poate fi multiplicată la mai mulți (de exemplu, MA să păstreze originalul şi indivizii 
absolutizaţi basmologic să primească, probabil, câte o „copie identică”?!) (2711), 

6.— dar din păcate, ea e deținută de un „individ” (cu voințe, dorințe şi „probleme personale” 
proprii) numit M.A. 

7.— care o păzeşte intenţionat (că şi aşa nu are alte preocupări mai serioase), 

8.— fiindcă e capabil de acţiuni intenționate şi pline de tot felul griji imaginare — care nu apucă 
niciodată să se manifeste (similare unor „însărcinări închipuite” existente doar în capul 
fabulatoarelor cu pricina) 

9.— şi care „nu vrea să fie scăzut din potenţa sa şi nu vrea să fie zădărnicit în intenţiile sale”, 
(lui MA îi este frică să nu fie făcut mic!) (??!!), 

10.— pentru ca să protejeze fiinţa sa de „clonare”/ înmulţire/ confruntare cu un altul ca el 

11.— şi deci că această teamă de un altul ca el („alter-fobie divină”) îl face să-şi cenzureze 
„emisiile” ca să nu-i scape ceva „nuclear” pe afară (de exemplu, „sămânţa” lui divină, 
probabil?!) (??!!); 12.— ş.a.m.d. 

Cu alte cuvinte, sunt atâtea supoziţii nesustenabile în „argumentele metafizice” ale lui 
Blaga încât şi o poveste de adormit copii apare de la o poştă ca fiind cu mult mai consistentă 
(şi cu mult mai interesantă) decât mitul Marelui Dictator (anonim desigur) cu apucături 
cenzuriste totale şi eterne ... — visul irealizabil, din fericire pentru omenire, a oricărui tiran 
(mare sau mic, anonim sau cunoscut). 

Inspirația lui Blaga din imaginea tiranului şi a cenzurii pe care el încearcă să o impună este 
evidentă — ea fiind vădită şi de Justificarea tiraniei şi cenzurii „divine” propuse de el cu 
motive dintre cele mai „lumeşti” (frica de a nu fi „detronat”, dorinţa de a controla el totul, de 
a cenzura orice ameninţare ce ar putea duce la răsturnarea sa de la putere etc.). 

În ceea ce priveşte „diferențialele divine” acestea sunt „emise” de „tiranul” cu pricina din 
motive doar de el ştiute — fiindcă dacă îi e teamă de „alteritate”, ar fi mai simplu să nu o 

producă deloc (presupunând că acest lucru stă în puterea sa) — precum se abţine în naraţiunea 
basmologică blagiană să nu se reproducă total, probabil că s-ar putea abtine (tot acolo) şi de la 
a nu se mai reproduce parţial („de ce să se lege la cap, dacă nu îl doare?”) — dar atunci apar 
alte complicații basmologice... 

„Diferenţialele” lui Blaga sunt până la urmă X-urile (necunoscutele) care se „combină” 
pentru a genera „substanţele empirice”. Platitudinea aici e următoarea — ştiinţa zice: „nu ştim 
exact ce se află la baza lumii!” — Blaga însă intervine atunci fălos: „Ba ştim ce: sunt 
necunoscutele! Hai să le numim „diferențiale divine”, că sună bine şi pare că gândim şi noi 
ceva în filosofie/ fizică!” Progresul însă din această simplă rebotezare plată este însă, evident, 
egal cu zero. La fel se întâmplă când poetul nostru basmofil (iubitor de basme „metafizice”) 
îşi vâră nasul în biologie (pe urmele „marelui” său înaintaş Bergson) — şi rebotează „genele” 
în „diferențiale” („unitatea” lui „formativă” fiind probabil ceva de genul „ADN-ul”), 
plasmându-le „speculativ” undeva unde nu le poate verifica nimeni (în câmpurile sale de 
basm metafizic), ca să pară că totuşi contribuie şi el cu ceva la „problemă” — la confuzarea 
domeniului cu pricina, că doar nu la limpezirea lui... : 

„Unităţile „gen”-ice despre care ne vorbesc microbiologia şi cercetările plasmei 
germinative sunt existenţe desigur foarte complexe în asemănare cu „„diferenţialele ” de care 
vorbim noi. "* 

Dar: „Experimental şi pe cale empirică-microscopică nu se poate ajunge niciodată până 
la fondul „transbiologic” al diferenţialelor şi al unităților formative. "* 

E bine că se poate ajunge totuşi la ele pe cale basmologică... nu de alta, da' să ştie biologii 
de unde să-şi înceapă cercetarea când le caută! 

„Dacă fazele precosmice ale genezei consistă într-o mutilare şi desfigurare voite a copiei 
divine, dacă emisiunii diferenţialelor divine îi premerg posibilitățile majore înadins 
contramandate, atunci filosofia de până acum n-a calculat deloc cu unul din factorii esențiali 
ce intervin în tehnica genezei: cu factorul prohibitiv. ”’ 

Trebuie să fie într-adevăr o mare pierdere pentru „filosofie”, că nu a calculat cu factorul 
respectiv. Dar o şi mai mare pierdere ar fi, probabil, pentru ea dacă nu ar lua în considerare 
(„spre calculare”) şi alte ipoteze basmologice precum: „factorul bahic” (ipoteza precosmică că 
MA era beat când a făcut lumea); „factorul idiotic” (ipoteza că MA se dedă la „mutilările şi 
desfigurările” imaginate de Blaga, pentru că este pur şi simplu înapoiat mental — şi lovit de 
imbecilitate divină generează lumea în consecinţă); „factorul masochistic” (ipoteza că MA a 
vrut să creeze în mod intenţionat o „copie” ciopârțită şi handicapată a lui (lumea) pentru ca să 
se bucure de suferinţa ei); „factorul rahatic” (ipoteză speculativă, evitată în grabă de firile mai 
pudice, prin care MA nu are nici o intenție să creeze ceva, dar simte pur şi simplu, la un 
moment dat, că îl loveşte o „suferință intestinală” „precosmică”, după care începe să „emită” 
din el, cu mari chinuri „metafizice”, un mare „rahat”, care apoi, tot fără voia lui, se 
descompune cu timpul în „diferenţialele rahatice” din care se iveşte lumea); „factorul 
neîndemânării” (ipoteza metafizică demnă de luat basmologic în seamă potrivit căreia MA e 
un tip de treabă şi tot încearcă şi el, de ceva eoni buni, să creeze „ceva ca lumea”, dar nu îi 
iese nicicum, fiindcă sărmanul e cam neîndemânatic); „factorul zburdalnic” (ipoteza că MA 
are totuşi şi el o mamă (indiferent de ce ar zice logica în nevoie de logică a basmologilor auto- 
creaționişti) numită MAnMA (Marea Anonimă născătoare a Marelui Anonim) care în fazele 
„precosmice” cu pricina îl atenționează pe MA să nu facă lumea, că e încă mic şi nu se 
pricepe, dar el nu o ascultă (că e neastâmpărat) şi se apucă şi o face, totuşi, în joacă...) şi he- 

hei câți alţi „factori esenţiali” de o „importanţă basmologică majoră” care e posibil să 
intervină în „tehnica genezei” aşteaptă la rând spre a fi „trataţi” cu seriozitatea „filosofic- 
metafizică” care evident li se cuvine! ... 

Aici nu este decât o singură regulă: „câte aberaţii — atâtea posibilități!”. 

În logica basmologică, într-adevăr filosofia ar putea să „calculeze” (a se citi să fabuleze) cu 
toate aceste posibilități mitosofice inventate prin „epoca de piatră”, dar, cu siguranță, 
indiferent de numărul de „calcule” pe care le-ar face nu poate să obţină decât o „poveste 
infinit mutilată”® (dacă porneşti de la poveşti, obţii tot poveşti, dacă porneşti de la aberaţii, 
obţii tot aberaţii, dacă porneşti de la superficialități, obţii tot superficialități). 

„Dintre toate încercările de a formula o dogmă, a învins, cred, totdeauna aceea care din 
punctul de vedere al logicii obişnuite e cea mai absurdă. "* 

Aproape orice afirmaţie a lui Blaga se contrazice pe ea însăşi, cel mai probabil pe 
principiul: „dacă are totuşi un minim de coerență, atunci nu e bună de „metafizică”!” — pentru 
că, nu-i aşa, aceasta este „supra-logică”, zice dânsul, nu „ilogică” (basmologică) cum vede 
toată lumea — şi pentru că dacă alții „au putut”, de ce să nu poată şi el? 

„Or, pare a fi considerat Blaga, dacă tot veni vorba de irațional, atunci să-l desfăşurăm 
ca atare. Au făcut-o şi alții de ce să nu o facem şi noi! Din acest moment însă, Blaga nu 
numai că vorbeşte prea mult despre ceea ce ar trebui să tacă, dar se desparte realmente nu 
numai de Kant, ci de orice filosofie rațională şi chiar mistico-tradițională. ”” 

„De asemenea „în scrisul lui Blaga, în tendințele sale mistice, în iraţionalismul pe care îl 
cultivă, în antiscientismul său (...), în agnosticismul său ... se reflectă aceeaşi neputinţă, frica 
de a căuta soluţiile în esența acestei realităţi, de a se apropia de căutarea adevărului ... ”. 
„Antiraţionalismul, misticismul şi vagul teoretic în care se complace, primitivitatea pe care 
şi-a ales-o ca punct de plecare sunt tot atâtea momente care fac din Blaga un filosof tipic al 
ultimului deceniu (autorul se referă la deceniul al cincelea) ... întreaga lui concepție oferă 
doar elementul negativ şi refuzul de soluţii. ”” 

Faptul că în rare momente de luciditate Blaga îşi recunoaşte apucăturile de mitoman nu îl 
împiedică însă ca, apoi, să-şi reia degrabă şi cu mare interes mitofil discursul său basmologic, 
ca şi cum întrevederea propriei inconsistenţe filosofice, chiar şi sporadic, nu e un motiv 
suficient să te opreşti din aberare: „S-a remarcat, desigur, că tot timpul ne-am ferit să dăm 
Marelui Anonim atribute precum „„rațiune”,; „voinţă ” etc. Atribute de felul acesta îi vom 
conferi cel mult sub rezerva categorică şi mărturisită de a vorbi conştient mitic despre el. ”” 

Iubirea rătăcirii mentale prin domenii basmologice e mult mai importantă pentru Blaga 
decât reflecția serioasă asupra lumii reale (la urma urmei, de ce să mai gândeşti, dacă e mai 
simplu să scrii „poezii”): „Nucleele constitutive ale filosofiei lui Blaga au o lesne identificată 
şi neindoielnică natură lirică. Dacă i-am aplica o constatare pe care a făcut-o el în raport cu 
alții, l-am putea considera: un poet rătăcit în filosofie. ”” 

„Filosofia” lui Blaga nu poate fi luată prea în serios, deoarece nu prea este filosofie prin ea 
— e acolo teologie, mitologie, mitosofie, mitomanie, mitofilie, basmologie, poezie şi orice 
altceva... mai puţin filosofie (dacă considerăm că totuşi filosofia vrea să se distingă de cele 
înşirate mai sus). Tributară până la cea mai intimă esenţă a ei fanteziei şi mistificării, basmelor 


88 Lucian Blaga, Trilogia cosmologică, Editura Humanitas, Bucureşti, 1997, p. 161. 

89 Ibidem, p. 166. 

90 Alexandru Surdu, Vocaţii filosofice româneşti, Editura Ardealul, Târgu Mureş, 2003, p. 103. 

91 Ion Tudosescu, Lucian Blaga concepția ontologică, Editura Fundaţiei „România de Mâine”, Bucureşti, 1999, 
p. 169. Tudosescu îl citează aici pe Lucrețiu Pătrăşcanu din lucrarea lui „Curente şi tendinţe în filosofia 
românească” (apărută inițial în 1946). 

92 Lucian Blaga, Cenzura transcendentă, Editura Humanitas, Bucureşti, 1993, p. 177. 

93 Ion Ianoși, O istorie a filosofiei româneşti, Editura Biblioteca Apostrof, Cluj-Napoca, 1996, p. 218. 

şi miturilor, ea alunecă probabil cu bună ştiinţă într-un fals — vrea să pară ceea ce nu este, 
negând totuşi că vrea să pară ceva. ... 


Gnoseologia „înjumătățirilor mitofile” 


(„Deocamdată trebuie să mai aprofundăm misticismul, deşi ca diletanți ce ne aflăm, 
suntem nevoiți să-l studiem, deşi experienţa lui ca atare ne lipseşte. ”” , Neavând experienţe 
mistice directe, suntem nevoiţi să ne adresăm acelora care le au şi care le descriu. ”” 

„Starea yoghină de uniune a subiectului cu obiectul divin nu este accesibilă unui laic 
oarecare. Aici este vorba de o stare privilegiată, care implică un exercițiu metodic, voluntar, 
dirijat. Un filosof al religiei, în lipsa unor atari experiențe şi a unei atari practici 
experimentale, se găseşte ca un simplu spectator intrigat şi cu totul la periferia acestui 
fenomen religios. ””) 

Chiar când studiază „misterul” (/„mistica”), filosofia cultivă, de multe ori, o nefructoasă 
detaşare „academică” de „misticismul autentic” (de practicile lui concrete de realizare) 
preferându-i acestuia „diletantismul mistic” şi transformându-l astfel pe filosoful care îl 
„studiază” (verbal) într-un misterofil (iubitor de mister) sau, mai bine zis, într-un mistero- 
cuvânto-fil (un iubitor al cuvântului „mister”). 

(„Contactul direct cu absolutul ne-ar împietri, ne-ar carboniza sau ne-ar da puteri divine, 
ceea ce nu e deloc de dorit. ”” „Căci în măsura în care am cunoaşte în chip absolut, am fi 
foarte primejduiţi, am înceta de a face eforturi sau ne-am substitui Marelui Anonim — prin 
ceea ce s-ar produce un fel de anarhie cosmică. "**) 

Sunt astfel unii care au teamă şi de umbra lor, pentru care curajul întâlnirii sincere cu 
lumea şi cu propriul lor sine este în cel mai bun caz doar o „amintire” trecătoare a unei 
posibile „vieţi viitoare”. Aceştia suferă de enozofobie (care pentru unii e frica de consecinţele 
„armagedonice” ale „dobândirii” unei „cunoaşteri absolute” a lumii) şi astfel se tratează 
„băbeşte” cu leacurile primitivismelor pre-ştiinţifice (a se citi „cu gândirea magică”, care 
crede că dacă numeşte „zeul/ zmeul” şi „emisiile lui primare” (de exemplu, cu nume precum 
„Mare Anomin”, respectiv „diferențiale divine”), „rezolvă metafizic” toate problemele 
cunoaşterii şi creaţiei), respectiv cu medicamentele „naturiste” ale credo-egnosticismului (adus 
ca argument ultim pentru postularea „din burtă” a celor mai fantastice „acțiuni mitofile” şi 
personaje „magic-metafizice”): 

„Teza despre existența Marelui Anonim are caracterul unei viziuni metafizice, iar viziunile 
metafizice ştim că nu sunt un produs de absolută stringență logică, ci de salt. La eficacitatea 
acestui salt contribuie totdeauna, în chip decisiv, un act de credinţă. ”” 

Ei cedează astfel ispitei „raţionalismului” basmologic care crede „intuitiv” şi „mitic” că 
„tot ce zboară prin gândire se mănâncă metafizic” şi practică reflecția basmofilă interesată 
doar de „condimentarea” prin variere superficială a unor detalii de formă specifice 
concepțiilor monoteist-creaţioniste pe care le adoptă „din inerție”, uneori din motive nici de ei 
ştiute (Blaga, pe urmele lui Freud, ar zice: „din motive inconştiente”). 

Gnoseologia basmologică blagiană pornind de la premisele „metafizice” ale „z(m)eului 
cenzor de meserie” nu poate decât să vorbească delirant şi despre „cunoaştere”, înjumătățind- 


94 Lucian Blaga, Curs de filosofia religiei, Editura Fronde, Alba Iulia, 1994, p. 208. 

o arbitrar în funcție de nişte influențe mitice iudaice („izgonirea din Paradis” şi „influența lui 
Lucifer” în povestea cu pricina) care bântuie obsesiv inconştientul lui Blaga. 

Versat în rebotezarea „mitică” a banalităţilor şi în redefinirea lor metaforică (ca să pară 
totuşi că nu sunt ceea ce sunt) Blaga „se dă peste cap” în argumente, doar o convinge şi el pe 
cineva că vorbeşte de „aspecte total noi” nici măcar visate de alți filosofi: 

„În adevăr, teoreticienii înclină să nu vadă decât un fel de cunoaştere, căreia îi îngăduie 
cel mult două variante graduale, de pildă una naivă peste care s-ar suprapune o variantă 
derivată, de diferenţiere graduală, savantă, de rafinare, o cunoaştere civilizată. ”” 

„Cunoaşterea are două ramificații ce nu pot fi în nici un chip aduse la numitor comun: 
cunoaşterea paradiziacă şi cunoaşterea luciferică. ” 

Numitorul comun e (printre altele) cunoscătorul care experimentează diferitele feluri de 
„cunoaştere” şi care nu este nevoit să facă distincțiile superficiale şi gratuite pe care le face 
Blaga în „cunoaştere”, pentru că (printre altele) sunt complet inutile, sunt incoerente, sunt 
artificiale. Cu o minimă imaginație „speculativă” putem înjumătăți cunoaşterea în o grămadă 
de „dualități” pretins „incompatibile”, pe care să le rebotezăm mitic şi pe urmă să începem să 
„filosofăm” basmologic în marginea unor definiri metaforice ale acestor împărțiri (ca de 
exemplu: cunoaştere (c.) închisă - cunoaştere (c.) deschisă rebotezate (reb.) c. hadesiană (sau 
„infernală”) - c. edenică; c. dogmatică - c. ştiinţifică reb. c. angelică - c. satanică; c. exactă - c. 
metafizică reb. c. doctorelnică - c. vrăjitorelnică; c. reală - c. iluzorie reb. c. galileică - c. 
ptolemeică; c. adevărată - c. falsă reb. c. şerpiliană - c. zmeuliană şi tot aşa cu infinitatea de 
alte dualități ce pot fi „descoperite” în cunoaştere: inferioară - superioară, parțială - totală, 
potențială - actualizată, intuitivă - intelectuală, empirică - rațională etc. 

Dar rebotezarea de banalități şi redefinirea lor metaforică nu e chiar o treabă de 
„importanță majoră” în evoluția „filosofică” a „teoriei cunoaşterii”! Sunt alte probleme mult 
mai importante (cum se formează cunoaşterea, cum o putem diferenţia pe cea adevărată de 
cea falsă, pe cea utilă de cea inutilă; cum funcționează în mod real mecanismele percepției, 
ale memoriei, ale imaginației, ale rațiunii etc.). 

Aproape toate „precizările gnoseologice” ale lui Blaga, vizavi de cunoaşterile „sale” sunt 
neclare, obscure, confuze, incoerente, arbitrare: „În cadrul sensului de ansamblu — orice 
moment alcătuitor al fiecăreia din cele două feluri de cunoaştere dobândeşte un înţeles pe 
care nu-l are în cadrul celuilalt fel. Astfel „obiectul ” uneia e obiect nedespicat, „obiectul ” 
celeilalte e obiect în criză. Ceea ce în una are caracter de „simplă observație” e în cealaltă 
„Observație dirijată”. „„Necunoscutul” în cadrul uneia are caracter de „hiat”, în cadrul 
celeilalte caracter „criptic”. Ce e „„similiteorie” în una are un sens polar-analogic de 
„teorie ” în cealaltă. Şi aşa mai departe." 

Când lucrezi abuziv cu „metaforele” în filosofie, diferențierile nu mai pot fi clare şi 
precise: — astfel, „obiectul în criză” (orice ar mai fi şi acesta — de obicei, subiectul „are crize” 
şi obiectul stă liniştit, pentru că (nu-i aşa?) el e obiect, nu subiect...) poate fi şi „despicat” şi 
poate fi şi „nedespicat”, „simpla observaţie” poate fi şi „dirijată” şi „nedirijată”; „hiatul” 
(discontinuitatea) poate fi şi „criptic” (ascuns) şi „dezvelit” (vădit) etc. 

Apoi, folosind criteriile superficiale şi confuze de mai sus şi altele tabelate grijuliu de 
Blaga'* el împarte cunoaşterea „sa” în doar două categorii (paradiziacă şi luciferică) când e 
evident că prin combinarea lor intenționată sau contingentă se pot obține o grămadă de alte 
„cunoaşteri” la fel de „importante” pentru „teoria cunoaşterii” ca şi cele două menţionate 
expres de „poetul rătăcit în filosofie” — ca de exemplu: „cunoașterea olimpiană” 


100 Lucian Blaga, Cunoaşterea luciferică, Editura Humanitas, Bucureşti, 1993, p. 23. 

(caracterizată, de exemplu, prin: „obiect nedespicat”, „mistere deschise”, „substituibilitatea 
misterelor deschise”, „varierea calitativă a misterelor”, „idei în conjuncție cu materialul”, 
„capacitate teoretică”, „categorii organizatoare”, „similiprobleme fără tensiune interioară”, 
„teorii”, „observaţie”, „descripție simplă”, „similiexplicaţie”, „criptic”) şi „cunoaşterea 
prometeică ” (caracterizată metaforic şi confuz — în „stil blagian” — prin: „obiect în criză”, 
„mistere latente”, „juxtaponibilitatea misterelor latente”, „reducerea numerică a misterelor 
latente”, „idei în opoziţie cu materialul”, „aplicabilitate directă a ideilor”, „categorii cu funcție 
teoretică”, „probleme cu tensiune interioară”, „similiteorii”, „observaţie dirijată”, „descripţie 
dirijată”, „explicaţie”, „hiat”). 

Din moment ce termenii cu care lucrează Blaga sunt delimitați doar „simbolic”!* şi în „stil 
mitic” (având ataşată intenția clară a neclarităţii — recunoscută prin asumarea conştiinţei 
faptului că el, mai mereu, se află „în fața unor porți dincolo de care începe mitul") ei pot 
trimite la orice, chiar şi la „opusul lor” — putem astfel înlocui peste tot în textul filo-poetic 
(/basmofil) al lui Blaga denumirea de „cunoaştere luciferică” cu aceea de „cunoaştere 
paradiziacă” lăsând intacte toate definițiile şi precizările ce le sunt atribuite „inspirațional” şi 
vom vedea că pentru „conţinutul” la care se ataşează sunt la fel de potrivite chiar şi inversate 
(fapt ce ne arată irelevanţa acestor denumiri). 

„1. Atenuarea calitativă a unui mister deschis vom socoti-o, ca procedeu de cunoaştere, 
drept „plus-cunoaştere”. 2. Permanentizarea calitativă a unui mister deschis va dobândi 
denumirea de „zero-cunoaştere”. 3. Întețirea calitativă a unui mister deschis va purta ca 
procedeu denumirea de „minus-cunoaştere ”. ” 

Ce e aceea „calitatea unui mister”? Ce e acela un „mister de calitate”? Se pare că, după 
Blaga, un mister e de o mai mare „calitate”, dacă e mai mister (decât alt mister). Dacă începe 
misterul să-şi piardă din mister, atunci misterul nu mai e de calitate — „se descompune”, „se 
împute”, „se deteriorează”, „se strică” — suferă astfel o „atenuare calitativă” care e simțită 
(„de departe”) ca un... „plus de cunoaştere”. 

Astfel, voit sau nu, Blaga pune, brutal şi ireconciliabil, în opoziție „misterul” şi 
„cunoaşterea” — după el, când unul scade, celălalt creşte şi invers. Problema care apare din 
această presupusă unică relație apare însă atunci când vorbim de „cunoaşterea misterului” — 
când inevitabil trebuie să crească ambele — şi misterul şi cunoaşterea — rezultând astfel o nouă 
corcitură gnoseologică pe care unii o pot numii „plus-cunoaştere-mister” (în limba lui Blaga 
ar fi „plus-minus-cunoaştere”). „Ipotetic” astfel ar trebui să fie apoi şi o „minus-cunoaştere- 
mister” („„minus-minus-cunoaştere”) când scade şi cunoaşterea şi misterul deopotrivă — de 
exemplu, în revelarea caracterului imaginar al unor „mituri” (religioase, filosofice, politice 
etc.) pe care până atunci le credeam „reale” — în ele nu e nici un „mister real” şi nici o 
„cunoaştere valabilă” — prin devoalarea şi denunțarea „miturilor acceptate” (de obicei, în mod 
inconştient şi subconştient) se obţine astfel diminuarea în acelaşi timp şi a cunoaşterii şi a 
misterului (pe care credeam că le avem — misterele erau închipuite — pseudo-mistere şi 
cunoaşterea asociată lor la fel). 

Şi tot aşa (din variere de variabile) am obține şi „minus-cunoaştere-plus-cunoaştere” sau 
„minus-plus-cunoaştere” (a nu se confunda cu „plus-minus-cunoaşterea” de mai sus) — o 
cunoaştere care prin procesul ei este şi creştere şi descreştere (în acelaşi timp) a misterului 
(respectiv a cunoaşterii) — scad anumite mistere şi apar altele. De fapt, toată cunoaşterea se 
plasează aici (indiferent de proveniența ei „basmologică”, „artistică” sau „ştiințifică”). 


104 Conform ibidem, p. 5. 

„Ipoteza” „zero-cunoaşterii” (în sensul stagnării ei la „co - mister”) atrage după ea apoi 
ipoteza „zero-mister” în care misterul rămâne acelaşi (adică infinit, indiferent cât am scade 
relativ finit din el), iar cunoaşterea creşte constant de-a lungul vieţii îndreptându-se spre „oo - 
cunoaştere” şi, în fapt, trăind mereu în ea (cunoaşterea noastră nu e niciodată precis 
delimitată, precis finită şi precis desprinsă de infinitul cognoscibil în care se manifestă). 

Aprecierea cu „plus”, „minus”, „zero” a mişcărilor existente în mister/ cunoaştere este deci 
una pur subiectivă şi arbitrară, cel care o face putând să aleagă aleator (pentru orice act de 
cunoaştere de orice natură ar fi el) pe oricare din ele — având tot atâtea argumente „logice” 
atât pentru o alegere, cât şi pentru alta... Astfel, pretenţia de a delimita precis („„matematic”) 
întinderea infinită a „misterelor” sau a „cunoaşterii” este pur şi simplu ridicolă: 

„ “Misterul” întrucât intră constitutiv în obiectul cunoaşterii, are de fapt variante de-o 
precizie aproape matematică. Astfel există: 1. Mistere latente 2. Mistere deschise 3. Mistere 
atenuate 4. Mistere permanentizate 5. Mistere potenţate.""” 

Imaginaţia aleatoare combinată cu o precizie „matematică” imaginară ne poate foarte uşor 
duce la descoperirea unor „specii” infinite de mistere — e suficient să combinăm cuvântul 
„mister” cu orice alt cuvânt din dicţionar şi găsim o miriadă de „variante ale misterului” (ca 
de exemplu: 1. misterul mistic, 2. misterul empiric, 3. misterul rezolvat, 4. misterul semi- 
rezolvat, 5. misterul nerezolvat... sau: 1. misterul necunoscut, 2. misterul definibil, 3. misterul 
aparent, 4. misterul esenţial, 5. misterul inexistent, 6. misterul localizat, 7. misterul misterios, 
8. misterul nemisterios etc.) toate la fel de „demne” de o tratare serioasă a lor din partea 
„teoriei cunoaşterii” de influență basmologică (care subjugată de această tendință delirantă 
conceptual, de fapt, doar „vorbeşte vorbe în vânt”, ca să se afle şi ea în treabă „creatoare”... de 
vorbe...). 

A te învârti „ca prostul” în jurul unui cuvânt oarecare din dicţionar, recombinându-l 
metaforic cu alte cuvinte care îți trec prin cap, nu înseamnă a cerceta „cunoaşterea”: 
„Conceptul „misterului” devine astfel conceptul central de care trebuie să se ocupe teoria 
cunoaşterii. "5 

Blaga e însă mândru că şi-a priponit „gnoseologia” în cuvântul „mister” — ne putem întreba 
însă, dacă vreodată i-ar fi dat prin gând să se ocupe de „teoria misterului”, care ar fi fost 
„conceptul central? al acesteia? (Cunoaşterea? Revelația? Rezolvarea?  Adâncirea? 
Profunzimea? Sensul? Mistificarea? Transformarea? Mişcarea? Percepția? Etc. Nu ar fi mai 
simplu dacă unii ar înțelege şi ei că, în general, „teoria X-ului” se ocupă cu „X-ul” şi „teoria 
Y-ului” cu „Y-ul”? 

Discursul generalizant - metaforic este găunos şi inutil (în comunicare) fiind total indefinit 
— astfel, de exemplu, Blaga vrea: „Să numim partea care se arată a obiectului în criză fanicul 
misterului deschis, iar partea care se ascunde a obiectului în criză să o numim cripticul 
misterului deschis. ""* 

Hai, bine: fie cum vrea poetul! Dar atunci cum să numim partea din vreo „bălărie 
metaforică cu „mister” în compoziţie” care, chiar dacă se arată, rămâne în continuare ascunsă? 
— şi cam tot ce există intră în categoria aceasta... Şi chiar basmologic blagian privind lumea, 
de unde ştim care parte din ea „se ascunde” şi care „se arată”, din moment ce orice parte a ei 
se ascunde şi se arată în acelaşi timp? Şi apoi este evident că anumite „obiecte” („,crizate” sau 
„calme”) se ascund când se arată (de exemplu, toate relațiile dintre obiectele cunoaşterii — 
care astfel pot fi doar „parţial” scoase din „ascundere”) şi „altele” se arată când se ascund (de 


107 Lucian Blaga, Cunoaşterea luciferică, Editura Humanitas, Bucureşti, 1993, p. 45. 

exemplu, „cunoaşterea misterului”, „cunoaşterea necunoscutului”, „cunoaşterea indefinitului” 
etc.). 

Când vine însă vorba de „explicaţiile” blagiene putem constata că la o adică două lucruri 
diferite cum ar fi „explicaţia” şi „cunoaşterea luciferică” pot fi înrudite destul de uşor în 
bazele „primitive” ale aritmeticii: /...7, “explicația” posedă atâtea moduri câte moduri 
fundamentale posedă cunoaşterea luciferică. Există, cu alte cuvinte, o „plus-explicaţie”, o 
„Zero-explicaţie”, o „minus-explicaţie”.”"" 

Poetul aplică cu uşurinţă aceleaşi formulări metaforice şi când vorbeşte de „cunoaşterea 
luciferică” şi când ne „lămureşte” cu ce se ocupă „explicaţia”: 

„Cunoaşterea luciferică începe prin „deschiderea unui mister”. [...],, "cunoaşterea 
luciferică are un sens ireductibil, circumscris de menirea ei de a imprima variaţii calitative 
misterelor deschise." 

„A „explica” ceva înseamnă a deschide un mister""*[...] „, “Explicaţia” e procedeul 
complet, integral, al varierii calitative a unui mister în general.” „Explicația consistă în 
atenuarea sau, mai general, în varierea calitativă a unui mister deschis." 

Din aceste suprapuneri de definiții (şi din multe altele) se poate vedea cât de „valabile” şi 
„folositoare” „filosofic” pot fi definițiile metaforice ale metaforelor folosite basmologic de 
Blaga prin „opera” lui „filosofică”. Cu aceleaşi formulări metaforice se poate defini cam orice 
există — de exemplu: „rezolvarea”, „cercetarea”, „fenomenul”, „substanţa”, „gândirea”, 
„schimbarea”, „mâncatul”, „plimbatul” sau „ploaia” etc. — oricare din acestea se încadrează în 
definirea lor ca fiind „ceva care constă în deschiderea unui mister şi varierea lui calitativă”. 

Şi prin astfel de şotii „gnoseologice” rezultă mereu o „plus-gândire”, o „zero-gândire” şi o 
„minus-gândire” care duc (nu-i aşa?) „teoria cunoaşterii” pe culmi de ridicol basmologic 
„total nebănuite de cei ce au cercetat (serios) problemele cunoaşterii” mai înainte. 

Ce să mai spunem de faptul că înţelegerea exactă a implicaţiilor basmologice pe care le 
implică descoperirea „plus-ploii”, „zero-ploii” şi „minus-ploii” revoluţionează de-a dreptul 
abordarea meteorologică a datului natural „cu consecinţe metafizice dintre cele mai 
imprevizibile pe viitor” — se descoperă astfel „forme ale ploii (/cunoaşterii)” care „chiar dacă 
nu au existat până acum, ar putea să existe pe viitor” în vreo unul dintre cele trei planuri: 
„concret”, „imaginar” sau „conceptual”. 

De altfel, existenţa în vreo unul din aceste planuri a „centaurilor”, a „inorogilor”, a 
„peştişorului de aur” (cu variantele lor trinitar-aritmetice corespondente: plus-centaurul, 
minus-centaurul şi zero-centaurul; plus-inorogul, minus-inorogul ş.a.m.d.), demonstrează cu 
prisosință că pentru „cunoaştere/ gândire/ filosofie/ ploaie” orice este posibil (cu minime 
ajustări de nume, de definiţii şi de tupeu). 

În aceste condiţii, este greu de explicat cum destul de mulţi dintre „exegeţii” lui Blaga dau 
dovadă de o blegire (aproape totală) a curajului lor critic şi se lasă hipnotizaţi copilăreşte de 
zorzoane conceptuale care îi mesmerizează spre bezmeticirea slăvitoare a unor structuri 
ideatice evident găunoase şi lipsite de consistență, umflate artificial cu pene metaforice de 
păun mioritic, specifice unor cuvinte banale de inspiraţie greacă, latină sau blagic-română, 
combinate cu operaţiile de bază ale tablei adunării învăţate în clasa întâia primară (+, -, 0 -> 
adunarea, scăderea şi golirea (de sens)). 


110 Lucian Blaga, Cunoașterea luciferică, Editura Humanitas, Bucureşti, 1993, p. 188. 
111 Ibidem, p. 28. 

112 Ibidem, p. 216. 

113 Ibidem, p. 177. 

114 Ibidem. 

115 Ibidem, p. 187. 

Traduse din jargonul blagian (întins basmologic pe sute de pagini) constatările poetic — 
„gnoseologice” ale acestuia se rezumă, în principal, la următoarele truisme: „Misterul există şi 
e misterios. Unele mistere sunt rezolvate (însă numai parțial). Alte mistere nu sunt rezolvate, 
respectiv rezolvabile. Cunoaşterea (cercetarea) e încercarea (reuşită sau nu) de a revela/ 
rezolva mistere/ probleme.” 

Scos din lumea lui vorbulistică fudul-imaginară Blaga se dovedeşte a fi un simplu poet al 
platitudinilor. Nu zicem însă că acest lucru ar fi în mod necesar „ceva rău”. Nicidecum. De 
altfel, pentru el se vede (de la distanță) că este un motiv „serios” de mândrie „filosofică” 
nedisimulată. 

Sunt astfel suficienți dintre aceia care fie nu au văzut, fie s-au făcut că nu văd 
nenumăratele neajunsuri de fond ale „filosofilor basmologice” (blagiene sau de altă orientare: 
iudaice, creştine, gnostice, neoplatonice etc.) şi au aplaudat şi aplaudă cu entuziasm de copii 
de grădiniță numerele de magie metafizică prin care filosoful care le plăsmuieşte fantastic 
transsubstanţiază cuvinte banale în concepte filosofice „profunde”; prin care el scoate din 
pălăria sa mitosofică vreun nou basm ontologic (colorat însă iepureşte cu reminiscențele 
specifice celor mai primitive basme de acest tip); prin care el face să dispară raționalul, utilul, 
coerentul, concretul şi clarul din mintea hipnotizată a naivilor săi spectatori lăsându-i cu ochii 
„beliţi” în zorzoane iraționale, inutile, incoerente şi obscure aduse „magic-metafizic” în locul 
lor. 

Momiţi „cosmologic” (a se citi „basmologic”) cu aventurile lui „Făt-Frumos cu complexe 
de Zmeu” (a se citi, de exemplu, Dumnezeu/ Mare Anonim cu complexe de Irod) „copiii” cu 
pricina se lasă ademeniţi în păienjenişul „Babei-Zgripţuroaice” a iraționalului şi ilogicului, a 
irealului şi fantasticului, pentru a rămâne apoi blocaţi cu mintea în tot felul de lumi fictive 
lipsite de bază, de consistenţă, de utilitate, de frumuseţe autentică, de iubire sinceră de adevăr 
şi astfel, în cele din urmă, lipsite de „valoare”. 

Dar nu le plângem noi de milă acestor visători seduşi de „mere otrăvite” metafizic şi lăsăm 
în continuare pe seama lor ridicarea în slăvi a marilor lăcrimanţi cu lacrimi false (uneori 
născuţi în Lancrăm, alteori aiurea) puşi pe şotii mitosofice. 


Estetica „orizontului îngustat matriceal” 


„Sensul unei mişcări poate fi în genere interpretat în două feluri opuse: ca înaintare în 
orizont sau ca retragere din orizont (o a treia posibilitate e starea neutră, a mişcării de o 
semnificaţie echivalentă stării pe loc). Vom vorbi în consecință despre sensul anabasic sau 
despre sensul catabasic al mişcării în cadrul unui anume orizont (a treia posibilitate este 
sensul neutru). "6 

În filosofia „basmologică” (/ „metaforică”/ „mitosofică”/ „poetică”) intervine, de multe ori, 
banalitatea „împărțirilor în trei” (ca mai sus, de exemplu: înainte, pe loc, înapoi) împărțiri 
rebotezate apoi (probabil pentru „efect stilistic”) cu tot felul de „zorzoane lingvistice” (ca să 
nu mai pară chiar aşa banale pe cât sunt). 

Astfel, de exemplu, Blaga „a descoperit” că faţă de ceva anume poţi să te apropii, să te 
depărtezi sau să-ţi menții distanța, fără totuşi să realizeze (era mai preocupat să creeze 
metafore decât să gândească) că în cazul „orizontului”, fiindcă acesta este circular şi fiindcă 
cel care îl percepe este întotdeauna în interiorul său, orice „înaintare în orizont” este în acelaşi 
timp şi o „retragere din orizont”. Păcatul cel mare al filosofării basmofile este, de cele mai 
multe ori, „generalizarea grăbită” (care introduce „sub acelaşi acoperiş” realități evident 
distincte) şi, respectiv, „particularizarea grăbită” — care distinge „în mod drastic” între realități 


116 Lucian Blaga, Orizont şi stil, Editura Humanitas, Bucureşti, 1994, p. 134. 

cu aceleaşi caracteristici (de exemplu, atribuind, în mod unilateral, unei realități sensul A->B 
când foarte bine acesteia i se poate atribui şi sensul B->A). 

Orice lucru/ ființă se află sub anumite aspecte în înaintare şi sub altele în retragere atât din 
perspectivă spaţial-dinamică, cât şi din perspectivă temporală (la un moment dat ele 
„înaintează”, în alt moment „se retrag”). 

Culturile „masive” (cum sunt cele specifice Europei, Indiei, Chinei) întinse pe teritorii 
imense şi timpuri milenare în mod inevitabil vor fi marcate deci concomitent şi de „înaintare” 
şi de „retragere”. A le cataloga pe oricare dintre ele ca fiind doar „culturi de înaintare” 
(expansive — cum cataloghează Blaga cultura europeană) sau doar „culturi de retragere” (cum 
Blaga consideră că este cultura „indică”) este doar a te juca cu vorbele — a-ţi alege subiectiv 
din aceste culturi „orientările” care îţi plac şi a te face că nu le vezi pe cele opuse lor (care nu 
convin intențiilor tale basmologic reducționiste). Apoi în cadrul fiecărei „culturi” sunt diferite 
clase sociale care au valori şi orientări diferite — unii „înaintează” (clasele conducătoare), se 
extind, acaparează — alţii „se retrag” (clasele conduse, stăpânite), se supun, se resemnează — 
cu mențiunea că ei îşi mai schimbă locul şi că retragerea-înaintarea pomenită este relativă la 
relaţiile de „guvernare” (sub alte „raporturi” sensurile pot fi inversate). 

Oricum lui Blaga îi plac împărțirile subiectiv arbitrare la trei aşa că le practică peste tot pe 
unde prinde ocazia: „Diferențiem trei moduri ale năzuinței formative. Aceste moduri sau 
tendințe apar sau dispar, mor sau renasc, după culturi, epoci, individualități. Ele sunt 
următoarele: 1. Modul individualizat, 2. Modul tipizat; 3. Modul stihial (elementarizat). ” "7 

„Să stabilim în linii largi tendințele formative mai însemnate ale istoriei. Valorile în jurul 
cărora se cristalizează aceste tendinţe sunt individualul, tipicul, absolutul. ""* 

Oricât ar vrea Blaga să aplice una din aceste trăsături doar anumitor artişti, este evident că 
ele sunt suficient de generale încât să poată fi aplicate oricare din ele oricui — alegerea este din 
nou pur subiectivă. Dintr-o anumită perspectivă orice artist „individualizează” ceva, din alta 
„tipizează” şi din alta „simbolizează” (/ „elementarizează”/ „absolutizează”). A accentua 
anumite aspecte din cele trei este doar a efectua o simplă privire, superficială şi unilaterală 
asupra operei unui artist. 

La fel e cu conţinutul unei opere de artă — de exemplu, un măr sau un om pictat de artist 
este individualizat (este acel măr şi acel om, nu altul), este tipizat (este „asemănător” cu restul 
merelor, respectiv oamenilor — având trăsături „tipice” lor) şi este „simbolic”/ „elementar” 
(transmite „ceva elementar” — în general, variabil, în funcție de starea receptivă de moment a 
privitorului, respectiv de starea de moment a creatorului acelei picturi, dar şi de mulți alți 
factori pur subiectivi). Tot ce există în cuprinsul conştiinţei poate fi catalogat ca fiind 
deopotrivă şi „individualizat”, şi tipizat”, şi „absolut” („„simbolic”). De aceea, a acorda 
unilateral aceste „calificative” cuiva anume şi a le refuza altcuiva este doar a te juca cu 
vorbele. 

Criteriile de clasificare ale stilului propuse de L. Blaga'* („orizontul spațial” — finit, infinit; 
„orizontul temporal” — axat pe prezent, trecut sau viitor; „accentul axiologic” — negativ 
(distructiv) sau pozitiv (constructiv); atitudinea de retragere, de expansiune sau de staționare; 
„năzuința formativă” — „centrată” pe individ, pe tipic sau pe elementar) nu sunt criterii 
serioase (obiective) de clasificare a stilului artistic, filosofic, cultural etc. — ci doar pure 
contingente subiective care nu pot fi diferențiate obiectiv (în mod clar, tranşant, fără echivoc) 
spre a fi ataşate cu precizie unui artist, unei opere sau unei culturi. 


117 Ibidem, p. 143. 
118 Lucian Blaga, Zări şi etape, Editura Minerva, Bucureşti, 1990, p. 43. 
119 In Lucian Blaga, Orizont şi stil, Editura Humanitas, Bucureşti, 1994. 

Fiecare dintre ele sunt suficient de generale (suficient de neclar precizate ca şi conţinut) 
încât să se poată aplica la orice şi, prin urmare, sunt lipsite de relevanţă teoretică şi practică, 
abstractă şi concretă, fiind axiologic inutile (lăsând munca de apreciere valorică fără repere 
exacte de orientare). 

Rebotezările „filosofice” folosite de Blaga nu clarifică nici „stilul” şi nici altceva — ele sunt 
folosite doar pentru a descrie „metaforic” (basmologic) nişte banalităţi de orientare cunoscute 
şi de copiii de grădiniță — anume cele specifice „spaţiului”, „timpului”, „orientării valorice”, 
„mişcării” şi „creației? (de forme). „Analiza estetică” dusă în acest spirit poate însă, astfel 
realizată, să continue cu oricare alte banalităţi de „orientare” (numite evident cu ceva nume 
„pompoase” să pară mai interesante), ca de exemplu: „schimbarea” (împărțită „trinitar” în 
buna tradiţie a „filosofiei” basmologice în — rezistenţă la schimbare, indiferență la ea şi 
dorință de schimbare — rebotezate, de exemplu, în „reschimbare”, „indschimbare” şi 
„doschimbare”); „forţa” (dură — cu mare forţă, medie — cu forţă medie, slabă — reb. durkratos, 
medkratos şi slabkratos) etc. (acest stil de împărţire a stilului în funcţie de banalități 
rebotezate ar putea fi numit „stilul banalităţilor rebotezate”.) 

Apoi chiar criteriile banale propuse de Blaga pot fi împărțite la fel de lejer în cu totul alte 
moduri decât le propune el — de exemplu: spaţiul poate fi unidimensional, bidimensional, 
tridimensional şi multidimensional; timpul poate fi „liniar-progresist”, „repetitiv-formal” sau 
„spontan-contingent”; „accentul axiologic” poate fi aprobator, dezaprobator sau neutru, 
„mişcarea” poate fi ascendentă sau descendentă; „năzuinţa” cu pricina poate fi simetrică sau 
asimetrică ş.a.m.d. 

În principiu, nu există un singur stil specific unei opere, ci există doar opere marcate 
(influențate) de mai multe stiluri (mai mult sau mai puţin „vizibile” public) — plus că 
aprecierea sau chiar identificarea unui „stil” oarecare este, de obicei, o întreprindere pur 
subiectivă (atât ca raportare la „numele” ales pentru stil, cât şi la „caracteristicile” atribuite 
lui). 

A vorbi de „stilul” unei opere/ artist/ cultură e ca şi când ai vorbi de „ideea” lor specifică, 
de „culoarea” lor corespunzătoare, de „forma lor geometrică” specifică, de „afinitatea” lor cu 
anumite părți de vorbire!” (cu substantivul, adjectivul, adverbul, pronumele, numeralul, 
conjuncția, prepoziția...), de corespondenţa lor numerologică (cu numere de la 1 la 10, de 
exemplu) sau astrologică (precizând „zodia” sub care se „manifestă) — adică nu este decât o 
joacă gratuită cu vorbele, prin preajma unor aprecieri subiective aparent discriminative şi bine 
delimitate denotativ, dar în realitate (la o privire mai atentă) la fel de valabile pentru orice alt 
element din mulțimea analizată estetic sau axiologic. 

În ce priveşte desemnarea de către L. Blaga a „inconştientului” ca fiind „responsabilul de 
serviciu” pentru toate faptele culturii, ea este la fel de valabilă ca şi responsabilizarea pentru 
aceleaşi fapte doar a „conştientului” sau a „subconştientului” sau a oricăror altor părți 
singularizate artificial şi brutal din întregul funcţional al psihicului (imaginaţie, inspiraţie, 
intuiție (pe care mizează, de exemplu, în mod unilateral B. Croce: /.../ „arta rămâne perfect 
definită, când e pur şi simplu definită ca intuiție. 1), memorie, percepţie etc.) 

„Stilul” asemănător al mai multor opere de artă manifestate în cadrul unei culturi (de 
exemplu, egipteană sau greacă etc.) se datorează unei multitudini de factori („conştientizați” 
sau „neconştientizaţi” de unii) printre care sunt de amintit: procesul de educaţie (de transfer 
conştient şi intenționat al „stilurilor” de la profesor la elev); coeziunea socială (menţinută 
printre altele şi printr-o forțare conştientă venită din partea factorilor de decizie spre 


120 De exemplu, sub forma subiectiv conturată pe care o regăsim în cartea lui Constantin Noica, Modelul 
cultural european, Editura Humanitas, Bucureşti, 1993. 
121 Benedetto Croce, Elemente de estetică, Editura Ardealul, Târgu-Mureş, 1998, p. 40. 

„Imitarea”, respectarea, reproducerea unor modele şi norme tradiţionale); uşurinţa şi senzația 
de siguranță mult mai mare pe care o presupune „repetarea” (/ „conformarea”) faţă de 
greutatea şi nesiguranța pe care o aduce, de obicei, cu sine (pentru promotorul ei) 
„schimbarea”/ inovarea); identificarea comunitar-culturală cu anumite „semne” distinctive 
(simboluri, stindarde, port, tradiții populare şi culte etc.) care îi diferențiază pe membrii unei 
comunități de alte comunități. 

„Matricea stilistică” a unui popor nu este astfel „inconştientă”, ci, de multe ori, chiar 
dimpotrivă — ea este conştientizată şi asumată cu mare mândrie — ca semn de identitate etnică, 
ca semn de continuitate generațională, ca punct de pornire pentru constituirea unei identități 
etnic-naţionale capabile să poarte cât mai „eficient” lupta sa pentru resurse şi putere (pentru 
supraviețuire şi înmulţire) cu alte identități „statale”. 

Crearea şi promovarea „totemului”, a „simbolurilor”, a „stindardului” etc. este în principal 
o acţiune conştientă şi intenționată — chiar dacă este influenţată de o mulțime de factori 
„inconştienți” şi „contingenţi” — iar afirmarea „stilurilor” specifice unui grup sau individ este 
o formă absolut necesară pentru realizarea unei identificări prin semne distinctive a 
purtătorului unei anumite combinaţii specifice de „stiluri”. 

Stilurile vestimentare, de vorbire, artistice, arhitecturale — au deci şi un rol de mediere a 
identificării prin diferenţiere în cadrul grupurilor şi între ele, făcând posibilă identificarea (mai 
uşoară) a „rudelor”, a „prietenilor” şi a „duşmanilor”, a pericolelor şi câştigurilor posibile, a 
„locului” şi „rolului” deţinut în familie, societate şi în „lume” ş.a.m.d. 

Acestea sunt constituite deci printr-o combinare (mai mult sau mai puţin aleatoare) de 
factori „stilistici” care odată asumată şi „stabilizată” într-o „identitate stilistică” specifică 
devine purtătoare de sens şi direcție, de discriminare şi orientare valorizatoare (social, 
individual, relaţional, economic, militar etc.) în cadrul dinamic al lumii şi vieții. 

Prin urmare, nu e necesar să plăsmuim basmologic tot felul de „matrici inconştiente” 
specifice anumitor grupe de indivizi când este evident că sunt o mulţime de factori sociali- 
instituționali şi psihologici (ca să nu-i mai pomenim pe cei geografici, meteorologici, istorici 
etc.) care explică mult mai bine apariția şi perpetuarea unor „stiluri” decât intervenţia 
„magic”-misterioasă, obscur-,,metafizică” a „inconştientului” în conturarea lor structurală şi 
funcțională. Complexul stilistic identitar al unei societăți/ comunități „rezistă” generațiilor de 
indivizi, fiindcă el are la bază rezultatul „muncii” întregii comunități pe mai multe generaţii 
(pe plan lingvistic, tehnologic, politic, religios etc.) care este şi el supus schimbării, dar într- 
un ritm destul de lent. 

Cei care se grăbesc să introducă de o manieră unilateral-copleşitoare „factorul inconştient”, 
respectiv de „„mediu” în ecuația formării unor „stiluri” cam ignoră relația directă a acestora — 
mai întâi, între ele şi apoi cu corespondentele lor — conştientul, respectiv individul. Datul 
genetic şi socio-istorico-geografic în care se naşte şi se formează „personalitatea stilistică” a 
unui individ se reflectă atât în „mediul” său, cât şi în „inconştientul” său. 

Punând un accent excesiv pe „mediu” (social, natural, cultural, lingvistic etc.) şi ignorând 
individul... sau pe „inconştient” şi ignorând „conştientul” lor... le lipseşte viziunea de 
ansamblu a problemei şi nu pot astfel sesiza echilibrul dinamic bidirecțional constituit prin 
participarea la fel de importantă a cel puţin două părți: inconştientul şi conştientul, mediul şi 
individul. 

În ce priveşte relația dintre „artă” şi „natură” (sub raport „estetic”) Blaga insistă să le pună 
pe acestea în „planuri ontologice” distincte între care pune prăpăstii de netrecut: „Esteticul 
natural şi esteticul artistic apar cu totul în alte ordini ontologice. ”!? ,„ Esteticul natural, fie 
pozitiv, fie negativ, apare în orizontul lumii date; esteticul artistic, fie pozitiv, fie negativ, 


122 Lucian Blaga, Artă şi valoare, Editura Humanitas, Bucureşti, 1996, p. 96. 

apare ca revelare în orizontul misterului. ”” „„Esteticul natural şi esteticul artistic sunt, ca 


structuri obiective, incomensurabile şi insubstituibile unul prin altul, căci ele apar în ordini 
existenţiale total diferite." „Distanţa dintre ele este de prăpastie, nu de treaptă sau de 
complexitate, distanța dintre ele este aceea a unei mutații ontologice. ""* 

Dacă diferențierile pomenite mai sus se reduc la a spune evidentul — de exemplu, că un 
câmp cu flori nu e tot una cu un tablou în care e pictat un câmp cu flori şi că astfel între cele 
două este o „ordine existenţială” de „ruptură” — îi putem concede lui Blaga că a descoperit 
într-adevăr ceva: anume ceea ce era evident pentru toată lumea... 

Dacă însă el vrea să spună ceva mai mult de atât, trebuie să mărturisim că nu prea reuşeşte 
să ne convingă: ceea ce el atribuie exclusiv „esteticului artistic” poate fi cu uşurinţă atribuit şi 
„esteticului natural” şi invers. lar cel care nu găseşte nici o legătură „ontologică” între cele 
două, e suficient să bage de seamă că ambele sunt forme ființiale ale esteticului (sau măcar că 
ambele au cuvântul „estetic” în compoziţie). 

Opoziția continuă şi radicală pe care Blaga insistă să o pună între esteticul artistic şi 
esteticul natural se reduce astfel la postularea unei opoziții „ontologice” între artă şi natură, 
lucru care ne poate sugera că arta este pentru Blaga ceva prin excelenţă artificial, nenatural, 
ceva rupt abrupt din întregul naturii, ceva care nu se încheagă în el — anume o eroare, ceva 
eronat, aberant, ceva absurd, ceva ne-natural. El nu zice direct acest lucru — dar aici duce până 
la urmă opoziţia sa dualist radicală pe care o pune între artă şi natură. 

Arta ne-naturală este însă o aberaţie la fel de mare ca natura ne-artistică: este greu să-ți 
imaginezi o pictură „nenaturală”, un ceva complet nenatural făcut în întregime (sau măcar 
parțial) cu mijloace care să nu aibă nici o legătură (minerală, chimică, vegetală etc.) cu natura 
şi creată de un pictor „nenatural”, „căzut din cer”, drept în „artă nenaturală”, de exemplu, prin 
„ruptura ontologică” menţionată de Blaga. Astfel, naturalul poate fi la fel de bine „un mister 
care se revelează” (de exemplu, prin creşterea şi cunoaşterea naturală a lumii pe care o 
obţinem când ne naştem); apoi, artistul este evident că apare „în orizontul lumii date”, că doar 
nu o să apară în „orizontul lumii ne-date”!... Omul care produce arta nu e natural (e 
artificial?)? Nu face şi el parte din natură?... 

Valorile pe care Blaga le plasmează asupra artei spre „condiționarea” ei se aplică, la o mai 
atentă consideraţie, la fel de bine şi naturii (/ „operei naturii”): „Jată câteva valori de sferă 
latitudinară care condiționează arta: 1. Opera de artă reprezintă un dozaj de mister şi de 
revelare sensibilă. 2. Opera de artă reprezintă o unitate şi în acelaşi timp o multiplicitate. 3. 
Opera de artă are aspecte semnificative şi aspecte iraționale. 4. Opera de artă se prezintă ca 
o creaţie spontană şi ca o lucrare făcută. 5. Opera de artă are aspecte canonice şi aspecte 
originale. ""* 

Calitățile „polare” atribuite mai sus, de Blaga, operei de artă, sunt în mod evident suficient 
de general formulate pentru a putea fi atribuite şi naturii sau „operei” ei, şi în fond ele pot fi 
atribuite cam la orice altceva. Doar printr-o superficialitate reflexivă poate să vadă un filosof 
în „condiționările” de mai sus calități principial estetice atribuibile în mod fundamental doar 
artei. 

Misterul, sensibilul, unitatea, multiplicitatea, semnificativul, iraționalul, spontanul, datul 
(făcutul), canonicul (normativul), originalul sunt noțiuni care pot fi atribuite şi naturii (în 
opoziție cu care e pusă arta de Blaga), dar şi multor altor „realități” (gândirii, emoţiei, 
mişcării, istoriei, timpului, spațiului etc.). 


123 Ibidem, pp. 97 — 98. 

124 Ibidem, p. 100. 

125 Ibidem, pp. 100 — 101. 

126 Lucian Blaga, Artă şi valoare, Editura Humanitas, Bucureşti, 1996, p. 120. 

Mulţi „filosofi basmologi” folosesc însă această metodă de prostire „speculativă” specifică, 
de exemplu, şi astrologiei, metodă care se bazează pe afirmarea unor caracteristici generale ce 
se potrivesc tuturor „zodiilor”, pretinzând însă, în ciuda tuturor evidenţelor, că, totuşi, aceste 
caracteristici („condiţionări”) nu sunt generale şi superficiale, ci foarte particularizate şi 
profunde. Culmea este că sunt suficienți de mulți naivi care să creadă în aceste şmecherii 
astrologice, respectiv şmenării estetice şi „speculative” proferate de tot felul de „poeți rătăciți 
prin filosofie” în ciuda blamării „oficiale” (de exemplu, vizavi de religii) de către ei a unei 
astfel de practici: „Dar la ce foloseşte o formulă generală când e vorba să se încerce o 
caracterizare a formelor de religiozitate? Se impune atenta, pătrunzătoarea, cruda 
diferenţiere, căci altfel n-am făcut nimic." 


Valoarea şi kitsch-ul în filosofie 


(„Valorile sunt obiecte ale dorinței. ™”” „,Relativismul valorilor nu provine din firea lor, ci 
din aceea a actelor cu care ne apropiem de ele. '"*) 

Practicarea artei basmologice de către unii filosofi duce astfel la poziționarea ambiguă a 
filosofiei lor între valoare şi kitsch. Poziționarea aceasta însă e dată şi de faptul că cele două 
concepte nu se exclud total una pe alta (nici în basm, nici în realitate) — ci au nenumărate 
spații de confluență şi suprapunere — kitsch-ul nu este lipsit de valoare (de exemplu: 
comercială, utilitară, psihologică, religioasă, „academică” etc.) şi valoarea (orice valoare) nu 
este lipsită de kitsch (fiind plasată într-o istorie schimbătoare şi fiind apreciată social de 
fiecare dată de pe cel puțin două poziţii principial adverse). 

Caracterul kitsch-istic al valorii vine astfel din relativitatea ei psiho-crono-topică, din 
imposibilitatea valorii de a-şi găsi repere absolute posibil a fi acceptate de toată ființarea în 
orice condiții'*. 

(,, Teologii îl acuzau pe L. Blaga de ateism, C. Rădulescu-Motru îl învinueşte de misticism, 
că se abate de la spiritul ştiinţific. "> 

Aprecierea unei opere artistice sau filosofice ca fiind „de valoare” sau ca fiind doar un 
kitsch este, prin urmare, o simplă apreciere de gust, un ton de moment, o descriere a unei 
senzații organic-emoţional-ideatice trezite de acea operă în cel care o contemplă/ lecturează 
cenzurată apoi de interese şi criterii de valorizare moştenite şi/sau asumate din contextul 
social (restrâns şi extins) în care se manifestă familial, comunitar şi profesional. 

Inevitabil, astfel, orice artă şi orice filosofie se situează pentru unii pe planul valorii, pentru 
alții pe cel al kitsch-ului şi pentru marea majoritate a oamenilor între valoare şi kitsch — adică 
nici ceva care „să te entuziasmeze la nebunie”, dar nici ceva care „să te lase total indiferent” — 
un ceva care se mişcă indistinct în spaţiul nebulos al vieţii plasate arhetipal în cadrul relativist 
al existenţei (cel puțin din perspectiva exprimării aprecierilor sale valorice vizavi de realitățile 
cu care intră în contact). 

(„Sfera de proveniență a unor elemente apărute în conştiinţa noastră nu garantează 
valoarea lor. *1*?) 


127 Lucian Blaga, Gândire magică şi religie, Editura Humanitas, Bucureşti, 1996, p. 244. 

128 Tudor Vianu, Introducere în teoria valorilor, Editura Albatros, Bucureşti, 1997, p. 26. 

129 Ibidem, p. 29. 

130 Vezi în acest sens şi cap. 13. „În existență nu există decât repere relative ..: 
Noua ordine religioasă, Editura G LINE, Cluj Napoca, 2009, pp. 4.52 — 4.57. 

131 Teodor Vidam, Originalitatea gândirii blagiene în peisajul filosofic contemporan, Editura Detectiv, 
Bucureşti, 2009, p. 136. 

132 Tudor Vianu, Introducere în teoria valorilor, Editura Albatros, Bucureşti, 1997, p. 118. 

Aprecierea majorităţii („„masei” sau „elitei”) pentru o „valoare” oarecare nu este o garanţie 
a obiectivităţii acelei valori — faptul că unele „valori” sunt promovate (din diferite interese) 
mai mult decât altele duce însă, mai întotdeauna, dacă nu la transformarea lor în kitsch-uri, 
atunci cel puţin la recepţia lor kitsch-istică (de către „marele public” sau de către „critica de 
specialitate”) — lucru nu odată întâmplat în istoria filosofiei. Când critica ajunge în acest 
stadiu ea se eliberează singură de discernământ critic pentru a lălăi în cor imnuri de laudă 
„sfinților filosofi canonizați academic” şi astfel devine, dacă nu penibilă, atunci, cel puțin, 
relativ inutilă. 

((...) „în Blaga e un compositum din Kant, Cassirer, Jung şi Spengler.” ”) 

Apoi, pe de altă parte, „uzura morală” îşi face simțită prezenţa, pentru că ceea ce a fost nou 
la un moment dat, după ceva timp, devine o banalitate a vieții din prezent sau pentru că ceea 
ce inițial se credea a fi original se dovedeşte mai mereu (la o mai atentă cercetare) că nu este 
decât o „imitație? şi o „plagiere” a unor tendinţe anterior manifestate sau existente 
dintotdeauna în complexul psihologic uman şi în manifestările sale culturale şi civilizaționale. 

Aflat între „adevărul” miturilor şi adevărul ştiinţei, adevărul filosofic este, de cele mai 
multe ori, mai aproape de kitsch („„elitistic”) decât de valoare (universală). Plasat între binele 
fictiv al poveştilor (cosmologice, metafizice, ontologice) religios-dogmatice şi binele concret 
şi imediat al tehnicii, binele filosofic e mai mult o iluzie decât o realitate şi, prin urmare, pe 
această scară a binelui el este, de cele mai multe ori, mai mult kitsch decât valoare. 

Aşezat între frumosul mişcător al artelor copilăriei (cu toate jocurile ei inocent imaginare) 
şi frumosul convingător al tehnicii şi ştiinţei (aşezat în formele şi funcţiile utilitare ale 
obiectelor produse de acestea) frumosul filosofiei este, de cele mai multe ori, mai mult un 
kitsch „estetic” decât o valoare vie. 

(„Dacă omul are însă şi altă menire decât aceea de satelit al propriei sale umbre, dacă 
omul are o menire care să-i justifice cu adevărat existenţa, e aceea a „creaţiei ”. 1) 

Dacă e însă ceva valoros în filosofie, acesta nu e kitsch-ul manifestat la tot pasul în multe 
din formele ei de exprimare (de exemplu, de foarte multe ori, în limbajele ei „jargonice” în 
aparenţă „elevate”, dar în realitate uşor de redus la platitudini, truisme şi non-sensuri) şi în 
profunzimea de suprafață în care se complace, de cele mai multe ori, — ci în capacitatea ei de a 
naşte mereu din haosul său specific noi arte şi ştiinţe (de exemplu, politologie, sociologie, 
economie, psihologie etc.). 

Valoarea ei este astfel (în cazuri specifice bine delimitate) mai mult o valoare de concepție, 
de impregnare incipientă a unor noi direcţii de dezvoltare şi expansiune a ştiinţei şi culturii. 

Haosul general al filosofiei manifestat inevitabil ca kitsch, ca amalgam diform de 
pretențiozități ridicole şi banalități elitist-infantiliste, are, prin urmare, ceva din valoarea 
„haosului originar” manifestat continuu în prezent — acel haos care creat şi întreținut în mod 
„natural” de filosofie duce inevitabil şi la concepția (relativ accidentală) a unor noi cosmosuri 
de manifestare umană. 

(„Nu există viață axiologică fără acțiuni de preferință. Nuanţele preferinţei devin însă 
extrem de delicate şi greu de justificat pe măsură ce obiectele ei se particularizează. 1%) 

Considerând filosofia ca o artă a gândirii şi observând tot materialul de studiu pe care ni-l 
oferă istoria manifestărilor ei i se vădeşte de la distanță, de foarte multe ori, „prostul gust”, 
„nivelul scăzut”, „proasta calitate”, „platitudinea”, „lipsa de originalitate” toate valorificate 
comercial de tot felul de grupuri de interese (religioase, academice, economice, politice etc.). 


133 Gabriel Liiceanu, Declaraţie de iubire, Humanitas, Bucureşti, 2003, p. 73. 
134 Lucian Blaga, Cenzura transcendentă, Editura Humanitas, Bucureşti, 1993, p. 16. 
135 Tudor Vianu, Introducere în teoria valorilor, Editura Albatros, Bucureşti, 1997, p. 103. 

Astfel „curentele de gândire la modă” expiră mereu la un moment dat şi sunt aruncate la 
coşul de gunoi al gândirii umane, fiind privite de urmaşi, în cel mai bun caz, doar ca nişte 
curiozități antice specifice unor vremuri de rătăcire mentală. 

Fie că vorbim de forme ale platonismului, aristotelismului, neoplatonismului, patristicii 
creştine, filosofiei medievale, filosofiei renaşterii, filosofiei moderne sau contemporane la o 
analiză atentă a lor prin prisma criteriilor specifice clarităţii, coerenţei, consistenţei, veracității 
ştiinţifice, utilității practice, viziunii de ansamblu, frumuseţii artistice, obiectivităţii, 
idealismului umanist — multe din acestea se dovedesc a fi doar nişte kitsch-uri culturale, nişte 
creații umane mai apropiate de kitsch decât de valoare. 

Acelaşi rezultat îl obținem şi dacă le judecăm doar prin preajma standardelor de valoare 
„filosofică” propuse de diferiți filosofi în decursul istoriei — aproape fiecare din ei arătând, 
uneori destul de limpede, „lipsa de valoare” a construcțiilor filosofice ale celorlalţi, greşelile 
lor evidente, „aberaţiile” pe care le susţin, doar pentru a le înlocui (nu de puţine ori) cu 
propriile lor greşeli şi „aberaţii” (din păcate, aici găsim un grad de inconsistență greu de 
egalat de către alte ramuri ale manifestărilor cultural — umane). 

Filosofia (lui Bergson) şi „energia spirituală” 


([...] „situaţia e de aşa natură că nu pot să existe nici un fel de enunţuri metafizice cu 
sens. Aceasta decurge din însăşi sarcina pe care şi-o pune metafizica: să descopere şi să 
descrie o cunoaştere inaccesibilă ştiinţei empirice. ””®) 


În cartea „Energia spirituală” Henri Bergson îşi începe expunerea prin apropierea 
conştiinţei de memorie şi de imaginaţie, tinzând astfel să diminueze importanța prezentului în 
constituirea conştiinţei: [...] „conştiinţa înseamnă în primul rând memorie.” , Orice 
conştiinţă este însă şi o anticipare a viitorului. ""* „A reţine ceea ce deja nu mai e, a anticipa 
cu privire la ceea ce nu este încă, iată în ce constă, prin urmare, cea dintâi funcţie a 
conştiinţei. Pentru ea n-ar exista deci prezent dacă prezentul s-ar reduce la clipa matematică. 
Această clipă nu e decât limita, pur teoretică, care desparte trecutul de viitor; ea poate fi la 
rigoare, concepută, dar niciodată percepută; când ni se pare că o surprindem, se află deja 
departe. ""* 

Conştiinţa este legată de memorie, dar ea este legată la fel de intim şi de percepție, şi de 
gândire, şi de voinţă, şi de emoție, şi de intuiţie, şi de imaginație etc. („Nimic omenesc nu 
există în izolare, ci totul în om constă în conexiune, totul e articulat cu restul.) — fiind 
astfel clar delimitată de memorie. Apoi cineva care ar avea doar conştiinţa prezentului şi ar fi 
conştient doar de prezent — ar avea o conştiinţă — anume cea a prezentului. În plus, percepţia 
memoriei şi proiecția viitorului se fac „în prezent” de către conştiinţă. Prezentul nu e o „limită 
teoretică” care desparte trecutul de viitor cum cred unii (el fiind singurul care există, a existat 
şi va exista „practic”), ci chiar dimpotrivă: trecutul şi viitorul sunt „limite teoretice” inventate 
de conştiinţă pentru orientarea ei direcțională în timpul mereu prezent. Accesarea memoriei se 
face în prezent, imaginarea viitorului se face tot în prezent — prin urmare, prezentul este cel pe 
care conştiinţa nu-l părăseşte nici măcar o clipă. 

Apoi, „clipa” o percepi exact în momentul când o percepi (nici o „clipă” mai devreme şi 
nici o „clipă” mai târziu) — anume, „exact atunci când o surprinzi” (sau doar „ţi se pare că o 
surprinzi”) — conştiinţa care nu o percepe acolo nu o mai percepe niciodată — nici în „trecut” şi 
nici în „viitor” (pentru fiecare „clipă” există o singură „clipă” în care ea poate fi percepută 
conştient — anume în „clipa” când ea e percepută — dacă ea nu e percepută exact în acel 
moment de „clipă” când ea este, ea este pierdută „pentru veşnicie” de către conştiinţă. 

Bergson este sigur că nu se poate dovedi nici prin rațiune, nici prin experienţă că el ar fi o 
fiinţă conştientă: „Vă desfid că ați putea să dovediţi, prin experienţă sau prin raționament, că 
eu, care vă vorbesc în acest moment, sunt o ființă conştientă. Aş putea foarte bine să fiu un 
automat ingenios construit de natură care se duce, vine, vorbeşte; chiar şi cuvintele cu 
ajutorul cărora eu mă declar conştient ar putea fi rostite în mod inconştient." 

Dacă el zice „că nu se poate dovedi că el e conştient”, probabil aşa o fi (el ştie mai bine, 
mai ales că rătăceşte, oarecum prea uşor, conştiinţa prin „memorie” şi „imaginație”), dar, pe 


136 Rudolf Carnap, Depăşirea metafizicii prin analiza logică a limbajului, în *** Filosofie contemporană, 
Editura Garamond, Bucureşti, 2000, p. 209. 

137 Henri Bergson, Energia spirituală, Editura Meridiane, Bucureşti, 2002, p. 9. 

138 Ibidem, p. 10. 

139 Ibidem. 

140 Jose Ortega Y Gasset, Idei şi credinţe, Editura Ştiinţifică, Bucureşti, 1999, p. 67. 

141 Henri Bergson, Energia spirituală, Editura Meridiane, Bucureşti, 2002, p. 10. 

de altă parte, poate nu o fi chiar cum zice el — până la urmă, un „automat natural/ artificial” 
„care se duce, vine, vorbeşte” şi nu se „duce” în pereţi şi prin gropi şi nu „vine” total aleator, 
şi nici nu vorbeşte total neinteligibil este după toate evidențele un „automat/ mecanism 
conştient” (are o percepţie specifică, o memorie asociată, o „imaginaţie”, un discernământ 
oarecare, face alegeri etc.). Şi apoi „unde scrie” că conştiinţa nu poate fi un „automatism”/ 
„mecanism” specific al fiinţei dotate cu conştiinţă? 

De fapt, datele ştiinţei concură până acum în această direcție — oamenii, animalele sunt 
„automate conştiente” („obţinute” prin evoluţie biologică), sunt mecanisme biologico-fizico- 
chimice de o mare complexitate (pornite însă inițial de la structuri foarte simple) capabile de 
acțiune „conştientă” — Bergson de altfel şi recunoaşte acest lucru: „La rigoare, deci, tot ce e 
viu ar putea fi conştient: în principiu, conştiinţa este coextensivă vieții. ”!* [...] “starea de 
conştiinţă e sinonimă cu alegerea. "!* 

Şi atunci iată soluţia „dilemei” lui Bergson rezolvată cu vorbele lui (între care el se pare că 
nu a fost suficient de „conştient” să facă legătura) — ceva care vedem, constatăm (din acțiunile 
pe care le face) că are atribute asociate conştiinţei (pentru că fără ele nu ar putea să facă o 
acțiune „conştientă”), cum ar fi „alegerea”, „memoria”, „imaginaţia”, percepția a ceea ce se 
află în „faţa sa” etc., este o „ființă conştientă” (indiferent de presupusa ei natură mecanică/ 
automată, respectiv „naturală/ artificială”) — şi iată că i se putea dovedi lui Bergson şi prin 
„experienţă” şi prin „raţionament” că el este o „ființă conştientă” — poate nu atât de conştientă 
însă pe cât ar trebui teoretic să fie un filosof care mai şi reflectează la ce vorbeşte, nu doar 
„vorbeşte ca să nu tacă”: 

„În mod vizibil, o forţă lucrează sub ochii noştri, căutând să se elibereze de obstacole şi 
totodată, să se depăşească pe sine, să dea, mai întâi, tot ce are şi, apoi, mai mult decât are: 
căci cum altfel poate fi definit spiritul? Şi prin ce anume s-ar deosebi forța spirituală, dacă 
aşa ceva există, de celelalte forţe, dacă nu tocmai prin facultatea de a extrage din ea însăşi 
mai mult decât conţine? ”!* [...] „spiritul fiind tocmai forța care poate extrage din ea însăşi 
mai mult decât conţine, care poate înapoia mai mult decât a primit şi care poate da mai mult 
decât are. "* 

Într-adevăr s-ar deosebi cu ceva consistent „forța cu pricina”, dacă ar exista — ar fi ca un 
„corn al abundenței” din care tot scoţi şi nu se mai termină sau ca un „sac fără fund” al lui 
Moş Crăciun, sau precum un pahar cu apă din care se poate extrage mai multă apă decât 
conține (evident vorbim de un „pahar spiritual” nu de un pahar oarecare)! 


(„4.003 Cele mai multe propoziţii şi întrebări care au fost enunțate despre chestiuni de 
ordin filozofic nu sunt false, ci sunt nonsensuri. De aceea, nu putem să răspundem deloc unor 
întrebări de acest tip, ci doar să constatăm că ele sunt nonsensuri. 1%) 


Apoi „spiritul” ar putea fi definit în o mie şi una de feluri — fiind folosit, de cele mai multe 
ori, doar ca o „metaforă” el poate spune orice — prin aceasta însă se vede că el, de fapt, nu 
spune (mai) nimic... În plus /...] „o metodă care poate explica tot ce s-ar putea întâmpla, nu 
explică de fapt nimic.” — cum este, de exemplu, „metoda spirituală” care scoate „spiritul” la 
înaintare de fiecare dată când dă de o „problemă” — şi consideră că prin această „metodă” 
rezolvă problema cu pricina.... când în fapt, după unii, astfel doar se figurează nişte intuiții 

145 Ibidem, p. 26. 

146 Ludwig Wittgenstein, Tractatus Logico — Philosophicus, Editura Humanitas, Bucureşti, 1991, p. 96. 
147 Karl R. Popper, Mizeria istoricismului, Editura All, Bucureşti, 1996, p. 111. 

vagi a unor „sentimente”: „,(Pseudo)-propoziţiile metafizicii nu servesc la descrierea 
comportamentelor nici a celor existente (atunci ar fi propoziţii adevărate), nici a celor 
inexistente (atunci ar fi false); ele servesc doar la exprimarea sentimentelor vieţii. ""* 
„Pentru consideraţiile noastre de aci este esențial numai faptul că arta este un mijloc de 
expresie adecvat pentru sentimentul vieții, iar metafizica — unul inadecvat." ,, Metafizicianul 
crede că se mişcă în domeniul adevărului şi falsului. În realitate, însă, el nu a exprimat nimic, 
ci numai, ca şi un artist, a figurat ceva." 


De altfel, Bergson însuşi pare a atribui apariția „spiritului”/ „spiritelor” unei „facultăți 
fabulatorii” a omului: /...] „această facultate fabulatorie îşi impune invențiile cu o forţă 
excepțională atunci când se exercită în sfera religiosului. Fără îndoială, acolo se simte cel 
mai acasă: căci este făcută pentru a crea zei şi spirite. ""*! 

Bergson încearcă să arate apoi că activitatea mentală (uneori numită în mod nejustificat 
„suflet” şi/ sau „spirit”) este mai mult decât activitatea cerebrală'*. Ceea ce nu înţelege el prea 
bine sunt conceptele de „informație” şi de „energie” (în sens de energie electrică, respectiv 
bioelectrică) şi legătura lor intimă cu „materia”. El pare a vedea energia doar ca o „explozie” 
(precum e explozia prafului de puşcă care propulsează glontele sau explozia unui butoi de 
pulbere!'*), fără a dovedi că are o înţelegere suficientă a „energiei bioelectrice” folosite de 
creier, în care el vede doar o mişcare mecanică „a atomilor şi moleculelor” (mişcare care 
apropo — este nu doar în creier, ci în toate celelalte părți ale corpului). 

„.... creierul nu determină gândirea; prin urmare, gândirea, în cea mai mare parte a ei cel 
puţin, este independentă faţă de creier.” „Însă creierul, tocmai pentru că extrage din viața 
spiritului tot ce se poate exprima prin mişcări şi tot ce poate fi materializat tocmai deoarece 
constituie, astfel, punctul de inserție al spiritului în materie, asigură clipă de clipă adaptarea 
spiritului la circumstanțe, menține neîncetat spiritul în contact cu realitățile." 

Dacă gândirea ar fi independentă de creier „în cea mai mare parte a ei”, ar însemna că ea s- 
ar putea descurca bine mersi şi fără el — ceea ce nu s-a arătat vreodată — anume, de exemplu, 
un om lipsit de creier (la propriu, nu metaforic) care să gândească! Şi apoi la ce îi mai trebuie 
„spiritului” contact cu „realităţile prin intermediul creierului”? Ce îi lipseşte? Îi lipseşte 
gândirea? Nu zice Bergson (şi alți „spiritualişti” ca el) că el este gândirea... Atunci îi lipseşte 
percepția? Memoria? Imaginaţia? Conştiinţa?... Nu! — zic „spiritiştii” (uneori rebotezați în 
„spiritualişti” sau „dualişti”). Atunci ce-i lipseşte de vine „să bântuie” prin „materie” şi prin 
„creier”? 

„Ca şi Descartes, Bergson concepe realitatea în chip dualist: spirit şi materie.” 
„Caracterul deficitar şi peiorativ care se dă materiei de către Bergson nu prea cadrează cu 
absoluta ei necesitate la geneza cosmică." 


„Dualistul” Bergson nu se poate însă împăca cu ideea că activitățile (material-energetic- 
informaţionale) din creier (de fapt, din sistemul nervos) împreună cu activităţile (fizico- 


148 Rudolf Carnap, Depăşirea metafizicii prin analiza logică a limbajului, în *** Filosofie contemporană, 

149 Ibidem, p. 213. 

150 Ibidem. 

chimice) din alte sisteme biologice (respiratoriu, digestiv, circulator, muscular etc.) specifice 
omului sunt capabile, prin „conlucrare”, de a produce „gândirea”, „percepţia”, „memoria”, 
„Imaginaţia” etc. şi astfel se grăbeşte să postuleze „din burtă” (fără nici o dovadă serioasă) 
existența în „afara activităţii cerebrale” a „fantomei spiritului”. 


([...] „fiindcă anumite societăţi sau anumiţi oameni se mişcă veşnic într-un acelaşi cerc de 
tradiții, dezvăluirea adevărului le este blocată. ""*) 


Chiar acceptând această ipoteză (inventată undeva prin „epoca de piatră” şi preluată 
tradițional de tot felul de „spirite” impermeabile la „spiritul ştiinţific”) trebuie totuşi să ne 
întrebăm de ce ar putea face o „fantomă” („,spiritul”) ceea ce „creierul” nu ar putea chipurile 
face? Şi apoi „creierul” „fantomei” cu pricina este mai performant? Dacă da, vorbim atunci de 
un „spirit” în „spirit” şi tot aşa la infinit? Şi chiar admițând prin absurd şi fără nici o dovadă 
că „activitatea mentală” („spiritul”/ „sufletul”/ „conştiința”) este independentă de cea 
cerebrală facem oare vreun progres în cunoaşterea mecanismelor după care funcţionează una 
sau alta — înțelegem mecanismele reale (nu mitologico-magice) după care ele funcţionează? 
La ce ajută „ipoteza spiritului” în dezvoltarea cunoaşterii ştiinţifice pe care o avem despre 
lume şi viaţă? La ce a ajutat ea în decursul istoriei ei milenare în afară de cenzurarea şi 
împiedicarea cunoaşterii serioase a lumii şi omului? 

Care este ştiinţa din „acţiunea mentală” alta decât ştiinţa reieşită până acum din studierea 
„acțiunii cerebrale” (bineînţeles nu la nivelul hilar invocat de Bergson — acela al „atomilor şi 
moleculelor din creier” — ci la nivelul fizico-chimic-energetico-informaţional corespunzător 
pentru neuroni, sinapse, țesuturi nervoase etc.; respectiv la nivel introspectiv/ psihologic, 
statistic — sociologic ş.a.m.d.)? 


([...] „există anumite lucruri ridicole care trebuie spuse şi de aceea există filosoful. "***) 


Bergson nu face decât să reia în „formă modernă” tot felul de aberaţii antice — pe 
principiul: „dacă nu ne pricepem la ştiinţă, atunci la ceea ce nu pricepem îi zicem simplu 
„spirit/ suflet” şi gata: am rezolvat problema!” — neobservând că astfel doar a redenumit 
problema, nu a rezolvat-o! Necunoscutul rămâne în continuare necunoscut: 

„Dar dacă amintirea n-a fost înmagazinată în creier, atunci unde se păstrează ea? Nu cred 
însă că întrebarea „unde mai are, la drept vorbind, vreun sens în clipa când nu mai avem 
de-a face cu un corp. 1“ ,, Voi accepta totuşi, dacă ţineţi cu tot dinadinsul, dar numai într-un 
înțeles metaforic, ideea unui loc în care amintirile să fie ţinute şi voi spune atunci, pur şi 
simplu, că acest loc este spiritul. Nu emit o ipoteză şi nu mă refer la cine ştie ce entitate 
misterioasă, mă limitez la observaţie, că nu există ceva mai nemijlocit dat, mai cu evidență 
real decât conştiinţa, iar spiritul omenesc este conştiinţa însăşi. Or, conştiinţa semnifică în 
primul rând memorie." 

Deci să recapitulăm: amintirile sunt ținute „metaforic” în „spirit”, „spiritul” este conştiinţă 
şi conştiinţa este memorie... prin urmare, potrivit lui Bergson, „amintirile” sunt ținute în 
„memorie”!... (Nu zău? Mare descoperire „spiritistă” nu am ce zice...) Oricum, dacă amintirile 
sunt în memorie (că doar nu or fi în imaginaţie...), unde zice atunci Bergson că e ţinută 
memoria? În spirit — adică în conştiinţă — adică în memorie! Deci memoria se ţine singură de 

coadă şi pluteşte astfel grațios în aerul de basm al „spiritului 

Cu tot ajutorul „spiritual” şi „intuiționist” şi „vital” de care se bucură, adepților „teoriilor 
spiritiste/ spiritualiste” nu le este deci clară distincția dintre neuroni şi impulsurile nervoase 
(„energia” şi „informaţia”) care circulă prin ei; ei nu înţeleg (sau mai degrabă nu vor să 
înțeleagă) relaţia de complementaritate/ „conlucrare” care există între „materie”, „energie” şi 
„informaţie”, respectiv între „hard”, „energie electrică” şi „soft” (în cazul calculatoarelor). Ei 
se fac că nu văd că „gândirea” este un produs al „creierului” atunci când acesta este stimulat 
de impulsurile nervoase (când funcţionează „electric”) şi că atunci când nu e stimulat ca atare 
nu produce nimic — gândirea apare (general vorbind) la confluenţa dintre „materia cerebrală”, 
„energia nervoasă” (bioelectrică) şi „informaţie” (menţinută pe suport material şi mişcată 
energetic prin procese fizico-chimico-electrice). 

În mod foarte simplist, însă, Bergson, presupune că în creier există doar un dans al 
„atomilor cerebrali” (orice ar mai fi şi aceştia — par a fi o specie de „atomi” necunoscuţi încă 
de fizica clasică şi cunoscuţi doar de Bergson) şi nimic altceva: „Într-un dans al atomilor 
cerebrali nu există prin urmare nimic în plus faţă de dansul acestor atomi. Din moment ce 
asta e tot ce am presupus că există în creier, asta e tot ce se află acolo şi tot ce putem afla. '"* 

Cum vine asta? întrebăm noi — adică în „viziunea atomică” a lui Bergson în creier există 
doar „atomi cerebrali” care „dansează”!??? ... Dar să continuăm: 

[...] „aceste două imagini, lumea exterioară şi mişcarea intracerebrală s-a presupus că 
sunt de aceeaşi natură şi că cea de-a doua imagine este, în mod ipotetic, o infimă parte din 
câmpul reprezentării... Însă o atare afirmaţie devine imediat contradictorie în interiorul unei 
doctrine ce reduce însăşi mişcarea la o reprezentare, căci echivalează cu a spune că un mic 
colț din reprezentare este însăşi reprezentarea în întregul ei." 

Trecem deci de la „accente spiritiste” la sofisme şi jocuri de cuvinte — care pot fi dovedite 
ca atare prin întrebări de genul: „Lumea exterioară cui?”; „Mişcarea intracerebrală” a cui?” 
Dacă e a altcuiva decât a observatorului, atunci „mişcarea intracerebrală” a celui observat este 
o parte din „lumea exterioară” a observatorului — o „infimă” parte din „câmpul reprezentării 
sale” (adică, altfel spus, „că cea de-a doua imagine este, în mod ipotetic, o infimă parte din 
câmpul reprezentării” şi nu e nici o contradicţie aici — cu sau fără introducerea „mişcării” în 
calcul). 

Şi apoi, vorbim de mişcarea în genere din tot „câmpul reprezentării” sau doar de mişcarea 
din acea parte a lui specifică „mişcării intracerebrale” a fiinţei observate? Şi cine susţine că 
„mişcarea”/ „reprezentarea” (toată mişcarea/ reprezentarea) este tot una doar cu o anumită 
mişcare/ reprezentare „X” existentă printre alte mişcări/ reprezentări („Y” şi „W”, de 
exemplu), „că un mic colț din reprezentare este însăşi reprezentarea în întregul ei”? 

„Mişcarea intracerebrală Y” (specifică „reprezentării” sale Y) a celui care observă 
„reprezentarea X” (specifică „mişcării intracerebrale” corespondentă subiectului X) nu e tot 
una cu aceasta din urmă (X e diferit de Y — deşi ambele sunt „reprezentări” şi „mişcări 
intracerebrale”) şi nici nu e tot una cu toate „mişcările intracerebrale” posibile (Z, W etc.) a fi 
percepute în „câmpul reprezentării” — şi deci „cea de-a doua imagine” („imaginea mişcării 
intracerebrale”... a lui Y) este „o infimă parte din câmpul reprezentării” (... lui X) — şi nu e 
nici o contradicţie acolo. 

Creierul, pretinde Bergson, /...] „nu trasează reprezentările însăşi; căci nu ar putea, el 
reprezentare, să deseneze întreaga reprezentare decât dacă ar înceta să mai fie o parte a 
reprezentării pentru a deveni întregul însuşi. "1% 

Aici Bergson evident doar se joacă cu cuvintele „întreg” şi „parte” — încercând să profite 
de confuzia care poate apărea între a privi o parte oarecare ca un „întreg” şi „Întregul” privit 
ca tot ceea ce există (toate părțile existente adunate laolaltă). Reformulate „argumentele” lui 
sună cam aşa: „X (creier/ spirit/ conştiință/ „percepător”/ „văzător”) nu poate să perceapă/ 
conştientizeze/ „reprezenteze”/ vadă, fiindcă... nu ar putea el „cel perceput/ conştientizat/ 


= = 


văzut/ reprezentat”, „să perceapă tot ce poate fi perceput” (,, decât dacă ar înceta să mai fie o 
parte” a percepţiei/ reprezentării „pentru a deveni întregul însuşi. ”). 

Astfel, mai întâi, este clar că cel care percepe (oricine ar fi el) percepe (/ că cel care „îşi 
trasează reprezentările” îşi „reprezentează”/ reprezintă ceva) — chiar dacă nu percepe/ 
reprezintă „întreaga reprezentare”, ci o percepe doar parțial (faptul că cineva nu percepe/ 
„reprezentează” tot ce există nu e nici o evidență (ba chiar dimpotrivă...) şi nu e nici un 
argument pentru faptul că el nu ar putea percepe/ „reprezenta” nimic — şi astfel că altcineva ar 
trebui să facă această activitate în locul lui (vreun „spirit” din basme „metafizice”). 

Apoi, cu alte cuvinte, Bergson practic pretinde, prin „logica” din „argumentul” său, că de 
fapt doar „întregul percepe/ îşi reprezintă” şi partea (oricât de întreagă funcțional ar fi ea) nu e 
capabilă de aşa ceva (că cineva nu poate fi capabil de reprezentare („să traseze reprezentările” 
sale) decât dacă ar fi capabil să cuprindă în el toată reprezentarea posibilă (creierul /.../ „nu 
trasează reprezentările însăşi; căci nu ar putea, el reprezentare, să deseneze întreaga 
reprezentare decât dacă ar înceta să mai fie o parte a reprezentării pentru a deveni întregul 
însuşi. ”). Bergson pretinde ceva de genul următor — „X nu poate mânca, deoarece ca să 
mănânce ar trebui să mănânce toată mâncarea care există, dar cum nu o face înseamnă... că nu 
mănâncă..., fiindcă... X nu poate mânca tot ce există!???” (când e evident însă că X mănâncă/ 
percepe/ „reprezentează”... „parțial” — nu integral!). Spre „surprinderea? lui Bergson 
„creierul” nu „desenează” deci „întreaga reprezentare” (tot ce există sau ar putea să existe), ci 
doar „întreaga lui reprezentare” (adică o anume reprezentare specifică lui în particular — şi 
creierul e un „întreg”, dar nu e el „Întregul”!). 

Dacă ar fi să continuăm jocul de cuvinte al lui Bergson, am putea constata că în urma 
„demonstraţiei” sale ar mai rezulta că ceva care este „reprezentare” nu poate genera (alte) 
„reprezentări” — şi deci că „reprezentarea” este „impotentă”... — „logic” astfel ar urma că doar 
ceva „care nu este reprezentare” ar putea „să deseneze întreaga reprezentare”... şi, astfel, că 
cel care este „sursa reprezentării” nu se poate reprezenta pe sine, cu alte cuvinte, că nu ar 
putea fi „conştiinţă de sine” (o reprezentare a sinelui de către sine) pe „motivul bergsonian” că 
ea (conştiinţa de sine) fiind o conştiinţă oarecare (o parte din conştiinţă) nu poate „desena” 
întreaga conştiinţă... Dar ghici ce, stimați „spiritişti”/ „spiritualişti”: ea nici nu trebuie să fie 
„întreaga conştiinţă” şi nici nu vrea aşa ceva — ea vrea doar să „deseneze” conştiinţa de sine 
(reprezentarea de sine a „creierului” — mai corect ar fi a omului — deoarece creierul nu 
funcționează în vid, separat de sistemul biologic uman care îi susține existenţa) şi nu „întreaga 
conştiinţă” a tot ce există (în afara „creierului”/ sinelui/ individului X). 

Şi din nou: „creierul” invocat de Bergson pentru cine este „reprezentare”? Pentru un 
observator exterior lui? Pentru el însuşi? Dacă e „reprezentare” pentru un altul (decât el, 
pentru un observator exterior lui), atunci el îşi poate „desena” „întreaga” sa reprezentare 
(toată pe care el o „produce”/ „recepţionează” pentru sine) şi în acelaşi timp să fie şi o 
„reprezentare” oarecare pentru observatorul exterior lui. Dacă este pentru el însuşi o 
„reprezentare”, este la fel — e precum un pictor care pictează într-un tablou „tot ce vede” în 
faţa lui şi în plus este capabil şi să-şi facă „autoportretul” (după cum se vede în „oglindă”/ 
„fotografie”). 

„Creierul” nu este pentru sine doar una din reprezentările sale (la fel cum pictorul cu 
pricina nu este unul din autoportretele sale), ci este (privit din perspectiva „reprezentării”) 

suma tuturor „reprezentărilor” pe care el le generează/ percepe (inclusiv a propriei 
„reprezentări? — parțiale, pentru că integral nu o poate avea — şi inclusiv a „reprezentării 
exteriorului” — tot „parțială”, pentru că nici un „observator”/ „creier” nu poate reprezenta 
absolut realitatea („din toate punctele posibile de vedere”), ci doar relativ — din anumite 
puncte de vedere, mereu schimbătoare). Aşadar, „creierul”/ conştiinţa nu „desenează” 
niciodată întreaga reprezentare posibilă, ci doar reprezentări parțiale, accesibile lui/ ei la un 
moment dat (legate de „exteriorul” şi „interiorul” său). 

A reprezenta ceva este a aproxima, a reproduce, a simula — nu este a identifica în mod 
absolut ceva — şi, prin urmare, „cel care e capabil de reprezentare” (/„„percepţie”) este 
deopotrivă capabil să se reprezinte/ perceapă pe sine (parțial/ relativ), cât şi să aibă o 
reprezentare/ percepţie a ceea ce-l înconjoară — fără să fie vreo „contradicţie” aici, indiferent 
cine ar fi „omul care e capabil de reprezentare” (/„percepţie”) . 

Prin sofismele sale Bergson ajunge să vadă în „idealist” pe „cineva care îşi vede în 
exteriorul său (în obiectele exterioare) propriul creier”: „Pentru idealism, obiectele exterioare 
sunt imagini, iar creierul e una dintre ele." El sare precum un ţânţar din poziția de 
observator de sine (,„creier” care „se observă” pe sine) la observarea unui altuia (la observarea 
unui alt „creier”/ sine) şi apoi crează tot felul de sofisme pe baza acestei confuzii făcute 
probabil intenționat între cele două instanţe ale „observării”. 

Pentru a combate „teza paralelismului” Bergson mai confundă (când îi convine) şi 
observarea de sine a „creierului X” cu posibila observare a lui din exterior de către o „forță 
supranaturală” care i-ar vedea „creierului X” „dansul atomilor lui cerebrali”: „Pentru a fixa 
mai bine ideile, vom formula teza astfel: „,Definindu-se o stare cerebrală, o stare psihologică 
determinată decurge din ea.” Sau: „O inteligență supraumană care ar asista la dansul 
atomilor din care se compune creierul uman şi care deține cheia psihofiziologiei ar putea să 
citească, într-un creier aflat în activitate, tot ce se petrece în conştiinţa corespondentă. ” Sau 
în fine: „,Conştiința nu ne spune nimic mai mult decât ce se petrece în creier, ea doar le 
exprimă în altă limbă”. ""* 

Pentru a combate „teza paralelismului” între „cerebral” şi „psihologic” el nu se sfieşte să o 
falsifice după cum are chef („uită” la distanță de 3 pagini de unde a plecat şi ce vrea să 
demonstreze..!?7?) spre a arăta că nu e viabilă: „Teza paralelismului va consta în a susține că, 
odată aflați în posesia stării cerebrale, noi putem să suprimăm printr-o mişcare de baghetă 
magică toate obiectele percepute, fără a schimba nimic din ceea ce se petrece în conştiinţă, 
căci tocmai această stare cerebrală cauzată de obiecte, nu obiectul însuşi determină 
percepția conştientă. 

Doar cineva „total aerian” ca Bergson ar putea susține că „teza paralelismului” definită la 
pag. 129 (prima redată mai sus) constă în cele redefinite la pag. 132 (definiția ultimă de mai 
sus). Dacă starea cerebrală este tot una cu conştiinţa (potrivit teoriei paralelismului varianta 
pag. 129), atunci odată suprimate obiectele conştiinţei automat se schimbă şi starea cerebrală 
(pentru că nu le mai percepe) şi deci şi conştiinţa aferentă acestei percepții! 

(„Realitatea nu este existența peretelui singur şi prin sine — aşa cum voia realismul — dar 
nici cea a peretelui în mine ca gândire a mea, existența mea singură şi prin mine. Realitatea 
este coexistența mea cu lucrul. 1%) 

Bergson practică însă după cum se vede strategia înşelării, specifică falsificării teoriei 
adversarului şi apoi arătării în teoria astfel falsificată a unei absurdităţi. El caută doar ceea ce 
ştie că vrea să găsească (anume „spiritul” lui magic, nu adevărul): /...] „dacă nu suntem 


165 Henri Bergson, Energia spirituală, Editura Meridiane, Bucureşti, 2002, p. 134. 

166 Ibidem, p. 129. 

167 Ibidem, p. 132. 

168 Jose Ortega Y Gasset, Câteva lecţii de metafizică, Editura Humanitas, Bucureşti, 1999, p. 132. 

critici la adresa teoriilor vom găsi întotdeauna ceea ce dorim: dacă vom căuta confirmări, le 
vom găsi '"* 

Şi nu se sfieşte să o facă de două ori (în decurs de 7 pagini): „Teza paralelismului, care 
constă în a detaşa stările cerebrale şi în a presupune că ele ar putea crea, prilejui sau măcar 
exprima singure, reprezentarea obiectelor nu poate fi nici de data aceasta enunțată fără a se 
autodistruge. "1 

„Demonstraţiile” lui Bergson, se bazează, de multe ori, doar pe „iuţeală de vorbă şi 
nebăgare de seamă” combinate cu precizări cât mai neclare cu putinţă ale tezelor pe care le 
susţine şi a celor pe care le combate. E limpede astfel că cei ca el „nu înţeleg” ce zice maxima 
următoare: „Ceea ce se poate în genere spune se poate spune clar, iar despre ceea ce nu se 
poate vorbi trebuie să se tacă." 


Bibliografie: 


*** Filosofie contemporană, 2000, Editura Garamond, Bucureşti. 

Bergson, Henri, 1992, Cele două surse ale moralei şi religiei, Editura Institutul European, 
laşi. 

Bergson, Henri, 2002, Energia spirituală, Editura Meridiane, Bucureşti. 

Gasset, Jose Ortega Y, 1999, Câteva lecții de metafizică, Editura Humanitas, Bucureşti. 
Gasset, Jose Ortega Y, 1999, Idei şi credințe, Editura Ştiinţifică, Bucureşti. 

Petrovici, Ion, 1997, Filosofi contemporani, Editura Garamond, Bucureşti. 

Popper, Karl R., 1996, Mizeria istoricismului, Editura All, Bucureşti. 

Sartre, Jean-Paul, 2006, Adevăr şi existență, Editura Nemira, Bucureşti. 

Wittgenstein, Ludwig, 1991, Tractatus Logico — Philosophicus, Editura Humanitas, 
Bucureşti. 


169 Karl R. Popper, Mizeria istoricismului, Editura All, Bucureşti, 1996, p. 96. 
170 Henri Bergson, Energia spirituală, Editura Meridiane, Bucureşti, 2002, p. 136. 
171 Ludwig Wittgenstein, Tractatus Logico — Philosophicus, Editura Humanitas, Bucureşti, 1991, p. 77. 

„Filosofia” (lui René Le Senne) şi „X-urile absolute” 


Aspecte generale ale moralei în viziunea lui René Le Senne 


René Le Senne (8 iulie 1882 — 1 oct. 1954) se înscrie prin preocupările sale intelectuale în 
rândul celor care au susținut curentul filosofiei spiritualiste. Sub puternica influenţă a lui 
Octave Hamelin, care i-a fost profesor la Şcoala Normală Superioară din Paris, el îşi numeşte 
poziţia sa filosofică ca fiind „ideo-existenţialistă” (în cadrul existenţei rolul primordial pentru 
el îl are gândirea, ideile), respectiv ca fiind o „filosofie a spiritului” (subliniind astfel 
importanța afirmării unei dependențe, a unei legături care s-ar stabili, în opinia sa, între 
„spiritele” particulare şi un „Spirit Infinit” din care ele emană). El se situează astfel în tradiţia 
spiritualistă franceză de origine carteziană şi creştină'?: 

„Prin aceste teme şi principii această operă îşi propune să servească tradiției 
spiritualismului francez al sec. XIX, remarcabil deopotrivă prin continuitatea şi noblețea pe 
care o inspiră, cât şi prin diversitatea celor mai importanți susţinători ai ei: Maine de Biran, 
Ravaisson, Lachelier, Boutroux, Lagneau, Hemelin şi Bergson”. ” 


Fiinţele umane şi Fiinţa Divină 


Le Senne îşi propune să realizeze „descrierea filosofică a spiritului!” şi susţine că „nimic 
din ceea ce noi înțelegem prin materie nu poate fi cunoscut, nici nu poate exista fără spirit”, 
deoarece pentru el „totul este spiritual”. 

Filosofia are deci, pentru el, ca şi scop „descrierea ... conținutului spiritului şi a operațiilor 
sale” şi, prin urmare, cum poate vedea oricine îi studiază opera, indiferent de problema 
filosofică abordată de Le Senne, mai devreme sau mai târziu, soluția rezolvării ei lesenniene 
este „spiritul”. 

Dar ce o fi mai exact această soluție minune, acest „panaceu universal” care vindecă orice 
rană filosofică? Le Senne ne dă mai multe definiţii şi descrieri ale spiritului, dar, din păcate 
pentru coerenţa filosofiei sale, cam toate sunt formulări stric poetice care mai mult ne bagă în 
ceață decât ne lămuresc în privinţa acestui „spiriduş” al filosofiei spiritului. 

De exemplu: „Spun deci despre spirit, în măsura în care eu îl sesizez în mine, că el este o 
unitate dinamică de legătură'”” sau o „operațiune eternă în exercițiu””. 


172 Conform şi Valdemar Cado, L 'esprit dans la philosophie de Rene Le Senne, 1992, în „Laval theologique et 
philosophique”, vol. 48, nr. 3, p. 343. 

173 René Le Senne, Traité de morale générale, Presses Universitaires de France, Paris, 1947, p. VII. 

174 Rene Le Senne, Introduction a la philosophie, Presses Universitaires de France, Paris, 1939, p. 241 
(conform citării făcute de Valdemar Cado în articolul L 'esprit dans la philosophie de Rene Le Senne, 1992, 
apărut în „Laval theologique et philosophique”, vol. 48, nr. 3, p. 344). 

175 Ibidem, p. 244 (conform ibidem). 

176 Ibidem, pp. 240, 244 (conform ibidem). 

177 Ibidem, p. 253 (conform ibidem). 

178 Ibidem, p. 254 (conform ibidem, p. 345). 

179 Ibidem, p. 255 (conform ibidem). 

Astfel de delimitări conceptuale ale termenului de „spirit” au într-adevăr o oarecare 
frumuseţe poetică, dar ele nu pot să rezolve problemele filosofice pe care le ridică folosirea 
acestui cuvânt pentru a explica sau fundamenta ceva anume. 

Aceasta se datorează probabil faptului că termenul de „spirit” se încăpățânează să rămână 
fidel etimologiei sale latine — „spiritus”, anume „suflu” sau „vânt”. 

Prin urmare, oarecum realizând o muncă sisifică, Le Senne ne furnizează definiții după 
definiții şi descrieri după descrieri ale acestui cuvânt (pentru că, până la cea mai mică probă 
contrarie, el continuă să rămână un simplu cuvânt), care mai de care mai „filosofice”, dar 
toate ratând ținta a ceea ce ar trebui să fie de fapt o definiție sau o descriere — o expunere 
clară, coerentă, exactă, necontradictorie, determinată şi determinantă a subiectului abordat. 

Oare nu poate să furnizeze o astfel de abordare sau nu vrea? De ce el şi mulți alți 
„spiritualişti” lasă mereu „spiritul în aer” (adică în elementul său originar)? Oare pentru că 
după o atare operaţiune de coborâre din sfera lingvistică (sau, în cel mai bun caz, onirică) „a 
spiritului pe pământ” filosoful care îndrăzneşte o atare profanare este apoi nevoit să se 
confrunte serios cu toate consecințele absurde sau hilare pe care un astfel de demers spiritual 
le aduce negreşit cu sine? 

Dacă eu aş propune următoarea ghicitoare la 100 de oameni aleşi aleator de pe stradă: X 
este „o operaţiune eternă în exerciţiu”... sau X este „o unitate dinamică de legătură” — spune- 
mi, te rog, ce sau cine este X!? — oare câți din cei 100 vor ghici că X = spiritul (lui René Le 
Senne)? 

„O unitate dinamică de legătură” poate fi deopotrivă lanţul de la bicicletă, vâslele unei 
bărci sau o pară (ce poate, de exemplu, să realizeze „legătura fenomenologică, prin substanța 
ei constitutivă, între datul ontologic al pământului şi prezența epicureiană a nevoii mele 
teleologice de hrănire fiinţială”), dar poate fi la fel de bine gândirea, imaginaţia, memoria, 
percepția, rațiunea, comunicarea... şi, în genere, cam orice alt concept filosofic major. 

Şi apoi ce ar putea să fie o „operaţiune eternă în exercițiu”? Să fie oare mişcarea 
electronilor pe orbitele lor, a planetelor în sistemul solar? Să fie oare legea gravitaţiei, 
naşterea şi moartea generațiilor biologice ale unei specii oarecare de plante sau animale, 
schimbarea necontenită a tot ce există?... Sau te pomeneşti că o fi încercarea perpetuu 
destinată eşecului, pe care o face filosofia „super-naturalistă”, de a demonstra prin tot felul de 
sofisme, tautologii sau metafore poetice existența unei „fantome” (spirit, duh) în noi şi în 
univers. Suntem, în această privinţă, de aceeaşi părere cu Teodor Vidam: 

„Argumentele supernaturalismului nu rezistă la o cercetare logică atentă” .” 

Dar revenind la spiritul lui Le Senne, putem observa o dedublare a lui în nişte spirite (cu 
„S” mic), respectiv un Spirit (cu „s” mare): 

[Definim] ,„... mai precis spiritul ca o unitate operatoare a unei relaţii în exerciţiu 
interioară lui însuşi, între el însuşi ca Spirit infinit şi multitudinea de spirite finite'® ” 

„Nu ştiu alții cum sunt”, dar eu unul, când citesc de astfel de legături „operatorii” între 
Spiritul infinit şi micuţele spirite finite, mă gândesc mai degrabă la naivele povestiri spiritiste 
ale unora ca Allan Kardec (Cartea spiritelor) sau ale co-naționalului nostru Scarlat 
Demetrescu (Din tainele vieții şi ale universului) născute din comunicări directe cu spiritele 
sau cu Spiritul (pe întuneric în jurul unei mese tremurânde „de emoție”) şi nu la filosofie. 


180 A se vedea pentru detalii Radu Lucian Alexandru, Noua Ordine Religioasă, Editura G LINE, Cluj Napoca, 
2009, cap. „Sufletul nu este altceva decât psitruvisul”, pp. 4.33 — 4.43. 

181 Teodor Vidam, Orientări şi mize ale gândirii etice contemporane, Editura Ardealul, Târgu-Mureş, 2009, p. 
179, infra. 

182 René Le Senne, Introduction a la philosophie, Presses Universitaires de France, Paris, 1939, p. 257 
(conform citării făcute de Valdemar Cado în articolul L 'esprit dans la philosophie de Rene Le Senne, 1992, 
apărut în „Laval theologique et philosophique”, vol. 48, nr. 3, p. 346). 

Nu ştiu de ce mi se pare că această „filosofie a spiritului” nu este decât un spiritism 
superficial, care nu are curajul să-şi asume până la capăt consecinţele (logice şi de altă natură) 
postulării (aş zice aproape gratuite) în existenţă a unor ființe de natura unor „spirite” diferite 
de materie care să nu fie nici energie şi nici informaţie (energia, materia şi informația fiind 
realități „palpabile” ştiinţific ale Naturii): 

„~ Spiritul este materia negată, dar această negaţie este propulsoare, exaltantă, şi cum 
această propulsare poate fi urmată indefinit, materia este elevată de spirit.” 

Aceste „spirite” sunt lăsate astfel „fără obiectul muncii”, pe de o parte, de paradigma 
teoriei relativității care ne arată că materia este energie şi energia este materie şi, pe de altă 
parte, de dezvoltarea ştiinţelor informatice care ne arată legătura indisolubilă dintre materie, 
energie şi informaţie (dintre „hard”, „electricitate” şi „soft”). Aşadar, dacă spiritul nu este 
materie („este materia negată”), să fie el, de exemplu, mişcare (de exemplu, mişcarea materiei 
cu viteza luminii)? 

Deoarece dacă ar fi „mişcarea materiei cu viteza luminii”, s-ar verifica atât „negarea” 
materiei prin atare mişcare, cât şi „elevarea” mai sus amintită de Le Senne, chiar conform 
unei formule: E = m x c? — dar totuşi parcă nu văd „viteza luminii” băgată în ecuația 
lesenniană a legăturii dintre „spirit” şi materie. 

Spiritele se pare apoi că trag după ele în mod inevitabil o altă mare problemă — aceea a 
postulării existenţei zeilor (tot aşa, oarecum „din neant”), deoarece, pentru Le Senne, Spiritul 
mai este şi: 

„...0 relaţie între el însuşi ca şi unul şi prin urmare nelimitat şi el însuşi ca şi mai mulți, pe 
scurt ca şi uniune dintre Dumnezeu, redus aici aproape la numele său şi conştiinţele finite'*.” 

Jumătate din problemele postulării existenţei unui zeu/ dieu (a Domnului-Zeu) sunt 
rezolvate prin ignorarea preferințelor religioase ale acestui zeu (prin „reducerea lui doar la 
numele său”: el nu pare să fie nici un zeu grec, nici unul hindus, ba aş zice nici chiar unul 
creştin. 

El pare astfel a fi mai mult ceva similar Universului (Le Senne părând a fi mai apropiat de 
o poziţie panteistă şi/ sau deistă decât de una teistă) prin afirmarea despre el în genere doar a 
unor atribute precum infinitul şi eternitatea. Din această perspectivă ar părea că relația dintre 
Unu şi Multiplu, dintre Spiritul infinit (Absolut/ Dieu) şi spiritele finite ar părea a fi relația 
dintre univers şi părțile sale conştiente (dintre întreg şi părțile sale), dar nu ştiu zău dacă 
aceasta vrea să ne spună prin limbajul său poetic Le Senne, că doar dacă asta voia, o putea 
zice simplu fără să apeleze la metafore şi poezii filosofice. 

Idealismul absolut susținut de Le Senne rămâne astfel mai mult o mistică (dacă nu chiar o 
mistificare) decât o teologie sau o filosofie, el afirmând că: 

„... nimic nu există decât în şi prin spirit, desăvârşit prin aceea că totul este purtat de un 
Spirit prim, central şi universal origine a tot ceea ce este sau va fi ... spiritul meu particular 
este ... o parte din Spiritul absolut.” 

Fraza de mai sus poate deci avea sens destul de concret, dacă am înţelege prin „spirit” 
parte şi prin „Spirit” Univers (întreg), dar are sens şi dacă înţelegem prin „spirit” „explozie”, 
de exemplu, precum în Big Bang, pentru spiritul cu „s” mare, şi „explozie solară”, de 
exemplu, pentru cel cu „s” mic). 

Am putea înțelege de asemenea prin spirit „atman”, iar prin „Spirit” „Brahma”, dar nu ştiu 
dacă această paralelă cu filosofia orientală i-ar fi convenit lui Le Senne. 


183 René Le Senne, Obstacle et valeur, Editura Fernand Aubier, Paris, 1934, p. 176, infra. 

184 Rene Le Senne, Introduction a la philosophie, Presses Universitaires de France, Paris, 1939, p. 258 
(conform citării făcute de Valdemar Cado în articolul L 'esprit dans la philosophie de Rene Le Senne, 1992, 
apărut în „Laval theologique et philosophique”, vol. 48, nr. 3, pp. 346 — 347). 

185 Ibidem, p. 88 (conform ibidem, p. 349). 

El pare a se fi mulțumit cu plutirea artistică pe suprafața problematicilor specifice 
„spiritului” (în deschidere nedefinită spre multiple posibilități de abordare hermeneutică) şi ne 
permite astfel să ne întrebăm, alături de Valdemar Cado, 

„„.. dacă noțiunea lesenniană de spirit este aceeaşi cu cea creştină sau ... ea nu este mai 
degrabă o noțiune plotiniană, sau chiar fichteană, sau chiar hegeliană?'**” 


Valoarea relativă şi valoarea absolută 


Acest refuz al clarificării mai precise a conceptului de spirit se răsfrânge pentru Le Senne 
şi asupra conceptului de Valoare: 

„... valoarea este neantul determinării!” 

„Valoarea trebuie numită atmosferică, deoarece ea nu este făcută din părți, ea nu se 
închide în contururi, ea impregnează, se difuzează.” 

Constatând că valoarea de schimb a unei monede intermediază între dorința sa şi ceea ce 
îşi propune să obțină cu acea monedă Le Senne constată că această valoare este una relativă'*, 
lucru care nu îl mulţumeşte: 

„„.dar o valoare relativă nu ar fi în ea însăşi decât un neant de valoare: dacă mijlocul pe 
care eu încerc să mi-l procur nu are pentru sine nici o valoare... el nu este în el însuşi nici 
dezirabil, nici de iubit... pe scurt el este fără valoare. Valoarea este absolută sau nu este 
valoare'».” 

Ajungem astfel la un alt cuvânt relativ fără conţinut (extra-lingvistic) de care Le Senne 
face un abuz nemaipomenit, anume cuvântul „absolut”. La fel ca oricare din termenii pe care 
îi foloseşte, în genere, el nu se catadicseşte să îi dea nici o determinare mai precisă, mai clară, 
ci îl lasă să plutească în sfera cuvintelor fără de proprietari (fără sens relativ determinat), să 
vagabondeze ideatic şi conceptual pe oriunde îl duce inspirația de moment (pe oriunde „îl 
chinuie spiritul”) pe filosoful nostru, în construcții strict metaforice (în cel mai bun caz având 
ceva valoare poetică, dar în orice caz fiind total lipsite de coerență logică, empirică, 
emoțională, rațională şi, de multe ori, chiar gramaticală). 

Chiar şi pentru nişte rătăcitori mentali prin peisaje ontologice absolute (cum sunt aceşti 
filosofi ai spiritului) ar trebui să fie cât de cât evident că „a avea o valoare de schimb şi a nu 
avea nici o valoare” nu sunt două lucruri echivalente. 

Apoi, de exemplu, oare „valoarea binelui” este dată (în domeniul moralei sau în alt 
domeniu: religios, artistic, ştiinţific etc.) „din sine însuşi” (cum ar veni „şi-o scoate singur din 
burtă”) indiferent, de exemplu, de consecinţele acestei valori sau ea este considerată ca atare 
în vederea unor consecinţe oarecare? 

Dacă, de exemplu, un astfel de bine, dotat cu „valoare absolută” (de dorit doar „pentru sine 
însuşi” — adică, „doar din dragoste de cuvântul respectiv”?!!) ar duce la suferinţă, la durere, la 
boală, la distrugere, tot ar mai fi de dorit „în sine însuşi”? (Şi apoi, în acest caz, cu ce s-ar mai 
deosebi faţă de un „rău absolut”?). 

Este evident chiar şi pentru cea mai superficială analiză psihologică a dorinței că nimic nu 
este de dorit în „sine însuşi”, deoarece, în primul rând, acest „ceva absolut” (lat. absolutus — 
„separat”, „desăvârşit”) nu există... 


186 Valdemar Cado, L 'esprit dans la philosophie de Rene Le Senne, 1992, în „Laval theologique et 
philosophique” vol. 48, nr. 3, p. 349. 

187 Rene Le Senne, Obstacle et valeur, Editura Fernand Aubier, Paris, 1934, p. 175, supra. 

188 Ibidem, p. 176, medio. 

189 Ibidem, p. 179. 

190 Ibidem, p. 179, supra. 

Nu există nimic „separat” şi nici „desăvârşit” (care să nu se mai schimbe, care să se 
oprească din mişcare) nici în sfera ideilor, nici în a raționamentelor, nici în a cuvintelor (unde 
este evident că ele sunt toate relative unele la altele, definindu-se şi explicitându-se unele prin 
altele), nici în sfera percepţiei, a emoțiilor, a corporalității proprii, a naturii sau a universului. 

Existenţa înseamnă prin definiție sistem'”, legătură, fiind evident că nu există nimic rupt 
(abrupt), independent (fără nici o relaţie), desprins spațial şi temporal (de restul existenţelor) 
nici în natură, nici în gândire, nici în alegerea morală!”. 

Din această cauză a relativităţii a-tot-pătrunzătoare constatăm, alături de Teodor Vidam, că: 

„Problema dramatică şi reală este că nu avem nici o etică sigură!” 

Dar pornind de la acest relativism al valorii şi „Eliberat de credința în divinitate, omul 
devine sursa şi fundamentul valorilor!” 

Ne mai spune însă Le Senne: 

„Existenţa se prezintă deci în intervalul dintre valoarea infinită şi neant având cu ele 
această esență comună de negare a determinaţiilor.*” „Valoarea este cunoaşterea 
Absolutului'*.” 

Putem înţelege din afirmațiile sale caracterul idealist al valorii (care tinde spre dezvoltare 
şi desăvârşire), dar putem înţelege de aici şi anumite consecinţe teologice dorite de unii 
fanatici ai Absolutului/ Dieu (şi total nedorite de oamenii „rezonabili”), ce ar putea să decurgă 
din ele, anume că „cine cunoaşte Absolutul are valoare, iar cine nu îl cunoaşte, din păcate 
pentru el, nu are nici o valoare!”. 

Pe o astfel de logică dualist-radicală (oarbă la nuanţe, detalii, evidențe, rațiune, logică etc.) 
s-au susținut toate războaiele şi persecuțiile religioase din istorie (fiind evident oarecum că 
chiar dacă fiecare religie are „Absolutul ei”, aceşti „absoluţi” par să fie totuşi puţin diferiți (pe 
aici, pe colo, prin punctele esenţiale) în identitatea lor teologică, rituală, morală etc. 

Bineînţeles că în această „logică a absolutului” Le Senne (şi alţii ca el) nu se poate abţine 
să nu ne spună că Absolutul este autoritatea supremă, sursa ultimă a distincției dintre bine şi 
rău, că el „hotărăşte ce şi cum”...: 

„Este adevărat că autoritatea a tot ceea ce este moral nu poate deriva decât din 
Absolut.. 

De la acest tip de discurs până la găsirea unui „profet” oarecare care să ne facă cunoscută 
prin „revelație” voia Absolutului/ Dieu, pe care el prin oarecare „har” sau „meșteșug inițiatic” 
a reuşit să ajungă „să o cunoască”, mai e un pas atât de mic, încât putem să facem direct 
responsabil acest tip de discurs „spiritual”, aparent nevinovat, de toată ignoranțţa şi suferința 
pe care o realizează „profeții” şi reprezentanţii lor în comunitățile dominate de această 
„cultură a spiritului” (a se vedea evul mediu, inchiziţia, cruciadele, regimurile actuale din 
statele islamiste, segregarea pe caste din India etc.). 

Fuga, ascunderea în nedeterminat pare să caracterizeze profund filosofia lui Le Senne (sau 
mai degrabă proza lui poetică pe teme filosofice). 


191 A se vedea pentru dezvoltarea acestui subiect şi Radu Lucian Alexandru, Etica Armoniei, Editura G LINE, 
Cluj Napoca, 2009, cap. „Introducere în Filosofia Sistemului”, pp 2.1 — 2.5. 

192 A se vedea pentru dezvoltarea acestui subiect Radu Lucian Alexandru, Noua Ordine Religioasă, Editura G 
LINE, Cluj Napoca, 2009, cap. „În existenţă nu există decât repere relative şi alegeri relative bazate pe ele”, 
p. 4.52 — 4.57. 

193 Teodor Vidam, Orientări şi mize ale gândirii etice contemporane, Editura Ardealul, Târgu-Mureş, 2009, p. 
183. 

194 Ibidem, p. 182, medio. 

195 Rene Le Senne, Obstacle et valeur, Editura Fernand Aubier, Paris, 1934, p. 181, supra. 

196 Ibidem. 

197 Ibidem, p. 717, supra. 

Pentru el, după cum am văzut, Valoare = Spirit = Dieu = Absolut = X. El refuză să 
definească valoarea, pentru că, ne spune el, astfel ar reduce-o la determinare'*. 

Păi, în genere, cam asta e ideea cu limbajul şi cu cuvintele din el, să fie cât de cât reduse la 
nişte determinări cât de cât conturate, pentru că altfel comunicarea îşi pierde orice sens. A lăsa 
toate cuvintele sau doar „conceptele importante” în nedeterminare este a refuza reflecția, 
discriminarea, judecata — cu alte cuvinte, este a refuza filosofia! 

Apoi, prin definiţii şi precizări clare şi precise mai are o şansă şi cititorul să prindă habar 
despre ce anume vorbeşte autorul Le Senne în cărțile sale... sau încă mai mult: dacă vorbeşte 
despre ceva... şi nu doar face acea „poezie” goală de conţinut condamnată de Eminescu (E 
uşor a scrie versuri/ Când nimic nu ai a spune,/ Înşirând cuvinte goale/ Ce din coadă au să 
sune...) 

Le Senne rămâne însă un romantic incurabil, un sentimental care refuză să „determine” 
exact valoarea lui dragă, care e iubită nu atât ca o iubire împărtăşită, ci ca una refuzată, veşnic 
proiectată în orizontul îndepărtat al necunoscutului (/necunoscutei), al lui „X”, pentru că el (şi 
alții de aceeaşi orientare filosofică) văd în această lipsă de determinare „sursa tuturor 
posibilităților” de a rosti pe hârtie, cu nonşalanţă copilărească şi cu pornire de bârfitor 
filosofic, orice combinaţie aleatoare de cuvinte care le trece prin cap. 

Vă pomeneam de pasul mic care este între postularea autorităţii ultime a unui Absolut şi 
apariţia profeților „ce îi înțeleg voinţa” sau, chiar mai mult, „devin una cu el”: 

„... valoarea se prezintă [în minutele de fericire] ca şi identitate existențială între 
Dumnezeu şi mine ...2%” 

Aşadar, cu puţin efort, putem regăsi în Le Senne chiar un mic „Dieu”: 

„„„.. sinele [le moi] înglobează din punctul inferior de vedere al teoriei cunoaşterii eul [le 
Je], [iar] din punctul de vedere superior al metafizicii, pe Dumnezeu.” 

Jacques Delesalle ne spune, în legătură cu poziția lui Le Senne în această chestiune, că 
după el: 

„-- ficțiunea lui Dumnezeu fără noi eșuează în acelaşi neant ca şi cea a eului fără 
Dumnezeu.” 

Le Senne rămâne astfel suspendat dialectic între două orientări opuse: 

„Două forţe se opun întotdeauna în noi: pe de o parte, nevoia de determinare, din cauza 
căreia nu ne putem mulțumi cu o existenţă fără conținut, iar, pe de altă parte, nevoia de 
deschidere fără de care posesia tuturor determinărilor ar deveni moarte şi nu mijloc pentru 
viață.” 

Şi deşi recunoaşte şi nevoia determinărilor, cum am văzut mai sus, în „valoare” el susține o 
excepție, pentru că vede în ea „o necunoscută”, ba mai mult — „atracția necunoscutului”: 

„Dincolo de orice finalitate, de orice ideal, este un necunoscut demn de a fi cercetat... 
Acestui necunoscut deja prezent, despre care noi nu putem spune la început nimic, decât că el 
este demn de a ne provoca eforturile noastre către el, nu îi convine decât numele de 


Valoare.” 


198 Conform Rene Le Senne, Obstacle et valeur, Editura Fernand Aubier, Paris, 1934, p. 189, supra. 

199 Mihai Eminescu, poezia „Criticilor mei”, strofa a doua. 

200 René Le Senne, Obstacle et valeur, Editura Fernand Aubier, Paris, 1934, p. 189, infra. 

201 Ibidem, p. 187, infra. 

202 Jacques Delesalle, La philosophie de M. René Le Senne, în „Revue neo-scolastique de philosophie”, nr. 51, 
1936, p. 363, medio. 

203 René Le Senne, Traité de morale générale, Presses Universitaires de France, Paris, 1947, p. 15, medio. 

204 Ibidem, p. 524, medio. 

Morală şi moralitate 


Le Senne propune mai multe definiții ale moralei din care rezultă un caracter dialogic 
specific unei reflecții interioare care caută o orientare spre reperele „absolute” ale devenirii: 

„Morala este un demers al conştiinţei prin aceea că, precum orice altceva, ea presupune 
un dialog: între moralist, între eul care prescrie ca valabil un anumit scop de urmat sau o 
anumită regulă la care să se supună, şi agentul moral care consimte la acest ordin şi adună 
resursele pentru a i se supune”.” 

„Morala este ansamblul (mai mult sau mai puţin sistematizat al) determinaţiilor ideale, a 
regulilor sau scopurilor pe care eul/ sinele [le moi] (care le consideră ca sursă absolută dacă 
nu totală, a devenirii) trebuie prin acţiunea sa să le actualizeze în existența sa, pentru ca ea 
să atingă un plus de valoare”*.” 

„Morala nu este produsul necesar al condiţiilor biologice şi sociale ale vieţii umane, ea 
este ansamblul de reguli şi scopuri care dirijează reacţia spiritului nostru faţă de aceste 
condiţii în vederea preschimbării lor optime pentru propria înflorire." 

Le Senne distinge morala de moralitate prin plasarea moralității pe un plan superior 
moralei: 

„Moralitatea nu se reduce la nici una din formele sau forțele sale, nici la vreo una dintre 
morale.” 


Conştiinţa morală 


Când vorbim de conştiinţă, la Le Senne, după cum ne-am obişnuit deja, vorbim despre un 
alt „X” abordat poetic: 

„Conştiința nu este deci nici doar subiectivă nici perfect divină, astfel că pornind de la 
această experiență mixtă, întotdeauna sunt posibile două dialectici: una care trage spre 
separare, spre recluziunea spiritelor între ele şi cu Dumnezeu, spre un atomism spiritual, şi o 
alta care duce la confundarea lor spre un panteism mental. 

Această posibilitate simultană a celor două dialectici opuse, care se suspendă una pe alta, 
ne forțează să admitem solitudinea relativă a fiecăruia dintre noi, dar de asemenea şi 
interpenetrarea noastră parțială?*.” 

Pe baza unei abordări precum cea de mai sus Le Senne vorbeşte de unipluralitatea”'* 
spiritului. 

Folosirea unui astfel de concept se potriveşte perfect oricărui întreg/ sistem format din părți 
care este unul la nivel de întreg/ sistem şi mai mulți (/multe) la nivel de părți componente, dar 
totuşi el nu este în mod simultan (în sensul de în acelaşi timp şi sub acelaşi raport) şi una şi 
alta — mai precis, sistemul nu este părţile sale şi nici părțile nu sunt sistemul/ întregul, chiar 


99. 


dacă „se interpenetrează” reciproc. 


205 René Le Senne, Traité de morale générale, Presses Universitaires de France, Paris, 1947, p. 524, medio. 

206 Ibidem, p. 22. 

207 Ibidem, p. VI, supra. 

208 Ibidem, p. 22. 

209 Ibidem, p. 310, infra. 

210 Conform Rene Le Senne, Introduction a la philosophie, Presses Universitaires de France, Paris, 1939, pp. 
257 — 263 (conform citărilor făcute de Valdemar Cado în articolul L 'esprit dans la philosophie de Rene Le 
Senne, 1992, apărut în „Laval theologique et philosophique”, vol. 48, nr. 3, pp. 346 — 347). 

Le Senne vorbeşte de patru tipuri de conștiință": cea psihologică (care răspunde, după el, 
la întrebarea „Cine sunt eu?”), cea artistică, cea religioasă şi cea morală (care răspunde la 
întrebarea „Ce e de făcut?”). În legătură cu această împărţire se ridică firesc întrebarea de ce 
doar patru (de ce, de exemplu, în logica de mai sus — a conştiinţei care dă răspuns la câte o 
întrebare oarecare să nu avem tot atâtea conştiinţe câte întrebări sunt — să vorbim astfel de 
conştiinţa politică („Cum să fie administrată cetatea?), de conştiinţa ştiinţifică („Care sunt 
legile imuabile ale universului?”), de conştiinţa teleologică („Care sunt scopurile pe care 
trebuie să le urmăresc?) sau chiar de conştiinţa copacului, a furnicii etc. („Ce este un 
copac?”, „Ce este o furnică?). Conştiinţa este totuşi mai mult decât un răspuns la o întrebare, 
ea este o prezență perceptivă care este deopotrivă sursa tuturor răspunsurilor şi a tuturor 
întrebărilor (este percepția şi judecarea atentă a oricărui aspect din manifestare). 

Dar revenind la Le Senne vedem că pentru el „esenţa bipolară” a conştiinţei morale este 
aprobarea şi dezaprobarea”: 

„Intrăm în morală când aprobăm sau dezaprobăm un act, când lăudăm sau blamăm un 
agent.” 

„... Omul de acțiune, judecătorul, conducătorul, moralistul... pronunţă verdicte pozitive sau 
negative: aceasta este bine sau rău, aceasta ar trebui să fie sau să nu fie făcut, pe scurt 
aceasta ar trebui să fie aprobat sau condamnat”. 

În legătură cu această poziţionare a conştiinţei morale, considerăm că ea e relativ bine 
țintită, dar este oarecum restrictivă: conştiinţa (morală) nu alege doar între bine şi rău, între a 
aproba sau a dezaproba, ci între orice şi orice altceva. 

Ea înseamnă alegere prin excelență: să merg la stânga sau la dreapta, să stau sau să merg, 
să gândesc ceva sau altceva, să spun ceva sau altceva... 

Dacă conştiinţa morală ar alege între bine şi rău, cea artistică între frumos şi urât, cea 
religioasă între iubire şi ură, aşa cum susține Rene Le Senne, atunci în aceeaşi logică putem 
vorbi din nou, în mod legitim, de o infinitate de conştiinţe: de conştiinţa direcţiei (care alege 
între stânga şi dreapta), a mişcării (care alege între a sta şi a ne mişca), de conştiinţa 
mâncatului (care alege între a mânca şi a nu mânca)... Practic putem ataşa în această manieră 
fiecărui act o conştiinţă specifică implicată în alegerea care îl presupune. Apoi, aceste 
distincții sunt superficiale, pentru că în orice alegere este implicat tot datul ființei (rațiunea, 
emoțiile, experienţele, imaginaţia, corpul, natura înconjurătoare etc.). 

Fiecare act de alegere este influențat intim de toate datele existenţei şi nu numai de 
anumite date circumscrise forțat şi contingent unui presupus domeniu al realității, văzut ca 
fiind rupt de celelalte. 

Astfel a alege între bine şi rău presupune implicit ca alegătorul să ştie ceea ce e frumos şi 
ceea ce este urât, ceea ce este iubirea şi ce este ura, ce este aici şi acolo, ce este a fi sătul sau 
flămând etc. 

Sau, altfel spus, a alege între a aproba sau a dezaproba, de exemplu, intenţia de a bea apă 
sau de a răbda de sete presupune implicit, a cunoaşte unde este apă şi unde nu, dacă e bine sau 
nu să bei apă din baltă (de exemplu), dacă e un lucru frumos sau urât să bei din paharul altuia, 
dacă vom mai fi iubiţi de prietenii de petrecere în condițiile în care, de exemplu, am bea 
singuri toată „licoarea disponibilă” etc. 

Apoi a fi conştient de ceva, a avea conştiinţă (con-ştiință) de ceva este a percepe/ concepe/ 
intui/ simţi/ raționa acel ceva, deci nu neapărat de a alege. A fi conştient de o alegere care se 


211 Conform Rene Le Senne, Traité de morale generale, Presses Universitaires de France, Paris, 1947, p. 34. 

212 Conform René Le Senne, Traité de morale generale, Presses Universitaires de France, Paris, 1947, p. 316, 
medio. 

213 Ibidem. 

214 Ibidem, p. 317, medio. 

face şi a face acea alegere sunt două lucruri care se diferenţiază destul de clar, chiar dacă se 
întrepătrund. 

Conştiinţa are deci în sine şi spectatorul (care priveşte) şi actorul (care joacă alegerea), dar 
ei sunt în fapt inseparabili în unitatea fluxului integrator al conştiinţei. 

Le Senne susține apoi că „Dincolo de bine şi de rău, cum am văzut apropo de budism şi 
spinozism, nu mai este loc pentru morală, dar nu mai este loc nici pentru elogiu sau 
blamare.*” 

Acest tip de abordare ne pune pe o cale relativ greşită — dincolo de bine şi de rău este chiar 
morala sau, mai precis, sursa ei, locul ei cel mai specific, locul originar fără de care reflecția şi 
acțiunea morală nu poate fi gândită. 

Mai precis: cum am putea să alegem între bine şi rău, dacă nu ne situăm dincolo de ele, 
deasupra lor, în afara lor, pentru a putea astfel să judecăm, să discriminăm obiectiv între ele? 

Trebuie astfel să ne situăm pe o poziţie care trece dincolo de contrarii, prin apelarea la un 
al treilea element care uneşte aceste extreme (un element pentru care ele îi sunt doar 
manifestări particulare). 

Acest element poate fi acţiunea care duce la supravieţuire şi înmulțire (cum e propusă de 
evoluţionism), acțiunea utilă (cum e propusă de utilitarism), cea pragmatică (cum e propusă 
de pragmatism), cea care duce la plăcere (hedonism) sau la fericire (eudemonism) sau 
acțiunea conformă cu un ideal (idealism) sau cu o datorie auto-impusă (deontologică), sau cu 
o lege externă impusă de o autoritate paternal-tiranică (politică sau „supranaturală”) etc. 

Astfel, în funcție de elementul al treilea, în funcţie de criteriul propus pentru judecată vom 
obține diferite tipuri de morală, care fiecare în parte presupun definiţii şi abordări uneori 
semnificativ diferite ale noţiunilor de bine şi rău. 

Fără stabilirea prealabilă a unor astfel de criterii reflecția morală este complet sterilă şi 
total lipsită de „obiectul muncii”. 

De aceea, morala în esenţa ei este tocmai dincolo de bine şi de rău: în stabilirea atentă, 
printr-o cercetare profundă, cât mai obiectivă, lipsită de prejudecăţi şi false pudori a unor 
criterii veridice, clare, coerente după care urmează să facem alegerea dintre cele două, a 
definiţiilor cu sens clar despre ceea ce înţelegem prin ele şi a conţinutului lor bine determinat, 
care să facă posibile distincțiile dintre ele. 

Din această perspectivă putem spune că morala nu este (doar) a alege între bine şi rău, ci, 
mai ales, a stabili ce sunt acestea şi care sunt criteriile pe care le acceptăm pentru a face 
alegerea dintre ele. 

Acţiunea propriu-zisă a alegerii este astfel doar rezultatul firesc, natural, spontan, al 
reflecției morale, este doar un efect al ei şi nu o cauză a ei. 

Gândirea morală nu doar alege între bine şi rău, ci stabileşte mai întâi ce este binele şi răul 
pentru a putea apoi să aleagă între ele. 

„Moralitatea a fost făcută pentru om, nu omul pentru moralitate. ””® 


Originea conştiinţei morale 


Conştiinţa morală este şi pentru Le Senne rezultanta unui complex de factori cronotopici 
care o generează şi îi determină direcția de manifestare: 

„„.. conştiinţa morală în general devine conştiinţa mea morală printr-o situare topografică 
şi istorică, iar condițiile pe care noi le-am recunoscut: empirice, asociative, ereditare, 
organice, intelectuale, sociale trebuie să intervină în fiecare decizie pentru a explica 


215 Ibidem, p. 318. 
216 William Frankena, Ethics, University of Michigan, 1973, p. 44. 

oportunitatea sa, adaptarea sa la lumea în care trebuie actualmente să se insereze acțiunea 
sa?” .” 

Dar el ne mai vorbeşte şi de o „origine dinamică a conştiinţei morale”: 

„Din această perspectivă, conştiinţa morală este un act etern, care nu trebuie să depindă 
de nimic altceva decât de sine, dacă libertatea este reală. În acest sens căutarea originii 
conştiinţei morale este a refuza să o explicăm ca pe un produs?*.” 

După astfel de referinţe, începem să întrevedem deja pe unde va identifica Le Senne 
originea conştiinţei morale — evident, după cum am mai menţionat, el nu poate să găsească 
nici o origine altundeva decât în „X-ul” numit spirit, adică în necunoscut — adică nu se 
pronunţă clar, adică oarecum „lasă problema în aer”: 

„Prin originarea sa neobosită, conştiinţa morală este un mod al Infinitului spiritual, în 
măsura în care ea izvorăşte în noi şi ne face spirite”. 

El mai vorbeşte apoi de o origine cronologică a ei (anume că ea este „originată pornind din 
trecut”) şi, respectiv, de una axiologică: „Ce poate fi această legitimitate [absolut 
absolută”], dacă nu, mergând din aproape în aproape, o referință la Absolut, unde el este 
implicat prin aceea că el este judecător şi prin urmare nu doar spirit, ci Spiritul moral. Deci 
în al treilea sens al cuvântului [origine] acest Spirit trebuie să fie originea axiologică a 
conştiinţei morale?” 

Observațiile referitoare la „actele eterne” care nu depind de nimic altceva „decât de ele 
însele” nu le mai reluăm aici, dar totuşi trebuie să punem o întrebare: dacă conştiinţa morală 
nu este un produs, ce să însemne aceasta? Că nu este cauzată, că nu are cauze care să fie în 
afara sa? 

Am mai arătat obiecțiile la ipotetica existenţă a unor realități presupus a fi independente, 
absolute, rupte de rest, aşa că mai reluăm în continuare doar o mică critică constructivă a 
acestei maniere de a filosofa prin spirit, cu spiritul şi pentru spirit. 

Aşadar, nu este oare o astfel de abordare dovada unei insuficiente sincerități intelectuale a 
celor care o practică? Adică recunoaştem că în esență nu putem cunoaşte nimic în mod absolut 
(din toate punctele de vedere posibile, din perspectivă infinită şi eternă) şi mărturisim, alături 
de Socrate, că „tot ceea ce ştim este că nu ştim nimic”, dar nu este admisibil să reducem actul 
filosofării doar la o repetare ad infinitum a acestei constatări. Pe lângă latura aceasta infinită 
mai sunt şi ceva laturi finite, mai este şi o cunoaştere relativă care vedem că poate fi crescută 
prin studiul atent al problemelor pe care ni le ridicăm (aici ştiinţa şi tehnica depun mărturie 
incontestabilă). 

Nu se poate ca pentru fiecare problemă pe care ne-o asumăm spre cercetare, după puţină 
agitație mentală să cedăm imediat şi să ne grăbim să aruncăm „spiritul? („X”-ul, 
necunoscutul) în ecuaţie, ajungând astfel doar de unde am plecat, dar pretinzând că totuşi am 
rezolvat problema. 

Pentru o astfel de abordare e suficientă o pagină de carte care să arate cam aşa: 

„Care e problema? Problema este originea lui „Y”! („Y” putând fi trăznetul, lumina, 
magnetismul, atracția gravitaţională, holera, poliomielita, diabetul... sau viaţa, conştiinţa 
morală, valoarea, binele etc.). Păi este simplu: soluţia este „X” (Spiritul, Dieu, Absolutul)!” Şi 
cu asta basta! — nu de alta, dar e păcat de risipa de cerneală şi hârtie care se face, dacă ne 
chinuim să mai introducem între întrebare şi răspunsul „panaceu universal”, amintit mai sus, 


217 René Le Senne, Traité de morale générale, Presses Universitaires de France, Paris, 1947, p. 368, medio. 

câteva sute de pagini de fraze poetice, doar ca să lăsăm impresia că reflectăm asupra 
problemei. 

René Le Senne şi alţii spiritualişti ca el se învârt astfel într-un cerc vicios, de a cărui 
existență probabil nici nu sunt măcar conştienţi: pornesc de la o necunoscută şi ajung tot la o 
necunoscută!... În ce mod cred ei atunci că rezolvă problemele ridicate doar prin această 
învârtire prostească în jurul cozii?... 


Cele patru valori cardinale, sursa lor şi relaţia dintre ele 


În filosofia lui Le Senne sunt considerate patru valori cardinale: adevărul (văzut ca valoare 
a cunoaşterii/ ştiinţei), binele (ca şi valoare a moralei/ voinţei), frumosul (valoare a artei/ 
imaginaţiei) şi iubirea (valoare a religiei/ inimii)”: „... valoarea morală trebuie să fie 
cunoscută ca şi valoare a voinței, precum adevărul este a cunoaşterii, cum frumuseţea este a 
imaginației, cum iubirea este a inimi?” ” 

Aceste delimitări asociative făcute de Le Senne au un oarecare apel emoţional, dar, dacă le 
privim în profunzime, vom vedea că ele sunt relativ arbitrare şi superficiale: oare, de exemplu, 
binele nu este o valoare a cunoaşterii? Sau, altfel spus, cunoaşterea are ca valoare răul? Sau 
binele nu este ceva pe care să căutăm să-l cunoaştem — să nu fie o valoare urmărită de ea? 

Apoi imaginația are ca valoare doar frumusețea? Binele sau adevărul nu au ce să caute ca 
valori ale imaginaţiei? Este astfel evident că toate aceste părți ale noastre au deopotrivă ca 
valori de nedezlipit una de alta pe toate cele patru valori şi încă pe multe altele (libertatea, 
dreptatea, unitatea, puterea etc.). 

Le Senne însă este de părere că: 

„Unitatea valorilor nu trebuie să fie căutată în vârful unei ierarhii uniliniare a valorilor 
determinate şi distincte unele de altele, după care ele ar fi, conform unei ordini progresive de 
excelenţă, subordonate uneia din ele. Trebuie să înțelegem această unitate ca pe o unitate 
radiantă: valoarea absolută este în centrul valorilor, precum spiritul este în inima şi la 
originea conținuturilor sale şi valorile emană din el precum razele dintr-un focar creator de 
lumină şi căldură.” 

Modelul valoric pe care ni-l propune Le Senne îl putem numi spirito-centric sau absoluto- 
centric, dar în fapt nu greşim cu mult dacă îl numim chiar golo-centric datorită prezenţei în 
mijlocul său al lui „X” (Spirit/ Absolut/ Valoare Absolută/ Dieu) din care „emană toate 
minunile”. 

Adevărul însă este departe de această perspectivă centric-radială fiind mai apropiat de o 
perspectivă texturală sau de reţea, în care valorile sunt intim legate toate unele cu altele 
generându-se astfel nu dintr-un centru comun, ci unele din altele. 

Această perspectivă centrică seamănă izbitor cu teoria ideilor lui Platon (în care toate 
paturile particulare izvorăsc din patul absolut — ideea de pat) — la fel pentru Le Senne toate 
valorile izvorăsc din Valoarea Absolută. Dar perspectiva aceasta a căpătat nişte lovituri 
decisive mai ales prin teoria evoluţiei prin selecție naturală, care arată totuşi destul de clar 
(pentru cine vrea să priceapă) ce sunt valorile şi de unde vin ele. 

Apoi a vorbi de „chestii absolute” (valoare absolută, bine absolut, ființă absolută, spirit 
absolut, „pisică absolută” sau „căţel absolut”) într-o lume a relativului (era să zic „absolut”), 
pe care o putem experimenta fără prea mult efort din toate direcțiile posibil a fi percepute, e 
ca şi cum am vorbi de inorogi (cai absoluţi — „cu corn în frunte”) şi de cai zburători, de zeiţe/ 


222 Conform ibidem, p. 699, medio. 
223 Ibidem, p. 702, supra. 
224 Ibidem, p. 697, infra. 

zâne şi zei/ zmei, fără a avea nici cea mai mică dovadă a existenţei unor astfel de fiinţe şi 
altundeva decât în cărțile de poveşti (sau de filosofii ale spiritului) în care ele se expun strict 
literar”. 


Curajul binelui 


René Le Senne consideră curajul binelui ca fiind virtutea supremă”%, deoarece, zice el, 
curajul singur nu este suficient, pentru că ar putea face răul”, respectiv pentru că binele fără 
de curaj ar fi oarecum ametit, lipsit de vlagă, lipsit de elan. 

Binele îşi capătă, pentru el, autoritatea de la valoarea absolută: „... dacă este în principiul 
său să se predea contingenţei pure, moralitatea nu poate fi decât o absurditate; dacă 
dimpotrivă cursul său se supune unui scop [dessein], sau mai degrabă dacă începe [cu el], 
atunci suprapunerea acţiunii noastre cu acest scop este cea care ne dă semnificaţia acțiunii 
noastre morale, căreia îi este indispensabilă. 

Această referință a unei acțiuni la o sursă universală a acțiunilor de valoare este binele. 

În măsura în care această sursă, valoarea absolută autorizează acțiunea, ea este suveran 
bună, iar în măsura în care curajul nostru actualizează, aici sau acolo, una din expresiile 
sale ea devine un bine*%.” 

Ajungem aici la un punct sensibil pe care orice morală spiritualistă îl atinge: autoritatea 
binelui este dată de o valoare absolută — ceea ce autorizează ea devine astfel imediat un bine, 
cum ar veni, „pentru că aşa are ea chef”. Iarăşi deci se pare că Le Senne renunţă la criteriile de 
apreciere, iarăşi renunță practic la reflecția morală, aşteptând să îi spună vreo Valoare 
Absolută (vreun „Dieu” oarecare) ce este bine şi ce este rău. 

Din perspectiva lesenniană putem sta astfel să ne întrebăm oare ce înseamnă pentru un 
credincios fanatic (gen din aceia care se aruncă în aer prin pieţe pline cu oameni) „curajul 
binelui”? Din perspectiva lui el este convins că este autorizat de „Valoarea Absolută” să ucidă, 
să mintă etc.!!! Această „autorizaţie” transformă automat astfel de fapte în lucruri bune? 


Imoralitatea şi limitele moralei 


Le Senne nu pare preocupat de întrebările de mai sus (în genere, morala sa este cam lipsită 
de preocupări practice legate de vreo posibilă aplicabilitate concretă a ei), totuşi ţine să ne 
spună că pentru el imoralitatea „„... constă în a ceda atracției unei anumite valori, dar de o 
manieră care este... ca şi cum ea ar fi Valoarea Absolută, raţiunea de a le nega pe 
celelalte”.” 

Nu înțelegem, de exemplu, dacă am considera Binele ca valoare absolută (/ sursă), de ce el 
ar nega adevărul sau frumuseţea sau iubirea? Vorbim de bine (chiar şi „absolut”) nu de rău! Le 
Senne ne face însă tot felul de „demonstraţii” destul de forțate în care ne arată cum binele de 
fapt este rău, dacă este absolut sau, de exemplu, cum iubirea poate fi rea şi totuşi să mai fie 
iubire: 


225 A se vedea pentru dezvoltarea ideii şi Radu Lucian Alexandru, Noua Ordine Religioasă, Editura G LINE, 
Cluj Napoca, 2009, cap. „Distracţie cu fiinţe „absolute””, pp. 4.59 — 4.63. 

226 Conform Rene Le Senne, Traité de morale générale, Presses Universitaires de France, Paris, 1947, p. 704, 
medio. 

227 Ibidem, p. 705, medio. 

228 René Le Senne, Traité de morale générale, Presses Universitaires de France, Paris, 1947, p. 705, medio. 

229 Ibidem, p. 714, infra. 

„Mama care îşi iubeşte pasional copii săi nu mai cere de la ei nici ca ei să respecte 
adevărul, nici ca să facă binele, nici să cultive frumusețea, deoarece ea vrea să-i scutească de 
orice efort şi de orice risc: iubirea se corupe în linguşire?*.” 

Nu ştiu ce mamă o fi avut Le Senne, dar totuşi ce iubire de mamă este aceea care nu cere 
de la copiii săi să facă binele, să spună adevărul, să respecte frumosul? 

A îi iubi pe aceştia, de obicei („din câte ştiu eu”), presupune a le vrea binele, a vrea să-i 
ajute, a vrea să îi facă fericiţi. În ce măsură pot fi ei ca atare dacă mint, sunt răi şi urâcioşi? 

A folosi termenul de iubire în acest sens este a face abuz de cuvinte — păi aşa putem zice că 
de fapt binele e rău, că urâtul e frumos sau că ura (de exemplu, a mamei pentru copiii ei, aşa 
cum e descrisă mai sus) este iubire! 

De o astfel de manieră putem ataşa de orice cuvânt exact sensul contrar celui pe care el îl 
are în limbajul obişnuit (respectiv în Dicţionarul explicativ) şi apoi să pretindem tot ce vrem 
noi să pretindem prin astfel de denaturări grosolane de sens. 

Încă un exemplu de astfel de abuzuri: 

„Privilegiul cunoaşterii antrenează disprețul artei, al moralității şi al iubirii: dacă 
singurul scop al vieții umane ar consta în a cunoaşte, cunoaşterea ar fi indiferentă la orice 
altă valoare decât cea a adevărului...” 

Mai întâi, cine a postulat că valoarea pe care trebuie să o urmărească cunoaşterea este strict 
adevărul şi nu, de exemplu, binele sau utilitatea, sau eliminarea suferinţei etc. sau pe toate 
acestea la un loc? 

Apoi cunoaşterea „privilegiată” pusă ca unic fundament al vieţii poate ignora cunoaşterea 
binelui, cunoaşterea frumosului, poate ignora cunoaşterea iubirii? 

Ce fel de cunoaştere este aceea care le ignoră pe toate acestea? Mie unuia o astfel de 
cunoaştere îmi seamănă mai mult a ignoranță — probabil că din greşeală sau din neatenție Le 
Senne a confundat termenii aceştia... 

Tot pe astfel de confuzii de sens îşi formulează Le Senne şi teza sa privind limitele 
moralei: 

„Ele se găsesc acolo unde începe câmpul de influență al altor valori. Morala nu este 
fondată clar nici pe adevăr, nici pe frumuseţe, nici pe iubire” .” 

Ce mai e de comentat la astfel de exprimări categorice? În afară de a pune şi noi nişte 
întrebări cum ar fi: dacă morala nu e fondată pe cele de mai sus, o fi fondată pe minciună, urât 
şi ură? Sau putem vorbi de o morală care nu are nimic de a face nici cu adevărul, nici cu 
frumuseţea, nici cu iubirea? 

Zău aşa, dar astfel de limitări absurde ale domeniului moralei se pare că pot fi fondate doar 
pe nişte „nelimitări” absurde (pe fiinţări absolute „de diferite genuri şi specii”). 


Câteva concluzii 


Unei astfel de filosofii a spiritului, precum cea practicată de Le Senne, par a-i fi evident 
străine câteva lucruri fundamentale: claritatea, coerenţa, bunul simţ, obiectivitatea, realismul, 
responsabilitatea cuvintelor folosite, grija pentru sens şi mai ales capacitatea asumării senine a 
datului fundamental relativ (în sensul de relație, legătură, întrepătrundere, sistem) al 
existenţei! 

Apropierea filosofiei spiritului de teologie şi supranaturalism este prea mare şi prea 
evidentă, ca să putem vorbi în cazul ei de o reflecţie cu adevărat liberă şi obiectivă. Ca şi cele 


230 Ibibem, p. 715 — 716. 
231 Ibidem, p. 715. 
232 Rene Le Senne, Traité de morale generale, Presses Universitaires de France, Paris, 1947, p. 718, infra. 

menţionate, cu care ea se învecinează, ea se construieşte, mai întâi, pe dorinţe infantile şi 
viziuni naive ale lumii şi, apoi, pe un misticism prost înţeles ca mistificare şi nu ca apropiere 
reală, intimă, imediată de Mister, de Marele Mister... 

În ce priveşte conflictul evident existent între supranaturalism şi etica laică suntem de 
acord cu Teodor Vidam când ne spune că: „Ele pot fi incompatibile în ce priveşte premisele 
esenţiale de întemeiere, dar nu şi în ce priveşte conlucrarea lor la nivel de acceptare a unor 
norme morale, a unor valori comune, a unor idealuri'*.”, chiar dacă dialogul de armonizare 
dintre cele două orientări morale trebuie reaşezat pe nişte fundamente cât mai obiective şi mai 
pragmatice, pentru ca el să aibă succes. 

A pretinde însă că sursa oricărei valori se poate găsi în realitățile spre care fac trimitere 
conceptele de „Spirit/ Absolut/ Dieu” nu este decât a spune că sursa ei este „X” (o 
necunoscută) sau că ea este „universul”. 

În măsura în care acceptăm că filosofia (chiar şi cea a „spiritului”) este (sau se vrea a fi) 
ceva mai mult decât repetiţia la infinit a faptului (real de altfel) că orice (parte) îşi are sursa în 
Întregul din care facem parte cu toţii (pe care noi îl mai numim Univers sau Cosmos, iar alţii 
îl numesc Absolut sau Dieu/ Dumnezeu, sau Spirit infinit etc.), atunci putem să purcedem la o 
cercetare mai serioasă atât a experienței, cât şi a conştiinţei, la o cercetare atentă, pragmatică, 
atentă la detaliile relative care se pot dovedi extrem de utile în a ne ajuta să ne croim o viaţă 
mai bună în urmărirea dorințelor şi idealurilor pe care ni le propunem spre atingere la nivel de 
individ şi societate. 


233 Teodor Vidam, Orientări şi mize ale gândirii etice contemporane, Editura Ardealul, Târgu-Mureş, 2009, p. 
184, medio. 

Obstacolul valorii neprecizate 


Descrierea experienţei 


„Filosofia este descrierea experienţei. '*** ne spune René Le Senne în debutul scrierii sale 
„Obstacol şi valoare”. Restrângerea filosofiei la a fi doar „descrierea” a ceva anume (şi nu, de 
exemplu, „cercetarea” sau „înţelegerea”, sau „trăirea”, sau „transformarea” acelui ceva) ne 
arată din start cam ce fel de „filosofie” îi este dragă lui Le Senne — anume cea lipită de 
cuvinte, cea pierdută în ele, filosofia care scoate din ea şiruri interminabile de propoziţii care 
„descriu” nu atât „experienţa” vieţii, cât cuvintele folosite pentru „descriere” — o descriere a 
descrierii care în fond nu descrie nimic, ci doar se preface că o face, precum în enunţul 
următor: „ Obiectiv, conținutul experienţei se subdivide în determinare şi valoare; subiectiv, în 
eu [je] al determinării sau eu [moi] şi eu al valorii sau Dumnezeu. '** 

Împărţirea „obiectivă” a „conţinutului experienţei” în „determinare” şi „valoare” este la fel 
de subiectivă ca şi împărțirea ei „subiectivă” — iar identificarea aparentă pe care şi-o afirmă 
Le Senne mai sus cu „cul determinării” şi nu cu cel al „valorii” ne spune cât de determinat 
este el în cartea „Obstacol şi valoare” să trateze în mod serios noţiunea de „valoare” sau pe 
aceea de „obstacol”. E de reflectat aici şi asupra afirmației, evident teiste, cum că „valoarea” 
ar avea un „eu” (cu tot ce implică acesta: personalitate, voință, conştiinţă, discernământ) şi că 
acel „eu” este „Dumnezeu” (Dieu). Atenţie însă: nu este „Dumnezeul” clasic, al, să zicem, 
religiei creştine, ci este ceva, care se suprapune peste acesta în principal doar cu numele (după 
cum vom vedea mai încolo). 

De altfel, Le Senne şi-a făcut un obicei din menţinerea discursului său doar în sfera 
„atmosferică” a cuvintelor lipsite de determinaţi precise, care în fapt nu spun nimic — în afară 
de faptul că ar vrea şi ele să spună ceva şi că nu prea pot să o facă. Şi nu pot să o facă, pentru 
că în lipsa discriminărilor clare orice discurs este lipsit de conținut — când „cuvântul” rătăceşte 
doar în sfera „universalului” („abstract şi concret”: „Experienţa este universalitatea 
abstractă şi concretă. '**) refuzând coborârea sa şi în „individual” (abstract şi concret), el 
spune mereu doar „totul” şi astfel nu spune niciodată (mai) nimic ... 

Fără coborârea valorii în precizări bine individualizate conceptual şi practic ea este lipsită 
de valoare — lucru pe care chiar şi Le Senne îl realizează uneori: „O valoare fără eficacitate şi 
fără influenţă în experienţă ar fi lipsită de valoare. '* 

O astfel de valoare ar putea fi şi filosofarea aşa cum e înţeleasă ea de Le Senne, anume 
ceva care se ocupă de experienţă (şi nu de „non-experienţă”...): „... filosofia are ca şi materie 
(de studiu) toată experienţa şi nimic altceva decât experienţa ... '** 

Dar dacă filosofia are ca şi obiect de cercetare toată experienţa, atunci „artei”, „ştiinţei”, 
„politicii”, „economiei” ş.a.m.d. ce le mai rămâne de studiat? — Şi dacă ea are ca şi obiect de 
cercetare doar „experienţa”, atunci trebuie să subliniem că desemnarea obiectului de studiu al 
filosofiei ca fiind doar „experiența” e o desemnare prea vagă şi prea generală ca să spună 
ceva — altceva decât că „filosofia” studiază „totul în general şi nimic în particular”... 


234 René Le Senne, Obstacle et valeur, Editura Fernand Aubier, Paris, 1934, p. 5. 
235 Ibidem. 

236 René Le Senne, Obstacle et valeur, Editura Fernand Aubier, Paris, 1934, p. 11. 
237 Ibidem, p. 16. 

238 Ibidem, p. 24. 


60 


„Filosofia” (lui Rene Le Senne) şi „X-urile absolute” 


Şi dacă te dedai la o astfel de întreprindere „aeriană”, nu e de mirare că poţi ajunge să 
consideri că filosofia ar fi lipsită de metodă (,, Filosofia nu poate avea metodă. '**) când este 
evident pentru oricine că ea are mai multe „metode” de cercetare (percepția directă şi rațiunea, 
interogarea şi discriminarea, metodele specifice logicii şi retoricii ş.a.). 

Pentru cei care nu fac însă discriminări elementare cum ar fi, de exemplu, aceea dintre 
„descriere” şi „act de conştiinţă” (,,... ideea de descriere este echivalentă cu aceea de act-de- 
conştiinţă"; „Noi putem deci să numim descrierea descriere-a-conştiinţei.'*) orice 
„metodă de filosofare” se reduce la confuzarea intenţionată a conceptelor relativ distincte, la 
confuzarea lor reciprocă în sfera gramaticală a generalului „pur”, în care „descrierea 
experienței” devine cu mare lejeritate „descriere a conştiinţei” şi „descriere a orice” 
(indiferent unde se găseşte acest orice): „Descrierea conştiinţei se regăseşte peste tot” (de 
exemplu, am putea completa noi, şi în inconştient, şi în subconştient, şi în veghe şi în vis, şi în 
normalitate şi în delir, şi în pietre şi în păstăi, şi în copaci şi în electroni...). 

Le Senne face echivalarea de mai sus, fiindcă el „observă” că „orice descriere este un act 
de conştiinţă '>* — ceea ce nu reuşeşte însă el să observe e faptul evident că nu orice act de 
conştiinţă este un act de descriere (mai sunt, de exemplu, şi acte de „percepţie” şi de „trăire 
directă” non-verbală şi „non-descriptivă” în conştiinţă). De asemenea, el nu observă nici 
faptul că nu întotdeauna cel care realizează o descriere realizează astfel şi un act deplin de 
conştiinţă, adică pe deplin conştient (conştient este cel care are conştiinţă...) — mai sunt şi 
„descrieri  inconştiente” (instinctive, impulsive) şi  „subconştiente”  („automate”, 
„prejudecate”) ale lumii şi sinelui. 

Dar Le Senne nu poate să observe cele de mai sus, pentru că „filosofia” lui nu prea face 
discriminări şi nu prea alege „grâul de neghină”, el nevrând să abolească nimic: „Filosofia nu 
este făcută pentru a aboli nimic, ci pentru a spiritualiza totul. '2* Ne putem atunci întreba: 
filosofia nu e făcută nici măcar pentru a aboli (pe cât posibil) confuzia şi incoerenţa?... 

Dacă „a spiritualiza” înseamnă a nu dori să elimini din tine neclaritatea, vaguitatea, 
confuzia şi incoerenţa (pe „motiv” că „a spiritualiza” înseamnă „a nu aboli nimic”), atunci 
mai bine stai în loc şi nu mai „filosofezi”, că oricum ieşi mai câştigat decât dacă te apuci de o 
astfel de „spiritualizare” nediscriminativă a lumii... 


Nedeterminarea conceptelor 


Simţindu-se bine doar în domeniul „metafizic” al vaguităţii şi confuziei, al neprecizării şi 
lipsei de determinare Le Senne încearcă să facă o apropiere între descrierea „unității 
experienţei” şi descrierea lui „Dumnezeu” folosită de teologia negativă”: ,„, Opunând unitatea 
experienţei tuturor celorlalte unităţi, care se izolează sau se grupează în experienţă, noi 
refuzăm să o determinăm. '2* 

El ne spune astfel că „unitatea experienţei” nu este o „sumă”, nu este „lumea”, nici 
„substanţa”, nici „unitatea fiinţei”, nici „unitatea formei”, nici „unitatea unui echilibru”, nici 
„unitatea unui cu (moi)”, nici „unitatea unui subiect transcendental” şi nici „unitatea unui 


239 Ibidem, p. 9. 

240 Ibidem, p. 46. 

241 Ibidem. 

242 Ibidem. 

243 Rene Le Senne, Obstacle et valeur, Editura Fernand Aubier, Paris, 1934, p. 49. 
244 Ibidem, p. 78 — 79. 

245 Conform ibidem, p. 90. 

246 Ibidem, p. 89. 

ideal”... E bine însă că înfocarea indeterminării îl ține doar vreo câteva pagini şi, până la 
urmă, uitând că refuză să determine, ne spune totuşi ce este pentru el „unitatea experienţei”; 


„eul continuă să denumească unitatea experienţei. '**; „Cum prin eul pur înțelegem 
experienţa fără conținutul său, apropiindu-ne de eul pur suntem purtaţi spre experienţele cele 
mai palide" 


Deci „unitatea experienţei” este „denumită” de „eu”, iar „eul pur” este „experienţa fără 
conținut” ceea ce mai simplu ar fi fost să se spună că este cuvântul „eu” fără „conținut”... A 
spune despre ceva că e „experienţă fără conţinut” e aproape tot una cu a spune că acel ceva 
este, de exemplu, „experiență fără experiență” sau „eu fără eu”, sau „mesaj fără mesaj”, 
„gândire fără gândire” şi „comunicare fără comunicare”, adică e a spune că cel care foloseşte 
aceste expresii mai mult se joacă cu vorbe „pure” decât gândeşte în mod serios (,, Rostită, 
lumea nu e niciodată pură. 2). 

Mai e de precizat aici şi faptul că termenul de „experiență” are o întindere conceptuală 
destul de largă, cuprinzând în sine destul de multe sensuri adiacente (în „totalitatea 
cunoştinţelor despre realitate”, asociate îndeobşte noţiunii de experiență, se includ percepția, 
memoria, conştiinţa, emoția ş.a.m.d.) încât formula „unitatea experienţei” să poată spună ceva 
concret, mai ales dacă, din start, Le Senne porneşte cu ideea că refuză să o „delimiteze” în 
vreun fel. Această lipsă de „delimitare” face comunicarea dacă nu imposibilă, atunci măcar 
foarte greu de efectuat. La nivel strict semantic însă formula „unitatea experienţei” ne duce cu 
gândul în mod automat la sugerarea ideii că în „experiență” este ceva care uneşte toată 
întinderea ei ființială, ceva care leagă infinitele ei esențe particulare de exprimare făcând 
astfel posibilă manifestarea ei coerentă, organică, înlănţuită. Atâta doar că trebuie să 
remarcăm deopotrivă că în „experienţă” trebuie să vorbim şi de o „dezbinare a experienţei”, 
pentru că ea nu este „unitară” — nu este peste tot la fel — ființa nu trăieşte una şi aceeaşi 
„experienţă” peste tot, tot timpul — iar această „dezbinare” este, de cele mai multe ori, o 
evidență mult mai puternică şi mai agresivă decât cea specifică „unităţii” ei. Cu alte cuvinte, 
„unu” nu există fără „multiplu” şi nici unitatea fără multiplicitate, diversitate şi „dezbinare”. 

Metoda „teologiei negative” („definirea” prin negaţie) are farmecul ei, dar are şi limite 
uşor de sesizat. Una dintre ele este că a diferenţia între cuvinte care nu sunt sinonime este 
doar a ne scălda în banalităţi „metafizice” — e evident că „experienţa” nu e „lumea” sau 
„substanţa”, sau „forma”, sau „echilibrul” (ş.a.m.d.)... sau că „unitatea ” (experienţei) nu e 
„suma ” (experienţei). Cu ce ne ajută dacă menţionăm ceea ce e evident pentru toată lumea, 
anume că „pisica nu e câine” sau că termenul „experiență” nu e acelaşi lucru cu alte cuvinte 
(ne-sinonime cu el) din dicționar? 

Formulările neclare, imprecise, poetice, metaforice nu aduc nici un plus de lumină, nici în 
sfera comunicării reale (nu imaginare) şi nici în sfera progresului spre înțelegerea mai 
profundă a mecanismelor lumii în care trăim. Formulări de genul: „ființa nu este decât 
pozitivitatea comună a esenței şi existenţei "*! sau „O formă este o construcţie de direcții. "22, 
au desigur un anumit farmec poetic, dar noi ne putem întreba: oare „metafizica” nu este decât 
o poeziei? Chiar nu poate fi mai mult de atât?... 

„Teologia negativă” poate fi redusă oarecum la enunţul „X nu este nimic din ceea ce se 
crede că este şi nimic din ceea ce se poate spune că este”... sau, altfel spus, „X” (termenul 
căruia i se aplică „definirea prin negaţie”) nu poate fi definit sau delimitat, fiindcă este infinit 


247 Conform ibidem, p. 93 — 96. 

248 Rene Le Senne, Obstacle et valeur, Editura Fernand Aubier, Paris, 1934, p. 100. 

250 Leszek Kolakowski, Horror Metaphysicus, Editura All, Bucureşti, 1997, p. 56. 

(nelimitat) — şi putem accepta că definițiile au limite, dar asta nu înseamnă să rămânem 
blocați timp de sute de pagini, într-un discurs oarecare, doar la acest nivel al indeterminării- 
confundării de concepte şi realități (nu este nici util, nici plăcut, nici constructiv acest 
demers). 


Eul, „Dieu”, Neantul şi Valoarea 


Datorită „definițiilor” în nevoie de definire aplicate de Le Senne conceptului de „je ” (eu) 
se poate vedea cu uşurinţă că tot ceea ce autorul pretinde a fi domeniul exclusiv de 
manifestare al „cului” său (de exemplu, că „Eul este într-un sens suficient, pentru că el nu are 
nimic decât experienţa. "”* sau că varianta lui „pură” este „experiența fără conținut”) se poate 
aplica la fel de lejer (de aceeaşi manieră superficială specifică „metafizicii” şi „axiologiei” 
etalate în „Obstacol şi valoare”) şi conceptelor de „lume”, „substanţă”, „formă” etc. pe care 
Le Senne le exclude de la „onoarea” de a denumi „unitatea experienţei”, datorită preferinței 
sale subiectiv conturate față de „eul” (său) difuz, etalat doar pe „pipăite” în spaţiul ontologic 
al glumelor poetic-,„aeriene”. Este evident însă că toate conceptele de mai sus, excluse de Le 
Senne de la masa „unităţii”, „nu au nimic în ele decât experiența” şi că „lumea pură”, 
„substanța pură”, „forma pură” (şi alte cuvinte filosofice „pure”) sunt şi ele „experiență fără 
conținut” ca şi „eul pur” (un fel de „aer metafizic fără conţinut” combinat cu „hrană filosofică 
fără conţinut” şi cu „apă ontologică fără conţinut”, adică un „conţinut fără conţinut” de genul 
„cercului-pătrat” (sau a „triunghiului-dreptunghi”) — a se citi „pătratului fără pătrat” şi 
„cercului fără cerc”...). 

În plus, a „opri”, în mod relativ contingent, demersul specific „definirii negative” a ceva 
anume la „eu” sau la altceva e a nu pricepe „esenţa” negaţiei infinite pe care acest demers ni-l 
propune. Dacă în definirea a ceva prin esență „indefinibil” (cum este „experienţa” şi 
„substanţa”, şi „lumea”, şi „existenţa”, şi „forma” ş.a.m.d.) te opreşti la o noţiune sau alta, 
această noţiune nu poate fi decât o alegere subiectiv-contingentă care poate fi înlocuită 
oricând, cu la fel de multe „argumente”, cu oricare alta la fel de subiectivă şi de arbitrară. Cu 
alte cuvinte, demersul „definirii negative” întreprins de Le Senne „se îneacă la mal” şi „se 
loveşte cu capul” (destul de rău), pe urma unei tradiţii franţuzeşti mai vechi, de conceptul de 
„eu” pe care apoi nu şi-l mai poate scoate din minte spre a analiza mai atent realitatea fiinţei 
infinite... 

Pentru a justifica primatul „eului” în raport cu alte concepte, ni se spune că eul „Este unu 
punctual, este unu simplu, fără de părţi, vid de conţinut. "** şi că „Din aproape în aproape, 
eul urcă spre un tot indistinct, în interiorul căruia toate părțile sunt intim amestecate încât 
devine absurd să vrei să le separi. ™”. Noi întrebăm însă: „De ce să fie doar „eu” în „unu”? 
De ce să nu fie şi „tu” sau „el/ ea”, sau „noi”, sau „nimeni”, sau „nimic”, sau „totul”, sau 
„ceva”, sau „sine”, sau „conştiinţă”, sau „percepţie”, sau „mişcare” etc.? Alegerea lui „je” 
este subiectivă prin excelență — Le Senne nu poate vedea însă prea bine „experienţa” şi 
„unitatea” ei din cauza umbrei aruncate peste mintea sa de „je-ul” său (a se citi „egoul pierdut 
iremediabil printre cuvinte metafizice”). 

Nu e mai multă „esenţă” şi „universalitate” în „je” decât în orice alt „concept”, indiferent 
cât ar încerca unii, prin metafore în nevoie de metafore, spre a îl cocoța în centrul unei 
metafizici sau alteia: „În măsura în care unul obiectiv este mijlocul universal al oricărei 
medieri ideale, adică intelectuale sau perceptive, eul este înzestrat cu universalitate. '** 


253 Ibidem, p. 101. 
254 Ibidem, p. 103. 
255 Ibidem, p. 104. 
256 Ibidem, p. 106. 


63 


Radu Lucian Alexandru 


Iar a reduce „eul” la „gândire” este a nu avea habar ce este „eul” (nici măcar cât un copil 
de grădiniță): „În conexiune cu gândirea, eul este; şi el este gândirea. ">; „Eul este 
întotdeauna unitatea dintre o gândire şi o gândire-ascunsă. '**. A reduce „eul” la gândire şi a 
ignora părți esenţiale din el cum este percepția, emoția, intuiţia, voința, conştiinţa ş.a.m.d. este 
doar a te juca cu cuvintele pentru a scoate în evidență doar confuzii dintre cele mai grosiere 
între anumite părți ale unui întreg şi acel întreg privit în ansamblul său. 

Le Senne se scaldă însă în mod „natural” în noroiul confuziei, impreciziei, vaguității şi 
fortuirii de semnificații, până într-acolo încât „je-ul” său ajunge a fi tot una cu „Dieu”: 
„Deoarece valoarea este, prin raport la determinare, nelimitată şi primară, eul, ca şi eu 
[moi] al valorii trebuie să fie numit Dumnezeu. '** 

Dar pentru Le Senne „Dieu” nu este chiar „Dieu”/ Dumnezeu, ci este doar (în general, la 
fel cu orice alt concept pe care el îl foloseşte) un „neant al determinării” (,, Că îl numim 
necunoscut, viitor, dincolo de, lucru în sine, Dumnezeu sau cu orice alt nume, el este mai întâi 
neantul determinării.) sau o „sursă indeterminată”: „Ceea ce noi numim prin cuvântul 
Dumnezeu este o sursă indeterminată, la care totuşi existenţa ne face să participăm atunci 
când valoarea ne animă. "*! 

Prin urmare, potrivit lui Le Senne, atunci când suntem „animați de valoare”, participăm la 
o „sursă indeterminată”... (tradus ar fi: participăm la „nici noi nu ştim ce”). Această rătăcire 
valorică nu este uşor scuzabilă — nici măcar dacă se ascunde după masca „metafizicii” — fiind 
evident faptul că valoarea nu poate exista (mai ales în ipostaza în care noi să putem participa 
la manifestarea ei în lume), dacă nu o determinăm cât mai precis în relație cu gânduri şi vorbe 
şi fapte cât mai bine conturate şi cât mai clar exprimate (altfel discursul nostru despre 
„valoare” nu devine decât „gargară axiologică” relativ inutilă). 

Dar „Dieu-ul” lui Le Senne nu e doar „sursa indeterminată”, ci şi „sursa determinărilor”: 
„Dumnezeu trebuie deci să se distingă de determinări, chiar dacă ele trebuie să provină din 
el, şi totuşi să se dea în experienţă. El nu poate să fie decât eul valorii. "22 

Ni se spune cu alte cuvinte că „Dieu” trebuie să fie „cercul-pătrat” sau, altfel spus, că el 
trebuie „să se dea în experiență” fără însă a fi marcat de „determinări”... În care experiență? 
Întrebăm noi. Probabil doar în „experienţa lipsită de ea însăşi” („experienţa fără conţinut”), 
căci experienţa pe care o ştie toată lumea e întotdeauna una determinată! 

Deci „Dieu” e „cercul-pătrat” şi e şi „eul valorii”... E bine totuşi că nu este „inima valorii” 
sau „floarea valorii” sau „vântul valorii”... Identificările acestea „metaforice” nu ne lămuresc 
defel nici ce este „Dieu” în concepţia lui Le Senne (în afară de ceva „neprecizat”), nici ce e 
„valoarea” (în afară de ceva „aerian”) şi nici ce este „je-ul” său (în afară de ceva „fără 
conținut”). Ele ne arată doar că mintea acestui „filosof” spiritualist e rătăcită iremediabil 
printre concepte fără fond — că scrierea lui este o mare nebuloasă de cuvinte vag definite, o 
mare confundare intenționată a termenilor oarecum consacrați ca şi sens şi o măreață 
neclaritate ideatică, la fel de măreață precum e şi „sursa indeterminată” pe care el se apucă să 
o determine — printre altele, prin identificarea ei cu „eul valorii” sau măcar cu „sufletul 
valorii”: „Eul trebuie deci să fie, sub un alt nume, sufletul valorii, cum el este subiectul 
obstacolului. '"** 

Cât despre „obstacolul” al cărui „subiect” este „eul”, Le Senne ne lămureşte că în relaţie cu 
el putem diferenţia între „situația eului” (moi) definită de „un complex de obstacole” prin 
care el „va încerca dificultăți '** şi „structura eului” (moi) constituită dintr-un „ansamblu de 
determinări care, dimpotrivă, pune la dispoziția eului o multiplicitate de mijloace şi direcţii, 
cu care şi după care succesul său va fi facil şi eficace”. Aceste definiţii contingente ale 
„situaţiei” şi „structurii” eului (moi) sunt evident interschimbabile cu un minim efort de voință 
botezistică şi, prin urmare, nu au decât consistenţa unor metafore cu aparenţă descriptivă, dar 
cu fundal rătăcitor prin Jocuri „astrologic-filosofice” de cuvinte plate, acordate gramatical, dar 
neacordate sensual în mod serios (spre discriminare reală, cât mai obiectivă). 

Împărţirile forţate efectuate de Le Senne sunt de găsit şi în propoziţia următoare: „Iată 
experiența subdivizată în experiența determinării şi experienţa valorii. "** — valoarea este 
opusă în mod abuziv şi chiar absurd determinării... şi astfel „relației întrerupte” („„Am putea 
deci spune că determinarea este relaţia întreruptă." — după o astfel de identificare nu ar fi 
de mirare ca „determinarea” cu pricina să fie de fapt doar „eşecul în dragoste” (de 
înțelepciune))... sau „conținutului spiritului” — „determinarea nu este deci decât conținutul 
spiritului" (deci „conţinutul spiritului” este „relaţia întreruptă”? — sau unei „relaţii între 
opacitate şi transparenţă” — determinarea „este întotdeauna relația unei opacități şi a unei 
transparenţe"** ... 

După cum se vede în discursul său, Le Senne nici nu înaintează, nici nu se retrage — el doar 
„bate pasul pe loc” şi „se învârte în jurul cozii” („determinării”) cu tot felul de definiţii/ 
identificări poetic-generale care se pot aplica cam la orice alt concept în afară de cel cu care el 
le pune în relaţie relativ arbitrară (la urma urmei, orice alt concept „X” poate fi la nevoie o 
„relaţie întreruptă” sau o „relaţie între o opacitate şi o transparență”...). 

Prin urmare, „metafizica axiologică” a lui Le Senne este în ceaţă şi vrea să rămână în 
ceaţă... Şi poţi citi sute de pagini (scrise la umbra obscurităţii, de o manieră atât de 
transparentă încât se vede prin ele, de cât de „subțiri” sunt), „produse” de astfel de filosofi ai 
„relațiilor (sensuale) întrerupte” (din motive doar de ei ştiute) şi totuşi să rămâi tot acolo de 
unde ai plecat (la începutul lecturii) — adică „nicăieri” („Aproape toți „filosofii ” noştri sunt în 
căutarea unei scriituri deturnate, a unor suporturi indirecte, a unor referinţe oblice, astfel 
încât în locul presupus de nelocuit al filosofiei să survină tranziția evazivă a unei ocupări a 
sitului. 2). 

Oricât s-ar învârti haotic în jurul conceptelor-marmeladă pe care ei le amestecă în aluatul 
nedospit al minţii lor fugitive, ei nu pot nici cum să le dea glas, nu le pot face să vorbească 
prin ei — vorbele se aplatizează şi se noroiază în discursul lor, pentru că relaţia dintre ele nu 
face altceva decât să „bată pasul pe loc” până la plictis şi aberare — ea nici nu merge înainte, 
nici nu dă înapoi, ci rămâne mereu în „zona crepusculară” a delirului filosofic foarte clar 
perceptibil, accentuat în plus spre penibil şi ridicol de dorinţa lor subliminală de a arăta unui 
eventual cititor (cam rar ce-i drept pentru astfel de materiale „aiuritoare”) că filosofia cu 
pricina de fapt „nu bate pasul pe loc” (deşi e evident pentru oricine că chiar asta şi doar asta 
face...), ci aduce contribuţii importante la „dezvoltarea filosofiei”... („„Afirm nu numai că 
filosofia este astăzi posibilă, dar şi că această posibilitate nu are forma traversării unui 

sfârşit. Dimpotrivă, este vorba de a şti ceea ce înseamnă: a face un pas în plus. Un singur 
pas. zaz 

Această stagnare intelectuală provine (printre altele) din folosirea conceptelor 
(„determinare”, „valoare”, „obstacol” etc.) doar în „sensul lor cel mai general” — situație care 
echivalează de fapt cu a le folosi pe acestea ca şi cum ele nu ar avea nici un sens (generalul în 
lipsa particularului este la fel de lipsit de sens ca şi particularul în lipsa generalului) — ceea ce 
poate fi orice nu mai este nimic (în el însuşi) — nu are nici o „determinare” (fixă, stabilă, clară, 
bine precizată) care să-l lege de ceva anume şi, astfel, conceptul care se scaldă doar în 
universal devine „nimic” (fiindcă se leagă doar de „nimic”) — el doar rătăceşte ca un bezmetic 
în căutare sisifică de sine, fără a fi capabil să sesizeze adevărul evident că rădăcinile sale sunt 
de fapt bine ancorate în pământul concretului, al individualului şi al realităţii extra-discursive 
(şi el trebuie să privească realitatea doar cu puţin mai multă atenţie şi cu puţin mai mult 
interes pentru profunzime pentru a sesiza acest adevăr). 

(„Teologia care stăruie asupra folosirii anumitor cuvinte şi expresii, şi le înlătură pe 
altele, nu clarifică nimic [...]. Ea gesticulează, ca să spunem aşa, cu cuvinte, deoarece vrea 
să spună ceva şi nu ştie cum. Practica dă cuvintelor sensul lor. '??) 

A vorbi despre ceva cu întindere spre universal este a vorbi inevitabil despre o necunoscută 
— despre „X”. Dar la întrebări de genul „Ce este X?” (determinarea, valoarea, „Dieu”, eul, 
obstacolul, experienţa, unitatea etc.); respectiv „Ce cuprinde el?”; „Până unde se întinde X?”, 
„Cum acţionează el în lume?”; „Ce relaţie se crează între X şi altceva Y?” ş.a.m.d. — nu se 
poate răspunde (nici măcar parțial), dacă cel care abordează astfel de întrebări nu îşi stabileşte 
cât mai clar, mai concis, mai precis, mai coerent, mai realist, mai rațional şi mai logic la ce 
anume face el referire când pronunţă numele „X” în discursul său. A-l folosi pe acesta doar 
aşa, „în general” e doar a vorbi ca să nu taci (mai ales dacă poezia astfel reieşită nu e nici 
atractivă emoţional şi intuitiv), e a vorbi „în limbi” (pe care nici tu nu le pricepi) doar de 
dragul de a te auzi vorbind şi pentru nimic altceva. 

(„Dacă ar trebui să arăt care este principala greşeală a filozofilor din generaţia actuală 
[...] aş spune că este următoarea: atunci când privesc limbajul, ei consideră forma 
cuvintelor, nu modul în care este ea folosită. "**) 

Apropierea strict metafizic-metaforică de un concept oarecare „X” (fiinţă, existență, 
voință, valoare etc.) nu duce aproape nicăieri în mod real, pentru că spre deosebire de 
„poezie” acest discurs fiind, de obicei, relativ lipsit de indicaţii şi accente vădit emoţionale, 
rămâne fad, rămâne arid, rămâne fără urme serioase în conştiinţa unui potențial ascultător/ 
cititor al său (cine disprețuiește realitatea imediată este disprețuit de realitatea imediată). 
Astfel de înşiruire gramaticală de cuvinte descărcate în mod abuziv de mesajul lor (cu sens 
relativ precis delimitat în comunicarea normală) devine doar o „lălăitură conceptuală” 
interminabilă şi dezagreabilă receptiv pentru cel care (din diferite motive) este obligat să o 
„asculte”. 

„Şi nu putem spune nimic peste părerea Cercului de la Viena care a văzut în metafizică 
una din ramurile literaturii fantastice şi a acuzat mijloacele literare ale ontologiei, sau peste 
opinia critică a lui Lévi-Strauss, care, mai recent, vorbeşte despre un fel de philosoph 'art ce 
se dedică prostituţiei estetice a problemelor, metodelor şi vocabularului predecesorilor şi ale 
cărei reuşite sunt sortite să rămână pur senzuale şi decorative. '2* 

Un astfel de discurs are o deficiență clară şi evidentă de determinare, are o carenţă acută de 
sens şi mesaj discernabil şi astfel este condamnat la superficialitate comunicativă, lucru pe 
care Le Senne pare şi el să-l conştientizeze uneori (nu însă suficient de profund încât să treacă 
la argumente serioase şi la expuneri clare şi precise ale „ideilor” pe care le abordează): „Când 
punem totul în determinare, existența, spiritul nu mai pot fi decât nimic, un loc, un vid.” Şi 
el pare să priceapă uneori că în domeniul influențelor fiinţiale ceea ce contează este utilitatea 
unei determinări (specifică, de exemplu, unui anumit tip de discurs/ vorbire), influenţă pe care 
ea poate să o aducă cu sine în domeniul realului: „Ceea ce contează, cu adevărat, în mod 
absolut, pentru orice om, nu este ceea ce el are, ci ceea ce el este, nu determinările, ci proba 
pe care influenţa lor o suscită în el.'2%*, dar această pricepere nu este decât superficială şi 
trecătoare, un „vis urât” într-o mare de delir onorico-filosofic: „Influenţa determinărilor este 
deci conştiinţa însăşi, în măsura în care ea este pură. "2 

Aşa deci: „conştiinţa pură” „est donc” „influenţa determinărilor”... Ce o fi atunci, după Le 
Senne, „conştiinţa impură”? Lipsa de influență a determinărilor? Adică, mai clar spus, acolo 
unde determinările nu au nici o influență o să găsim „conştiinţa impură”?... Cu stilul acesta 
„bălăristic” de identificare a „determinărilor” unor concepte (sau a „influenţei” lor) nu prea 
poţi merge prin filosofie decât sub umbrela unor discriminări mereu grăbite spre superficial şi 
spre întindere „gimnastică” de cuvinte lipsite de adresă: „Eu mă disting de ceea ce eu văd, 
ating, socotesc, discriminez, eu nu mă disting de admiraţie, de bucurie, de frică, adică pe 
scurt de proba nedivizată care sunt eu. "2% Dacă „je-ul” lui Le Senne nu se putea distinge de 
nişte emoţii pe care el le avea, atunci trebuie să constatăm că, pentru el, el era „admirația”, 
„bucuria” şi „frica” (lui)!... E de remarcat aici şi faptul că după ce se învârte pe zeci de pagini 
în jurul lui „je” şi a lui „moi”, până la urmă, descoperă şi Le Senne că „le je” e tot una cu „le 
moi”: „Le je est relation ideo-existentielle; et par suite le moi. ?”* (,, Eul este relație ideo- 
existenţială, şi, prin urmare, eul. ”)... 

„Atât timp cât rămânem pe planul ideal, unde o determinare o determină pe alta, 
eliminăm conştiinţa însăşi; deci aceasta este neantul determinării" 

Să recapitulăm deci: „influenţa determinărilor” este „conştiinţa însăşi” care este „neantul 
determinării” — prin urmare, ar reieşi că potrivit lui Le Senne „influența determinărilor” este 
„neantul determinării” (adică, pe scurt, „influenţa” e cam tot acelaşi lucru cu „neantul”). De 
ce să nu fie atunci neantul o prăjitură sau o muscă, sau un crastavete? — Dacă „neantul” 
(golul, neființa, nimicul, non-existența) poate fi cam tot una cu „influenţa”, atunci cu 
siguranţă că el poate fi orice (pentru Le Senne)... Ce să mai vorbim de „conştiinţa însăşi” care 
pentru el pare a fi tot una cu „valoarea”: „valoarea este neantul determinării”... (După cum 
se vede se întâlnesc amândouă în identificarea cu „neantul determinării”.) 

Totuşi acest „neant” e „relativ” — el nu e chiar un neant „pe bune” (,, Vedem imediat că 
acest neant relativ se întinde de la neantul absolut până la existența absolută. ””®) şi că 
„neantul relativ” e de fapt un „neant pozitiv” („valoarea este un neant pozitiv’™”®) şi nu unul 
negativ (gol, vid, nefiinţial, non-existent) cum ar putea unii să creadă, care este situat însă în 
„atmosferă” şi astfel este greu de „localizat” („În opoziție cu localitatea determinării 


275 Rene Le Senne, Obstacle et valeur, Editura Fernand Aubier, Paris, 1934, p. 172. 
276 Ibidem, p. 173. 

277 Ibidem. 

278 Ibidem. 

279 Rene Le Senne, Obstacle et valeur, Editura Fernand Aubier, Paris, 1934, p. 174. 
280 Ibidem. 

281 Ibidem, p. 175. 

282 Ibidem. 

283 Ibidem. 


67 


Radu Lucian Alexandru 


valoarea este atmosferică.) — mult mai greu de localizat decât „determinarea”, care, după 
cum ne amintim, este de fapt „conținutul spiritului” (conf. p. 165). Determinarea este însă 
negativă (plină de „negativitate”: „trebuie să subliniem negativitatea determinării, care 
rezultă din localitatea sa."*) şi, prin urmare, „neantul determinării” (valoarea), observăm 
noi, e de fapt un „neant negativ” şi nu unul „pozitiv” (conf. p. 175)... Dar e greu să se 
hotărască Le Senne cum e neantul lui — când te joci cu vorbele în dispreț faţă de sens, deseori 
uiţi de unde ai plecat şi ce vrei să spui şi te contrazici „spiritual” în mare veselie „filosofică” 
(să ne amintim aici că „je-ul” lui Le Senne reuşeşte să fie în acelaşi timp, identitar vorbind, şi 
„bucurie” şi „frică” — între care el nu poate face teoretic diferență, din moment ce nu poate 
distinge, zice el, între el şi bucurie, pe de o parte, şi între el şi frică, pe de altă parte...). 

“Insuficienţa determinării ia două forme care sunt de primă importanță să le opunem. 
Una este insuficienţa oricărei determinări relativ la o altă determinare, alta, insuficiența 
determinării în general. '** A vorbi de „insuficienţa determinării” (în general) e ca şi cum ai 
vorbi, de exemplu, de „insuficienţa cărămizii” (conceptului de cărămidă) sau de „insuficienţa 
limitei”, sau de „insuficienţa insuficienţei” şi a spune în mod plat că „insuficienţa lui X se 
datorează relaţiei sale cu un alt X” sau că se datorează „insuficienţei lui X”... Astfel nu spui 
decât că „insuficienţa lui X este cauza insuficienţei lui X” sau, altfel spus, că „insuficienţa 
este insuficientă (este insuficiență — A este A)!” (Nu zău!!) Şi cu ce ne ajută această 
descoperire „metafizică” (şi altele ca ea) în înțelegerea mai profundă sau în descrierea mai 
clară a lui „X” (insuficienţei, determinării, obstacolului, valorii)? Cu mai nimic!... 

Chiar dacă o poți ţine cu tautologii, platitudini şi definiţii în nevoie de definire o vreme, 
două vremi sau trei vremi — până la urmă, tot te plictiseşti de ele şi constaţi inevitabil că 
zăbovind prea mult în tărâmul „obscurităţii” metafizice doar ai pierdut vremea relativ fără de 
folos... 


Valoarea, Existenţa şi Absolutul 


Am văzut că pentru Le Senne „valoarea este neantul determinării "*, dar, ne mai spune el, 
„valoarea” în fond e tot una cu „existenţa”: „Existenţa este, ei bine, de fapt, o valoare, şi 
Chiar singura valoare "** şi astfel şi „existenţa”, zice el, „neagă” determinările: ,, Existenţa se 
prezintă deci în intervalul dintre valoarea infinită şi neant, având cu ele această esenţă 
comună, de a nega determinarea. "2. Totuşi, ne mai spune Le Senne, , Valoarea este absolută 
sau nu este valoare. '** 

Aşadar, din afirmaţiile de mai sus, rezultă că valoarea este absolută, dar şi că ea poate fi 
infinită — vorbind de valoare infinită, în condiţiile în care valoarea este prin excelență 
absolută, vorbim de fapt de expresia „absolut infinit” (ca şi cum „absolutul” ar putea fi şi 
finit...). Mai rezultă că existenţa este singura valoare şi că ea este situată între ea însăşi (între 
valoarea infinită) şi ea însăşi (şi „neant”-ul determinării)... şi că „existenţa” este „absolută” 
sau nu este deloc (sau nu e existenţă = valoare („unica valoare”))... — „Ce o fi atunci cu 
„existența” aceasta relativă pe care o trăim cu toţii, în mod evident?”, îl putem întreba noi pe 
rătăcitul „filosofic” prin cuvântul „absolut”, care este Le Senne... 

Apoi, dacă „existența? e situată între „neantul determinării” (valoarea) infinite (/ă) şi 
„neant” (pur şi simplu) şi se ocupă astfel şi ea sărmana doar cu „neantul” şi cu negarea 
determinărilor (situate şi ele probabil tot în „neant”), atunci vedem că, la fel cu restul 
„conceptelor” tratate de Le Senne, „existența” rămâne şi ea în „aer”, plutind rătăcitoare în 
„atmosfera” neprecizată a „neantului” (neprecizat). 

Ce să vezi însă, că, până la urmă, „neantul determinării” este de fapt „cunoaşterea 
Absolutului”:,, Valoarea este cunoaşterea Absolutului.'”" şi astfel că chiar conştiinţa (însăşi) 
este „cunoaşterea absolutului”, deoarece ea e tot una cu valoarea (conf. p. 174)... şi la fel 
existența, hop şi ea, tot cunoaşterea absolutului este, din moment ce e tot una cu valoarea... 

Dar ce o fi atunci „absolutul” acesta de-l cunoaşte „toată lumea” aşa de bine? Poate că e 
ceva „bipolar”, pentru că se pare că „valoarea” este (printre alte cuvinte care i-au trecut prin 
gură lui Le Senne) „bipolară”: „Anunfând acest caracter al valorii, anume că ea este 
bipolară, nu facem decât să recunoaştem acest dat al descrierii, că toată valoarea pozitivă e 
corelativă cu o valoare negativă. ™”; şi “Din punctul de vedere al valorii, ca sursă metafizică 
a ceea ce este şi trebuie să fie, pozitivitatea este primară în raport cu negativitatea "** ... Dar 
dacă „valoarea este absolută” (conf. p. 179) sau „nu mai e valoare”, de ce „pozitiv” şi 
„negativ” (de ce „pozitivitate” şi de ce „negativitate”) ne vorbeşte Le Senne? De „pozitivul” 
şi „negativul” din „Absolut”? Absolutul este deci şi el doar un amărât de „relativ”, un 
„schizoid” şi un „bipolar” care rătăceşte confuz între „pozitiv” şi „negativ”?... Apoi, dacă, pe 
de o parte, „valoarea este absolută” şi, pe de altă parte, ea este „neantul determinării”, rezultă 
că „neantul determinării” este „absolut” (cum ar veni peste tot/ perfect/ desăvârşit) şi, prin 
urmare, „determinarea” de fapt nu există, ci doar negarea (neantul) ei... (aici e curios cum ar 
putea exista totuşi negarea a ceva anume când acel ceva, de fapt, nu există...). 

Ştiind deci că, pentru Le Senne, „valoarea este absolută” ne întrebăm deci ce este 
„Absolutul” pentru el? Şi uite că ne lămureşte: „Absolutul este valoarea. '** („Scurt şi la 
obiect!”...) Deci, pentru cine nu a fost atent, recapitulăm: „valoarea” este „cunoaşterea 
Absolutului”, iar „absolutul este valoarea” — prin urmare, de aici rezultă că „valoarea este 
cunoaşterea valorii”, adică, cum ar veni, „vaca este cunoaşterea vacii” sau, altfel spus, „este = 
cunoaştere”, „a fi” e „a cunoaşte” şi ca şi consecinţă „cine nu cunoaşte nu este” (o variantă a 
lui „cine nu gândeşte nu este”? — cum ar fi, de exemplu, pietrele şi munţii, şi văile ş.a.m.d.?). 

Valoarea este apoi „neantul determinării” (p. 175) şi, prin urmare, „absolutul” este şi el 
„neantul determinării”, iar determinarea este „conţinutului spiritului” (p. 165) deci, 
concluzionăm noi, „Absolutul este neantul conținutului spiritului”! Neantul însă fiind neființă, 
inexistenţă, nimic rezultă că „Absolutul” lui Le Senne este în fond „inexistenţa unui conținut 
al spiritului”... şi de aici logic nu rezultă decât două variante, care ambele demolează 
„filosofia spiritului”: fie „spiritul” există (şi deci are un conţinut oarecare) şi atunci 
„Absolutul” nu mai există (şi nici valoarea, nici Dieu ş.a.m.d.); fie „spiritul” nu există (nu are 
nici un conținut) şi atunci „Absolutul” (în accepțiunea lui Le Senne) există şi desemnează 
exact acest lucru, anume că „spiritul” nu are nici un „conţinut”... 

(„Şi câtă vreme Absolutul [...] nu poate fi redus conceptual la nimic altceva, numele său, 
dacă are vreunul, este Nimicul. Şi astfel un Nimic salvează alt Nimic de la Nimicnicia lui. "**) 

Apoi „existenţa fiind singura valoare” (conf. p. 180) rezultă că „existenţa este valoarea”, 
adică existența este „neantul determinării”, adică „inexistenţa a ceva determinat”, adică 
„existenţa” (cel puţin a fiinţelor determinate) nu există!?... Şi fiindcă, chiar şi aşa 

„inexistentă”, „existenţa” e pentru Le Senne tot una cu „Absolutul” (valoarea), fiind „absolută 
sau nefiind deloc” (conf. p. 179) se poate concluziona că potrivit „argumentelor” lui nici 
„Absolutul” său drag nu există... 

Putem deci conchide, conform evidenţei celei mai banale şi rațiunii celei mai profunde, că 
fiindcă existenţa este aşa cum este (adică plină de determinări) ea nu este nici „absolutul” şi 
nu este nici „absolută” (ci evident relativă) şi că în realitate, la fel stau lucrurile şi cu 
„valoarea? pe care Le Senne o identifică, în mod grosier şi relativ nechibzuit, cu 
„Absolutul”... 

„Cu siguranță, valoarea nu ne poate fi dată decât absolut. Ea nu revine niciodată la 
altceva decăt la ea însăşi. Dar absolutul valorii nu echivalează cu valoarea absolută. Această 
inadecvare este chiar sufletul cercetării noastre. '** 

Valoarea trimite doar la valoare zice Le Senne. Ea ne este dată în mod absolut — totuşi, oare 
când „ne este dată”, ea nu trimite la noi, nu se relaționează cu cei care vor să o cerceteze, să o 
trăiască, să o aplice în fapte concrete? Nu e relativă la cel care şi-o însuşeşte? Şi atunci cum 
mai este ea „absolută” şi strict auto-referențială?... 

Sufletul „cercetării” poetice a lui Le Senne este, se vede treabă, doar jocul de cuvinte 
pierdute fără urmă pe undeva între „absolutul valorii” şi „valoarea absolută” — parafrazându-l 
pe Le Senne putem spune că sufletul filosofiei lui este astfel doar o „absolutizare fără motive 
de a absolutiza” şi o „valorizare fără motive de a valoriza”: ... „sufletul cunoaşterii şi al vieții 
este speranța fără motive de a spera ””. 

Rătăcit prin absoluturi cam negândite Le Senne ne spune că „Absolutul şi-ar pierde esenţa 
sa de absolut, dacă s-ar contamina de oricare experienţă. "> De aici putem noi concluziona 
că „absolutul” cu pricina nu are nici o legătură cu „experienţa” şi nici valoarea care potrivit 
lui Le Senne e tot una cu el (conf. p. 179 şi p. 194) — ceea ce, apropo, ar face din „sufletul 
cercetării” lui Le Senne cercetarea „inadecvării” dintre „absolutul absolutului” şi „absolutul 
absolut”... (adică ceva de genul cercetării „inadecvării” dintre „susul susului” şi „susul sus”, 
sau dintre „începutul începutului” şi „începutul început”, sau dintre „obscurul obscurului” şi 
„obscurul obscur”...). 

Dar dacă nici „absolutul” şi nici „valoarea” nu au nici o legătură cu experienţa (în nici un 
fel) de frică de a nu se contamina cu ea, atunci oare cum se face că: „Obiectiv, conținutul 
experienţei se subdivide în determinare şi valoare; subiectiv, în eu al determinării sau eu şi eu 
al valorii, sau Dumnezeu. ">? 


Şi dacă „Iată experiența subdivizată în experința determinării şi experiența valorii. "*, 
atunci ce este aceea „experienţa valorii”, dacă „valoarea este absolută” şi „absolutul nu se 
contaminează cu experienţa”? (nu poate fi decât ceva de genul „experienţei non-experienţei”, 
a „vederii non-vederii” şi a „gândirii ne-gândirii” — adică doar absurdităţi de genul „cercului- 
pătrat”...). Şi cum se face că dumnealui se ocupă în mod principal (cu tot „sufletul” său 
„cercetător”) de cercetarea „absolutului” acela „necontaminat de experiență” dacă: „.... 
filosofia are ca şi materie (de studiu) toată experiența şi nimic altceva decât 


experienţa ... "2! 

Şi dacă ,„ Valoarea care nu crează nu este. "** şi „Ea nu revine niciodată la altceva decât la 
ea însăşi. "*:, atunci ce crează valoarea? Se crează pe sine şi doar pe sine? Şi ce crează ea? 
Non-experienţa? (Fiindcă e absolută şi nu vrea să se contamineze cu „experienţa”?!) Şi cum 
poate „eul” să abordeze „absolutul” acesta necontaminat de „experiență”, dacă „Eul este într- 
un Sens Suficient, pentru că el nu are nimic decât experienţa. '**? Despre ce vorbeşte Le 
Senne (ca ființă „cu experienţă”), dacă nu ştie despre ce vorbeşte — neavând nici o legătură 
(nici experiențial-conceptuală, nici experiențial-perceptivă, nici experiențial-afectivă ş.a.m.d.) 
cu „absolutul” de care vorbeşte (stabilind astfel o legătură lingvistică cu el)?... 

Se pare că acest „filosof” debitează doar propoziţii fără sens (contradictorii, incoerente, 
neclare, ilogice), doar cuvinte aiurite şi delirante spuse fie doar din „lipsă de preocupare” (mai 
serioasă), fie din „lipsa simțului ridicolului”, fie doar pentru a face şi el un „zgomot 
metafizic” oarecare (,, Nu există un singur motiv pentru care vorbesc oamenii. Un copil mic 
gângureşte adesea doar pentru plăcerea de a face zgomot. lar acesta este şi unul din motivele 
pentru care vorbesc adulții. 5). 

Prin urmare, dacă „Experiența este universalitatea abstractă şi concretă. ""*, atunci 
înseamnă că „absolutul” lui Le Senne nu are nici o legătură nici cu „universalitatea abstractă” 
ŞI nici cu cea „concretă”... Concluzionăm astfel că el nu este decât un cuvânt lipsit de referință 
„experienţială”, ca de exemplu, cuvântul „Gusudekafuzergu” „definit” ca find „acel ceva care 
nu are nici o legătură cu experiența”... (şi despre care astfel, prin definiție, nu se poate spune 
chiar nimic cu sens...). 

(„Fiindcă toate lucrurile au o relaţie faţă de ceva, conchidem pe temeiul acestui mod, că 
va trebui să oprim aprobarea cu privire la lucrurile care există în mod absolut şi conform 
naturii lor proprii. ”””) 


Eul, Absolutul şi Dumnezeu 


Totuşi oare ce o desemna, până la urmă cuvântul „Absolut” în viziunea lui Le Senne? ÎL 
desemnează oare pe „Dieu”? Aşa se pare: ... „trebuie de asemenea ca Absolutul să fie 
Dumnezeu, dacă adevărul şi valoarea ne sunt accesibile. ”**; „În măsura în care Absolutul se 
prezintă ca şi sursă a valorii, pentru noi, el trebuie numit Dumnezeu '**... 

Dar dacă „Dieu” este „Absolutul” şi acesta nu se contaminează cu experienţa (conf. p. 
234), atunci cum se „contaminează” el cu o experiență care să ne facă nouă accesibile 
„adevărul” şi „valoarea” (care să ne amintim că e tot el — valoarea = absolutul = dieu = sursa 
valorii)? Pusă altfel această „dilemă” sună cam aşa: „Poate Dumnezeu să se sinucidă 
(definitiv şi irevocabil)?”... 

Deşi susţine că Absolutul nu are nici o legătură cu „experienţa”, totuşi, ne „lămureşte” Le 
Senne, „credibilitatea” lui, pe care el ne-o „propune” (ca şi cum ar fi o persoană cu intenţie şi 
voință bine conturată) vine, ce să vezi, taman din „experiență”: „Dar de unde vine 
credibilitatea pe care Absolutul ne-o propune, dacă nu din experienţă, şi chiar din experienţa 
noastră?" 

Nehotărât astfel pe unde să pună graniţele între „Absolut” şi „experiență” (precum şi faţă 
de „valoare”, „Dieu”, „spirit” şi alte „concepte” pe care el le foloseşte în mod „aerian”) Le 
Senne recunoaşte (uneori) că de fapt el nu prea ştie despre ce vorbeşte: ... „„Absolutul este 
exilat noi nu ştim unde”. 

Dar „Dieu-ul” lui Le Senne (şi a altora ca el) se pare că are confuzii chiar mai mari de 
rezolvat decât cea de mai sus: ... „eul [le moi] cuprinde [enveloppe], din punctul inferior de 
vedere, al teoriei cunoaşterii, eul [le je]; din punctul superior de vedere al metafizicii, pe 
Dumnezeu. "5 

Sărmanul „Dieu”... A ajuns că fie cuprins/ înfăşurat/ învăluit/ încercuit de „le moi” (al 
domnului Le Senne)... Un „moi” atmosferic şi el, ca şi valoarea pe care el refuză să o 
precizeze (încolţind-o lingvistic doar cu formele aerisite conceptual ale „neantului 
determinării”, ale „cunoaşterii absolute” şi ale altora ca ele) ca nu cumva, din greşeală să o 
„reducă la determinări” (mai clare) şi să priceapă şi el (tot din greşeală) care e rolul „valorii” 
în viaţa lui „vânturistică” de filosof rătăcitor printre cuvinte neînchegate sensual. Astfel că 
sărmanul de el ezită năucit între a „determina” valoarea „reducând-o la determinare” şi astfel 
a o „epuiza printr-o definiție” şi a o umple de „diversitate” şi de „eficacitate”: ... „fără 
determinare valoarea ar fi fără varietate şi, prin urmare, imposibil de probat, şi fără 
eficacitate, pentru că nimic nu manifestă ceea ce este mai mult decât un loc. "*". 

Şi astfel ezitând, el ajunge totuşi la concluzia că valoarea este până la urmă ,„ amploarea lui 
eu”: „Să facem, de exemplu, din valoare, adică din amploarea eului, un obiect de cunoaştere 
teoretică "2... Cu amploare sau fără ea, eul lui Le Senne nu prea vrea să se hotărască dacă e 
doar „eu” simplu sau, de fapt, el este „Dieu” şi astfel ba ne spune că eul îl cuprinde pe 
„Dieu ”, ca mai înainte, ba că eul se poate îndepărta de „Dieu”: „Dumnezeu este focul 
sufletelor: el iradiază lumina pe care determinările o difractă şi o colorează şi ardoarea care 
animă existența; dar cu cât eul se îndepărtează de el, cu atât lumina păleşte şi căldura se 
domoleşte. ”*" 

Cum se îndepărtează „eul” de „Dieu”, dacă „eul” îl cuprinde/ învăluie/ înfăşoară în esenţa 
lui pe „Dieu”? Şi cine îl mai înfăşoară pe conceptul cu pricina ca să-i „țină de cald” după ce 
„le moi” se îndepărtează de el?... 

Şi de ce se îndepărtează? Oare ca să fie liber?... Le Senne ne spune că ,Prevalența 
existenței asupra detaliului este libertatea. ”™””, deci probabil că atunci când „le moi” pleacă la 
plimbare de lângă „Dieu”, se duce ca să uite de acest detaliu nesatisfăcător logic, moral, 
existențial şi valoric al vieţii sale de până atunci şi să descopere existenţa liberă de fabulaţii 
infantile şi teologii absurde... 

Dar de ce s-ar îndepărta „le moi” de „Dieu”, dacă „Dumnezeu, care este idealul existențial 
al eului şi Sfârşitul ţintirii sale", este idealul „eului? Ori este idealul „eului” şi atunci logic 
ar fi ca acesta să încerce să se apropie de „idealul” său, ori nu este idealul lui şi atunci e logic 
să fugă cât mai departe de această plasmare nebuloasă a minții mitologizant-imature. 

Până la urmă, însă, parcă Le Senne se hotăreşte că eul (său) nu se poate „îndepărta” de 
„Dieu” din cauză că: „Dumnezeu este Dumnezeu-cu-noi sau nu este Dumnezeu.” şi pentru 

că „Ideea de Dumnezeu-fără-noi nu poate fi deci decât o ficțiune-limită. '** Vedem astfel că 
potrivit afirmațiilor incoerente ale lui Le Senne ori „noi” nu avem nici o legătură cu 
experiența şi atunci Absolutul este, ori „noi” avem o astfel de legătură şi atunci şi Absolutul/ 
Dieu, care nu poate exista fără noi, are o legătură cu experienţa şi astfel devine un fel de 
„Absolut Relativ” — un Dieu-Noi (a se citi „Dieu-Le Senne”) care nu e nici Absolut şi nici 
Dieu „clasic” (înzestrat, de exemplu, cu atributul creării lui Le Senne sau a înaintaşilor săi 
mitici de etnie evreiască — pentru că în acest caz „Dieu” ar putea exista bine mersi şi fără 
compania indecisă, şovăitoare, ambiguă, nehotărâtă, contradictorie, ilogică şi „atmosferică” a 
lui Le Senne...). 

Acesta însă insistă că el nu poate distinge între el şi o anumită specie de Dumnezeu (nu e 
clar deloc pe baza căror argumente): „Noi numim Dumnezeu-fără-noi, Dumnezeu fără 
tăietură, o uniune aşa de pur-totală a sufletelor că discernerea lor nu mai este posibilă. "2! 

De aici deducem mai întâi că există o specie de Dumnezeu care poate fi tăiat (un „Dieu-cu- 
tăietură”) şi apoi că cel netăiat (împrejur?) e un fel de uniune totală a sufletelor indiscernabile, 
lucru care poate avea o oarecare noimă, dacă „sufletele” sunt prin natura lor ceva greu de 
diferențiat unele față de altele, respectiv ceva care nu are nici o legătură cu „experienţa” sau 
cu „fenomenele”. Singura „problemă” în ecuaţia aceasta este că Dumnezeul-fără-noi de fapt 
nu este Dumnezeu, pentru că, nu-i aşa „Dumnezeu este Dumnezeu-cu-noi sau nu este 
Dumnezeu. '**... 

Cred că ne-am prins până aici că „argumentele” lui Le Senne nu prea au nici o legătură nici 
cu logica, nici cu raţiunea coerentă, nici cu evidenţa imediată... (De exemplu, el ne spune că ... 
„afirmarea posibilității lui Dumnezeu, deja implicată în negarea existenţei sale"? ... ceea ce, 
altfel spus, sună cam aşa: „afirmarea posibilității lui X este implicată de negarea existenţei 
sale” — pe principiul „când negi existenţa a ceva, tu, de fapt, afirmi posibilitatea existenţei 
acelui ceva”, adică, mai pe scurt zis, „când spui „nu!”, spui de fapt „da””?!! ...). 

. „eul [le moi] specifică eul [le je] ca şi relație între detaliu şi atmosferă, între percepție 
şi acțiunea întoarsă spre determinări '*** ... Deci după Le Senne „le je” este „relaţia dintre 
detaliu şi atmosferă”... Bine măcar că nu e „relația dintre amănunt şi cer” sau „relația dintre 
piatră şi nori”... El e „relaţia între percepție şi acțiunea întoarsă spre determinări”... — Putea 
oare acțiunea să fie „întoarsă spre nedeterminări” (spre nici un fel de determinări)?! 

Şi apoi — restrâns şi definit ca şi „relaţie între percepție şi acțiune” „eul” cu pricina poate 
fi cam orice — de exemplu, o broască sau un căţel, un robot sau o muscă... Şi în plus dintr-o 
astfel de precizare mai mult decât vagă poate reieşi că eul se poate defini ca fiind tot una doar 
cu voinţa sau doar cu discernământul, sau doar cu emoția — de exemplu, doar cu frica şi 
bucuria (cum am văzut că îl identifică Le Senne) — deoarece fiecare dintre acestea poate fi 
definită aburistic ca fiind o „relaţie între detaliu şi atmosferă” sau „între percepție şi acţiune 
(determinată)”. Astfel de specificări poetice ale naturii „eului” nu ajută cu nimic discursul 
filosofic să progreseze în cunoaşterea mai profundă a realităților specifice eului şi nici să facă 
paşi serioşi pe drumul care duce spre înțelepciune... 

Pentru vaguitatea sa conceptuală Le Senne se scuză însă astfel: „Această ambiguitate 
imposibil de rupt este ceea ce toată lumea numeşte eul [le moi]. Acesta este o eternitate de 
cercetare. ”™ Orice concept (nu doar cel de „eu”) este o „ambiguitate imposibil de rupt” şi 
cere o „eternitate de cercetare” filosofică ... — mai ales dacă e abordat în maniera aeriană 

folosită de Le Senne şi de alţii ca el (aceea de a desprinde cuvintele de orice referință clară şi 
apoi a te juca cu ele strict poetic-vorbulistic). Dacă ei nu ar mai bate câmpii prin arăturile 
infinite ale conceptelor lipsite de orice sens contextual-existențial direct şi concret, atunci 
cercetarea lor ar putea să mai facă şi progrese, chiar dacă ar rămâne mereu deschisă (dovadă 
în acest sens stau, de exemplu, psihologia, neurologia şi alte ştiinţe care se ocupă cu 
seriozitate de „studiul eului”). 

René Le Senne vorbeşte însă, în „Obstacol şi valoare”, de „moi” şi de „Dieu” (şi de alte 
concepte) mereu la modul diluat-afumistic: nu le precizează conceptual-rațional-logic în mod 
cât mai precis referința lor „ideo-existențială”, nu le ataşează nici o conotație emoţională 
evidentă (pentru că ezită să participe afectiv şi la trăirea unuia şi a celuilalt) şi nu le abordează 
nici empiric-perceptiv, părând incapabil să sesizeze direct prezența unuia şi/ sau a celuilalt. 
Cum lui nu-i este clară determinarea „eului” şi a lui „Dumnezeu” în imaginea sa despre lume 
(pe care o recunoaşte ca fiind „ambiguă”/ neclară/ confuză), el produce automat o scriere 
confuză şi ameţită, un text ezitant şi indecis, un discurs bâlbâit şi nesigur, care se caută 
disperat pe sine, spre a se scoate din nebuloasa filosofică în care singur s-a afundat. 

El foloseşte un cuvânt („Dieu”) care în teologia creştină franceză e utilizat îndeobşte 
pentru a desemna un zeu oarecare — unul numit de ei „Dieu” — care se manifestă mitologic în 
general în „triplă persoană”, care se încarnează prin fecioare, care „merge pe ape” şi care 
moare, zic ei, pe o cruce (e tipul acela de zeu care nu e nemuritor şi care astfel îşi permite să 
mai şi moară din când în când...) ş.a.m.d. (bălăriile teologice nu se opresc la cele înşirate mai 
înainte, fiindcă sunt mult mai multe). Numele „Diew” are deci un înţeles public specific, 
relativ bine precizat (în societatea franceză) pe care însă Le Senne îl ignoră în mare parte, 
alegând din atributele acestui „zeu” verbal doar câteva detalii suficient de aeriene, încât 
cititorul să nu se poată prinde despre ce vorbeşte el de fapt când foloseşte în vreo propoziţie 
cuvântul „Dieu” (,, Cuvintele au un sens pentru toată lumea, iar a nu lua în considerare acest 
lucru creează confuzie şi ambiguitate "**% ...). lată astfel cum filo-poezia poate transforma chiar 
şi ceva relativ clar precizat (în sfera miticului) în ceva total neclar şi obscur: într-un simplu 
cuvânt lipsit de referință precisă, pierdut iremediabil printre alte cuvinte „metafizice” rătăcite 
prin minţi la fel de pierdute ca şi cuvintele „filosofice” pe care ele le găzduiesc, doar spre 
preţuire superficial-bârfelnică, în ele. 

Scrierea lui Le Senne e în cea mai mare parte doar o înşiruire plictisitoare de pseudo- 
aforisme, pseudo-definiţii şi pseudo-argumente, adică doar o pseudo-vorbire care rătăceşte 
incoerentă printre cuvinte şi propoziţii: „Dumnezeu este peste tot şi el nu este nicăieri. "*”; 
„La rigoare Dumnezeu nu este nici esenţă, nici existenţă "**% ... La rigoare, dacă Dumnezeu nu 
este existență, aceasta înseamnă că el nu există... Şi dacă el nu este esenţă (a nimic), atunci 
cum rămâne cu propoziția următoare: „Esenţa lui Dumnezeu este ... perfecțiunea. "371... Şi 
despre ce vorbeşte Le Senne când vorbeşte de „Diew”, dacă în acele clipe de delir filosofic el 
vorbeşte de „ceva care este peste tot şi în acelaşi timp nu este nicăieri”? Despre o „existenţă 
care nu există” şi despre o „esenţă fără esență”? Adică despre o iluzie, despre o părere, despre 
o himeră, despre o amăgire? Adică despre o pierdere în contradicții gratuite de dragul unui 
delir filosofic fără substanţă filosofică?!... 

Unii vorbitori de cuvinte „filosofice” chiar nu înţeleg „sensul filosofiei” şi în loc să caute 
prin ea o înţelegere a principiilor şi legilor generale ale lumii (spre folosirea lor concretă în 
imediat) ei se pierd doar într-o vorbire de cuvinte generaliste despre confuzia din mintea lor şi 
astfel pierzând din vedere țelul unei filosofii coerente şi clare ei pierd din vedere însuşi rostul 

de a fi al filosofiei şi drept consecință cuvântarea lor devine din discurs cu sens doar un 
simplu delir fără sens... (Acest lucru se întâmplă mereu atunci când cineva încearcă doar să 
reproducă imitativ demersul filosofic autentic — şi nu să-l aprofundeze spre a-i înţelege 
conținutul şi scopul fără a se pierde în forme lingvistice fără noimă...) 

Iar a te ascunde după cuvântul „mistică” când pretinzi că faci filosofie nu e niciodată o 
scuză prea solidă pentru incoerență şi neclaritate (... „Dumnezeu, existență infinită sau 
valoare pură, obţinută prin anihilarea tuturor fenomenelor, cunoscut doar prin uniunea 
mistică de la spirit la Spirit. "*%), mai ales dacă conceptele pe care le foloseşti sunt relativ 
brutal rupte de tradiţiile mistice (metodice şi discursive) în care ele s-au dezvoltat şi mai ales 
dacă nu ai trăit tu însuţi în mod direct o experiență „mistică” autentică (,, Pentru a evita 
confuzia, este deseori necesar să clarificăm ce înțelegem exact printr-un anumit cuvânt sau 
expresie. Asta e important în special dacă îl folosim într-un mod neuzual sau dacă are mai 
multe interpretări posibile. "*"). 


Moralitatea, natura, materia şi spiritul 


„Moralitatea este aspiraţia care ţinteşte dincolo de obscuritate şi frigiditate. Apropiată de 
limita inferioară a conştiinţei, materia este frigul nopții. '"** 

E ciudată această apropiere pe care unii filosofi o fac între „frig”/ „noapte” şi „materie”, 
mai ales pentru că e total depărtată de realitate: „materie” e şi „soarele” (plasma din care e 
alcătuit e o stare a materiei alături de stările specifice solidelor, lichidelor şi gazelor) cu masa 
sa imensă (formată în principal din hidrogen şi heliu, dar şi din oxigen, carbon, fier şi din alte 
elemente chimice) care cuprinde aproximativ 99,9 la sută din materia sistemului nostru solar — 
şi pentru unii e evident că din cauza aceasta soarele nu e nici întunecat şi nici friguros... 

(„În măsura în care spiritualismul a militat pentru recunoaşterea calităţii şi a 
caracteristicilor personalității umane el a fost justificat. Din păcate, el s-a simțit obligat să 
apere supernaturalismul şi teismul şi să respingă existenţa intrinsecă a lumii materiale”: ...) 

Iar în legătură cu „moralitatea” mai corect ar fi să se spună că ea este aspirația şi acțiunea 
care vrea să armonizeze „lumina” şi „întunericul”, „căldura” şi „frigul”, „clarul” şi „obscurul” 
(fiecare cu rolul lor în univers)... Viziunile extremiste/ absolutiste, care văd realitatea doar în 
alb şi negru nu pot decât să ne îndepărteze de adevăr. Şi chiar dacă ele pot fi uneori doar 
metafore şi vor să creeze doar poezie, dacă nu sunt mânuite cu pricepere, ele rămân doar nişte 
expresii „obscure” şi „frigide” ale unei minţi lipsite de atenție la detalii... 

„Dialectica naturalizării. — Această dialectică este operaţia prin care eul [le moi], uitând 
spiritul care face această operaţie în inima lui însuşi, se gândeşte şi se mărturiseşte un 
fragment al naturii sau al materiei. "3% 

Pentru cei care îşi prind mintea cu „spiritul” e bine să lămurim mai întâi faptul că ori 
stabilim că „cul” gândeşte (şi se gândeşte), ori că „spiritul” gândeşte (în „inima eului” — orice 
ar mai fi şi aceasta). Măcar atât să ne fie clar: cine gândeşte în relaţia cu pricina... — eul lor sau 
spiritul lor (pitit şi el amărât prin inima eului lor...)? 

Apoi, dacă stabilim că eul gândeşte, el nu are ce „spirit” să mai „uite”, că nu mai este nici 
un „spirit” care să facă această operaţie delicată în „inima” lui. lar dacă stabilim că „spiritul” 

gândeşte, atunci nu eul uită (că el sărmanul nu are nici măcar gândire în acest caz), ci 
„spiritul” e cel uituc... 

Dacă am lămurit cine gândeşte prin filosoful „spiritist”, putem să ne întrebăm mai departe: 
ce se poate „mărturisi” a fi cel care gândeşte, dacă nu se mărturiseşte a fi „un fragment” al 
naturii? Toată natura?... Altceva decât „natura” evidentă care este el?... („„Da, conştiinţa ne dă 
acces la spirit, deoarece este intrinsec funcţionării sale. Dar acest ,„ spirit” este altceva decât 
persoana orientată şi valorizatoare [the minded and valuing person] ?'**) 

Când folosim într-o afirmație prea multe „necunoscute neprecizate” (de genul „eu”, 
„spirit”, „natură”, „materie” ş.a.m.d.) nu facem decât să confuzăm inutil acea afirmaţie, 
susținând în comunicare doar un amalgam diform de concepte indefinite care pare a fi vorbire, 
dar în realitate nu este decât „vorbire în limbi”... 

„Natura concentrează în ea indiferența necesităţii şi scandalul hazardului; şi, urmând o 
proporţie inversă, eul se destituie — de la puterea creatoare se reduce la judecată, apoi 
această judecată la constatarea unui martor, așteptând să fie doar un loc traversat şi umplut 
de natură. '** 

În ciuda impresiilor distorsionate ale „spiritualiştilor” „dialectica” naturală („„materialist- 
ştiinţifică”) este de departe cea mai creatoare dintre toate „dialecticile” (atât în ce priveşte 
relaţia ei cu „natura”, cât şi cu „eul” uman) — ea e responsabilă de dezvoltarea impresionantă a 
ştiinţei şi tehnicii, a cunoaşterii şi bunăstării — şi, prin urmare, este evident (pentru cine are 
ochi să vadă) că ea nu „destituie” eul şi nu-i descreşte puterea creatoare şi judecata, ci i-o 
măreşte înmiit... 

Ea nu-i reduce judecata şi nu-l reduce la a fi un martor care aşteptă de la „spirit” o 
rezolvare a problemelor cu care se confruntă... Eul nostru nu se reduce când se confruntă 
direct cu realul naturii, ci se măreşte şi cognitiv şi afectiv şi volitiv, tocmai pentru că îşi asumă 
în mod conştient ceea ce este: un „loc traversat şi umplut de natură” şi nu o „fantomă de 
materie” sau un „spirit fără spirit” care se sperie şi de umbra sa, nefiind capabil astfel să se 
vadă şi să se arate lumii decât ca o reducere stupidă a realității la un jenant vis verbal — la 
visul „rupturii” dintre „spirit” şi „materie” — visul rătăcitor al separării „spiritului” de „eul” 
integral (corp-inimă-minte, materie-energie-informaţie), singurul definitoriu şi reprezentativ 
pentru identitatea umană reală. 

Cel „posedat” de ideea „spiritului”, pe de altă parte, la o analiză mai atentă, se dovedeşte a 
fi doar o ființă care păstrează în cămara sa mentală un „compot de concepte stricate”, 
nedoritor să se „determine” pe sine şi să se precizeze cu adevărat în mod creator în propria sa 
viață, o ființă care nu vrea să renunțe la a mai pluti „atmosferic” într-o nebuloasă filosofică 
fără cap şi coadă şi să lase în urmă chinurile ideatice inutile iscate de pornirea sa infantilă 
textualizator destrămată. 

„Degradarea filosofiei în pozitivism este echivalentul intelectual al degradării spiritului în 
civilizație” ... Interesant! Spiritul se degradează în civilizație! Zice Le Senne. Şi noi 
întrebăm: De unde se degradează spiritul în civilizaţie? Din sălbăticie?.. Şi de unde s-a 
degradat filosofia în „pozitivism”? — Din „negativism”?... — Nu!, ni s-ar putea răspunde, 
„Degradarea cu pricina nu provine nici din „sălbăticie” şi nici din „negativism”, ci din 
„spiritualism”!”. Tot aia e! Răspundem noi — negarea realității evidente şi rătăcirea sălbatică 
prin cuvinte degradate... 

Filosofia şi cuvintele 


„Toată filosofia trebuie că pare estetică, celui căruia ea se prezintă ca un joc, sistematic 
sau mobil, al determinărilor. "** ,, Refugiu sau virtuozitate, toată filosofia [...] trebuie că pare 
nu atât o metodă pentru a scăpa de suferință prin mântuire, cât un divertisment pentru a 
evada din realitate într-un vis. '** 

După cum se pare, pentru Le Senne discursul despre valoare, eu, absolut, determinare, 
experienţă etc. în loc să fie o comunicare cu sens precizat este doar o înşiruire relativ 
contingentă de propoziţii aleator constituite în jurul unor cuvinte intenționat golite de conţinut 
(eu, „Dieu”, absolut etc.) şi astfel manifestarea sa „literară” este doar o plasmare „estetică” 
văduvită intelectual de frumuseţea coerenței, utilității şi a adevărului care se trăieşte şi 
altundeva decât în vorbe. 

Ea este, după cum el însuşi mărturiseşte mai sus, un simplu „divertisment” prin care 
încearcă sisific să evadeze din realitate în vis (filosofic), un joc absurd al „determinărilor 
indeterminate”... Vrând să facă o filosofie a „Absolutului” el nu reuşeşte decât să se piardă 
într-o filosofie a absurdului; vrând să producă o „filosofie a spiritului”, nu reuşeşte decât să 
hoinărească bezmetic printr-o filosofie aberativă axiologic; vrând să construiască o filosofie a 
valorii nu reuşeşte decât să-şi pună singur în minte obstacole conceptual-gramaticale total 
inutile unui demers rațional. Căutând succesul „spiritului” Le Senne nu reuşeşte să găsească 
în sine decât eşecul comunicării „metafizice”... (,, Vaguitatea este un obstacol în calea 
comunicării eficiente. ”*®). 

Plutind prea mult în universul „atmosferic” al generalului rupt de realitate, de detaliu şi de 
grijă față de coerență, manifestarea sa textuală devine la el (şi la alţii ca el) doar o simplă 
întâmplare lingvistică relativ nesemnificativă, un gest prostesc făcut de omul care caută sensul 
în lipsa de sens (a conceptelor intenționat neprecizate). Un astfel de om îşi leagă gândirea de 
baloane conceptuale aproape goale pe dinăuntru şi pe urmă se miră că e tras de ele în 
„atmosferă” şi „vis”, se leagă de cochilii ideatice golite de seva vieții raționale şi pe urmă se 
miră că bate câmpii fără rost pe aleile pustii ale vieţii alienate de sens (,, Filosofia a lăsat 
neîncheiată „meditaţia cartezian”, rătăcindu-se în estetizarea voinţei şi patosul încheierii, 
al destinului uitării, al urmei pierdute. '*). 

Cuvintele se precizează pe ele doar în context bine determinat şi în relaţie directă cu 
experienţe precis delimitate. A le menţine în indeterminare şi totuşi a alcătui propoziţii cu ele 
e doar a te juca infantil cu formele limbii ignorând în mod intenţionat esenţa lor de viață; e 
doar a te deprava printre aparenţe lingvistice nerelaţionate perceptiv cu sfera realului extra- 
lingvistic; e doar a scoate din tine ca un smintit sunete conceptuale de genul „lătrăturilor 
ideatice”, „grohăiturilor mentale” dezarticulate şi „cotcodăcirilor noţionale” deşirate discursiv 
doar pentru a arăta că eşti şi tu un animal filosofic capabil de a emite semne neinteligibile... 

Când filosoful nu îşi precizează în mod cât mai clar cu putință sensul „sunetelor” pe care le 
scoate pe gură el rămâne pe mai departe în sălbăticie şi animalitate filosofică — alături de 
câini, măgari, porci şi alte sălbăticiuni „filosofice” incapabile de „vorbire articulată”. 

Când filosoful vorbeşte fără ca măcar să încerce a spune ceva clar şi coerent, el nu e decât 
precum un „câine-gânditor” care latră fără rost la toate „ciorile-concepte” de pe gard. Singurul 
lucru pe care reuşeşte să-l împlinească astfel este, evident, doar să facă „gălăgie filosofică”, 
prin aruncarea relativ aleatoare în discursul său „lătrat” a unor sunete-concepte pe care nici 


338 Ibidem, p. 306. 

339 Ibidem, p. 306. 

340 Nigel Warburton, Cum să gândim corect şi eficient, Editura Trei, Bucureşti, 1999, p. 159. 

341 Alain Badiou, Manifest pentru filosofie, Editura Idea Design & Print, Cluj-Napoca, 2008, p. 29. 

măcar el nu le înţelege. A lătra cu concepte nu e a filosofa cu ele. Ori se pare că unii filosofi 
(sau mai bine zis „filo-poeţi”) nu pot depăşi nicicum stadiul acesta animalic al „lătratului 
filosofic”. 

Şi chiar dacă unii neatenţi cred despre ei că se dedau „misticismului” (,, Deoarece valoarea 
este şi merge dincolo de toată determinarea nu vom evita misticismul '**...), ei de fapt doar 
latră mistificator la cuvinte. 

Orice concept, cât de banal, merge dincolo de orice determinare în sfera lui strict 
„lingvistică” — tocmai de aceea el trebuie să fie determinat şi precizat în concret cât mai exact 
— anume, ca să nu-ți răceşti gura degeaba delirând fără rost înşiruiri de semne fără adresă 
sensuală, suprapuse la grămadă una peste alta fără nici cel mai mic discernământ (,, Iubirea 
valorii, libertatea, Dumnezeu sunt una [singură] şi aceeaşi realitate. ** ... şi identificarea 
aceasta amalgamat-nediscriminatorie continuă, după cum am văzut, cu „eul”, „spiritul”, 
„valoarea”, „absolutul”, „unitatea experienţei”, „experienţa”, „neantul determinării” ş.a.m.d.). 

„Dacă ideea de Dumnezeu are un sens pentru oameni este de a le aminti tuturor 
infinitatea şi indivizibilitatea valorii "** ... ne spune Le Senne. E evident că pentru el „ideea de 
Dumnezeu” are sensul de a aminti de infinitatea şi indivizibilitatea lui „Dumnezeu” (= eu = 
absolut = valoare ...). 

Şi într-adevăr „ideea de idee” (de orice idee) aminteşte de infinitatea şi indivizibilitatea 
„Ideii”, fiindcă orice concept şi orice realitate e legată cu infinitul de o manieră relativ 
indivizibilă... Dar se pare că Le Senne şi alţi „filosofi” ca el vor să oprească şi să restrângă 
această calitate a „amintirii infinitului” doar la anumite cuvinte din vocabular — doar la acele 
cuvinte „bătucite” filosofic până la epuizare de câtă vorbărie sterilă a trecut peste ele în istoria 
filosofiei (occidentale). 

Cine îşi prinde însă mintea captivă într-un singur cuvânt-concept singularizat fortuit spre 
asociere exclusivistă cu infinitul (fie el şi cel de „Dumnezeu”/ „Absolut”/ „Fiinţă”/ „Unu”/ 
„Valoare”/ „Experienţă”/ „Existenţă” etc.) nu mai vede pădurea-realitate din cauza unui 
copac-cuvânt oarecare la care îşi beleşte ochii în mod relativ contingent pe moment — nu mai 
vede realitatea infinită a oricărui concept (oricât de „banal”: „gândire”, „vorbire”, „privire”, 
„ascultare” etc.). 

Punând majoritatea conceptelor sub umbra iluzorie a finitului/ determinării şi doar pe 
câteva, alese din inerție tradițională sau din subiectivitate estetică relativ contingentă, sub 
lumina amăgitoare a infinitului/ indeterminării, se pierde din vedere realitatea — mai exact 
integralitatea ei infinită. Mistica dusă până la capăt trece de orice cuvânt (chiar şi de cel de 
Absolut, Fiinţă, Unu, Dumnezeu ...), lasă în urmă toate cuvintele şi nu mai rătăceşte filosofic 
(„metafizic”, „ontologic”, „axiologic” ...) prin ele. Dar ea nu se experimentează prin deşirare 
şi disipare conceptuală în înlănțuiri ameţite textual, ci prin concentrare şi aprofundare 
interogativă sinceră de sine — şi nu se exprimă comunicaţional prin cuvinte, ci prin tăcere... 
(Vorbirea multă, fără rost misticii nu-i este de nici un folos. Şi nici filosofiei autentice...). 


342 Rene Le Senne, Obstacle et valeur, Editura Fernand Aubier, Paris, 1934, p. 314. 
343 Ibidem. 
344 Ibidem, p. 319. 

Concluzii 


În Obstacol şi valoare René Le Senne conturează spre plasmare scripturistică un discurs 
pregnant lric colorat filosofic cu puternice accente poetic-metafizice care se apropie mai 
degrabă de forma metaforelor cu intenții unificator-indiscernabile decât de prezenţa unei 
discriminări coerente şi precis conturate spre concluzii iubitoare de rădăcini ancorate în 
concret şi util, în mesaj şi sens, în comunicare şi comuniune. 

El pluteşte în sfera universalului relativ indefinit, îmbrăţişând de o manieră împrăştiat- 
rătăcitoare jocul de cuvinte „generale” şi ignorând analiza concentrată pe cuvinte/ concepte/ 
realități particulare şi particularizabile spre profunzimi de conştiinţă acţională bine precizată 
valoric (,, René Le Senne este un om dificil, din două perspective: preferând umbra luminii, 
acțiunile sale au lăsat puţine urme, şi principalele sale scrieri, diverse şi variate, sunt dense 
şi câteodată aride. '**). 

Textul lui Le Senne găzduieşte în sine un discurs relativ disipat, dezordonat, instinctiv, 
aleator, care aruncă în Jur cu fraze subțiri, golite de grija unui „sens cu sens” — un discurs cam 
grăbit şi cam negândit, care nu se încheagă în nimic „solid”, fiindcă se pierde prea repede pe 
sine în detalii contingente, fără formă conceptuală precis-orientată — un discurs superficial 
care nu se adresează nici minții (rațiunii, logicii, argumentului) şi nici inimii (plăcutului, 
frumosului, atractivului), ci rămâne suspendat în golul rece-noroios al înlănțuirii de vorbe 
lipsite de încărcătură imagistică sau logică — o poezie fără poezie — un discurs deşirat căruia îi 
lipseşte „coloana vertebrală” a unui „je ” filosofic bine conturat. 

Înşiruind cuvinte fără cap şi fără coadă Le Senne vorbeşte despre vorbe nedefinite, chinuit 
înlănţuite în propoziţii pierdute doar în cuvinte despre cuvinte, ameţite aleator prin construcții 
gramaticale lipsite de încărcătură ideatică adâncită în mod serios în realitatea extra-lingvistică. 

W. M. Sibley ne spune despre cartea Obstacol şi valoare că „Dacă este intenționată a fi o 
epistolă idealistă adresată necredincioşilor, probabil că nu va câştiga mulți convertiți — în 
orice caz nu de această parte a oceanului. Realiştii, pragmatiştii, pozitiviştii — într-un cuvânt 
„naturaliştii ” față de care autorul este aşa de critic — foarte probabil nu vor fi prea răbdători 
cu speculaţiile sale ambiţioase; provocați fiind de aerul ei general de „înălțare spirituală”, 
deranjaţi de eşecul ei de a lua cunoştiință serioasă cu propriile lor contribuţii recente la 
epistemologie, semantică şi teoria valorii; strident opuse concepţiilor bergsoniene asupra 
intelectului şi ştiinţei pe baza cărora este bazată multă din argumentarea lui Le Senne; şi 
scandalizaţi de refuzul său de a restrânge sfera discuţiilor filosofice la limitele prescrise de 
teoriile empirice ale sensului. "** 

Lectura cărții Obstacol şi valoare este în mare parte plictisitoare şi obositoare, deoarece 
frazele ei sunt mai mereu „trase de păr” spre a fi întinse kilometric prin ţinuturi aride unde nu 
se simte mai deloc dorința de atenţie față de substanţă şi esenţă, faţă de formă şi fond. Cititul 
unui astfel de text este, prin urmare, predispus lehamitei şi alungării, fiind asemănător 
ascultării acelui vorbăreţ pisălog care vorbeşte continuu (despre el, despre problemele lui sau 
despre alte probleme şi persoane) fără însă a acorda, vreun moment, nici cea mai mică atenție 
profunzimii şi utilității conținutului pe care îl îmbracă vorbirea sa. 

Lectura/ ascultarea unor astfel de „opere” plictiseşte, fiindcă ele prea „bat câmpii” fără rost 
şi prea „mestecă în gol” cuvinte „fumate” demult mult mai bine de alţii, umblând în plus şi pe 
cărările bătătorite de către cei care „taie frunze la câini” filosofici şi se pierd pe ei înşişi într-o 


345 Philippe Durance, Aux origines de la prospective (2): Rene Le Senne et Gaston Berger (articol), Lyon, 2010, 
p. 1. 

346 W. M. Sibley, Obstacle et valeur by René Le Senne, rev. Philosophy and Phenomenological Research, vol. 
10, No. 1, 1949, p. 151. 

disperată avalanşă de vorbe lipsite de conştiinţă, prin scrieri ocolite de viaţa filosofică 
autentică. 

Le Senne păşeşte şi el, mai mereu, pe lângă filosofie, chiar dacă foloseşte în exces unele 
din temele şi cuvintele ei specifice — dragostea lui de înțelepciune se pierde mereu pe sine în 
dragoste de gesturi lingvistice aruncate în propoziții jargonice văduvite de încărcătură 
metafizică clar-conturată. 

„Unii filosofi folosesc jargonul filosofic ca pe o modalitate de a le face opera să pară mai 
dificilă şi mai importantă decăt este în realitate” ... 

6, Termenul „jargon ” este aproape întotdeauna folosit în sens peiorativ pentru a sugera că 
limbajul este în mod nenecesar obscur '** ...) 

El îşi lasă cuvintele să se joace în voie cu sensul şi, prin urmare, sensul, văzând că nu este 
băgat în seamă în mod serios, îl părăseşte ca pe unul care trăieşte doar în margine de filosofie 
(doar în forma ei aparentă)... „Descrierea experienţei” pe care el pretinde că o face (sau că 
filosofia ar trebui să o facă) nu este decât delir verbal şi „vorbire în limbi” — alunecare 
lingvistică spre colaj relativ contingent de concepte şi simplu patinaj ideatic pe suprafaţa 
alunecoasă specifică problemelor filosofiei. 

Aceasta (filosofia) nu e chemată să „descrie cuvinte”, ci să înțeleagă sensurile şi rosturile 
specifice lor şi mai ales realităților spre care ele fac trimitere (mai mult sau mai puțin 
evidentă): 

. „atât preponderența jocului literar al semnificanților şi semnificaţilor care păcătuieşte 
printr-un „prea mult”, cât şi exercitarea predilectă a rigorii logico-didactice, care 
păcătuieşte printr-un „prea puțin ”, stânjenesc în egală măsură practica discursului filosofic, 
care nu constă în a etala cu uşurinţă şi graţie semnificaţii, nici în a instaura cu gravitate 
formule logice stricte, ci în a vorbi cu sens. "** 

Dragostea de înțelepciune nu e dragoste de descriere a unor peisaje de cuvinte 
îmburuienate conceptual pe păşuni ideatice — ea nu e un păşunism descriptiv, ci cu totul 
altceva... 

E uimitor cum unii trăiesc o viață întreagă în „preajma” filosofiei fără însă a avea curajul 
de a se apropia în mod serios de ea, spre dezvelirea ei ființială, creatoare de viață autentică şi 
destin transfigurator. Aceştia se pare că nu prea reuşesc „să vadă pădurea din cauza copacilor” 
— că nu pot să vadă filosofia din cauza cuvintelor şi frazelor „filosofice” de care ei se lasă prea 
uşor hipnotizați. 

Prea mulţi scriu înainte să gândească şi emană din ei texte publice înainte de a le rumega 
cum se cuvine — şi astfel ceea ce rezultă în urma lor, în cultură, nu poate fi decât o adunătură 
diformă de cuvinte ameţite conceptual, care, în contexte raționale (rațional clare, coerente, 
corecte, utile), nu ar prea merita nici atenţie şi nici analiză, fiindcă în astfel de contexte nu ar 
fi decât firesc dacă ele ar fi pur şi simplu ignorate (după ce ar fi „strânse şi aruncate” la 
„groapa de gunoi a culturii”) precum nişte deşeuri intelectuale ce sunt... 


347 Nigel Warburton, Cum să gândim corect şi eficient, Editura Trei, Bucureşti, 1999, p. 116. 
348 Ibidem, p. 115. 
349 Aurel Codoban, Filosofia ca gen literar, Editura Idea Design & Print, Cluj-Napoca, 2005, p. 80. 

Sursele valorilor 


„Argument” pentru existenţa lui „Dieu” 


„Pentru mine principala probă a existenţei lui Dieu [Dumnezeu] este bucuria pe care o 
încerc gândindu-mă că Dieu există.” ne spune Rene Le Senne în cartea Descoperirea lui 
Dumnezeu (La decouverte de Dieu ). Această „probă/ dovadă” este aceeaşi pe care un copil de 
grădiniţă o poate invoca pentru a „demonstra” existenţa lui Moş Crăciun: „Pentru mine (ar 
zice zâmbind copilul) principala probă a existenţei lui Moş Crăciun este bucuria pe care o 
simt (încerc) când mă gândesc că Moş Crăciun există.”. Şi dacă această „probă” a existenţei 
lui Dieu ar fi adusă de un copil de grădiniță, nu am comenta-o în nici un chip — dar ea e adusă 
de cineva care la vremea afirmării ei a depăşit de mult (e drept că doar biologic nu şi mental) 
vârsta grădiniţei. 

E acelaşi tip de argument infantil pe care un alt copil de grădiniță l-ar putea ridica ca 
răspuns la afirmaţia colegului său: „Da, ai dreptate! Aceasta e dovada cea mai bună pe care o 
putem găsi noi (la grădiniță fiind) pentru a demonstra că ceea ce ne imaginăm există! Bucuria 
pe care eu o simt gândindu-mă că există „cai înaripați vorbitori de limbă franceză” e dovada 
cea mai bună că aceşti cai chiar există...”. 

În spiritul acestei mentalități copilăreşti, Le Senne ne spune deci că dacă putem gândi ceva 
cu bucurie, atunci acel ceva trebuie neapărat să existe (de exemplu, ar putea completa un copil 
preşcolar din India: dacă el poate gândi cu bucurie că zeul Ganesha (cu trompa lui frumoasă 
de elefant) există şi cunoaşte la perfecţiune limba franceză (ca să poată conversa cu prietenii 
săi — cu calul înaripat franțuzesc, cu Dieu şi cu Moş Crăciun (care bineînţeles că a învăţat şi el 
franceza ca să înțeleagă ce-i cer copilaşii francezi)), atunci cu siguranță că zeul acesta există). 

Aşadar, putem vedea cum Le Senne formulează încă un argument ridicol pentru existența 
lui „Dieu” (alături de tot felul de alte argumente ontologice şi para-logice care îndoaie cu 
veselie logica şi bunul simţ). 

(„De când s-a stabilit deşertăciunea argumentelor ontologice care pretindeau că pot 
eventual deduce din prezenţa unei idei în spiritul nostru existența obiectului ei în lumea din 
afară, construcțiile apriorice cu caracter metafizic nu pot avea decât valoarea unor opere de 
imaginație, a unor alcătuiri subiective care pot fi ingenioase şi interesante, dar care nu 
implică valoare de adevăr. **") 


„Dieu-mutulică” 


Dar ce mai descoperă Le Senne? El descoperă (probabil tot cu bucurie) că „Dieu” al lui e 
mut: „Dieu ne parle pas™” [...] („Dumnezeu nu vorbeşte”). 

Dar din ce motive oare Dieu e lovit de muţenie? Ne explică Le Senne: 

În primul rând, el nu vorbeşte de frică să nu se materializeze cumva — că el (ştia sigur Le 
Senne) nu prea vrea să se materializeze: „Dumnezeu nu vorbeşte: 1. deoarece a vorbi, este a 
începe să se materializeze "** 


350 Rene Le Senne, La découverte de Dieu, 1955, p. 16, e-book, 
(sursa: http://classiques.ugac.ca/classiques/le_senne_rene/la_decouverte_de_dieu/decouverte_de_dieu.pdf). 
351 Ion Petrovici, Introducere în metafizică, Editura Agora, laşi, 1992, p. 35. 
352 Rene Le Senne, La découverte de Dieu, 1955, p. 16 (e-book). 
353 Ibidem. 

Apoi, el nu vorbeşte, ca nu cumva să producă „evenimente sensibile” şi „parţialități 
inadecvate” unei „infinităţi divine”: „2. deoarece orice vorbă este un eveniment sensibil [...] 
acest caracter de parţialitate o face inadecvată infinității divine. "** Deci Dieu al lui Le 
Senne, în infinita lui divinitate, e capabil doar de „evenimente insensibile” şi cum cuvântul 
este un „eveniment sensibil” Dieu nu vorbeşte de teamă să nu cumva să devină şi el 
„sensibil”... 

Alt motiv al muţeniei lui Dieu este următorul: „3. deoarece el nu ar fi înţeles ”** [...]. Deci 
dacă cumva ar vorbi, ar vorbi degeaba (cât e el de Dieu) că oricum nu l-ar înțelege nimeni (nu 
e capabil sărmanul să se facă înţeles). „El ar fi neinteligibil"**. Vorba lui ar fi deci 
neinteligibilă (cum sunt, de altfel, şi „existenţa” lui, şi „demonstrațiile” existenţei lui, şi, în 
genere, cam orice altceva care se leagă de numele lui). Aşadar, pentru că oricum nu l-ar 
înțelege nimeni, Dieu al lui Le Senne (a nu se confunda cu alte specii de Dieu mai vorbăreţe) 
mai bine tace. Le Senne aparent nu s-a gândit că Dieu al lui ar putea totuşi să vorbească singur 
— sau poate că s-a gândit la această posibilitate, dar o fi concluzionat că chiar şi aşa, vorbind 
singur, Dieu tot nu ar înţelege nimic din ce ar spune, pentru că „vorbirea” lui e prea „aeriană” 
ca să o înțeleagă careva (inclusiv el). 

Dar Dieu mai are un motiv să nu vorbească — şi anume, fiindcă e îngrijorat ca nu cumva 
prin vorbele sale să producă niscaiva evenimente reale (,,4. deoarece apoi, vorbele sale ar fi 
echivalente cu evenimente reale” [...]) — probabil că Dieu are şi el o reputaţie de păstrat — 
anume, aceea de a fi o ființă care produce doar evenimente ireale (fantastice, imaginare, de 
basm, mitice etc.) şi, prin urmare, trebuie să se ţină departe (şi el, şi vorbele sale) de orice 
„evenimente reale”. 

Apoi Dieu nu vrea probabil să vorbească, pentru că dacă ar vorbi, nu ar fi în acord cu 
„datoria universală”: „Nimeni nu are dreptul să atribuie nici o altă voință lui Dieu decât 
datoria universală. '** 

Deci Dieu al lui Le Senne tace, fiindcă e de datoria lui să tacă — însă, după părerea celor de 
la care Le Senne a preluat cuvântul Dieu (doar cuvântul, nu şi conţinutul lui), pentru a-l folosi 
apoi aiurea prin limbă, Dieu vorbeşte o grămadă şi le explică celor care îl ascultă „ce şi cum” 
— dar poate Le Senne nu era la curent cu mitologia iudeo-creştină dominantă în comunitatea 
umană în care el se manifesta sau poate că sătul de atâtea vorbe divine spuse prin Biblie şi 
aiurea el s-o fi gândit că cei care pretind că l-au auzit pe Dieu vorbind au auzit doar voci ireale 
şi înşelătoare, deoarece, din 4-5 motive (aiuritoare) „Dieu ne parle pas”. 

În concluzie, Dieu al lui Le Senne e mut şi, prin urmare, şi-a luat un „purtător de cuvânt” în 
persoana lui Le Senne care să ne spună totuşi câte ceva despre acest „Dieu-Mutulică”: de 
exemplu, că e „personal”, că se numeşte „Dieu” (/...] „unul suprem este o persoană şi trebuie 
numită Dieu”) ş.a.m.d. 

(„Ca şi teologia, într-adevăr, metafizica încearcă să explice natura intimă a fiinţelor, 
originea şi destinaţia tuturor lucrurilor, modul esențial de producere a tuturor fenomenelor; 
dar în loc să angajeze agenți supranaturali propriu zişi, ea îi înlocuieşte din ce în ce mai mult 
prin aceste entități sau abstracții personificate” [...]*%) 

Apropo: dacă Dieu (orice ar mai fi şi el) nu vorbeşte (din motive personale), de unde ştia 
Le Senne că numele „celui care nu vorbeşte, fiindcă e pierdut prin ireal şi insensibil” este 


354 Ibidem. 

355 Ibidem. 

356 Ibidem. 

357 Ibidem. 

358 Ibidem, p. 17. 

359 Ibidem, p. 9. 

360 Auguste Comte, Discours sur l'esprit positif, 1842, p. 9 (e-book). 

Dieu şi nu, de exemplu, orice alt nume: Vasile, Ion, Brahma, Tao, Alah, Ganesha, Jupiter, 
Zeus, Moş Crăciun, Unicornul Roz-Invizibil etc.? 


Spiritul 


Se pare că Le Senne nu putea gândi nimic determinat despre „tu” şi „eu” şi atunci el s-a 
gândit să nu se mai încurce şi cu „tu” şi să-i zică şi lui „tu” tot „eu”: /.../ „şi la fel cum despre 
tu şi eu, nu putem gândi nimic determinat, ele se disting doar exterior, prin coordonatele 
punctelor lor de acțiune în spațiu şi timp, noi trebuie să le unificăm, cel puţin la origine, sub 
acelaşi nume de eu. "*!. Nu de alta, dar probabil că el credea că în „interiorul” lui „tu” e 
acelaşi lucru ca şi în „interiorul” lui „eu”: „Spiritul este acelaşi peste tot. "*” De exemplu, 
întrebăm noi: între interiorul lui „eu-Le Senne” şi interiorul lui „tu-căţel-Grivei” nu era pentru 
filosoful nostru nici o diferență „interioară” (originară sau ulterioară)? 


Sursele valorilor 


[...] „nici o valoare nu provine din noi. '** [...] „valoarea nu vine din noi. Prin 
universalitatea şi infinitatea sa ea se opune particularităţii noastre şi limitării noastre "** 

Nici un om nu produce tot adevărul, binele sau frumosul din lume, dar aceasta nu înseamnă 
că el nu produce/ face/ crează partea lui de bine, adevăr şi frumos. A constata că un măr 
oarecare nu produce toate merele din lume şi a afirma apoi că merele pe care el le produce nu 
sunt produse de acel măr (pentru că „mărul” este universal şi infinit şi „merii” sunt particulari 
şi limitați) este doar a te juca cu vorbele. 

Dacă e adevărat că mărul (particular) nu produce mere, atunci nici omul (particular) nu 
produce valoare! Această situaţie se poate realiza doar în imaginația desprinsă de realitate a 
celor care fac salturi de circ între general şi particular pentru a-şi pierde urma prin sofisme 
produse spre susținerea unor „viziuni personale” asupra lumii. 

„Valoarea nu vine de la om şi dacă ea este pentru el, e pentru că el i se dă ei. "** 

„Teza pe care noi o introducem este că valoarea nu poate fi produsă de om decât în sensul 
secund al cuvântului „produce ”. Producând o valoare el o manifestă, o revelează, dar el nu o 
Jace.” 

Cum s-ar traduce cele de mai sus, dacă înlocuim cuvântul „valoare” cu cel de „„măr” 
(pentru o mai bună evidenţiere a rupturilor de sens profesate de Le Senne)? 

Simplu: „Mărul nu vine de la măr şi dacă mărul este pentru măr, este pentru că mărul se dă 
mărului. Teza introdusă este că merele nu pot fi produse de măr decât în sensul secund al 
cuvântului produce. Mărul manifestă merele, le revelează, dar el nu face merele.” „De aceea 
nici un măr nu provine din măr”... Şi astfel „mărul” îşi „revelează” „natura sa de relaţie între 
sursa metafizică a fructelor şi un pom oarecare din livadă”: 

[...] „valoarea [...] îşi revelează natura sa de relaţie între sursa metafizică a lucrurilor şi 
un Suflet uman. 7 

„De aceea, Regatul Sursei Fructelor este Mărul, iar imperiul merilor (care participă la 
manifestarea merelor fără însă a le produce) este istoria (livezii)”: „Regatul lui Dieu este 
valoarea, imperiul omului este istoria. "** 

Prin urmare, cum ajunge mărul-concept mere-reale (valoarea — valoare umană)? Poate că 
ne spune Le Senne: 

[...] „valoarea originală trebuie să ne apară ca fiind supusă unei difracţii care 
dispersează valoarea primordială, una, universală şi transcendentă, într-o radiere 
(strălucire) de valori distincte, derivate, divers calificate şi umanizate. În sânul Principiului 
Real al sufletelor şi lucrurilor nu poate să fie decât o valoare indivizibilă şi primară. O 
numim Absolut [...], o numim Act [...] este Fiinţa [...] şi în fine numele său este Dieu, când 
religia ne face să-l iubim ca sursă a Carităţii. Dar pluralitatea acestor nume nu trebuie să ne 
ascundă sufletul comun care este singurul care întemeiază adoraţia noastră: Valoarea, pe 
care trebuie să o numim absolută pentru a o distinge de valorile determinate. '** [...] 

„Logica” lui Le Senne, exprimată mai sus, se vede mult mai bine dacă înlocuim, şi în 
citatul de mai sus, cuvântul „valoare” cu cel de „măr”: [...] „mărul original trebuie să ne apară 
ca fiind supus unei difracții care dispersează mărul primordial, unu, universal şi transcendent, 
într-o radiere (strălucire) de mere distincte, derivate, divers calificate şi umanizate. În sânul 
Principiului Real al sufletelor (merelor) şi lucrurilor nu poate să fie decât un măr indivizibil şi 
primar. ÎI numim Absolut [...], îl numim Act [...] este Fiinţa [...] şi în fine numele său este 
Dieu (al merelor) când religia (merilor) ne face să-l iubim (pe Măr cu m mare) ca sursă a 
Carităţii (în genere). Dar pluralitatea acestor nume nu trebuie să ne ascundă sufletul comun 
care este singurul care întemeiază adoraţia noastră, anume, Mărul, pe care trebuie să-l numim 
absolut pentru a-l distinge de merele determinate.” [...] 

Discursul lui Le Senne, redus la esențe, este ceva de genul următor: „Merele particulare nu 
sunt produse/ făcute de merii în care ele cresc, ci de Mărul Absolut. Merii doar participă la 
Măr, dar nu îl fac pe acesta... Noroc deci cu Mărul Absolut, sursa primordială a tuturor 
merelor determinate — mare noroc cu el, că altfel nu ar mai avea de unde să apară mere 
determinate/ particulare, cu tot efortul pe care l-ar face merii din livadă — deoarece ei nu pot 
produce mere, ci pot doar să le manifeste prin ei, în funcție de caracterul lor şi de idealurile pe 
care aceşti meri şi le propun în viaţă” (,, Ceea ce noi suntem este definit de caracterul nostru; 
ceea ce noi trebuie să devenim, de idealul nostru. '%%). 

Merii pot deci participa la manifestarea unor mere bune, frumoase, adevărate, iubite, dar ei 
nu fac mere adevărate, ci doar iluzii de mere — merele cu adevărat frumoase şi bune vin doar 
din Mărul Absolut... 

Filosofia lui Le Senne (specifică unei metalităţi rătăcite grav prin antichități pre-ştiințifice) 
vrea deci să ştie care este „sursa/ originea valorii” — şi se lămureşte foarte repede: este 
„valoarea absolută” (la fel cum, de exemplu, sursa merelor, în aceeaşi logică, ar fi „mărul 
absolut”, a scaunelor „scaunul absolut” şi al naivității „naivitatea absolută”). 

Procedeul este deci unul de grădiniță: se pune cuvântul „Absolut” după cuvântul ce 
desemnează aspectul a cărui sursă de producere se caută şi gata: problema e rezolvată („Omul 
nu produce scaune, scaunele sunt produse de Scaunul Absolut, care este unul, infinit, 
transcendent şi indivizibil — omul doar participă la revelarea prin sine a scaunelor care în 
esență sunt produse de Scaunul Absolut, care având atâtea calități verbale, ca cele de mai sus, 
se poate numi şi Dieu!”). 

(„Putem deci, prin urmare, să privim Starea metafizică ca un fel de maladie cronică, 
natural inerentă evoluţiei noastre mentale, individuale sau colective, [situată] între copilărie 
şi virilitate. "*!) 

Şi copilaşii aceştia numesc acest demers infantil metafizică şi filosofie... Această 
identificare şi explicare cauzală a originii şi modului de funcţionare şi manifestare a unui 
aspect oarecare al realului a rămas blocată metal în preistoria civilizaţiei umane, pe când Zeul- 
Soare, Supremul, Absolutul radia din sine lumina şi căldura (iar focul, lumânarea, petrolul, 
gazul, electricitatea nu erau încă descoperite ca surse de lumină şi căldură): 

[...] „noi nu concepem corelaţia valorilor ca o serie verticală, ci ca o radiere având ca 
centru şi sursă Valoarea absolută care le emite ca un Soare spiritual. "3? 

În afară de relaţia verticală şi relaţia radială, mai este şi cea specifică reţelei/ ţesături, cu 
infinite noduri de intersecţie şi conlucrare între elementele componente, legate deopotrivă şi 
orizontal şi vertical, şi radial şi triunghiular, şi circular şi dreptunghiular ş.a.m.d. Dar unii 
indivizi, din păcate pentru ei, şi-au blocat mintea doar pe închinarea la bătrânul Zeu-Soare: 
[...] „valorile empirice, oricât de pure ar fi ele, nu sunt decât raze, ca şi lumina care ne 
iluminează şi căldura care ne consolează din acelaşi soare. '** 

Filosofia care se reduce la încropirea de discursuri superficiale despre originea şi modul de 
funcționare al realităților care ne înconjoară nu este doar leneşă, naivă şi inconsistentă, dar 
este şi total ineficientă pentru descoperirea cauzelor şi modurilor reale de funcţionare 
specifice diferitelor sisteme de manifestare caracteristice omului, vieții şi lumii. La care mai 
putem adăuga că nu e deloc originală — fiind doar o copiere prostească a unor confuzii antice 
între cuvinte şi lucruri şi între efecte şi cauze: /...] „originalitatea valorii absolute constă în 
mod esenţial în aceea că ea conţine germenii tuturor valorilor. "*** 

Nu există nici o floare absolută care să conțină germenii tuturor florilor reale şi posibile: 
există doar foarte multe flori distincte, care interacționează între ele şi cu restul elementelor 
lumii pentru a vieţui şi a se modifica continuu sub influenţa acestor factori fără număr. Cauza 
oricărei flori nu este vreo „Floare absolută”, ci toată lumea concretă, imediată, manifestată în 
timp şi în spațiu. Şi acelaşi lucru este valabil pentru oricare alt aspect al lumii (inclusiv pentru 
valoare). Aceasta nu înseamnă însă că trebuie să ne oprim investigaţiile cauzale la nivelul 
Întregului — pe lângă această constatare e nevoie de un demers ştiinţific bine întemeiat care să 
identifice legăturile cauzale reale existente la nivelul relativului restrâns (sau mai puțin 
restrâns) în jurul subiectului/ obiectului considerat spre cercetare. 

Postularea unor „realități absolute/ nedeterminate” ca sursă primară pentru „realitățile 
relative/ determinate”, printre altele, nu înțelege cum se cuvine relația care există între 
„efectul-sens” (sensul-înţeles-ca-efect) şi unele din „cauzele” majore ce determină acest sens: 
de exemplu, nu înţelege prea bine legătura existentă între nume/ cuvânt (valoare/ bine/ 
absolut...) şi realitățile relative extra-lingvistice la care el face, de obicei, trimitere şi care, la 
rândul lor, trimit (în circumstanţe specifice) spre el (determinându-i astfel forma sensuală). 

Apoi, această postulare ignoră sursa primar-relativă a celor relative, pentru că în 
manifestarea vieţii noastre, în conştiinţa umană, în realitatea specifică acestui univers, până la 
proba contrarie, nu sunt decât „realităţi relative/ relaționate/ determinate” care determină şi 
sunt determinate, care cauzează şi sunt cauzate, care influenţează şi sunt influențate, care se 
leagă şi sunt legate — adică, cum am mai spus, doar realităţi relative/ relaționate... 

Postularea unor „realități independente şi nerelaționate ca şi cauză a unor aspecte din 
lumea noastră” este prostească şi datorită faptului că şi dacă astfel de realități independente/ 

nerelaţionate față de noi ar exista (în alt univers decât al nostru), odată, existenţa lor nu ar 
putea fi percepută niciodată (percepţia înseamnă relaţionare), în nici un fel (şi, astfel, nu am 
putea avea vreo dovadă a existenţei lor) şi, apoi, dacă ele chiar ar fi independente şi 
nerelaționate nu ar avea nici o legătură de nici un fel cu realitatea în care noi trăim (prin 
excelenţă relativă) — deci nu ar putea acționa ca şi cauză a unor aspecte din lumea noastră. 

(„Deci dacă ar exista ceva pe lume ce n-ar fi în nici un raport cu alte lucruri, atunci nici 
esența obiectivă a acestui lucru, care ar trebui să fie în deplin acord cu esenţa lui formală, n- 
ar avea nici un raport cu alte idei; cu alte cuvinte, nu vom putea deduce din ea nimic. "**) 

A postula deci pentru realitățile relative alte cauze/ surse decât alte realități relative este a 
nu înțelege mecanismele reale ale cauzalității specifice lumii în care trăim (de exemplu, un 
măr oarecare nu este „cauzat” spre ființă de un „măr absolut” unu, transcendent şi infinit 
(orice ar mai fi şi el), ci de o mulţime de cauze relative (biologice, chimice, fizice, 
climatologice, ecologice ş.a.m.d.) care interacționează unele cu altele pentru a produce un măr 
oarecare). La fel de infantilă este şi postularea unei „valori absolute” din care să „provină” 
valorile particulare când este evident că aceste valori apar sub influența combinată a unei 
mulțimi de factori relativi (biologici, sociologici, politici, economici, religioşi, artistici 
ş.a.m.d.). 

„Dar în măsura în care valorile sunt angajate în lume [...] valorile trebuie să se 
contamineze, la contactul cu determinările, cu ele” [...] 

A spune că o „valoare (absolută)” se „contaminează” la „contactul cu determinările” e la 
fel de hilar cu a spune că un „măr absolut” se contaminează la contactul cu determinările şi 
din această „contaminare” ies nişte „mere determinate”. Dacă este ceva care contaminează cu 
tot felul de bălării metafizice înţelegerea pe care unii nefericiţi o au despre lume, acest ceva 
(printre altele) este postularea „din burtă” a unor absoluturi verbale ca şi sursă a unor realități 
prin excelenţă relative/ relaționate. 

Pornind de la percepţia unor mere oarecare şi de la numirea lor cu apelativul „mere” nu 
avem cum ajunge la postularea existenţei (altfel decât fictive, virtuale, imaginare a) unui „măr 
absolut” care ar fi chipurile sursa („de provenienţă” a) tuturor merelor din lume. 

Un naiv, un borcan, un cuvânt şi un filosof nu au ca şi sursă existențială („spirituală” sau 
de altă natură) pe „unu absolut” şi nici pe „naivul absolut”, „borcanul absolut”, „cuvântul 
absolut” sau „filosoful absolut” — naivul, borcanul, cuvântul şi filosoful nu sunt „variantele 
contaminate” ale lui „unu”, ci sunt realități naturale, normale, relative, relaționate care sunt 
cauzate de o mulțime de factori relativi (şi în nici un caz de vreun „borcan absolut” sau de 
vreun „filosof absolut”). Doar cei cărora le place să încurce borcanele, cărora le place să 
confunde cuvintele cu lucrurile şi cauzele reale cu fabulaţiile lingvistice, pot postula ca şi 
sursă pentru o realitate determinată oarecare, altceva decât o mulțime de alte realități 
determinate oarecare (cauzalitatea de rețea este singura cauzalitate reală care acționează în 
cosmos). 

„Pentru a fi mai mult decât o virtualitate, Valoarea absolută trebuie să coboare în 
conştiințele finite, şi mai ales în conştiințele umane, şi când ea le pătrunde se determină 
urmând caracterul şi orientarea celor care îi primesc grațiile [harurile] sale. Ele devin 
cutare sau cutare valoare, distinctă de o alta "*” [...] 

Valoarea (/ mărul/ ploaia) absolută nu poate fi decât strict o virtualitate şi nimic mai mult. 
Ea nu poate să coboare „în conştiințele finite”, pentru că nu are de unde să coboare sau să urce 
— ea nu există decât la nivel virtual/ verbal/ nominal. Prin „conştiinţele finite” pot „cobori” 

(„sau urca/ alerga/ zbura, sau merge pe jos...) la nivel de percepţie, emoție, rațiune, intuiţie, 
voință, imaginaţie ş.a.m.d. doar valori/ mere/ pisici — relative/ relaționate/ determinate. 

(„Orice concept sfârşeşte prin a-şi pierde utilitatea şi chiar sensul, când experienţa te 
împinge să te îndepărtezi prea tare de împrejurările experimentale în care el a fost 
format. '**) 

Valoarea (binele, frumosul, adevărul, averea, onoarea etc.) absolut/ă nu poate să dea nici o 
grație nimănui şi nu poate deveni cutare sau cutare valoare, cutare sau cutare bine, cutare sau 
cutare frumos, cutare sau cutare adevăr etc., pentru simplul motiv că „adevărul/ binele/ 
frumosul/ averea/ onoarea în genere”, „adevărul/ binele/ frumosul/ averea/ onoarea absolut/ă” 
nu există decât fictiv, decât la nivel strict semantic, fără să aibă vreo corespondenţă „absolută” 
reală, prea bine delimitată prin lume (ele au totuşi referințe lingvistice relative (date de limbă, 
context, intenție, tradiție etc.) la anumite aspecte relative (reale sau imaginare) ale 
manifestării). 

Cuvântul „absolut” nu este absolut: şi el (ca orice alt cuvânt) are doar sensuri relative 
legate de contextul în care apare şi se manifestă. De aceea, a-ţi pironi metafizica sau orice 
altceva în acest cuvânt (şi a o opri la el) este doar a te juca inutil cu vorbele. 

(„Cele mai secrete potenţialități ne-ar rămâne ascunse, dacă materia nu le-ar obliga să se 
exercite, să-şi descopere prezența, să-şi dovedească valoarea. Fără ea, viaţa noastră 
interioară cea mai profundă n-ar fi decât un vis pur. ”™”) 

Cauzalitatea reală nu este o cauzalitate „absolută”, ea este o cauzalitate relativă/ relaționată 
— valorile (unei societăți şi ale unui individ) se influenţează unele pe altele — se determină una 
pe alta, se formează una pe alta, se produc una pe alta — valorile nu trăiesc singure — ele se 
manifestă în sistem — şi, prin urmare, şi cauza lor este sistemică. 

Ele pot exista bine mersi fără nevoia de raportare la vreun „absolut” desprins de lume (aflat 
dincolo de ea), ele nu au nevoia de a participa (teoretic sau practic) la nici un „absolut” 
independent/ nerelaţionat (la un absolut absurd — fie el măr, păr, prun, cuvânt, gând, sens... sau 
zână, zeu sau zmeu — oricât de „absolute” ar fi acestea „pe hârtie”). 

Valorile nu radiază dintr-un centru unic şi transcendent, la fel cum nici lumina sau căldura 
nu radiază dintr-un singur soare (sunt miliarde de sori în univers!) sau dintr-o singură altă 
sursă de lumină şi căldură (bec, aragaz, şemineu etc.) aflată aiurea undeva „dincolo de” 
realitatea relativă. Nu! Sursele reale sunt în real. Sursele determinărilor sunt în determinat. 
Sursele relativului sunt în relativ... 

Chiar dacă o parte din sursele/ cauzele existențiale sau de manifestare a ceva anume sunt 
dincolo de el, în afara lui, aceasta nu înseamnă că ele sunt dincolo de orice altceva: ele sunt 
doar dincolo de ceva şi dincoace de ceva, dar niciodată nu sunt dincolo de relativ/ relaționat. 
Cauzele valorilor actuale ale umanităţii trebuie căutate nu aiurea prin absoluturi 
nedeterminate, ci într-o țesătură extrem de complexă de interacțiuni sociale, familiale, 
animale, ecologice etc. — ele nu au o sursă unică de radiere, ci nenumărate surse specifice de 
determinare ce se influențează unele pe altele. 

Doi filosofi şi două aberaţii, doi câini şi două pisici, două mere şi două pere nu „radiază” 
din sursa specifică lui „doi absolut” ca dintr-un „soare spiritual”, ci apar spre manifestare 
legate şi de doi, şi de patru, şi de opt, şi de om, şi de animal, şi de pom, şi de percepţie, şi de 
acțiune, şi de întâmplare... 

Realităţile „duale” menţionate mai sus au cauze relative mai uşor sau mai greu de 
identificat la o analiză atentă, susținută, desfăşurată pe diferite planuri de cercetare, iar a 

postula o „sursă absolută” pentru apariţia lor (de exemplu, vreun „doi absolut”) şi apoi a te 
limita la atât e doar infantilism mental, doar delir cronic prin cuvinte fără substanță şi utilitate. 

A vorbi de „valoare absolută” e tot una cu a vorbi despre „mărul absolut” despre „doiul 
absolut” sau despre „cățelul absolut” — adică e doar înşiruire inconsistentă de semne golite de 
conținut referențial clar, concret, coerent. Acelaşi lucru este valabil şi dacă aceste expresii (cu 
„absolut” în componenţă) sunt înlocuite cu vreun cuvânt relativ golit de sens, ca de exemplu, 
„Dieu”, „Dumnezeu”, „Spirit” ş.a.m.d. 

Şi apoi, nu merele/ valorile particulare vin/ provin, sunt create/ produse/ emanate din 
„mărul/ valoarea absolută”, ci, mai degrabă, e tocmai invers — ace(a)sta din urmă îşi găseşte o 
plasmare fictivă, virtuală, aeriană pornind tocmai de la percepția unor realități concrete, 
imediate, evidente numite cu nume oarecare — nume ce fac trimitere spre anumite categorii 
similare ca formă, conţinut, funcționalitate, organizare, utilitate etc. 

Mai degrabă realitățile particulare/ determinate dau naştere prin abstractizare, generalizare, 
virtualizare generalului/ absolutului şi nu invers. 

Copilul nu are în minte ideea/ conceptul/ cuvântul de „măr” (absolut), nu se naşte cu 
această idee/ cuvânt, ci o dobândeşte prin asimilarea unui cuvânt oarecare specific unei limbi 
oarecare cu o realitate specifică pentru ceea ce percepe la un moment dat ca fiind un „măr”. 
Adică e evident că mai întâi apar în percepția lui tot felul de „„mere” diferenţiate ca şi formă, 
culoare, gust, dimensiune, dar şi similare ca şi formă, culoare, gust, dimensiune ş.a.m.d., 
pornind de la care abia apoi apare, de obicei, numele de „măr” (sau un alt nume cu aceeaşi 
semnificație) asociat acestor realități specifice — extrapolarea/ deducerea/ postularea/ 
imaginarea ideii/ conceptului/ cuvântului de „măr” („pur, general, absolut”) acoperă ca şi 
referință intențională toate merele particulare pe care el le-a întâlnit sau le va întâlni în 
experienţa sa, însă doar de o manieră relativă şi aproximativă, care tot timpul se reformulează 
şi se reconturează în funcție de noile experienţe perceptive pe care el le are cu diverse mere 
(particulare/ determinate) de natură real-empirică sau vizual-artistică, sau auditiv-lingvistică, 
sau imaginativ-fictivă, sau mitic-fabulatorie etc.). 

Deci mai degrabă „mărul relativ” stă la baza naşterii celui „absolut” şi nu invers. A pune 
generalul înaintea particularului, abstractul înaintea concretului sau absolutul înaintea 
relativului înseamnă doar a nu înţelege prea bine lumea relativă în care te manifeşti, este, de 
cele mai multe ori, doar a pune „carul înaintea boilor”, „efectul înaintea cauzei”, „cuvântul 
înaintea realităţii la care se referă” (numele înaintea percepției celui/ celei numit/e) — în 
general, pentru a boteza lucrurile, fenomenele şi fiinţele cu nume oarecare specifice unei limbi 
sau alteia ele trebuie mai întâi să apară în percepție (sub o formă sau alta). 

Multiplicitatea şi unitatea, număratul şi numărul, particularul şi generalul, numitul şi 
numele, relativul şi absolutul, referința şi semnul, simbolizatul şi simbolul, conceptualizatul şi 
conceptul se leagă şi se determină unele pe altele pe diferite nivele de referinţă (,, Cuvintele 
individual şi universal formează cei doi termeni ai unei perechi şi se admit în loc să se 
excludă. '**), dar influenţa majoră în identificarea cauzelor reale de apariţie şi manifestare ale 
unui fenomen nu trebuie căutată în „unitate”, „număr”, „general”, „nume”, „absolut” „semn”, 
„simbol”, „concept”, ci în realitățile concrete, empirice, perceptive evidente specifice 
„multiplicităţii”, „număratului”, „particularului”, „numitului”, „relativului”, „referinţei”, 
„simbolizatului” şi „conceptualizatului”. 

Cauzele reale nu trebuie căutate în cuvinte, ci în fapte; nu în vorbe, ci în acțiuni; nu în 
semne lingvistice, ci în legi de mişcare; nu în cuvinte goale de conţinut, ci în manifestări 
precise, bine delimitate, clare, coerente, bine aşezate empiric şi referențial (preferabil de o 
manieră ştiinţifică). 


380 Louis Lavelle, Panorama doctrinelor filosofice, Editura Timpul, laşi, 1997, p. 88. 

(„Putem deci primi cu folos călăuza estetică şi contribuţia poeziei în metafizică, însă 
numai în colaborare cu gândirea ştiinţifică, pentru a-i adăuga acesteia unele fosforescenţe şi 
subtilități, insesizabile de aparatul logic şi de metoda ştiinţifică. '**) 

Lumea nu se mişcă prin nume şi datorită lor, ci prin acţiuni concrete, evidente, irefutabile. 
Merele nu vin din „mărul absolut” (decât prin basme şi mituri), ci dintr-un măr oarecare 
influenţat în producția/ creaţia sa în mod concret, palpabil de o mulțime de factori existenţiali 
evidenți sau mai puţini evidenţi. La fel stă treaba şi cu valorile: ele nu provin dintr-o „valoare 
absolută” (decât prin filosofii şi prin metafizici de grădiniță), ci din producătorii/ creatorii de 
valori — din şi de la cei care îşi asumă spre manifestare anumite acțiuni specifice foarte clare 
pe care ei sau alții le numesc apoi „valoarea X” sau „valoarea Y” sau oricum altcumva — 
valori/ acţiuni care sunt însă întotdeauna relative/ relaționate (atât ca origine, cât şi ca 
manifestare) fiind mereu supuse contingenţei şi necesităţii, voinței şi obligaţiei, întâmplării şi 
legităţii. 

„Teza de o importanță majoră pe care trebuie să o autorizăm aici, deoarece ea este cea 
care susține toată metafizica, este că noi nu ne dăm valoarea, că noi nu o creăm, că ea este 
prin originea sa independentă de noi, că noi nu avem decât să o descoperim şi să o 
primim.” 

Le Senne purcede la deposedarea valorică a umanului printr-un demers forțat care încearcă 
să scoată din ecuație omul ca şi creator de valoare. O astfel de viziune asupra actului creator, 
asupra valorii, nu poate fi decât o viziune deformată, parțială, fanatică, care nu are nimic de a 
face cu evidența şi care scoate cu tupeu „divin” viața omului din orice ecuație valorică. 

Printr-o astfel de viziune halucinantă omul este socotit doar un fel de „gură-cască”, doar un 
„nătăfleaţă” care trebuie doar să aştepte să-i cadă „para în gură” — „să o primească după ce o 
descoperă”, în timpul în care el nu ar face nimic altceva decât să-şi belească mintea prin 
repetarea hipnotică a cuvântului „Dieu”... 

Omul care nu-şi dă valoare, ci aşteaptă să o primească de undeva din cer de la niscaiva 
forțe supranaturale sau „transcendente” este un ne-om, un neputincios blocat „spiritual” prin 
epoca de piatră la nivelul de descoperitor-culegător de hrană — şi aflat astfel la mila forțelor 
oarbe ale naturii, „îndulcite” doar prin antropomorfizarea lor imaginară. 

(„Pe scurt, foarte puţini pot gândi, dar toţi vor să aibă opinii: ce altceva le mai rămâne 
[celor mulți] decât să preia ca atare judecăţi gata făcute de alții, ei înşişi neputând să le 
facă? 5) 

Aşadar, Le Senne susţine că el nu crează valoare, ci doar o descoperă şi o primeşte — şi în 
cazul lui e într-adevăr adevărat că nu a creat vreo mare valoare în filosofie şi că doar a 
descoperit şi rumegat şi el ce au aiurat şi alții înaintea lui pe tema lui „Dieu” sau a „spiritului”. 
(Dar /...] „linguşirea este atât de obişnuită pretutindeni, încât nu există indivizi plini de 
defecte care să nu se vadă Stimaţi adesea pentru nişte lucruri care nu merită nici o laudă, ba 
chiar merită condamnate” [...]). 

„A crea” este (conform DEX) a face, a produce, a făuri ceva ce nu exista înainte, a inventa, 
a compune, a scrie (o operă), a zidi, a întemeia. A crea este a inventa, a inova, a face o formă 
nouă — este deci a da de la tine, cel care crează, ceva — anume: creaţia, opera, invenția, forma. 

Cel care crează valoarea este creator de valoare, cel care doar o descoperă şi o primeşte 
este doar consumator de valoare — a confunda artistul, creatorul, inventatorul cu cel care îi 
priveşte/ descoperă opera este a nu înţelege ce este de fapt a crea cu adevărat. Cel care nu 
crează valoare, ci doar „o descoperă şi o primeşte” de la alţii este, de foarte multe ori, doar un 


381 Ion Petrovici, Introducere în metafizică, Editura Agora, laşi, 1992, p. 52. 

382 René Le Senne, La découverte de Dieu, 1955, pp. 124 — 125 (e-book). 

383 Arthur Schopenhauer, Arta de a avea întotdeauna dreptate, Editura Art, Bucureşti, 2007, p. 88. 
384 René Descartes, Despre pasiunile sufletului, Editura Antet, Filipeştii de Târg, Prahova, 2011, p. 89. 


89 


Radu Lucian Alexandru 


tradiționalist amețit de idei/ realități putrezite de vreme față de care se lasă copleşit şi 
dominat. Cel care doar aşteaptă să-i vină din afara sa „descoperiri” şi „daruri” evident că nu 
prea poate să creeze mai nimic — actul de creaţie culturală, în esenţa lui, nu este aşteptare, ci 
acțiune, nu este redescoperire, ci inovare, nu este reamintire, ci inventare... 

Apoi teza că valoarea (că orice valoare) considerată de om este independentă („prin 
originea” sa) de om este de-a dreptul fabulatorie — oricine poate constata că „valorile” fiecărui 
om sunt dependente de împrejurările de mediu în care trăieşte, dar ele sunt de asemenea 
dependente, mai ales, de ceilalți oameni printre care el trăieşte (de tradiția, cultura, 
comunitatea sa) şi de temperamentul său, de inclinaţiile sale, de preocupările sale, de acţiunile 
pe care le face, de educaţia sa, de prioritățile pe care şi le stabileşte ş.a.m.d. 

Ne spune deci Le Senne: 

[...] „frumusețea nu este creaţia arbitrară a artistului [...] Proba, este că artistul suferă 
adesea timp îndelungat pentru a o descoperi şi că nu ar fi artişti proşti, dacă ar fi suficient ca 
fiecare să decreteze frumosul. "** 

În mod evident, artistul nu crează „frumosul/ frumuseţea” în genere, dar frumuseţea 
particulară specifică operelor sale el o crează fără doar şi poate (o dovadă în acest sens e şi 
faptul că el, în loc să creeze opere „frumoase”, ar putea, dacă ar vrea, să creeze şi opere 
„urâte”). 

E drept, apoi, că artistul crează opere care unora le par „frumoase”, altora „urâte” (în 
funcție de timp, context, interese, pregătire, gusturi etc.). Criteriile de apreciere a frumuseţii 
unei opere artistice variază în timp şi în spațiu, în funcție de mentalitățile religioase, 
economice, politice, artistice ş.a.m.d. ale celor care judecă opera respectivă de artă. De aceea 
frumuseţea este relativă. Nu există un „frumos absolut” apreciabil ca atare tot timpul, de toată 
lumea, indiferent la circumstanţe şi interese, indiferent la context şi tradiție (istoria artelor este 
plină de opere apreciate de unii şi desconsiderate de alţii). Artistul crează, criticul descoperă — 
dar cei doi nu trebuie confundați. 

Mecanismele de apreciere ale frumosului şi binelui (utilului) s-au format la nivel de specie 
şi sunt relative la ea, dar ele ţin, în cazul omului, uneori destul de mult, şi de tradiţiile 
culturale şi civilizaționale specifice unei comunități umane oarecare la un moment dat (în 
funcție de condiționările ei religioase, politice, economice etc.). 

(„Ştiinţific este simţul de relativitate al valorilor şi atitudinilor şi nu dogmatismul, orice 
haină ar îmbrăca el. '**) 

„Frumusețea” artistică e mai mereu relativă şi dependentă atât ca apreciere, cât şi ca 
origine de o mulțime de factori relativ contingenți implicaţi în apariția şi în manifestarea ei. 
Ea este în continuă schimbare şi modificare sub influenţa noilor creații artistice şi a 
redescoperirii, sub forme noi, a vechiului — ea este mereu decretată de artist, de comunitate, de 
natură şi apoi din nou şi din nou reformulată: artiştii banali descoperă şi primesc valorile lor 
artistice de la alţii, cei originali crează valorile lor şi le dăruiesc celor care vor să le primească. 

„La fel datoria, binele, valoarea morală nu este niciodată capriciul, decizia arbitrară a 
unei voințe individuale. 9 

Datoria, binele şi valoarea morală nu sunt căzute din cer şi nici nu au fost primite de 
oameni de la zei/ zmei. Fiecare om şi fiecare comunitate stabileşte (în funcţie de nişte 
circumstanţe specifice) care este datoria sa, binele pe care vrea să-l facă şi valorile morale pe 
care şi le asumă. A face, a crea binele nu e tot una cu a descoperi şi a primi binele — cel care 
doar aşteaptă să primească binele de la alții şi nu încearcă să-l facă prin el însuşi nu e cineva 


385 René Le Senne, La découverte de Dieu, 1955, p. 125 (e-book). 
386 D. D. Roşca, Existenţa tragică, Editura Grinta, Cluj Napoca, 2010, p. 170. 
387 René Le Senne, La découverte de Dieu, 1955, p. 125 (e-book). 

demn de a fi considerat un om bun. Omul care crează binele este, de multe ori, cel care 
schimbă binele: el poate realiza noi forme ale binelui, pe care ceilalți să le poată descoperi 
pentru a se bucura de ele. 

[...] „trebuie notat că termenii „bun şi rău” pot fi întrebuințați numai în sensul relativ, 
astfel că — privit din diferite puncte de vedere — unul şi acelaşi lucru poate fi numit bun sau 
rău, cum tot aşa poate fi numit perfect sau imperfect. "3% 

De multe ori, ceea ce e considerat de o comunitate ca fiind „datorie”, „bine” şi „valoare 
morală” se dovedeşte a fi doar „conformism inerţial”, „rău” şi „non-valoare” — şi aceste erori 
morale pot fi corectate doar de indivizi curajoşi capabili să creeze şi să susțină în ei şi în 
societate noi „datorii”, noi forme ale binelui şi valori morale noi. 

Cei care gândesc că „Datoria ne comandă, noi trebuie să ne supunem ei. "** nu vor pricepe 
în veci ce este aceea viață morală... 

„Orice valoare comportă două feţe: prin una ea priveşte Absolutul care o face valoare; 
prin cealaltă, prin cea care este întoarsă spre noi, ea este determinată. "** 

Valoarea nu este făcută valoare de către Absolut/ Dieu, ci de către relativ/ natură/ relație/ 
dependență. Valoarea este mereu determinată (fie că „e întoarsă spre noi”, fie că nu e), iar 
când valoarea nu mai e determinată (în nici un fel), ea nu mai este — nici valoare şi nici 
altceva (cel puţin pentru noi — fiinţe evident relative/ relaționate). 

Reducerea constantă (pe care o face Le Senne) a valorii doar la adevăr, bine, frumos şi 
iubire este una forțată şi nereprezentativă pentru valoare în general. Valorile omului şi 
umanităţii sunt mult mai multe: libertatea, plăcerea, fericirea, dreptatea, respectul, onoarea, 
dezvoltarea, progresul, curajul, cariera, averea, sănătatea, puterea, familia, înţelepciunea, 
bunăstarea, claritatea, coerenţa etc. Tocmai de aceea a porni doar de la nişte exemple firave 
construite în jurul binelui, adevărului, frumosului şi iubirii pentru a extrapola de la ele 
concluzii generale asupra valorii (asupra oricărei alte valori — cum că ea nu e creată de om, că 
e independentă de el ş.a.m.d.) este doar un demers slab argumentat (/.../ „cu cât mai 
generală este o opinie cu atât mai atacabilă este ea."*), un demers înşelător, nesincer şi 
oarecum bezmetic, inițiat şi efectuat cu multă superficialitate şi dominat de presupoziții 
nesustenabile. 

„Noi nu facem valoarea, noi o primim. '** 

Pornind de la exemplele preferate folosite de Le Senne pentru a exemplifica valoarea, el 
vrea să zică mai sus că „Noi nu facem binele/ adevărul/ frumosul/ iubirea, noi doar le primim 
pe acestea” — ceea ce evident e chiar departe de realitate. 

A susţine că un om nu face binele pe care el îl face (când îl face), ci că el doar îl primeşte 
pe acesta, înseamnă, mai întâi, a-l confunda prosteşte pe „a da” cu „a primi” şi, apoi, a anula 
orice responsabilitate morală a acelui om de a face (el şi nu altcineva) binele. A susține o 
astfel de idee este la fel de ridicol cu a susține că un om nu face paşii pe care el evident îi face 
(când „face paşi”), ci doar îi primeşte pe aceştia, spre exemplu, de la „Păşirea absolută”! 

E acelaşi lucru cu a susține că, de exemplu, bucătarul care „face de mâncare” (când face 
acest lucru) de fapt „nu face de mâncare”, ci doar primeşte mâncarea cu pricina de la 
„Mâncarea absolută” sau, de ce nu, de la „Bucătarul absolut”! Acest „salt în absolut” este de 
foarte multe ori doar un salt în ridicol — e ignorarea prostească a factorilor relativi/ relaționaţi 
evidenți care concură pentru „a face” sau pentru „a desface” ceva anume. 


388 Baruch Spinoza, Tratat despre îndreptarea intelectului, Editura Antet XX Press, Filipeştii de Târg, Prahova, 
2009, p. 19. 

389 Rene Le Senne, La découverte de Dieu, 1955, p. 125 ( e-book). 

390 Ibidem, p. 126. 

391 Arthur Schopenhauer, Arta de a avea întotdeauna dreptate, Editura Art, Bucureşti, 2007, p. 45. 

„Dar noi nu suntem creatorii valorilor: valoarea nu provine din noi, ea este o revelație 
[...] o favoare divină "** [...] 

În măsura în care Le Senne nu a fost creatorul vorbelor sale, al acțiunilor sale, al 
gândurilor sale, al scrierilor sale, el nu a fost nici un creator de „valori”, iar vorbele/ acţiunile, 
gândurile, scrierile şi valorile „sale” nu au provenit din „el”, ci dintr-o „revelație” aiuristică 
pierdută iremediabil pe sine prin „absoluturi” verbale date prin „favoare divină” — adică ele au 
provenit doar dintr-o rătăcire (verbală) a unei rătăciri (metafizice) prin rătăcire (mentală)... 

Şi chiar dacă Le Senne ar fi vrut să zică că la manifestarea/ producerea/ înfăptuirea/ 
crearea/ desfăşurarea unei acțiuni (/ fenomen) oarecare concură „infinitul”, adică tot ceea ce 
există (în unitatea şi diversitatea sa), nici atunci nu ar fi avut dreptate să susțină că „noi” nu 
facem „valoarea”, pentru că noi” este o realitate la fel de „infinită” ca şi restul factorilor care 
concură, alături de „noi”, la producerea unei „valori” sau a orice altceva. 

Pentru conturarea identitară a lui „noi” concură tot cosmosul infinit: în componenţa lui 
„noi” sunt „infinite” influenţe formatoare de identitate — „noi” nu e chiar aşa de limitat pe cât 
ar putea crede unii, iar limitele identităţii sale nu sunt chiar aşa de uşor de stabilit precum ar 
putea crede alţii. 

Observarea prezenței infinitului şi eternității nu se reduce la exteriorul nostru: ea este de 
constatat deopotrivă şi în interiorul nostru — de fapt, cele două aspecte (interior şi exterior) se 
întrepătrund foarte intim şi se conturează unul pe altul. 

Apoi, observarea infinitului şi eternității, a unității şi diversităţii, a esenței şi formei, a 
generalului şi particularului prin cosmos/ univers, privit în întinderea lui naturală nemăsurată, 
nu poate duce nicidecum, în mod automat, la „personificarea” acestui cosmos infinit şi, în nici 
un caz, la botezarea ei arbitrară cu numele unei zeități mitice oarecare (Dieu, Brahma, Zeus 
etc.). Nu este nici un argument solid care să susțină saltul acesta personificator — botezător al 
realității corespunzătoare universului/ cosmosului, privit ca întreg, pornind de la constatarea 
existențelor specifice unor factori impersonali de natura unor numere (de exemplu, „unu”), 
sau unei „numărări fără sfârşit” (care naşte ideea „infinitului”), sau stabilirii/ observării lipsei 
unor limite specifice uşor de cuprins în ce priveşte întinderea universului (sau greutatea lui, 
sau energia cuprinsă în el ş.a.m.d.). 

Apoi, chiar dacă (în principal, din motive infantile) s-ar admite botezarea mitică a 
universului, nu există nici un argument serios pentru care o astfel de personificare imaginară a 
unor factori impersonali ar trebui numită cu numele unui zeu oarecare şi nu cu al altuia, luat 
din marea mulțime de figuri mitice/ fantastice/ imaginare care ne stau la dispoziție când 
privim detaşaţi istoria religioasă a umanităţii. 

„Dacă savantul, pentru a începe cu valoarea adevărului, ştie ceva, el ştie că nu-şi face 
cunoaşterea sa. "5% 

Oare ce savant o mai fi şi acela care ştie că el nu-şi face/ produce cunoaşterea sa? Ce 
savant mai este acela, care dotat cu o astfel de „ştiinţă” probabil aşteaptă apoi să-i facă alții/ 
altcineva cunoaşterea sa, şi el doar să o înghită ca un papagal? Ce savant mai e acela care doar 
aşteaptă să-i cadă în țeastă cunoaşterea fără ca el să facă absolut nimic ca să o producă (în 
primul rând pentru sine şi apoi pentru alţii)? Cunoaşterea ştiinţifică stă oare pe garduri şi 
oamenii trebuie doar să o culeagă? Ei nu trebuie să facă nimic ca să o producă? 

Şi ce mai înseamnă apoi „a face ceva”, dacă „savantul nu-şi face cunoaşterea sa”, dacă 
„pictorul nu face picturile sale”, dacă „croitorul nu face hainele pe care el le face” şi dacă 
„bucătarul nu face mâncarea” pe care o face? Ce mai înseamnă „a face”, dacă „mărul nu-şi 
face merele sale”?... 


393 Ibidem. 
394 René Le Senne, La découverte de Dieu, 1955, p. 149 (e-book). 

Adică, cum ar veni: ce mai înseamnă „a face”, dacă el nu mai înseamnă „a face”?... 

„Dacă adevărul ar fi opera savantului, el nu ar avea decât să-şi formuleze ipoteza sa şi ea 
ar fi adevărată "** [...] 

„Opera” savantului nu este doar adevărul. El poate crea şi eroarea şi înşelarea (minciuna). 
Când îşi formulează/ crează ipotezele, ele pot fi adevărate, dar pot fi şi false — acest lucru nu 
înseamnă însă că el nu crează ipoteze adevărate când ele se dovedesc ca atare (prin acțiuni 
proprii de confirmare sau prin alte acţiuni). lar dacă confirmarea adevărului unei ipoteze nu 
depinde în mod direct de el, aceasta nu înseamnă că dacă ea se va dovedi adevărată, el nu a 
creat o ipoteză adevărată. 

Din faptul că savantul crează uneori ipoteze false/ mincinoase nu se poate concluziona 
nicidecum că el crează întotdeauna doar minciuna şi falsitatea, şi niciodată adevărul. Omul 
poate crea şi binele şi răul, şi adevărul şi minciuna, şi frumosul şi urâtul — creaţia nu trebuie 
confundată cu valoarea atribuită acestei creații. 

Apoi, se poate spune că un savant descoperă adevărurile care reglementează apariția şi 
mişcarea electricităţii, dar tot el sau un alt savant crează mecanisme (baterii, alternatoare) care 
produc electricitate şi nu le descoperă pe acestea „aruncate pe câmp” de către „Electricitatea 
absolută” sau de vreun zeu-zmeu oarecare. El descoperă existenţa viruşilor biologici, dar 
crează vaccinuri antivirus. El descoperă petrolul, dar crează motorul cu ardere internă. El 
descoperă mecanismele implicate în zborul păsărilor, dar crează avionul sau elicopterul. 

Omul descoperă limba pe care o vorbeşte, dar el o şi crează necontenit, prin inventarea de 
noi cuvinte şi expresii, prin inventarea de noi sensuri pentru cuvinte vechi sau prin adăugarea 
de alte sensuri acestor cuvinte. Omul descoperă anumite forme de scriere, dar el şi crează 
mereu noi forme de scriere. 

Nu putem scoate descoperirea din munca savantului, dar nu putem scoate nici creaţia. 
Multe din adevărurile implicate în structurarea şi funcționarea generatoarelor şi motoarelor 
electrice, a antiviruşilor, a motoarelor pe bază de benzină, a avioanelor, a limbilor, a formelor 
de scriere ş.a.m.d. sunt adevăruri create de om, prin munca sa de creație ştiinţifică şi tehnică. 
A scoate creaţia din atributele savantului şi a-l limita pe acesta doar la „a descoperi” ceva (şi 
atât) este a nu înțelege prea bine care este sensul şi mersul ştiinţei şi tehnologiei. 

Exemplele date de Le Senne ca argument pentru a redefini după bunul său plac verbul „a 
face” nu sunt deloc concludente: 

„Dacă ar depinde de mine, ca în condițiile definite de principiile aritmeticii, pătratul lui 5 
să fie 25 sau 26 nu ar mai fi ştiinţa aritmeticii. "5% 

Zice deci Le Senne că „savantul” nu hotărăşte el dacă pătratul lui 5 este 25 sau 26 şi că din 
această cauză el nu-şi face cunoaşterea sa... Nici mărul nu hotărăşte dacă să facă după bunul 
său plac mere sau pere — dar asta nu înseamnă nicidecum că el nu face mere! 

„A face” devine pentru Le Senne sinonim cu „a primi”, „a da” devine pentru el acelaşi 
lucru cu „a lua”, „a avea valoare” este „a nu avea valoare” (proprie) ş.a.m.d. 

Cu un astfel de discurs se duce pe apa sâmbetei orice posibilitate de înţelegere cu filosofii- 
lilieci care întorc cu susul în jos sensurile curente ale verbelor dintr-o anumită limbă. Şi apoi, 
dacă, după Le Senne, el nu a hotărât „să facă” discursul său întors pe dos şi târât bezmetic 
prin confuzie, asta nu înseamnă că el nu l-a făcut! 

Dacă ar fi depins doar de el sau de alţii ca el sensul cuvintelor şi verbelor dintr-o limbă, 
atunci s-ar fi distrus fără drept de apel orice posibilitate de comunicare clară, coerentă şi utilă 
prin acea limbă. 


395 Ibidem, p. 179. 
396 René Le Senne, La découverte de Dieu, 1955, p. 149 (e-book). 

A-I confunda pe „a face” ceva valoros (cu valoare) cu „a hotărî” ce este valoarea sau cu „a 
constata” ceva valoros; a-l confunda pe „a cauza” apariţia valorii (a ceva considerat ca având 
valoare) cu „a decreta” ce este valoros sau cu „a cunoaşte” ce este valoarea (ce este valoros) 
este o treabă pe care doar un filosof-lliac, care trăieşte doar prin ceață metafizică bucurându- 
se de „noaptea minții” în care se bălăceşte copilăreşte, este capabil să o facă... Le Senne se 
pare deci că a confundat după plac toate verbele cu toate verbele doar pentru a trage apoi după 
pofta inimii sale concluziile pe care el le dorea — anume, cele prin care Dieu se dă şi el 
interesant prin propoziţii (şi doar pe acolo), ca să facă şi el ceva — adică, cum ar veni, „să nu 
rămână sărmanul fără servici” prin epoca actuală a ştiinţei şi tehnologiei. 

Aceste confuzii intenționate, profesate de Le Senne, dacă ar fi să le luăm în considerare, au 
însă un efect invers celui intenționat de el, pentru că ele arată exact contrariul a ceea ce voia 
să arate: „a descoperi”, „a primi”, „a constata”, „a hotărî” sunt toate forme ale lui „a face” (a 
descoperi şi a primi... sunt forme de a face ceva mai degrabă decât a nu face nimic) şi, prin 
urmare, omul le face pe toate cele pe care le face (inclusiv actele valoroase pe care le face), 
ce-i drept, nu singur, ci în conlucrare cu alți factori creatori din jurul său, dar în nici un caz 
prin colaborare reală cu vreun „z(m)eu-paraleu” (indiferent prin care „cer” s-ar ascunde el şi 
indiferent ce nume ar purta el, dat de „mama” şi de „tata” lui). 

„Iubirea, valoare a sentimentului, ne învaţă incontestabil că noi nu suntem stăpâni, nici de 
a iubi pe cine vrem, nici de a fi iubiţi de cei pe care îi iubim ”” [...] 

Dacă nu iubim pe cine vrem noi, atunci pe cine o să iubim? Pe cine nu vrem să iubim? Se 
pare că filosoful-liliac iarăşi încurcă sensurile verbelor — pe „a iubi” cu „a ur?” şi pe „a vrea” 
cu „a nu vrea”. lar dacă nu eşti iubit de ceea ce iubeşti, atunci cu siguranţă trebuie să te întrebi 
de două ori dacă tu chiar iubeşti ceea ce crezi că iubeşti... 

„În acest sens cel mai bun simbol material al valorii este întotdeauna alimentul. "** 

Dacă „alimentul” este întotdeauna cel mai bun simbol material al valorii, haide atunci să 
vedem cum sună frazele ridicole emanate de Le Senne la adresa valorii, dacă înlocuim 
„valoarea” cu „alimentul” (cu „simbolul ei cel mai bun”): 

„Noi nu facem alimentele, noi le primim.” (conf. pag. 149) 

Deci, ne spune Le Senne, alimentele se fac singure şi apoi tot singure vin şi ne intră în gură 
şi apoi bineînţeles că se mestecă tot singure... A, ba nu! „Ele nu se fac singure, ele sunt făcute 
de „Alimentul absolut”, iar noi doar stăm la coadă cu gura căscată şi le primim de la el prin 
„grație alimentară divină”... 

E probabil că Le Senne nu o fi participat în viaţa lui la „facerea” unui aliment (de exemplu, 
a unei pâini sau a unei ciorbe ş.a.m.d.), dacă a putut susține cele de mai sus (direct despre 
valoare şi indirect despre aliment). Dar dacă el nu a participat la „facerea” alimentelor pe care 
le-a mâncat, asta nu înseamnă nici că ele s-au făcut singure şi nici că ele au fost făcute de 
„Alimentul absolut”, numit şi Dieu, ca să fie ceva „personal” la mijloc şi ca să bată „filosofia” 
în cauză cu zicerea şi cu facerea acea basmologică a lumii în 7 zile... 

Oare Le Senne a fost suficient de lucid încât să fi ştiut că alimentele pe care el le cumpăra 
de la piaţă şi de la magazin nu le-a făcut nici „Alimentul absolut”, nici „Zâna Pădurii” şi nici 
Dieu? 

(— „Mami cum vin copii pe lume?... — Îi aduce Barza, scumpuleţ!”). 

Prin înlocuirea valorii cu simbolul ei mai aflam şi că: 

„Noi nu ne dăm alimente, noi nu le creăm, ele sunt prin originea lor independente de noi, 
noi trebuie doar să le descoperim şi să le primim.” (Conf. pag. 124-125.) 


397 René Le Senne, La découverte de Dieu, 1955, p. 150 (e-book). 

Dacă s-ar mulțumi filosofii „spiritualişti” doar cu alimente pe care oamenii nu le crează, 
care sunt independente de oameni prin originea lor, doar cu alimente pe care ei le descoperă 
(prin casă, pe sub pat, pe stradă, prin pădure etc.) şi doar cu cele pe care ei le-ar primi de la 
„Alimentul absolut”, cu siguranță, probabil că ar muri de foame cu mult timp înainte să le 
vină cheful să debiteze din ei tot felul de afirmaţii ridicole despre „valoare” sau despre 
„poezie”: 

„Poezia este cea care îl face pe poet, adevărul este cel care îl face pe savant, iubirea este 
cea care îl face pe sfânt şi nu invers "** 

„„Constatările” de mai sus sunt pe principiul: „cizma îl face pe cizmar, supa îl face pe 
bucătar şi copilul o face pe mama sa şi nu invers...”. 

Apoi Le Senne ne mai spune: [...] „dar poezia pentru a ne încânta sensibilitățile are 
nevoie de poetul care o cântă. ”*” 

Adică, cum ar veni, poezia nu e făcută de poet, ci, probabil, de „Poezia absolută” şi 
pluteşte şi ea cuminte prin aer aşteptând un poet care să vină să o prindă de coadă şi să o cânte 
prin relativ. În logica aceasta (scriitorul nu face scrierea lui, ci ea e făcută de „scrierea 
absolută”) e ciudat cum de cărțile lui Le Senne nu sunt semnate de autorul numit „Scrierea 
absolută” sau măcar de Dieu (în „persoană”)... 

„Noi nu creăm valoarea, noi o descoperim. "*! 

„Prima trăsătură a oricărei valori, cea care constituie însăşi esența sa, este că ea nu ne 
vine din noi înşine, că ea nu este o creatură a omului, că noi nu putem să ne-o dăm prin 
decret” [...] 

În ce constă valoarea muncii? Dacă munca omului nu este creaţia omului, atunci a cui 
creaţiei este ea? A „Muncii absolute”? Valoarea muncii nu se poate stabili printr-un act de 
creaţie (de exemplu, specific creării unei legi care stabileşte venitul minim pe economie)? Sau 
printr-un „decret” (al celui care o plăteşte)? Valoarea muncii sau a caselor, sau a altor bunuri 
doar se descoperă? Omul nu contribuie cu nimic la stabilirea/ crearea ei (prin cerere-ofertă, 
prin operaţii de bursă, prin negociere etc.)? 

Valoarea aurului este creată de om (de exemplu, prin mecanismele specifice pieței, prin 
folosirea lui la crearea anumitor unelte sau podoabe ş.a.m.d.) sau este doar descoperită de el 
(în pământ sau aiurea)? Nu este ea variabilă şi nu depinde ea foarte mult de aprecierile 
valorice subiective ale omului? 

Apoi valorile dreptului, valorile considerate de instituţiile unei țări (guvern, parlament ş.a.) 
şi de cetăţenii ei (consfinţite în constituţie, în coduri de legi, în declaraţii ale drepturilor 
omului ş.a.m.d.) sunt sau nu sunt valori pe care oamenii şi le dau prin „decret” (de exemplu, 
egalitatea sexelor, egalitatea de şanse, libertatea înnăscută (interzicerea sclaviei) etc.)? 
Valorile (politice, artistice, economice, religioase etc. ale) civilizației americane sau romane, 
sau chineze, sau japoneze etc. au fost create de oameni sau au fost create de „Absoluturi 
metafizice”? 

Şi se mai pot da multe alte exemple de „valori” (familiale, religioase, estetice etc.) care 
sunt evident create de om după bunul său plac şi decretate ca având valoare în funcție de 
dorințele şi poftele lui apreciative existente la un moment dat. De aceea, a spune că „toată 
valoarea” (că „orice valoare”) are ca trăsătură faptul că ea nu este creată de oameni, ci doar 
„descoperită” de ei, că ea nu este rezultatul „decretelor” date de oameni, este doar a nu prea 
avea habar despre ce înseamnă valoarea la oameni şi despre nenumăratele ei fațete relative 


399 Ibidem, p. 152. 
400 Ibidem. 
401 Ibidem, p. 179. 

izvorâte din om şi din interacțiunea dintre oameni, din natură şi din interacțiunea cu mediul; 
este a nu prea avea habar pe ce lume „metafizică” şi „fizică” trăieşti... 

Când eşti doar vânător-culegător „descoperi” fructe, legume, rădăcini, după ce le cauţi, dar 
odată depăşit acest stadiu creezi (prin muncă, prin inovaţie, prin invenție) metode şi unelte de 
cultivare a diferitelor surse de hrană, metode şi unelte de obținere a energiei necesare 
activităților umane ş.a.m.d. Şi astfel îţi creezi relativ la voinţă alimentele şi resursele necesare 
pentru un trai armonios şi nu mai laşi această treabă pe seama unui zeu-zmeu tribal oarecare... 

Apoi, binele, actele bune, utilul pot fi descoperite prin observaţie şi gândire, dar după ce le 
descoperi mai trebuie să le şi creezi, mai trebuie să le şi produci prin tine, că altfel nu au mai 
nici o valoare (dacă rămân doar teorii ale binelui). Formele concrete ale binelui pe care tu poți 
să-l faci nu se vor crea fără actul tău de creaţie. Şi ele sunt mereu relative unui context natural, 
social, istoric în cadrul căruia binele trebuie mereu să fie, deopotrivă, descoperit, creat şi re- 
creat de fiecare iubitor al binelui. Şi acelaşi lucru este valabil şi pentru „frumos”, pentru 
„adevăr” şi pentru „iubire”. 

Adevărul este relativ omului, mai ales adevărul care depinde de om. De exemplu, când 
promiţi că vei face ceva, depinde în mare măsură de tine, dacă astfel creezi un adevăr sau o 
minciună: faptele tale, facerile tale, creaţiile tale, vor arată ulterior dacă trăieşti în adevăr sau 
în minciună. lar existența mai multor tipuri de adevăr (corespondență, coerenţă, utilitate, 
credinţă, trăire) presupune mai multe feluri de a descoperi şi de a crea prin tine un adevăr sau 
altul. Adevărul social, adevărul în societate (în familie, în politică, în economie) depinde în 
mod direct de crearea sa de către cei care fac o promisiune, un angajament sau semnează un 
contract prin care se obligă la ceva anume, pe baza unor premise susținute ca adevărate de ei. 

Omul crează adevărul sau minciuna existentă într-un angajament prin faptele sale, care 
confirmă sau infirmă vorbele/ promisiunile sale. În contextul multiplelor manifestări ale 
adevărului, a afirma că „nici un adevăr” nu e creat de om, este doar o dovadă de 
superficialitate, este a nu studia cu atenţie adevărul şi formele sale concrete de manifestare. 

lar a susține că iubirea nu este creată de om, ci doar descoperită de el este doar a nu 
înțelege prea bine ce este iubirea (acţiune concretă de preţuire şi ajutorare faptică a celor 
iubiţi). Omul descoperă iubirea (cum descoperă toate celelalte fenomene specifice lumii lui), 
dar dacă el nu o şi crează, dacă el nu o face să se manifeste prin sine, prin intermediul unor 
fapte concrete, nu se poate spune despre el că iubeşte (sau că preţuieşte în vreun fel iubirea). 

A crea, a face este deopotrivă şi a descoperi, şi a produce, şi a munci, şi a acționa, şi a 
reflecta, şi a intui, şi a organiza ş.a.m.d. — creaţia este un act complex care presupune 
participarea tuturor forțelor creatoare ale omului. 

Iar a crea ceva, nu e neapărat acelaşi lucru cu a crea ceva prin excelență nou, se pot crea/ 
produce şi produse de serie, şi copii, şi clone, şi reproduceri etc. A crea este a face să apară, 
este a delimita o formă, a participa la determinarea ei în manifestare: natura crează, omul 
crează — cel care nu crează decât fictiv (prin poveşti de adormit copii) este însă Dieu sau alți 
zei mitici şi metafizici, respectiv cuvintele urmate de cuvântul „absolut” (de genul „Valoare 
absolută”). 

Relativul, relația, multiplicitatea crează prin interacțiune şi interdeterminare. 

Manifestarea crează prin conlucrarea unului şi multiplului, a părților şi întregurilor, a 
relativului-finit (relativ determinat) şi a relativului-infinit (relativ nedeterminat). 

În măsura în care aducem în discuţie cuvântul „absolut” acesta ar putea să desemneze cu 
sens în principal tocmai acest relativ-infinit, tocmai acest „finit” întins în toate părțile aparent 
la nesfârşit — adică Cosmosul/ Universul. 

Este deci bine să înțelegem că „tot ceea ce este” (Totul, Unul, Absolutul, Infinitul sau 
oricum am vrea să-l denumim) devine nimic, dacă scoatem din el tot ceea ce este (adică toate 
părțile lui, toată multiplicitatea, tot relativul, tot finitul). 

„Absolutul” este deci, până la urmă, doar un alt nume pentru „relativul-întins-la nesfârşit”. 
A nu înţelege aceasta este a nu înţelege că relativul este infinit, este a nu înţelege că valoarea 
este relativă, e a nu înţelege mai nimic din „filosofie”... 

(„„Absolutul este implicat în relativ. Ei se găsesc pretutindeni împreună. "*) 

Dacă din întreg (din tot) se elimină toate părțile lui (fenomene, obiecte, fiinţe, substanţe 
etc.), nu mai rămâne nimic din întreg. 

Dacă din „absolut” se elimină tot relativul, nu mai rămâne nimic din „absolut”. 

Dacă din eternitate se scade tot timpul, nu mai rămâne nimic din eternitate. 

Dacă din infinit se elimină tot finitul, nu mai rămâne nimic din infinit... 

Infinitul nu este „dincolo” de finit — el este doar finitul fără număr, finitul extins în neştire, 
finitul relativ nemăsurabil. De aceea, „infinitul” are în sine deopotrivă şi pe „unu” (cuprinzând 
tot ceea ce este), dar şi pe „multiplu” (cuprinzând tot ceea ce este). 

Infinitul însă nu susține şi nu generează finitul, ci mai degrabă lucrurile se petrec exact pe 
dos: chiar dacă finitul s-ar termina la un moment dat (ca întindere şi cuprindere în spaţiu), el 
tot ar continua să existe atât cât ar exista. Dar în acest caz infinitul s-ar dovedi că nu există. El 
se naşte din finit şi stă pe umerii lui (dacă „finitul” nu s-ar întinde în toate părțile fără măsură, 
ideea de infinit nu s-ar mai putea arăta cu uşurinţă minţii umane...). 


Determinarea şi valoarea 


Se pare că Le Senne opune „absolutul” determinării sugerând că „absolutul” sau „valoarea 
absolută”, sau alte „realități absolute” nu sunt determinate în nici un fel. Dacă însă ar fi aşa 
(dacă ele nu ar comporta nici o determinare de nici un fel: empirică, lingvistică, formală, de 
esență, funcțională, cauzală etc.), cum s-ar mai distinge, de exemplu, valoarea absolută de 
mărul absolut şi de scaunul absolut? Cum s-ar mai distinge conceptele între ele, dacă ele toate 
ar fi absolute/ nedeterminate? Cum s-ar mai distinge Valoarea (absolută), de Binele (absolut), 
de Fiinţa (absolută), de Privirea (absolută), de Rațiunea (absolută) etc.? Cum s-ar mai distinge 
conceptele acestea între ele, dacă ele nu ar fi determinate de celelalte concepte şi mai ales de 
realitățile spre care ele fac referire extra-lingvistică? 

Aruncarea grăbită a cuvântului „absolut”, înțeles ca „nedeterminare” (ca ceva care nu 
poate fi precizat prea clar), în discurs este, de foarte multe ori, doar vorbă goală despre nimic 
(determinat), este rătăcire mentală prin nimic de sens, este aparență de gândire prin nimic de 
înțeles... 

Conceptele — Unu, Fiinţă, Infinit, Valoare, Raţiune, Idee, Absolut, Scaun, Pătură, Pian, 
Mişcare, Substanţă, Zeu, Materie, Natură etc. — se disting între ele tocmai prin caracteristici 
specifice, prin determinări specifice (lingvistice, empirice, raționale, acționale, funcționale, 
formale etc.), iar a le confunda în mod intenționat, a le identifica unele cu altele este a renunța 
la discernământ, e a renunța la judecată, la rațiune, la discurs cu sens şi a plonja în rătăcire 
mentală fără adresă exactă... 

A folosi cuvântul „absolut” cu sensul de „nedeterminat” (în nici un fel) este doar a vorbi de 
„cai verzi pe pereţi”, pentru că în cuprinsul realității nu găsim nimic nedeterminat/ 
nerelaționat/ independent (cu adevărat). 

Apoi, a folosi în discurs cuvântul „absolut” cu sensul de „nedeterminat” înseamnă doar a 
vorbi despre (culmea!) necunoscute inexistente... Căţelul absolut e, astfel, cățelul 

nedeterminat (în nici un fel) şi, prin urmare, nu mai e nici măcar căţel (că atunci ar fi 
determinat oarecum, de exemplu, în raport cu o pisică) — el e doar „X”, ceva despre care nu 
ştim nimic şi nu vom şti niciodată nimic — decât că el nu există — în momentul când ştim ceva 
despre el încetează să mai fie nedeterminat... ceea ce înseamnă că nici măcar nu poate fi 
postulat ca atare — spunând despre ceva că este nedeterminat spui totuşi că el are o 
determinare anume — că e lipsit de determinare... şi, prin urmare, „nedeterminatul” ca ceva 
lipsit de orice determinare nu există...). 

Cuvântul „absolut” (şi orice alt cuvânt) nu poate fi folosit decât cu un sens determinat 
oarecare — cu cât mai determinat, cu atât mai clar — cu cât mai bine precizat contextual, cu atât 
mai plin de sens devine el în cadrul discursului în care este folosit — altfel, el duce doar la 
aparența unui discurs, doar la iluzia unui sens, doar la amăgirea de a comunica şi nu la 
comunicarea utilă, plăcută şi frumoasă. 

[...] „în măsura în care valorile participă toate la valoare în universalitatea ei, ele sunt 
absolute; dar în măsura în care valoarea se specifică în cutare valoare, aceasta trebuie să fie 
determinată. "** 

„Valoarea” nu este „absolută” (nu este nedeterminată) — pentru că dacă ar fi, ea nu s-ar mai 
deosebi, de exemplu, de „Căţel” şi de „Munte” (consideraţi şi ei „în universalitatea lor”) — 
conceptele sunt determinate atât în universalitatea lor (prin raport cu alte concepte şi prin 
raport cu anumite trăsături generale specifice realităţii pe care o indică în general), cât şi în 
particularitățile pe care ele le îmbracă. Conceptele (inclusiv „„valoarea” — fie ea şi „absolută”) 
nu sunt şi nu pot fi semne cu sens în afara determinării. 

„Determinarea oricărei valori, comportă, ca orice determinare, negativitatea"** [...] „o 
valoare, negativă, în măsura în care este determinată” [...] 

Pentru a-şi susține absurdităţile sale „absolute” (relativ bine determinate totuşi) Le Senne 
pune, după cum am văzut mai sus, semnul egal între determinare şi negativitate. Determinarea 
însă poate fi şi negativă şi pozitivă — ea fiind în esenţa ei relativă (la cine o apreciază sau nu). 
Şi la fel e şi valoarea (în general) — ea nu e nici negativă, nici pozitivă, doar fiindcă este 
determinată — ci din această cauză ea este relativă (adică, negativă din anumite puncte de 
vedere şi pozitivă din altele). Determinările pe care le trăieşte sau le provoacă omul pot fi 
pozitive sau pot fi negative în funcţie de efectele lor (fizice, psihice, sociale) asupra lui, de 
interpretarea dată acestor efecte ş.a.m.d. — simpla determinare a ceva anume nu e echivalentă 
cu prezenţa sau cu absenţa valorii — ea este doar o condiţie necesară, dar nu suficientă pentru a 
valoriza ceva anume. 

„Orice determinare este ceea ce este şi ca atare ea este pozitivă, dar închisă în ea însăşi 
prin aceea că ea este, ea exclude ceea ce ea nu este şi ca atare ea este negativă. "*” 

Determinarea nu este închisă în ea însăşi, ci ea este legată cu alte determinări — dacă 
determinarea ar fi complet închisă în ea însăşi (orice ar mai însemna şi asta) şi nu ar avea nici 
o legătură cu nimic, atunci ea nu ar mai fi determinare şi nici nu ar mai determina nimic (la fel 
cum un copac „închis în el însuşi” sau o cutie „închisă în ea însăşi”, sau o prună „închisă în ea 
însăşi” nu mai este un copac sau o cutie, sau o prună, ci doar o himeră verbală foarte rarefiată 
sensual). 

Determinarea este o limitare locală care este legată de nenumărate alte limitări — limitarea 
este o legătură de limitări relativ delimitate — iar reţeaua formată din aceste delimitări aflate în 
interacțiune şi precizare reciprocă este ceea ce dă identitatea unei determinări oarecare (adică 


404 Rene Le Senne, La decouverte de Dieu, 1955, p. 127 (e-book). 

ceea ce ea este) — şi nu ruperea ei abruptă şi aberantă (printre altele, fiindcă e imposibilă 
practic) din sistemul determinărilor care îi conturează identitatea. 

Această identitate poate fi pozitivă sau poate fi negativă (din diferite puncte de vedere). 
Dacă ceva este „ceea ce este”, nu rezultă în mod automat că acel ceva este neapărat ceva 
pozitiv („răul” este ceva ce este şi, pentru asta, el nu e „pozitiv” doar pentru că este — la fel, şi 
„negativul” este ceva ce este şi, pentru asta, nu înseamnă că el e întotdeauna ceva „pozitiv”...). 

lar a exclude din ceva ce este (de exemplu, binele, pozitivul) ceea ce el nu este (de 
exemplu, răul, negativul) nu înseamnă că ceea ce este (în exemplul dat, binele şi pozitivul) 
este ceva neapărat negativ... 

Un cuvânt dintr-o limbă oarecare (de exemplu, cuvântul „determinare” sau „pozitiv” etc.) 
nu se determină pe el însuşi şi nu este ceea ce este, pentru că „se închide în el însuşi”, ci 
tocmai dimpotrivă — el se leagă cu multe alte cuvinte şi realități la care face trimitere relativă 
şi tocmai prin aceste delimitări relative, contextuale (delimitate de alte delimitări) el îşi capătă 
identitatea sa existențială. 

„E adevărat că aceeaşi idee poate fi nominal admisă de un popor întreg; în realitate însă, 
fiecare ins o pricepe în felul lui, deosebit de al altora. Mai mult, aceeaşi idee e pricepută 
deosebit sub anumite raporturi de acelaşi individ, după cum acesta-i tânăr sau bătrân, beat 
sau nu, furios sau liniştit; după cum mintea lui este odihnită şi limpede sau ostenită şi 
buimăcită etc." 

Determinarea lipsită de alte determinări nu determină nimic — de exemplu, cuvântul 
„habuseduforih” nu are nici un sens prin el însuşi, ci doar prin alte determinări cu care 
eventual s-ar putea relaţiona. Determinarea independentă (pe bune) de restul determinărilor nu 
mai este determinare. De aceea, o determinare nu exclude niciodată din fiinţa sa alte 
nenumărate determinări, ci dimpotrivă — ea se leagă ființial în mod foarte intim (direct sau 
indirect) de toate celelalte determinări. 

„Dacă vrem să ne păzim de fanatism, recunoscând solidaritatea valorilor, trebuie să 
vizăm, deasupra valorilor determinate, umanizate, Valoarea nedivizată şi infinită, Valoarea 
absolută. "** 

Fanatismul nu dispare prin recunoaşterea unei „Valori absolute” oricare ar fi ea (Dieu sau 
altcineva/ altceva), ci tocmai dimpotrivă — de abia atunci începe. Recunoaşterea relativității 
propriilor valori şi a relativităţii/ relaționării valorilor susținute de alţii e însă o bună măsură 
contra fanatismului. lar a susține că pentru a evita „războiul valorilor” trebuie să recunoşti 
existența unui „X” — a unui ceva indefinit, vag, lipsit de contur, golit de consistență (numit 
după bunul plac Valoare sau Dieu) e doar a spune că nu trebuie să luăm decizii, că nu trebuie 
să diferențiem în nici un fel între „valorile” pe care le avem sau care ne sunt propuse spre 
adoptare din afară, că nu trebuie să stabilim priorităţi de moment şi de circumstanță (prin 
ierarhizarea relativă a acestor valori), că nu trebuie în nici un fel să ne adaptăm „ valorile” 
lumii în care ne manifestăm, ci doar să plutim „aerian” prin „absoluturi” fără substanţă, 
ezitând mereu să spunem şi să facem ceva clar legat de „valorile” economice, politice, 
religioase, artistice etc. imediate, concrete, întâlnite în lumea în care ne manifestăm — de frică 
să nu devenim cumva „fanatici”. 

Cei care purced la o astfel de rătăcire mentală fără țintă precisă prin lumea valorilor devin 
astfel chiar mai rău decât nişte „fanatici” — ei devin nişte „nesimțiţi”, nişte „indiferenți 
teoretici” la problemele concrete ale umanităţii, nişte „moluşte filosofice lipsite de coloană 
vertebrală” incapabile de decizie şi de asumarea unei responsabilități concrete implicate de 

efectuarea oricărei acțiuni economice, politice, religioase, artistice, ştiinţifice etc. prin 
cosmosul vieţii. 

„În măsura în care Valoarea primă, asigură, static, coerenţa naturii în toate manifestările 
sale, ea este Absolutul sau Unul” [...] 

[...] „Valoarea absolută, alimentând valorile dinamice, energetice, trebuie să fie numită 
Infinit creator. ”*" 

[...] „Valoarea absolută [...] trebuie declarată ea însăşi Spirit; şi deoarece orice spirit nu 
poate deriva decât din ea, chiar Spirit universal. "2 

[...] „ Valoarea absolută trebuie să fie numită de asemenea „ Dieu”. ”*” 

În primul rând „unu” nu are o valoare mai mare decât „doi” sau decât „trei” sau decât un 
alt număr oarecare — pentru matematică, pentru bunul mers al operaţiilor vieţii toate numerele 
sunt necesare (ba chiar recunoşterea evidenţei multiplului este mult mai importantă pentru 
înțelegerea mecanismelor reale de manifestare ale vieții decât postularea ruptă de real a 
„unului”). 

Apoi, „absolutul” (orice ar mai fi şi el) este mult mai puțin important în formarea unei 
viziuni înțelepte asupra lumii decât „relativul”. Iar „infinitul” nici măcar nu are sens în lipsa 
„finitului” care îi este fundament de neînlăturat. Cât despre „spirit” şi dieu aceştia sunt cu 
siguranță chiar mai puțin importanţi, ca factori reali de influență în mersul lumii, decât un 
pătrunjel sau un morcov oarecare din grădină. 

Aşa că a identifica o „valoare absolută” (primară, fundamentală, de căpătâi) în „Spirit”, 
„Dieu”, „Absolut” sau „Unu” este doar a te desprinde de realitate şi a trăi în lumi imaginare 
(şi poate nici măcar acolo — ci doar în lumi strict verbale...). Cât despre „Infinit” el poate fi o 
valoare de orientare în măsura în care aceasta înseamnă că vrei să rămâi mereu deschis noului, 
că urmăreşti progresul fără limite, că nu cauţi absoluturi dogmatice, că nu doreşti să te auto- 
limitezi. Noul, progresul, manifestarea aflată mereu în mişcare au loc însă în cadrul Finitului 
care trebuie să fie pentru omul echilibrat o valoare cel puţin la fel de mare ca şi Infinitul, dacă 
nu chiar mai mare — finitul stă la baza întregii existenţe — chiar şi a infinitului... 

Iar a reduce sensul cuvântului Dieu doar la sensul conceptului „infinit” sau „unu” este a te 
face că nu pricepi ce reprezintă acest cuvânt în istoria culturală a francezilor, a oamenilor care 
îl folosesc în rugăciunile lor, a preoților care îl invocă prin biserici etc. A reduce sensul acestui 
cuvânt la identificarea doar cu noțiunile abstracte specifice „infinitului” şi „unului” este ca şi 
cum ai reduce, de exemplu, sensul cuvântului „Carte” doar la indicarea „infinitului”, „unului” 
şi „absolutului” — adică este a nu înțelege mai nimic din ce ar putea să fie aceea o carte şi a nu 
fi capabil să transmiţi aproape nimic din realitățile specifice „cărții”... (Adică e a folosi 
cuvintele doar pentru a vorbi despre himere...). 

[...] „nu înseamnă că după părerea mea ideea de „Dieu ” ar fi străină filosofiei: dar D-l 
Le Senne reuneşte sub acest nume ideea unei puteri infinite, a unei activităţi absolute şi 
unice, care este originea universului; aceea a unei existențe personale, trăitoare şi libere, 
analoagă celei specifice omului; şi în fine aceea a unei surse şi a unei garanții a valorilor. 
Identificarea acestor trei idei [...] iată ceea ce nu merge fără mari dificultăți. "++ 

Expresia „Valoare absolută” este doar o expresie fără conţinut determinat, dacă ea e 
identificată doar cu realităţi difuze precum cele pe care insistă Le Senne. În plus, dacă ea 
poate fi identificată cu foarte mare lejeritate cu idei destul de distincte (pentru a fi numite cu 

vorbe diferite), cum sunt cele specifice pentru „unu” (un concept numeric), „infinit” (o 
trimitere spre o cantitate care nu poate fi numărată), „spirit” (un fel de „fantomă care locuieşte 
prin trupurile vieţuitoarelor”), „spirit universal” (orice ar mai fi şi el) sau „Dieu” (un zeu 
dintr-o tradiție religioasă oarecare), înseamnă că ea este destul de arbitrar conturată în funcție 
de preferinţele subiective ale lui Le Senne, nejustificate cu seriozitate, ci doar aruncate 
copilăreşte într-un discurs poetic care se crede însă discurs filosofic (ba chiar „metafizic”). 

([...] „lirismul originar, necesar, nu duce la mare lucru [...] fără disciplina severă a 
metodei ştiinţifice. +) 

Aşadar, ce este pentru Le Senne „Valoarea absolută”? Este Dieu! Şi ce este Dieu? Spiritul 
(particular)! Şi ce este Spiritul (particular)? Spiritul universal, bineînţeles! (Partea este 
întregul şi întregul este partea!) Şi ce este Spiritul universal? Este Unul! (Bine că nu e Doi sau 
Trei!) Şi ce este Unul? Este Infinitul! (Tocmai el care presupune prin excelență multiplicitatea 
fără număr?!...). Şi ce este Infinitul? Este Absolutul! (Deşi e evident că dacă relativul fără 
număr nu ar fi, nici infinitul specific acestui relativ nu ar mai putea să fie!) Şi ce este 
Absolutul? Este „Valoarea absolută”! (Bine că nu e „Muzica absolută” sau „Gluma 
absolută”...)... Aşa deci: „valoarea absolută” este „valoarea absolută”! 

Foarte bine! Bravo domnule poet! Şi unde ne duc până la urmă aceste identificări 
metaforice atent lipsite de orice conținut precis delimitat? Ne duc bineînţeles doar la o rătăcire 
inutilă prin limbă, numită pompos de unii „axiologie” (probabil ca să stea cu mândrie alături 
de alte „logii” ridicole cum sunt „astrologia” şi „teologia”). 

(„„ Cuvântul final al lui Le Senne este un fel de misticism" [...]) 

Cât despre faptul că omul ar trebui să se unească cu o astfel de nebuloasă „metafizică”, ca 
să rămână astfel în aerul superficialităților specifice jocurilor jargonice de limbaj „filosofic” 
mai bine nu! (Orice ar zice în contra unii aerieni „duşi mereu cu pluta” doar prin zone 
„nedeterminate”:) 

[...] „omul trebuie să caute să aprofundeze şi să-şi mărească uniunea sa cu Valoarea 
absolută. "+ 

Îndemnul de a căuta să te uneşti mai mult cu Infinitul (tu fiind total unit cu el şi în el — nu e 
nici o parte din tine care să nu fie deja cuprinsă în infinit) sau cu Unul (tu fiind prin excelență 
Multiplul — şi orice reducere a ta la un „unu” simplu (care să nu fie în nici un fel multiplu), 
oricare ar fi el, însemnând anihilarea ta fiinţială ca şi ceea ce eşti: o ființă extrem de complexă 
pătrunsă de multiplu prin toţi porii ei) sau cu Spiritul (adică, cu un fel de „tine însuţi” pentru 
cine crede în spirite — ca şi cum te-ai putea desprinde de tine însuţi şi să trăieşti (tu) în afara 
ta!) sau cu Dieu (cu un cuvânt tradițional creştin de influență franțuzească rupt însă brutal din 
contextul său cultural şi sensual şi aruncat în text doar formal, de dragul de a-l repeta ca pe o 
incantație magică lipsită de sens) este doar o absurditate acțională evidentă... 

„Când eu văd o culoare, eu sunt acea culoare, dar nu dincolo de percepția unde ea se 
închide, când eu încerc o valoare, aceasta nu se circumscrie în mine, ci eu sunt acea valoare 
în măsura în care eu sunt. ””* 

Deci, dacă ar fi să-l credem pe cuvânt, când Le Senne vedea un bostan, el era acel bostan şi 
când vedea un măgar, el era acel măgar (dar nu „dincolo de percepția unde bostanul sau 
măgarul se închideau”) — şi, tot aşa, când el încerca „adevărul” sau „binele”, sau „frumosul”, 
el era adevărul şi era frumosul, şi era binele (dar numai în măsura „în care el era”...)... 


415 D. D. Roşca, Existenţa tragică, Editura Grinta, Cluj Napoca, 2010, p. 40. 

Cuvântul „valoare” face trimitere la tot felul de valori particulare — iar fără această 
trimitere el devine lipsit de valoare. De exemplu, doar pentru că există în vocabular cuvântul 
„scaun” care face trimitere la tot felul de obiecte pe care ne putem aşeza, nu înseamnă că 
există pe undeva (altundeva decât în limbă) vreun „Scaun absolut”, nu înseamnă nici că el 
este „Absolutul” şi nici că el este Dieu sau că el trebuie să fie neapărat ceva „personal”. 
Cuvintele sunt doar cuvinte: chiar şi cuvântul „absolut”, chiar şi cuvântul „valoare”, chiar şi 
cuvântul „zeu” (dieu). lar dacă ele nu fac o trimitere relativ clară spre ceva cât de cât 
delimitat, atunci ele nu mai sunt nici măcar cuvinte — sunt doar „semne” lansate la întâmplare 
prin limbaj... 

Alt exemplu: nu există o creangă (de copac) absolută, infinită, dotată cu personalitate, care 
să fie una cu Absolutul şi cu un zeu oarecare, pornind de la care să emane/ purceadă toate 
crengile din lume, decât prin poveştile „metafizice” ale „copilăriei filosofice”. Există însă 
cuvântul „creangă” (în limba română) care face o trimitere relativ delimitată la tot felul de 
crengi reale sau imaginare spre a le diferenția referenţial de alte părți ale unui copac şi de alte 
aspecte din jurul lui. 

Există deci nenumărate forme de crengi şi există foarte multe nume (specifice diferitelor 
limbi vorbite de oameni) care fac trimitere spre aceste crengi — dar cuvântul „creangă” e doar 
un cuvânt, un semn şi atât. La fel cum „Creanga absolută” e doar o expresie care nu este la 
„originea” nici unei crengi reale, la fel e şi cu „Valoarea absolută” — ea nu este la „originea” 
nici unei valori reale. 

Cuvântul nu este la originea realităţii la care face trimitere, el doar o denumeşte. Cuvintele 
„creangă” sau „valoare” nu sunt nici măcar la originea cuvintelor care au sensul de „creangă” 
sau „valoare” în alte limbi neînrudite... 

Orice cuvânt este doar un cuvânt relativ cu întrebuințări relative: inclusiv cuvântul 
„valoare” sau cuvântul „infinit”, sau cuvântul „zeu” (dieu), sau expresia „valoare absolută”. 

A spune că „Sursa oricărei valori nu poate să fie decât Infinitul” [...] este a nu spune 
mai nimic. Dacă prin „infinit” sau „absolut”, sau „unu” se înţelege tot ceea ce este, totul, 
întregul, natura, cosmosul, a spune că sursa a ceva anume este în el este a spune o banalitate 
evidentă, atâta doar că „infinitul”/ „absolutul”/ „unul” cu pricina este şi sursa „non-valorilor”, 
şi a „răului”, şi a „macaroanelor”, şi a „gândurilor”, şi a „strugurilor”, şi a „calculatoarelor” 
ş.a.m.d. Apoi, a tot repeta sub diferite forme această constatare infantilă şi a nu fi capabil să o 
depăşeşti în nici un fel arată spre un mare semn de slăbiciune mentală... 

Se pare însă că unii filosofi îşi încurcă grav mintea în cuvinte şi nu le mai pot deosebi de 
realități, mai ales dacă le lasă prea mult să plutească nedeterminate prin cugetul lor. Filosoful 
care nu-şi clarifică, înainte de toate, în mod cât mai precis, sensurile în care foloseşte 
cuvintele pe care le utilizează nu poate să ajungă decât la confuzie şi incoerenţă... 

